Κυρίες και κύριοι συνάδελφοι, αρχίζει η συνεδρίαση. Σας εύχομαι καλό μήνα! [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] [[ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 31-10-2019 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της Μ΄ συνεδριάσεώς του, της Πέμπτης 31 Οκτωβρίου 2019, σε ό,τι αφορά την ψήφιση στο σύνολο του σχεδίου νόμου του Υπουργείου Προστασίας του Πολίτη: «Περί Διεθνούς Προστασίας και άλλες διατάξεις»]] Κυρίες και κύριοι συνάδελφοι, εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Στο πλαίσιο της Ώρας του Πρωθυπουργού, θα συζητηθεί η με αριθμό 141/11/25-10-2019 επίκαιρη ερώτηση του Ε΄ Αντιπροέδρου της Βουλής και Βουλευτή Αρκαδίας του Κινήματος Αλλαγής κ. Οδυσσέα Κωνσταντινόπουλου προς τον Πρωθυπουργό, με θέμα: «Ο γόρδιος δεσμός και ο παραλογισμός στο ΣΔΙΤ Διαχείρισης Απορριμμάτων Περιφέρειας Πελοποννήσου πρέπει να λυθεί». Όπως ξέρετε, ο γόρδιος δεσμός δεν λύθηκε, αλλά να δούμε τι θα γίνει σήμερα. Οι χρόνοι ομιλίας, σύμφωνα με το άρθρο 132 παράγραφος 1 του Κανονισμού της Βουλής, είναι: Για τον ερωτώντα Βουλευτή δέκα λεπτά, προκειμένου να αναπτύξει την επίκαιρη ερώτηση και πέντε λεπτά για τη δευτερολογία του, ενώ για τον κύριο Πρωθυπουργό είκοσι λεπτά για την πρωτολογία και δέκα λεπτά για τη δευτερολογία. Τον λόγο έχει ο ερωτών Βουλευτής του Κινήματος Αλλαγής κ. Οδυσσέας Κωνσταντινόπουλος.
Ευχαριστώ, κύριε Πρόεδρε. Κύριε Πρωθυπουργέ, κυρίες και κύριοι συνάδελφοι, καλό μήνα. Θα ήθελα να πω ότι κατανοώ τους Βουλευτές της επαρχίας που σήμερα θα ήθελαν να είναι στις περιοχές τους, αλλά η σημερινή ερώτηση, με αφορμή το ΣΔΙΤ Πελοποννήσου, τους κρατάει εδώ. Κυρίες και κύριοι συνάδελφοι, αυτό που είναι σήμερα προς συζήτηση - και κατά μεγάλο ποσοστό έχει λυθεί με τις αποφάσεις και την ψήφιση του πολυνομοσχεδίου, για να είμαστε ειλικρινείς, την προηγούμενη εβδομάδα - έχει μεγάλη αξία, γιατί μία ΣΔΙΤ που ξεκίνησε το 2012 και υπογράφτηκε το 2013, επτά χρόνια μετά, με αλλαγή πολλών κυβερνήσεων, πολλών περιφερειαρχών και περιφερειακών διοικήσεων, δεν έχει ξεκινήσει ακόμα. Θα μου επιτρέψετε στο πρώτο μέρος να σας πω το ιστορικό αυτής της όλης διαδικασίας, για να κατανοήσουμε γιατί δεν μπορούν να προχωρήσουν πολλά πράγματα στη χώρα μας, και στο δεύτερο μέρος θα κάνω μερικές προτάσεις για τις ΣΔΙΤ, ώστε να αξιοποιήσουν καλύτερα τις δυνατότητές τους. Το 2009 η κυβέρνηση του ΠΑΣΟΚ ξεκίνησε το αναγκαίο περιβαλλοντικό έργο της διαχείρισης απορριμμάτων, με τη μέθοδο των ΣΔΙΤ, για όλα τα εργοστάσια της χώρας, δυτικής Μακεδονίας, Ηπείρου, Ηλείας, Σερρών, Αιτωλοακαρνανίας, Αχαΐας και Αττικής, με τότε Γενικό Γραμματέα - και χαίρομαι που είναι ακόμα και σήμερα - τον Νίκο Μαντζούφα, έναν Γενικό Γραμματέα που επί επτά χρόνια παραμένει στη θέση του και προσφέρει πάρα πολλά. Όλα αυτά ήταν επενδύσεις ύψους 1,7 δισεκατομμυρίου ευρώ, με περίπου δώδεκα χιλιάδες μόνιμες θέσεις εργασίες και είκοσι πέντε χιλιάδες θέσεις εργασίας κατά τη διάρκεια της κατασκευής. Πρόκειται για έργα που προστατεύουν το περιβάλλον, παράγεται πράσινη ενέργεια, έχουν θετικό περιβαλλοντικό αποτύπωμα και, βέβαια, προστατεύεται η δημόσια υγεία και ελαχιστοποιείται η οικονομική επιβάρυνση. Το ΣΔΙΤ Πελοποννήσου προβλέπει κατασκευή λειτουργίας για είκοσι οκτώ χρόνια τριών μονάδων επεξεργασίας απορριμμάτων. Έχει προϋπολογισμό 168 εκατομμύρια ευρώ, από τα οποία τα 66 εκατομμύρια ευρώ είναι από το ΕΣΠΑ 2007-2013. Τώρα πάμε στο ΕΣΠΑ 2020. Με το έργο δημιουργούνται περίπου χίλιες θέσεις εργασίας κατά την κατασκευή και περίπου τετρακόσιες θέσεις εργασίας για τα είκοσι οκτώ χρόνια. Και αυτό δεν αφορά μόνο την Αρκαδία, αλλά και τους υπόλοιπους νομούς. Βλέπω εδώ τον κ. Λαμπρόπουλο, τον κ. Δαβάκη και πολλούς άλλους να παρευρίσκονται. Ακούστε, όμως, κυρίες και κύριοι Βουλευτές και - ο κύριος Πρωθυπουργός πιστεύω θα έχει διαβάσει το ενημερωτικό μου φυλλάδιο - , πώς συνέβησαν όλα αυτά. Στις 3-7-2013, ύστερα από διαγωνισμό που προηγήθηκε για το έργο της διαχείρισης των απορριμμάτων Πελοποννήσου με ΣΔΙΤ, την οποία η εταιρεία «TERNA» αποδείχθηκε ως μειοδότης, παρευρέθηκαν τότε σε αυτή τη διαδικασία οι κύριοι Μανιάτης, Χατζηδάκης, Μηταράκης και είπαν ότι το έργο πρέπει να προχωρήσει. Τον Ιούλιο του 2014 από το ΥΠΕΚΑ εκδόθηκε απόφαση έγκρισης περιβαλλοντικών όρων. Τότε ο ΣΥΡΙΖΑ έβγαινε στον δρόμο, μιλούσε για τις σκανδαλώδεις συμβάσεις με μεγάλους γνωστούς κατασκευαστές, τα γνωστά που ξέρετε όλοι εδώ και τα έχουμε ζήσει. Προσπαθούσε να το σταματήσει κι έλεγε ότι, όταν θα έρθει στην Κυβέρνηση, θα σταματήσει αυτό το έργο. Το 2015- κι εδώ έχει ένα ενδιαφέρον και για τη Νέα Δημοκρατία και για όλους μας - αποφασίζει η κυβέρνηση του ΣΥΡΙΖΑ ότι το έργο δεν μπορεί να προχωρήσει και περνά τροπολογία στις 5-11-2015, με την οποία ακυρώνει το ΣΔΙΤ Πελοποννήσου, Ηπείρου, Ηλείας, και την οποία, δυστυχώς, ψήφισε και η Νέα Δημοκρατία. Τότε, οι τρεις μας Βουλευτές, που σήμερα δεν είναι εδώ οι δύο από αυτούς, ο Λεωνίδας Γρηγοράκος, ο Γιάννης Μανιάτης κι εγώ, στηρίξαμε και κάναμε μια μεγάλη προσπάθεια να πούμε ότι όλο αυτό που συνέβη, δυστυχώς, πολύ σύντομα όσοι το ψήφισαν θα το ξεψηφίσουν. Και, σε λίγο χρονικό διάστημα, στις 22 Μαρτίου του 2018, ο ΣΥΡΙΖΑ φέρνει νέα τροπολογία που ξαναδίνει την αρμοδιότητα στην Περιφέρεια Πελοποννήσου. Είμαστε τώρα από το 2013 στο 2018. Πέρασαν πέντε ολόκληρα χρόνια για να προχωρήσουμε αυτή τη διαδικασία. Στις 14 Ιουνίου, αυτοί που κατήγγελλαν τους γνωστούς κατασκευαστές, τα γνωστά σκάνδαλα, τους γνωστούς όλους αυτούς που λέγανε, υπογράφουν σύμβαση, την ίδια σύμβαση που είχαμε κάνει προηγούμενα. Θα μου επιτρέψετε να σας πω - το είχα εκφράσει - ότι οι Βουλευτές της Νέας Δημοκρατίας της Πελοποννήσου κάνουν ερώτηση για το έργο του ΣΔΙΤ μόλις είναι στην αντιπολίτευση. Σε επίπεδο αυτοδιοίκησης; Όλοι ξέρετε τι γινόταν. Ο κ. Τατούλης όσο ήταν Περιφερειάρχης ήταν υπέρ του έργου, μερικοί από τους Περιφερειακούς Συμβούλους του κ. Νίκα αντιδρούσαν για το έργο και προχθές ο κ. Τατούλης, στο Περιφερειακό Συμβούλιο, καταψήφισε τις απαλλοτριώσεις, ενώ ψήφιζαν μερικοί Περιφερειακοί Σύμβουλοι - όχι όλοι, για να μην είμαι άδικος - του κ. Νίκα που αντιδρούσαν. Μιλάμε για την απόλυτη τρέλα. Μιλάμε για το απόλυτο αδιέξοδο μιας χώρας, η οποία μέσα σε επτά χρόνια δεν μπορεί να ολοκληρώσει μία επένδυση που έχει όλα τα θετικά για μια περιοχή. Δεν μπορεί να ολοκληρώσει κάτι το οποίο ουσιαστικά βοηθάει τουριστικά, περιβαλλοντικά, οικονομικά τους πολίτες και οι πολίτες βέβαια ψηφίζουν κι αυτοί ανάλογα. Κύριε Πρωθυπουργέ, την προηγούμενη εβδομάδα πραγματικά πήρατε δύο σημαντικές πρωτοβουλίες. Οι πρωτοβουλίες αυτές ουσιαστικά συμπεριλαμβάνουν τα ΣΔΙΤ στις στρατηγικές επενδύσεις, που είναι πολύ σημαντικό, και οι αποφάσεις για τις απαλλοτριώσεις περνούν στην Οικονομική Επιτροπή. Σας είχα κάνει την ερώτηση πολύ πριν από αυτό. Παρ' όλο που δεν πίστευα - και έχουμε διαφωνίες ως προς τον τρόπο αυτό - αν με ρωτούσατε προσωπικά αν θα έπρεπε να πάρουμε αυτή την απόφαση για το συγκεκριμένο ΣΔΙΤ, σας λέω «ναι». Δεν θα προχωρούσε ποτέ αυτό το ΣΔΙΤ της Πελοποννήσου, αν οι αποφάσεις έμεναν στο περιφερειακό συμβούλιο. Ο κ. Τατούλης και η ομάδα του, αλλά και πολλοί άλλοι, όπως γινόταν κατά κόρον, θα χρησιμοποιούσαν τη δύναμη, ενώ πίστευαν σε αυτό το έργο, για να διαπραγματευτούν για οτιδήποτε - και δυστυχώς δεν είναι προσωπικό το θέμα - , αλλά να μη γίνει ποτέ αυτό το έργο. Γι' αυτό πιστεύω ήταν πάρα πολύ σημαντική αυτή η εξέλιξη. Γι' αυτό ζήτησα να έρθουμε εδώ σε αυτό το επίπεδο και σας ευχαριστώ πάρα πολύ που ήρθατε, γιατί τα ΣΔΙΤ είναι μία επιλογή που έγινε το 2009- πρώτη φορά το 2007 για να είμαι απόλυτα ειλικρινής, αλλά υλοποιούνται από το 2009- και είναι κάτι το οποίο θα μπορούσε να πυροδοτήσει την ανάπτυξη. Τελειώνοντας, κύριε Πρωθυπουργέ - επειδή πιστεύω ότι αυτό προσωρινά έχει λυθεί και πιστεύω ότι πρέπει η Κυβέρνηση να έχει τα μάτια της από πάνω για να μην υπάρξουν άλλα προβλήματα - έχουμε δύο μεγάλα ΣΔΙΤ, της Αθήνας και της Θεσσαλονίκης, 1 δισεκατομμυρίου ευρώ, δυόμισι χιλιάδων άμεσων θέσεων εργασίας. Αν αυτά προχωρήσουν άμεσα, επειδή το μεν της Θεσσαλονίκης έχει προχωρήσει, αλλά της Αθήνας δεν μπορεί να υλοποιηθεί, λόγω αυτού του σχεδιασμού που είχε κάνει η κ. Δούρου - αλλά τώρα δεν μπορεί να υπάρχουν δικαιολογίες, γιατί υπάρχει μία νέα περιφερειακή διοίκηση - , θα δημιουργήσουν προϋποθέσεις για να πυροδοτήσουν ακόμα πιο πολύ την ανάπτυξη, αλλά και να βοηθήσουν περιβαλλοντικά την περιοχή. Σας ευχαριστώ. Περιμένω την απάντησή σας και θα τα πούμε στη δευτερολογία. Ευχαριστώ πολύ.
Πριν πάρει τον λόγο ο κύριος Πρόεδρος της Κυβερνήσεως, θα προβώ σε μία ανακοίνωση. Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» πενήντα δύο μαθητές και μαθήτριες και πέντε συνοδοί εκπαιδευτικοί από το 1ο Δημοτικό Σχολείο Παλαιού Φαλήρου. Σας καλωσορίζουμε, παιδιά. [[Χειροκροτήματα απ' όλες τις πτέρυγες της Βουλής]] Καλείται στο Βήμα ο Πρόεδρος της Κυβερνήσεως κ. Κυριάκος Μητσοτάκης.
Ευχαριστώ, κύριε Πρόεδρε. Κυρίες και κύριοι συνάδελφοι, κατ' αρχάς καλό μήνα. Προσέρχομαι για δεύτερη φορά σε διάστημα μικρότερο του ενός μήνα στην Ώρα του Πρωθυπουργού για να απαντήσω σήμερα σε μία επίκαιρη ερώτηση του Αντιπροέδρου της Βουλής κ. Κωνσταντινόπουλου. Δεν θα πω πολλά για την εικόνα της Αίθουσας σήμερα, αλλά θα ήθελα να καταγραφεί τουλάχιστον στα Πρακτικά της Βουλής το γεγονός ότι δεν υπάρχει ούτε ένας Βουλευτής από την Αξιωματική Αντιπολίτευση, ο οποίος, έστω για τους τύπους, να συμμετέχει στη σημερινή συνεδρίαση. Κατά τα άλλα, ενδιαφέρονται κάποιοι για την αναβάθμιση του επιπέδου του κοινοβουλευτικού διαλόγου. Έρχομαι, λοιπόν, να απαντήσω στην ερώτησή σας, κύριε Κωνσταντινόπουλε, μάλιστα μία εβδομάδα νωρίτερα, για να μη χαθεί αυτή η περιοδικότητα του εποικοδομητικού διαλόγου που η Ώρα του Πρωθυπουργού μάς επιτρέπει να αναπτύξουμε. Θα έχω την ευκαιρία, κύριε συνάδελφε, στην πρωτολογία μου να μιλήσω και για το θέμα για το οποίο με ρωτήσατε, για το πώς προχωράμε δηλαδή στην αντιμετώπιση του κρίσιμου ζητήματος της διαχείρισης των απορριμμάτων της Πελοποννήσου, αλλά να μιλήσω και λίγο ευρύτερα, να κάνω κάποιες γενικότερες αναφορές για το πώς η Κυβέρνησή μας σχεδιάζει να αντιμετωπίσει το πρόβλημα αυτό σε εθνικό επίπεδο και να το μετατρέψει από πρόβλημα σε μία μεγάλη ευκαιρία. Διότι τα κατάλοιπα της καθημερινότητάς μας μπορούν να μετατραπούν σε πλούτο, όπως συμβαίνει στις πιο πολλές ώριμες ευρωπαϊκές χώρες, να οδηγήσουν σε αυτό το οποίο αποκαλούμε μια αποτελεσματική κυκλική οικονομία, μια κυκλική οικονομία η οποία θα παράγει φθηνή ενέργεια, θα δημιουργεί, όπως σωστά είπατε, κύριε συνάδελφε, θέσεις εργασίας, θα αναπτύσσει επίσης και την καινοτομία στον κρίσιμο τομέα της διαχείρισης των απορριμμάτων και, βέβαια, θα προσφέρει ένα καλύτερο περιβάλλον, μια καλύτερη ποιότητα ζωής για όλους τους συμπολίτες μας. Θα ήθελα με την ευκαιρία που μου δίνετε, κύριε Αντιπρόεδρε, να αναφέρω ορισμένα ενδεικτικά στοιχεία για την κατάσταση στην οποία βρίσκεται η χώρα στο τέλος του 2019. Είμαστε εικοστοί τέταρτοι στην Ευρωπαϊκή Ένωση στην ανακύκλωση. Είμαστε, δυστυχώς, δεύτεροι στην Ευρώπη στην ταφή απορριμμάτων. Δυστυχώς στη χώρα μας λειτουργούν ακόμα πενήντα τρεις παράνομες χωματερές, τουλάχιστον αυτές είναι οι καταγεγραμμένες, γιατί γνωρίζετε πολύ καλά ότι υπάρχουν και πολλές μικρότερες μη καταγεγραμμένες, άτακτες χωματερές, ειδικά στην ελληνική περιφέρεια. Είκοσι δύο από αυτές είναι στα νησιά, είκοσι μία είναι στην Πελοπόννησο. Γι' αυτό και το θέμα της Πελοποννήσου είναι τόσο επείγον. Αυτοί είναι αριθμοί οι οποίοι απειλούν την ποιότητα ζωής των Ελλήνων πολιτών και βέβαια απειλούν και τον τουρισμό μας. Διότι η εικόνα η οποία παρουσιάζεται σε πολλές τουριστικές περιοχές της χώρας - αναφέρω ενδεικτικά την Ηλεία, την Κέρκυρα - είναι μια εικόνα αποκαρδιωτική και τολμώ να πω και αποκρουστική. Όσον αφορά τα αστικά στερεά απόβλητα, δηλαδή όσα προέρχονται από τα σπίτια μας, ανακυκλώνουμε μόλις το 15%, έναντι ενός στόχου 37%. Ποιο είναι το φυσικό επακόλουθο; Είναι ότι εξακολουθούμε, για να το πω πολύ απλά, να θάβουμε ανεπεξέργαστα ως επί το πλείστον το 80% των απορριμμάτων μας. Ειδικά, μιας και αναφερθήκατε, κύριε Κωνσταντινόπουλε, στην Αττική - θα πω περισσότερα γι' αυτό στη δευτερολογία μου - είμαστε πρακτικά εξαρτημένοι από έναν χώρο ταφής απορριμμάτων στη Φυλή, ο οποίος μάλιστα με γρήγορους ρυθμούς φτάνει στα όριά του. Στην Ευρώπη, το ποσοστό της ταφής των υπολειμμάτων των απορριμμάτων είναι 23%. Σε πολλές χώρες που προβαίνουν σε ενεργειακή αξιοποίηση - θα μιλήσω στη συνέχεια γι' αυτό, διότι πρέπει επιτέλους και σε αυτή τη συζήτηση να ξεφύγουμε από κάποια ταμπού - η ταφή των υπολειμμάτων των απορριμμάτων δεν ξεπερνά το 5%. Νομίζω ότι μπορούμε όλοι να συμφωνήσουμε - παρόντες και απόντες - ότι τα ποσοστά αυτά είναι ποσοστά απαράδεκτα. Είναι βέβαια και εύγλωττα για την υποκρισία και την ανικανότητα ειδικά της προηγούμενης κυβέρνησης όχι μόνο για την τελευταία πενταετία - όπως και στην οικονομία, έτσι δυστυχώς και στην περιβαλλοντική πολιτική η προηγούμενη κυβέρνηση έχασε το τρένο των χρηματοδοτήσεων - , αλλά και γιατί, ενώ στα λόγια υιοθέτησε μία ρητορική ευαισθησίας, πρακτικά υπονόμευσε κάθε τολμηρή επένδυση στον τομέα διαχείρισης απορριμμάτων. Και αυτές οι λίγες οι οποίες έγιναν, έγιναν έχοντας την κεντρική εξουσία απέναντι, με πρωτοβουλία και επιμονή περιφερειακών διοικήσεων, που ευτυχώς είχαν μία άλλη αντίληψη για το πώς πρέπει να διαχειρίζονται τα απορρίμματα σε περιφερειακό επίπεδο. Κυρίως η προηγούμενη κυβέρνηση υπονόμευσε σχεδόν όλες τις προσπάθειες για συνεργασίες δημοτικών, κρατικών φορέων, με πρωτοπόρες ιδιωτικές επιχειρήσεις που ειδικεύονται σ' αυτό το πεδίο, με σύγχρονα συστήματα διαλογής απορριμμάτων στην πηγή, αξιοποίηση των βιοαποβλήτων για παραγωγή βιοκαυσίμων, βιοαερίου, καλής ποιότητας κομπόστ. Κυρίες και κύριοι Βουλευτές, ο κεντρικός στόχος της πολιτικής μας στον τομέα της διαχείρισης των απορριμμάτων είναι η υιοθέτηση των καλών πρακτικών της κυκλικής οικονομίας, κάτι το οποίο εξάλλου αποτελεί και κεντρική κατεύθυνση της Ευρωπαϊκής Ένωσης. Τι σημαίνει αυτό; Σημαίνει να καταλήγουν σε ταφή όσο το δυνατόν λιγότερα απορρίμματα, αφού προηγουμένως έχουν ανακτηθεί όλα τα χρήσιμα υλικά τους και, βέβαια, στον τομέα της πρόληψης να παράγουμε όσο το δυνατόν λιγότερα απορρίμματα στην αρχή αυτής της αλυσίδας. Τα οφέλη από μία τέτοια πολιτική είναι προφανή. Τα υπενθυμίζω. Τελειώνουμε πια με τη βάσανο των παράνομων χωματερών. Μας κοστίζουν εκατομμύρια σε πρόστιμα και υπονομεύουν με τον χειρότερο δυνατό τρόπο το όμορφο φυσικό μας περιβάλλον. Υπάρχει, επίσης, περιορισμός των χώρων υγειονομικής ταφής, οι οποίοι το 2040 δεν θα επιτρέπεται να δέχονται παραπάνω από το 10% των αστικών απορριμμάτων. Θα δημιουργηθούν μέσα από μία τέτοια πρωτοβουλία πολλές νέες θέσεις απασχόλησης σε νέους φορείς και εταιρείες διαχείρισης, δημοτικές, περιφερειακές, ιδιωτικές. Θα έχουμε τη δυνατότητα να παράγουμε καθαρή ενέργεια από τα βιοαπόβλητα, πράσινη ενέργεια. Αυτή η πολιτική θα μειώσει, τελικά, το κόστος για τους δήμους από τα τέλη ταφής, αλλά θα υπάρχουν και πρόσθετα έσοδα από την ανακύκλωση των απορριμμάτων. Προφανώς, θα υπάρχει μία πολύ σοβαρή αισθητική αναβάθμιση των πόλεων, των χωριών και συνολικά της ελληνικής περιφέρειας. Για να το πω σχηματικά, τα σκουπίδια δεν είναι για πέταμα. Είναι πρώτες ύλες. Είναι δευτερογενή προϊόντα. Είναι δευτερογενή καύσιμα. Ίσως είδατε ότι πρόσφατα εγκαινιάστηκε στην Κοπεγχάγη ένα εξαιρετικά εντυπωσιακό και καινοτόμο εργοστάσιο επεξεργασίας απορριμμάτων, με θερμική επεξεργασία των υπολειμμάτων στο κέντρο της πόλης, το οποίο μάλιστα είναι τόσο όμορφο αισθητικά, ώστε αυτοί που το κατασκεύασαν, επειδή αυτά τα εργοστάσια έχουν μεγάλα ύψη, έφτιαξαν και μία πίστα τεχνητού σκι πάνω στο εργοστάσιο, έτσι ώστε να μετατρέψουν κάτι το οποίο ενδεχομένως κάποιοι θα έβλεπαν ως μία προβληματική υποδομή σε ένα σημείο αναφοράς για την ίδια την πόλη. Βέβαια, πρέπει να σας πω ότι η Δανία είναι τόσο προχωρημένη στα ζητήματα της διαχείρισης των απορριμμάτων, άρα έχει τόσο υψηλά ποσοστά ανακύκλωσης, που αναγκάζεται να εισάγει απορρίμματα, διότι πολύ απλά αυτά τα οποία καταλήγουν στο εργοστάσιο από την εγχώρια παραγωγή απορριμμάτων δεν επαρκούν για να μπορέσει να καλυφθεί η δυναμικότητα του εργοστασίου. Έχει φτάσει, λοιπόν, στο σημείο η Δανία να εισάγει απορρίμματα. Κατά συνέπεια πρέπει να δούμε τα πράγματα διαφορετικά. Χρειαζόμαστε ένα διαφορετικό Εθνικό Σχέδιο Διαχείρισης Απορριμμάτων. Έχουμε έναν πρώτο μπούσουλα για το τι πρέπει να κάνουμε μέχρι το 2020, αλλά δουλεύουμε ήδη για την εκπόνηση του επόμενου σχεδίου, με χρονικό ορίζοντα έως το 2026. Πρέπει να αναθεωρήσουμε τους στόχους ανάκτησης, ανακύκλωσης και ταφής, βραχυπρόθεσμα τουλάχιστον. Υπήρχε ένας στόχος για 50% ανακύκλωση στην πηγή. Αυτός ο στόχος έχει αποδειχθεί εξωπραγματικός και πρέπει να γίνει ένας στόχος πιο ρεαλιστικός. Σήμερα φτάνει στο 20% και πρέπει να συμφωνήσετε μαζί με τους δήμους σε πιο ρεαλιστικούς στόχους. Ανοίγω μία παρένθεση. Είμαι απολύτως διατεθειμένος να συζητήσω με το Υπουργείο Περιβάλλοντος και με το Υπουργείο Εσωτερικών ένα πλαίσιο συμπληρωματικής χρηματοδότησης των δήμων εκείνων οι οποίοι επιτυγχάνουν υψηλούς ρυθμούς ανακύκλωσης, έτσι ώστε να συνδέεται η κρατική χρηματοδότηση σε έναν βαθμό με τους στόχους που οι ίδιοι οι δήμοι θέτουν στον τομέα της ανακύκλωσης. Πρέπει, δηλαδή, να υπάρχει ένα μαστίγιο και ένα καρότο επιβράβευσης για τους δήμους οι οποίοι κάνουν εξαιρετική δουλειά στον τομέα αυτό - και υπάρχουν τέτοια παραδείγματα - αλλά και μιας - εντός εισαγωγικών - «τιμωρίας» για αυτούς οι οποίοι επιμένουν, ενώ έχουν τη δυνατότητα και τα χρηματοδοτικά εργαλεία, να περιφρουρούν τους στόχους που έχουν οι ίδιοι θέσει στον τομέα της ανακύκλωσης. Πρέπει να ενισχύσουμε τις προσπάθειες για ανακύκλωση στην πηγή. Ο καλύτερος και πιο απλός τρόπος να το κάνουμε είναι να δημιουργήσουμε ένα νέο ρεύμα, το οποίο θα προστεθεί στα βασικά δύο τα οποία υπάρχουν. Υπάρχουν δύο κατηγορίες αποβλήτων. Υπάρχει αυτό που αποκαλούμε «καφέ κάδος» για τα οργανικά απόβλητα. Σε πρώτη φάση θα το κάνουμε στους μεγάλους παραγωγούς, όπως ξενοδοχεία, εστιατόρια, νοσοκομεία, σουπερμάρκετ για ληγμένα προϊόντα και κάποια στιγμή πρέπει να φτάσουμε και σε επίπεδο νοικοκυριού. Αυτά θα μπορούν να εκτρέπονται σε μονάδες αναερόβιας χώνευσης για παραγωγή βιοαερίου και παραγωγή κοσμπόστ. Τρίτη προτεραιότητά μας είναι να αποδεσμεύσουμε, επιτέλους, τους φορείς τοπικής αυτοδιοίκησης, ώστε να έχουν περισσότερα μέσα και λιγότερους περιορισμούς να κάνουν τη δουλειά τους, για να μπορέσουν να φτάσουν στους κεντρικούς στόχους που η Κυβέρνηση θέτει. Γι' αυτό και θέλουμε να μεταφέρουμε πόρους και αρμοδιότητες σε δήμους και περιφέρειες. Όπως σας είπα, θέλουμε να εξορθολογήσουμε το σύστημα συλλογής. Υπάρχουν πολλαπλά ρεύματα σήμερα. Πολλά δουλεύουν πολύ καλά, αλλά θα πρέπει να εστιάσουμε στην εφαρμογή και στην υλοποίηση ενός συστήματος με τρεις βασικούς κάδους: τον μπλε, για τα ανακυκλώσιμα υλικά, τον καφέ, τον οποίο θα προσθέσουμε για τα οργανικά απόβλητα, και τον πράσινο, για κάθε άλλου είδους απορρίμματα. Η πέμπτη προτεραιότητά μας, η οποία έρχεται και απαντά στον πυρήνα της ερώτησης του κ. Κωνσταντινόπουλου, είναι ότι ενθαρρύνουμε τις συμπράξεις δημόσιου και ιδιωτικού τομέα στο κρίσιμο αντικείμενο της διαχείρισης των απορριμμάτων. Εργοστάσια επεξεργασίας και αξιοποίησής τους λειτουργούν εδώ και δεκαετίες στην Ευρώπη. Λειτουργούν και στην Ελλάδα κάποια, με πολύ θετικά αποτελέσματα. Θα δημιουργήσουμε και στην πατρίδα μας πολλά περισσότερα. Άρα ο στόχος μέχρι το 2030 συνοψίζεται σε ένα τριμερές σχήμα «50-30-20». Το 50% αντιστοιχεί στον όγκο των αστικών αποβλήτων που εντός μίας δεκαετίας μπορεί να ανακτάται στην πηγή σε επίπεδο δήμου, συσκευασίες που τώρα ρίχνουμε στους μπλε κάδους των δήμων, αλλά και το νέο ρεύμα των βιοαποβλήτων, που θα συλλέγονται με ξεχωριστή διαλογή μέσα από τους καφέ κάδους. Για όλα αυτά οι δήμοι θα έχουν τη δυνατότητα να προμηθευτούν επιπλέον κάδους και απορριμματοφόρα ανακύκλωσης. Η «Ελληνική Εταιρεία Αξιοποίησης Ανακύκλωσης» έχει ήδη συμφωνήσει με το Υπουργείο Περιβάλλοντος να διπλασιάσει τις δαπάνες για εξοπλισμό και κυρίως να τετραπλασιάσει τις δαπάνες για την ενημέρωση των πολιτών και σε λίγο το αρμόδιο Υπουργείο θα είναι έτοιμο να εξαγγείλει αυτό το συγκεκριμένο πρόγραμμα. Είναι κομβικό σημείο για τη μείωση των απορριμμάτων που θάβονται η ανάκτηση των βιοαποβλήτων, να μπορούμε να τοποθετούμε, δηλαδή, όλα τα οργανικά κατάλοιπα, από φλούδες μέχρι υπολείμματα του καφέ, στους καφέ κάδους. Με την ευαισθητοποίηση όλων, ιδίως των νέων παιδιών, τα οποία πολλές φορές πρωτοστατούν και πείθουν και τους γονείς τους ότι η ανακύκλωση είναι ο μόνος αποτελεσματικός τρόπος να αντιμετωπίσουμε στη ρίζα του αυτό το πρόβλημα, αλλά και με την ευαισθητοποίηση όλης της κοινωνίας, πιστεύω ότι μπορούμε να φτάσουμε σε έναν στόχο ανάκτησης του 35% των βιοαποβλήτων από το 6,5%, δυστυχώς, στο οποίο είμαστε σήμερα. Το επόμενο 30% αντιπροσωπεύει τα ανακτώμενα υλικά από τα μεικτά απορρίμματα, τα οποία τώρα πέφτουν στους πράσινους κάδους. Αυτά μπορούν να ανακτώνται μέσω μονάδων επεξεργασίας απορριμμάτων, αυτές που αποκαλούμε ΜΕΑ και μονάδων επεξεργασίας βιοαποβλήτων, αυτές που αποκαλούμε στην ορολογία και στο λεξιλόγιο της διαχείρισης των απορριμμάτων ΜΕΒΑ. Η ενίσχυση αυτής της τεχνογνωσίας θα επιτρέψει την επίτευξη αυτού του στόχου. Σήμερα κυμαίνεται σε εξαιρετικά χαμηλά ποσοστά, λόγω της απουσίας τέτοιων μονάδων. Και νομίζω ότι στον τομέα αυτό, κύριε Κωνσταντινόπουλε, κι εσείς επισημάνατε εύγλωττα χρησιμοποιώντας το παράδειγμα της Πελοποννήσου, ευθύνες της προηγούμενης κυβέρνησης, αλλά τολμώ να πω και ευθύνες σε τοπικό και σε περιφερειακό επίπεδο, που πολλές φορές συγκρουόμενα τοπικά συμφέροντα οδηγούν σε παράλυση και στη μη επίτευξη του τελικού στόχου, που δεν είναι άλλος από τη ριζική αντιμετώπιση του προβλήματος. Αλλά η προηγούμενη κυβέρνηση έχει πολύ συγκεκριμένες ευθύνες και για την κατάσταση στην Πελοπόννησο, καθώς επί της αρχής ήταν μια κυβέρνηση η οποία στεκόταν αρνητικά απέναντι σε μονάδες οι οποίες λειτουργούν με το σχήμα της σύμπραξης δημόσιου και ιδιωτικού τομέα, χρηματοδοτούνται, δηλαδή, από το ΕΣΠΑ και από ιδιωτικά κεφάλαια. Η απορρόφηση - θέλω να το τονίσω αυτό - των κονδυλίων του ΕΣΠΑ στον τομέα αυτό παραμένει, δυστυχώς, εξαιρετικά χαμηλή κι εδώ η ευθύνη της προηγούμενης κυβέρνησης είναι πάρα πολύ μεγάλη. Μόλις 170 εκατομμύρια είχαν συμβασιοποιηθεί τον περασμένο Ιούλιο από τα 940 εκατομμύρια τα οποία προβλέπονται για τη διαχείριση των απορριμμάτων. Πρέπει να τρέξουμε πολύ γρήγορα, διότι η Ευρωπαϊκή Ένωση μετά το 2021 θα σταματήσει να χρηματοδοτεί τέτοιου είδους επενδύσεις. Άρα τα χρήματα αυτά πρέπει να απορροφηθούν το συντομότερο δυνατό. Ένα από τα συγκεκριμένα έργα τα οποία πρέπει να τρέξουμε είναι το έργο της Πελοποννήσου και χαίρομαι που αναγνωρίσατε ότι με πρωτοβουλία της Κυβέρνησης και στο πλαίσιο των διατάξεων που ψηφίστηκαν στο διυπουργικό νομοσχέδιο, δώσαμε τη δυνατότητα πια σε δήμους και περιφέρειες να παίρνουν πιο εύκολα τέτοιες αποφάσεις. Το έργο αυτό μόλις συμβασιοποιηθεί θα προσθέσει άλλα 60 εκατομμύρια απορρόφησης στο ΕΣΠΑ. Και, βέβαια, τα αποτελέσματα από τη διαχείριση απορριμμάτων, μέσω τέτοιων επενδύσεων, είναι γνωστά είναι και ορατά. Πρόσφατα είχα την ευκαιρία, μαζί με τον κύριο Πρόεδρο της Βουλής, να δω από κοντά το εργοστάσιο επεξεργασίας στερεών αποβλήτων στο Ελευθεροχώρι της Δωδώνης, μια πρωτοβουλία της Περιφέρειας Ηπείρου, ένα έργο το οποίο δρομολογήθηκε σε πολύ γρήγορο χρονικό διάστημα. Σήμερα λειτουργεί εντυπωσιακά. Χρησιμοποιεί την πιο σύγχρονη τεχνολογία στον τομέα της μηχανικής ανακύκλωσης. Είναι μια πρότυπη μονάδα. Έχει βραβευθεί από την Ευρωπαϊκή Ένωση και έχει βραβευθεί απόλυτα δικαιολογημένα, διότι η σύγκριση μεταξύ της εικόνας της Ηπείρου και της γειτονικής Κέρκυρας είναι απολύτως καταλυτική για το τι μπορούμε να κάνουμε από τη μία και το τι δεν κάνουμε ή το τι δεν κάναμε, δυστυχώς, από την άλλη. Αυτό είναι το μοντέλο που θα ακολουθήσουμε, η ίδια εταιρεία που υλοποίησε την επένδυση στην Ήπειρο είναι και ο ανάδοχος του έργου στην Πελοπόννησο. Αυτό παρέχει εγγυήσεις ότι και εδώ θα έχουμε ένα καλό αποτέλεσμα. Θα πω δυο κουβέντες ακόμα μετά για το έργο της Πελοποννήσου. Το τελευταίο 20%, το οποίο μένει, είναι τα απορρίμματα τα οποία αποκαλούμε «το υπόλοιπο». Τι μπορούμε να τα κάνουμε αυτά; Ή μπορούμε να τα θάβουμε σε χώρους υγειονομικής ταφής υπολειμμάτων και όχι απορριμμάτων, ΧΥΤΥ δηλαδή και όχι ΧΥΤΑ, είτε μπορούμε να προχωράμε, όπως όλες οι σοβαρές ευρωπαϊκές χώρες, στην ενεργειακή τους αξιοποίηση. Είναι κάτι το οποίο επιτέλους πρέπει να γίνει πράξη και στην Ελλάδα και πρέπει να γίνει πράξη με οργανωμένο τρόπο. Ασχολούμαι, κυρίες και κύριοι συνάδελφοι, με το ζήτημα των απορριμμάτων εδώ και πάρα πολλά χρόνια και θυμάμαι μάλιστα την εποχή που με κάποιους συναδέλφους συνυπήρχαμε στην Επιτροπή Περιβάλλοντος της Βουλής και είχα επισκεφθεί για πρώτη φορά το εργοστάσιο μηχανικής ανακύκλωσης στη Φυλή. Εκεί είχα διαπιστώσει το εξής οξύμωρο: Έχουμε μια διαδικασία η οποία παίρνει τα σύμμεικτα απορρίμματα, όπως αυτά έρχονται από τους πράσινους κάδους, κάνει μια πρώτη διαλογή, ανακτά ότι μπορεί σε μέταλλο, σε ανακυκλώσιμο υλικό και μετά παράγει αυτό το οποίο αποκαλούμε RDF, το οποίο είναι ένα δευτερογενές καύσιμο, το οποίο μπορεί κάλλιστα να χρησιμοποιηθεί για ενεργειακή αξιοποίηση. Όμως, επειδή τότε κουβαλούσαμε ακόμα τα συμπλέγματα μιας άλλης εποχής, καταλήγαμε στο ίδιο το αντίθετο θαύμα. Περνούσαμε, δηλαδή, μέσα από μία κοστοβόρα και ενεργοβόρα διαδικασία για να παράγουμε ένα προϊόν το οποίο έπρεπε να το αξιοποιούμε με διαφορετικό τρόπο, για να το ξαναρίχνουμε τελικά μέσα στον χώρο υγειονομικής ταφής. Αυτά είναι πράγματα παντελώς παράλογα και προφανώς στις νέες επενδύσεις, αυτές που θα έχουν τουλάχιστον μεγάλο όγκο, θα πρέπει να μπορούμε να συζητήσουμε και τη δυνατότητα θερμικής επεξεργασίας δευτερογενούς καυσίμου - το τονίζω - , δηλαδή υποπροϊόντος, το οποίο θα προκύψει από μια πρώτη διαλογή με μηχανικό τρόπο. Κάπως έτσι, λοιπόν, περιέγραψα σε αδρές γραμμές τον εθνικό σχεδιασμό. Δυο κουβέντες για το συγκεκριμένο έργο της Πελοποννήσου, κύριε Κωνσταντινόπουλε. Μίλησα και στο Επιμελητήριο Μεσσηνίας πριν από δύο εβδομάδες. Είναι δέσμευσή μου ότι μέχρι το 2021 το θέμα αυτό θα έχει λυθεί οριστικά. Γιατί μπορούμε να είμαστε πιο σίγουροι; Γιατί ψηφίσαμε τη σχετική διάταξη με την οποία η αρμοδιότητα για την απαλλοτρίωση εκτάσεων, με έγκριση του Υπουργικού Συμβουλίου, μεταφέρεται πια στην Οικονομική Επιτροπή της Περιφέρειας αντί του Περιφερειακού Συμβουλίου που είναι σήμερα, άρα, δεν μπορεί το Περιφερειακό Συμβούλιο να μπλοκάρει αυτές τις προτεραιότητες. Έτσι ανοίγει ο δρόμος για την έναρξη των εργασιών στο ΣΔΙΤ Πελοποννήσου. Από ό,τι γνωρίζω η Οικονομική Επιτροπή θα συνεδριάσει την επόμενη εβδομάδα. Θα λάβει τις σχετικές αποφάσεις για τις απαλλοτριώσεις και θα αντιμετωπίσουμε το πιο μεγάλο εμπόδιο το οποίο υπήρχε μέχρι σήμερα στην υλοποίηση αυτής της επένδυσης. Εκτιμώ ότι θα ξεκινήσει το έργο το πρώτο εξάμηνο του 2020. Θα ολοκληρωθεί εντός δύο ετών. Η λειτουργία του θα είναι είκοσι ένα έτη αντί για είκοσι οκτώ που προβλέπονταν, διότι χάσαμε επτά χρόνια στην πορεία. όμως, μέχρι την έναρξη της λειτουργίας των νέων εγκαταστάσεων, η εταιρεία έχει συμβατική υποχρέωση να δέχεται τα απορρίμματα εντός δέκα μηνών από την υπογραφή της σύμβασης, άρα το αργότερο εντός του 2021. Τρεις μονάδες υπάρχουν στο συγκεκριμένο έργο, δεν είναι μια μονάδα μόνο. Είναι μια ΜΕΑ, μία ΜΕΒΑ και ένας χώρος υγειονομικής ταφής υπολειμμάτων, ένας στην Αρκαδία, ένας στη Μεσσηνία και ένας στη Λακωνία, δύο σταθμοί μεταφόρτωσης στην Κορινθία και στην Αργολίδα, ενώ παράλληλα προγραμματίζεται και η δημιουργία επιπλέον σταθμών μεταφόρτωσης σε ολόκληρη την περιφέρεια. Τα απορρίμματα της Πελοποννήσου υπολογίζονται συνολικά σε διακόσιους εβδομήντα χιλιάδες τόνους ανά έτος. Η ελάχιστη εγγυημένη ποσότητα που προβλεπόταν στην αρχική σύμβαση ήταν εκατόν πενήντα χιλιάδες τόνοι, αλλά αυτό έχει μειωθεί σε εκατό χιλιάδες τόνους. Γιατί το λέω αυτό; Διότι υπάρχει πάντα μια επιφύλαξη, όταν δρομολογούνται τέτοιες μονάδες, ότι, αφού πρέπει να λειτουργήσουν και χρειάζονται πρώτη ύλη, μήπως αυτό υπονομεύσει ταυτόχρονα τους στόχους που θέτουμε για την ανακύκλωση και βρεθούμε στην κατάσταση που βρίσκεται η Κοπεγχάγη σήμερα, να μην έχουμε αρκετά απορρίμματα για να μπορούν να λειτουργήσουν αυτές οι μονάδες. Με τη μείωση του όγκου θεωρώ ότι δεν υπάρχει κανένα τέτοιο ζήτημα. Θα υπάρχει η μονάδα, η οποία θα καλύπτει τα μη ανακυκλούμενα απορρίμματα, τα οποία θα παράγονται από την Πελοπόννησο και προφανώς η περιφέρεια και οι δήμοι θα πρέπει να κινηθούν πολύ τολμηρά, πολύ επιθετικά για να πετύχουν τους νέους στόχους ανακύκλωσης που θα θέσουμε από κοινού. Πιστεύω ότι αυτός είναι ο καλύτερος τρόπος για να αντιμετωπίσουμε το πρόβλημα της Πελοποννήσου και, βέβαια, θα έχω την ευκαιρία και στη δευτερολογία μου να μιλήσω λίγο περισσότερο για άλλες πτυχές αυτού του ζητήματος. Να κλείσω μόνο λέγοντας ότι και σε μια συμβολική κίνηση αρχίσαμε από τα του οίκου μας. Στο Μέγαρο Μαξίμου έχουν ήδη εγκατασταθεί κάδοι διαλογής ανακυκλώσιμων υλικών. Σας διαβεβαιώνω από προσωπική εμπειρία ότι κάθε μέρα γεμίζουν. Το ίδιο πρέπει να κάνουμε όλοι στις γειτονιές μας, στα σπίτια μας. Ανταποκρινόμαστε, λοιπόν, όλοι στο μικρό καθημερινό καθήκον μας. Αυτό τελικά θα είναι προς όφελος όλης της κοινωνίας και δεν πρέπει να ξεχνάμε ότι, όσο κι αν το κράτος έχει έναν πολύ ουσιαστικό ρόλο να παίξει, μαζί με την τοπική αυτοδιοίκηση, στην οργάνωση ενός σωστού συστήματος διαχείρισης απορριμμάτων, η έννοια της ατομικής ευθύνης για το τι κάνει ο καθένας στο νοικοκυριό του παραμένει εξαιρετικά σημαντική και το πρόβλημα αυτό δεν θα λυθεί ποτέ στη ρίζα του, αν δεν αλλάξει η ίδια η κουλτούρα, ειδικά της νέας γενιάς, και αν δεν αντιληφθούμε ότι η ανακύκλωση πια είναι τρόπος ζωής και πρέπει να μπει στη λογική και στην καθημερινότητα του κάθε νοικοκυριού. Σας ευχαριστώ πολύ.
Κύριε Κωνσταντινόπουλε, έχετε στη διάθεσή σας πέντε λεπτά για τη δευτερολογία σας.
Ευχαριστώ, κύριε Πρόεδρε. Κύριε Πρόεδρε, σε έξι μήνες από σήμερα, απ' ό,τι καταλαβαίνουμε, θα καταλάβουμε αν σήμερα κόψαμε τον γόρδιο δεσμό που αφορούσε τα ΣΔΙΤ Πελοποννήσου και ήταν μόνο σύγκρουση συμφερόντων. Δεν υπήρχε τίποτα άλλο που να σταματούσε το ΣΔΙΤ Πελοποννήσου, εκτός από μικρά και μεγάλα οικονομικά και πολιτικά συμφέροντα. Θα σας πω χαρακτηριστικά και θα καταλάβουν πολλοί τι συνέβη και στις τελευταίες περιφερειακές εκλογές. Ο υποψήφιος με την παράταξη που στηριζόταν επίσημα από τον ΣΥΡΙΖΑ στην Περιφέρεια Πελοποννήσου, πρώην Γενικός Γραμματέας του Υπουργείου Υποδομών, είχε υπογράψει και είχε στηρίξει το έργο με τη δεύτερη σύμβαση και τις απαλλοτριώσεις. Ως επικεφαλής στο περιφερειακό συμβούλιο στην τελευταία συνεδρίαση καταψήφισε τις απαλλοτριώσεις. Κάποιοι νομίζουν στην Πελοπόννησο ότι δεν μπορούσαμε να καταλάβουμε τι γινόταν με τα συμφέροντα που εκπροσωπούσε η Κυβέρνηση και η περιφερειακή αρχή, πού τέμνονταν και τι σκέψεις είχαν. Και επειδή όλοι το γνώριζαν και όλοι το κατάλαβαν, είχαμε και τα αποτελέσματα που είχαμε. Πάντως να ξέρουν το εξής. ΠΑΣΟΚ, Νέα Δημοκρατία, ΣΥΡΙΖΑ, δεν είσαι αυτό που δηλώνεις, αλλά είναι κυρίως η συμπεριφορά σου και μπορεί να είχατε υποψήφιους Βουλευτές στη Νέα Δημοκρατία - όχι τώρα, τα προηγούμενα χρόνια - , αλλά ουσιαστικά ήταν ΣΥΡΙΖΑ.
Στο τέλος όλοι είναι ΠΑΣΟΚ, βέβαια.
Στο ΠΑΣΟΚ, παρ' όλο ότι είχαμε μια σταθερή άποψη στο συγκεκριμένο θέμα, το οποίο δεν εκτιμήθηκε από τον λαό της Πελοποννήσου, πάλι τα ίδια θα κάναμε και θα κάναμε τα ίδια γιατί είναι θέμα αρχής, είναι θέμα το οποίο μπορεί σήμερα κάποιοι να μην το κατανοούν. Όμως, σήμερα εδώ στην Αίθουσα όλοι καταλάβατε ποιοι είχαν αρχές, ποιοι λειτουργούν με αρχές και αξίες και ποιοι λειτουργούν με συμφέροντα. Και επειδή ξέρουν πολλοί στην Αίθουσα ότι στην Πελοπόννησο λειτουργούσαν συμφέροντα οικογενειοκρατικά, συμφέροντα που τέμνονταν με τα συμφέροντα της συγκυβέρνησης ΣΥΡΙΖΑ σε όλα τα επίπεδα, όλοι κατανοήσαμε τι έχει γίνει. Άρα, κύριε Πρόεδρε, σε έξι μήνες πιστεύω - ο Πρωθυπουργός θα είναι, σίγουρα θα κατέβει - ότι θα έρθετε και εσείς να δούμε αν προχωράει αυτό το έργο. Θέλω να σας εκφράσω, κύριε Πρωθυπουργέ, μια πρόταση, μια πρόταση που έχει να κάνει και με τα ΣΔΙΤ της Αθήνας και της Θεσσαλονίκης. Αν πραγματικά τα προχωρήσουμε όλα μαζί, όπως προχώρησε το ΣΔΙΤ των Ιωαννίνων - το οποίο σε δύο χρόνια ολοκληρώθηκε άμεσα, έργο 1 δισεκατομμυρίου ευρώ και δυόμισι χιλιάδων θέσεων εργασίας - . αυτό μπορεί να γίνει με έναν τρόπο κατά την άποψή μου: σύσταση επιτελικής ομάδας, που θα πάρει τις συμβάσεις και τις προμήθειες από περιφερειακό επίπεδο και θα τις φέρει στην κεντρική μονάδα της Γενικής Γραμματείας. Αυτό θα ενθαρρύνει περισσότερους επενδυτές να μην μπλέκουν με θέματα και απόψεις, οι οποίες κωλυσιεργούν σε άλλα επίπεδα. Δεύτερον, πολλές περιφέρειες δεν έχουν εμπειρία σε τέτοιες συμβάσεις. Τρίτον, αυτό σημαίνει ότι, αν έχουμε περισσότερους επενδυτές, θα έχουμε και μικρότερο κόστος για τον πολίτη. Άρα σας το προτείνω να το κάνετε. Τελειώνω, κύριε Πρωθυπουργέ, με κάτι που δεν αφορά τη συζήτηση, αλλά είναι πάρα πολύ σημαντικό. Στις 16 Σεπτεμβρίου του 2019, το Κίνημα Αλλαγής έθεσε σε εσάς το θέμα των υψηλών χρεώσεων των συστημικών τραπεζών. Χαίρομαι που σήμερα - και μετά τη συνάντησή σας - οι συστημικές τράπεζες ανακοίνωσαν ότι θα προχωρήσουν σε άμεσες μειώσεις. Για εμάς, το Κίνημα Αλλαγής, αυτός είναι ο τρόπος αντιπολίτευσης. Έτσι μπορούμε να βοηθήσουμε τη χώρα μας και τους πολίτες μας. Έτσι θα πορευτούμε όλο το επόμενο χρονικό διάστημα. Σας ευχαριστώ πολύ.
Κύριε Πρόεδρε, επιτρέψτε μου ένα λεπτό. Επειδή αναφερθήκατε στην εκ νέου παρουσία σας, κύριε Πρωθυπουργέ, εδώ στην Ώρα του Πρωθυπουργού, ήθελα να επωφεληθώ της παρουσίας σας και να επισημάνω ότι στην παρούσα κοινοβουλευτική περίοδο καταβάλλεται μια μεγάλη προσπάθεια και από τους Υπουργούς που συντονίζουν το κυβερνητικό έργο, αλλά και από τη Βουλή, προκειμένου οι Υπουργοί να προσέρχονται στις συνεδριάσεις κοινοβουλευτικού ελέγχου και να απαντούν στις επίκαιρες ερωτήσεις . Σήμερα, πέραν της Ώρας του Πρωθυπουργού, θα συζητηθούν δεκαεννιά επίκαιρες ερωτήσεις και αναφορές με συνολική παρουσία των Υπουργών και μέχρι τώρα η παρουσία των Υπουργών στις επίκαιρες ερωτήσεις φτάνει το επίπεδο - να μην το ματιάσουμε -80%, ενώ σε όλη την προηγούμενη κοινοβουλευτική περίοδο έφτασε το 50%. [[Χειροκροτήματα από την πτέρυγα της Νέας Δημοκρατίας]] Δεν λέω ότι είναι συγκρίσιμα, γιατί είμαστε στην αρχή και το άλλο είναι πλήρες, αλλά είναι ένα ελπιδοφόρο ξεκίνημα, το οποίο και εσείς, κύριε Πρωθυπουργέ, το έχετε ενθαρρύνει και η Κυβέρνηση το τηρεί και η Βουλή το παρακολουθεί. Κύριε Μητσοτάκη, έχετε τον λόγο για τη δευτερολογία σας.
Θέλω να χαιρετίσω και εγώ, κύριε Πρόεδρε, την αναβάθμιση της διαδικασίας κοινοβουλευτικού ελέγχου και να διαβεβαιώσω και εσάς, το Σώμα, ότι η κατεύθυνση η οποία έχει δοθεί από εμένα, από τον Υπουργό Επικρατείας και από τη Γραμματεία της Κυβέρνησης είναι πολύ συγκεκριμένη. Πρέπει να υπάρχει πολύ σοβαρός λόγος για να μην έρθει Υπουργός ή Υφυπουργός στη Βουλή να απαντήσει σε ερώτηση Βουλευτή. Τιμούμε τον κοινοβουλευτικό έλεγχο. Είναι για εμάς πολύ συχνά ένα χρήσιμο εργαλείο, γιατί αναδεικνύει με τον τρόπο του ζητήματα τα οποία μας δίνεται η δυνατότητα να τα αξιολογήσουμε μέσα από μία διαφορετική ματιά. Είναι για εμάς ο μεγεθυντικός φακός σε πολλά τοπικά προβλήματα, τα οποία, αν δεν τα αναδεικνύατε εσείς μέσα από τον κοινοβουλευτικό έλεγχο, ενδεχομένως να διέφευγαν την προσοχή μας. Άρα, κύριε Πρόεδρε, για εμάς ο κοινοβουλευτικός έλεγχος δεν είναι απλά μια τυπική υποχρέωση συμμόρφωσης της εκτελεστικής εξουσίας προς τις επιταγές του Συντάγματος, αλλά μια γόνιμη διαδικασία ζύμωσης, από την οποία μπορούν να διαμορφωθούν ευρύτερες συναινέσεις και να βελτιωθεί και το επίπεδο απόδοσης της Κυβέρνησης. Και πολύ καλό παράδειγμα του πώς πρέπει να λειτουργεί ο κοινοβουλευτικός έλεγχος - και χαίρομαι που το θίξατε, κύριε Κωνσταντινόπουλε - αφορά και το ζήτημα της συζήτησης γύρω από τις προμήθειες των τραπεζών. Είναι αλήθεια ότι βάλατε το θέμα αυτό στον δημόσιο διάλογο. Υπήρξε άμεση αντίδραση της Κυβέρνησης. Έχουμε ήδη κάποια πρώτα απτά αποτελέσματα από τις τράπεζες που ανακοίνωσαν μια σειρά πρωτοβουλίες για εξαγγελίες οι οποίες είχαν δρομολογηθεί για την 1η Νοεμβρίου και οι οποίες δεν θα υλοποιηθούν, αλλά και κάποιες πρώτες μειώσεις χρεώσεων. Θέλω να θυμίσω ότι κάποιες από τις αυξήσεις των χρεώσεων, ειδικά για τις αναλήψεις από ATM άλλων τραπεζών, είχαν ήδη δρομολογηθεί από την 1η Ιουλίου 2019, επί εποχής δηλαδή άλλης κυβέρνησης. Σε κάθε περίπτωση, όμως, θεωρώ ότι αυτό είναι ένα πολύ καλό παράδειγμα του πώς τα κόμματα μπορούν να δουλεύουν μαζί, να συνθέτουν απόψεις και τελικά το αποτέλεσμα είναι προς όφελος των πολιτών, της κοινωνίας συνολικά. Νομίζω ότι με αυτόν τον τρόπο μπορούμε να δημιουργήσουμε και μία διαφορετική κουλτούρα λειτουργίας της Βουλής. Εντάσεις και συζητήσεις σε υψηλότερους τόνους θα υπάρχουν πάντα σε αυτή την Αίθουσα και είναι ενίοτε ευπρόσδεκτες. Παρά ταύτα, δεν πρέπει να ξεχνάμε ότι η βασική μας δουλειά είναι να μπορούμε να αξιοποιούμε τη Βουλή για να συνθέτουμε απόψεις, να επεξεργαζόμαστε τα νομοσχέδια, ακούγοντας τις απόψεις των Βουλευτών και να καταλήγουμε τελικά με ψηφισμένα νομοσχέδια τα οποία ενσωματώνουν παρατηρήσεις που γίνονται, στο βέλτιστο δηλαδή αποτέλεσμα. Και θα ήθελα, κύριε Πρόεδρε, στο σημείο αυτό να σταθώ και σε ένα γεγονός ακόμα, το οποίο έχει να κάνει με τη δεκτικότητα την οποία δείχνουν οι Υπουργοί κατά τη διάρκεια της νομοθετικής εργασίας - κυρίως στις επιτροπές, αλλά και στην Ολομέλεια - να ενσωματώνουν παρατηρήσεις οι οποίες γίνονται από Βουλευτές της Συμπολίτευσης και της Αντιπολίτευσης. Προσερχόμαστε πάντα με ανοικτή διάθεση. Δεν έχουμε το αλάθητο και θέλουμε να αξιοποιήσουμε τη Βουλή και τη διαδικασία της καλής νομοθέτησης όσο το δυνατόν πιο δημιουργικά. Δύο γρήγορες παρατηρήσεις για τα ζητήματα της διαχείρισης των απορριμμάτων, σε συνέχιση της αρχικής μου τοποθέτησης: Έχουμε πια μεγάλη, συμπυκνωμένη, εμπειρία στο πώς μπορούμε να δρομολογούμε, να σχεδιάζουμε, να δημοπρατούμε, να υλοποιούμε, να παρακολουθούμε έργα σύμπραξης δημοσίου και ιδιωτικού τομέα. Και θέλω να μνημονεύσω ειδικά - το κάνατε και εσείς - τον τέως Ειδικό Γραμματέα ΣΔΙΤ, νυν Γενικό Γραμματέα του Υπουργείου, τον Νίκο Μαντζούφα, ο οποίος είναι ένας άνθρωπος που έχει παρακολουθήσει όλη αυτή τη διαδικασία από τη γέννησή της. Κρύβεται πίσω από σχεδόν όλα τα πολύ επιτυχημένα έργα σύμπραξης δημοσίου και ιδιωτικού τομέα και έχει πια το Υπουργείο μια μεγάλη συμπυκνωμένη τεχνογνωσία προς αξιοποίηση για όλους τους φορείς οι οποίοι σκέφτονται και θέλουν να σχεδιάζουν τέτοια έργα. Το είχαμε πει προεκλογικά, ότι για εμάς η σύμπραξη δημοσίου και ιδιωτικού τομέα είναι ένας εξαιρετικός τρόπος για να μπορούμε να υλοποιούμε όχι απλά έργα κατασκευαστικά, αλλά ενδεχομένως να παρέχουμε και υπηρεσίες, κάτι το οποίο αφορά, παραδείγματος χάριν - βλέπω εδώ δίπλα μου και τον Υπουργό Υγείας - και τον τομέα της υγείας. Το κράτος μπορεί κάλλιστα σε ένα συγκεκριμένο πλαίσιο, αντί να αγοράζει μηχανήματα και να επενδύει σε υποδομές, να αγοράζει υπηρεσίες μέσω μακροχρόνιων συμπράξεων δημοσίου και ιδιωτικού τομέα, παραδείγματος χάριν σε διαγνωστικές εξετάσεις. Άρα για εμάς αυτή είναι μία πολιτική την οποία σκοπεύουμε να την υλοποιήσουμε. Κάνουμε την αρχή ξεμπλοκάροντας ένα πολύ σημαντικό έργο, το οποίο αφορά στο πρόβλημα της διαχείρισης των απορριμμάτων της Πελοποννήσου. Θα μιλήσουμε πολύ περισσότερο - και κλείνω με αυτό, κύριε Πρόεδρε - τις επόμενες εβδομάδες για το πρόβλημα της Αττικής, το οποίο είναι μεγάλο και θα το αντιμετωπίσουμε αποτελεσματικά πριν πάρει εκρηκτικές διαστάσεις. Χρειάζεται και βραχυχρόνια αντιμετώπιση, να δούμε, δηλαδή, τι μπορεί και τι δεν μπορεί να γίνει στον χώρο της Φυλής, αλλά χρειάζεται και μια γρήγορη αναπροσαρμογή στο πλαίσιο των περιορισμών που έχουμε από τον περιφερειακό σχεδιασμό, έτσι ώστε να μπορούμε να υλοποιήσουμε μια σειρά από μεγάλα έργα, στα οποία σίγουρα θα συμπεριλαμβάνεται και μία μεγάλη μονάδα διαχείρισης απορριμμάτων με σημαντική δυναμικότητα, πολύ μεγαλύτερη από αυτή της Πελοποννήσου, η οποία θα μπορεί μεσοπρόθεσμα να δώσει μία μεγάλη ανάσα στην αντιμετώπιση αυτού του προβλήματος και να μας βοηθήσει, βέβαια, να πετύχουμε και τους στόχους που έχουμε θέσει στο πλαίσιο του κεντρικού σχεδιασμού για τον οποίο σας μίλησα πριν. Σε αυτή την κατεύθυνση δουλεύει και το Υπουργείο, δουλεύει και η Περιφέρεια, αλλά, όπως σωστά επισημάνατε και όπως τουλάχιστον όσοι έχετε διατελέσει δήμαρχοι - και βλέπω να κουνάτε το κεφάλι σας - γνωρίζετε πολύ καλά, υπάρχουν πάντα συγκρούσεις συμφερόντων, οι οποίες εκφεύγουν από τον ιδεολογικό μανδύα τον οποίο καθένας μπορεί να φορά. Γι' αυτό και να ξέρετε ότι αυτό είναι ένα ζήτημα το οποίο απαιτεί εκ των πραγμάτων βαρύ κεντρικό συντονισμό. Θα είναι ένα ζήτημα το οποίο θα δρομολογηθεί και θα το επιβλέπει η ίδια η Γραμματεία της Κυβέρνησης, διότι το πρόβλημα που αφορά στην Αττική, στην πρωτεύουσα, δυνητικά μπορεί να είναι πολύ μεγάλο, αλλά δέσμευσή μας είναι αυτό το πρόβλημα, όπως σας είπα, να το μετατρέψουμε σε μία μεγάλη ευκαιρία. Σας ευχαριστώ πολύ.
Έχω την τιμή να ανακοινώσω στο Σώμα ότι από τα άνω δυτικά θεωρεία, τα οποία είναι κατάμεστα από μαθητές, παρακολουθούν τη συνεδρίασή μας, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα οκτώ μαθήτριες και μαθητές και τέσσερις συνοδοί εκπαιδευτικοί από το 6ο Γυμνάσιο Γαλατσίου. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Επίσης, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας», που οργανώνει το Ίδρυμα της Βουλής, δεκαοκτώ μαθήτριες και μαθητές και ένας συνοδός εκπαιδευτικός από το 23ο Δημοτικό Σχολείο Κερατσινίου. Η Βουλή τούς καλωσορίζει. Θα διακόψουμε για πέντε λεπτά και θα προχωρήσουμε αμέσως μετά στη συνέχιση της συζήτησης των επικαίρων ερωτήσεων.
Κύριοι συνάδελφοι, συνεχίζεται η συνεδρίαση. Έχω την τιμή να ανακοινώσω στο Σώμα το δελτίο επίκαιρων ερωτήσεων της Δευτέρας 4 Νοεμβρίου, το οποίο έχει ως εξής: Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής) 1. Η με αριθμό 149/29-10-2019 επίκαιρη ερώτηση του Βουλευτή Ξάνθης του Συνασπισμού Ριζοσπαστικής Αριστεράς κ. Χουσεΐν Ζεϊμπέκ προς την Υπουργό Παιδείας και Θρησκευμάτων, με θέμα: «Επίλυση κτηριακού προβλήματος του Μειονοτικού Γυμνασίου - Λυκείου Ξάνθης». 2. Η με αριθμό 156/29-10-2019 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς την Υπουργό Παιδείας και Θρησκευμάτων, με θέμα: «Ελλείψεις εκπαιδευτικών στα σχολεία». 3. Η με αριθμό 152/29-10-2019 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα Αρσένη προς την Υπουργό Πολιτισμού και Αθλητισμού, με θέμα: «Εξορυκτική δραστηριότητα στις Σκουριές και η πρόσφατη απόφαση του Κεντρικού Αρχαιολογικού Συμβουλίου (ΚΑΣ)». Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής) 1. Η με αριθμό 127/22-10-2019 επίκαιρη ερώτηση της Βουλευτού Ιωαννίνων του Συνασπισμού Ριζοσπαστικής Αριστεράς κ. Μερόπης Τζούφη προς την Υπουργό Παιδείας και Θρησκευμάτων, με θέμα: «Προβλήματα με την υλοποίηση του προγράμματος “Μια νέα αρχή στα ΕΠΑΛ”». 2. Η με αριθμό 157/29-10-2019 επίκαιρη ερώτηση του ΣΤ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδας κ. Γεωργίου Λαμπρούλη προς την Υπουργό Πολιτισμού και Αθλητισμού, με θέμα: «Προβλήματα στις εγκαταστάσεις του Εθνικού Αθλητικού Κέντρου (ΕΑΚ) Λάρισας». 3. Η με αριθμό 128/22-10-2019 επίκαιρη ερώτηση της Βουλευτού Κιλκίς του Συνασπισμού Ριζοσπαστικής Αριστεράς κ. Ειρήνης - Ελένης Αγαθοπούλου προς την Υπουργό Παιδείας και Θρησκευμάτων, με θέμα: «Λειτουργία Σχολείου Δεύτερης Ευκαιρίας Γουμένισσας». 4. Η με αριθμό 146/29-10-2019 επίκαιρη ερώτηση της Βουλευτού Βοιωτίας του Συνασπισμού Ριζοσπαστικής Αριστεράς κ. Γιώτας Πούλου προς τον Υπουργό Περιβάλλοντος και Ενέργειας, με θέμα: «Ανάγκη παράτασης προθεσμίας υποβολής δηλώσεων στο Κτηματολόγιο Βοιωτίας». 5. Η με αριθμό 160/29-10-2019 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Περιβάλλοντος και Ενέργειας, με θέμα: «Μεγάλη ανάγκη οριστικής παράτασης στις διαδικασίες κτηματογράφησης τουλάχιστον μέχρι τέλους του έτους». ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής) 1.Η με αριθμό 487/4-9-2019 ερώτηση του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς την Υπουργό Παιδείας και Θρησκευμάτων, με θέμα: «Να καλυφθούν τα εκπαιδευτικά κενά και να λειτουργήσουν ομαλά όλα τα σχολεία του Νομού Ηρακλείου». Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα για τις δύο ερωτήσεις που δεν θα συζητηθούν σήμερα και οι οποίες θα ενσωματωθούν στο δελτίο επικαίρων ερωτήσεων της Δευτέρας 4 Νοεμβρίου 2019. Δεν θα συζητηθεί, λοιπόν, η πρώτη με αριθμό 146/29-10-2019 επίκαιρη ερώτηση δεύτερου κύκλου της Βουλευτού Βοιωτίας του Συνασπισμού Ριζοσπαστικής Αριστεράς κ. Γιώτας Πούλου προς τον Υπουργό Περιβάλλοντος και Ενέργειας, με θέμα: «Ανάγκη παράτασης προθεσμίας υποβολής δηλώσεων στο Κτηματολόγιο Βοιωτίας». Επίσης, δεν θα συζητηθεί η όγδοη με αριθμό 160/29-10-2019 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Περιβάλλοντος και Ενέργειας, με θέμα: «Μεγάλη ανάγκη οριστικής παράτασης στις διαδικασίες κτηματογράφησης τουλάχιστον μέχρι τέλους του έτους». Όλες οι υπόλοιπες ερωτήσεις θα συζητηθούν σήμερα. Τώρα θα συζητηθεί η πέμπτη με αριθμό 143/29-10-2019 επίκαιρη ερώτηση δεύτερου κύκλου του Βουλευτή Κέρκυρας του Κινήματος Αλλαγής κ. Δημητρίου Μπιάγκη προς τον Υπουργό Οικονομικών, με θέμα: «Πρωτοφανής εγκατάλειψη Αχιλλείου». Θα απαντήσει ο Υφυπουργός Οικονομικών κ. Απόστολος Βεσυρόπουλος. Κύριε συνάδελφε, έχετε τον λόγο, με παράκληση να τηρούνται οι χρόνοι, γιατί έχουμε δεκαεννέα ερωτήσεις που θα συζητηθούν.
Ευχαριστώ πολύ, κύριε Πρόεδρε. [[Στο σημείο αυτό ο Βουλευτής κ. Δημήτριος Μπιάγκης καταθέτει για τα Πρακτικά τις προαναφερθείσες φωτογραφίες, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Ευχαριστώ, κύριε Υπουργέ, για την ανταπόκριση στην επίκαιρη ερώτησή μου. Ήρθα εδώ σήμερα να σας θέσω ένα θέμα που είναι πάρα πολύ σημαντικό, όχι μόνο για την Κέρκυρα θεωρώ, αλλά που αφορά το σύνολο του πολιτισμού για την Ελλάδα. Μιλάμε για το Αχίλλειο, το οποίο αποτελεί, κύριε Υπουργέ, ένα από τα εμβληματικότερα μνημεία - μουσεία στην Ελλάδα. Είναι ένα μνημείο το οποίο είναι τρίτο σε επισκεψιμότητα στην Ελλάδα. Είναι μία από τις πιο γνωστές αυτοκρατορικές επαύλεις της Ευρώπης. Είναι ένα εμβληματικό μουσείο, τόσο για την Κέρκυρα όσο για την Ελλάδα και όχι μόνο, θα έλεγα εγώ. Πέριξ του μουσείου, κύριε Υπουργέ, υπάρχει ένα δάσος ογδόντα στρεμμάτων κι ένας υπέροχος κήπος, με υπέροχες σκάλες, με περίτεχνα κιόσκια, τα οποία σήμερα είναι εντελώς εγκαταλελειμμένα. Και προσέξτε. Υπάρχουν μελέτες. Υπάρχει η μελέτη Δοξιάδη, που μιλάει για την αξιοποίηση και του μουσείου και του δάσους και του κήπου. Υπάρχει και τελευταία μία καινούργια μελέτη της πρώην Πρυτάνεως του Πανεπιστημίου της Κέρκυρας κ. Αναστασίας Σαλή και του κ. Τάκη Καρύδη, καθηγητή του Μετσόβιου Πολυτεχνείου. Σήμερα, κύριε Υπουργέ, λόγω της αμελούς - εγκληματικής θα έλεγα εγώ - συμπεριφοράς της ΕΤΑΔ, έχουμε μία απώλεια αίγλης και όχι μόνο. Οι επισκέπτες είναι αντιμέτωποι με εικόνες θλίψης, με εικόνες ντροπής. Έχω φέρει μαζί μου φωτογραφίες, τις οποίες θα προσκομίσω αμέσως μετά, κύριε Υπουργέ, στη Γραμματεία, για να δείτε - και δεν είναι εικόνες μόνο από το μουσείο, που έχουν κυκλοφορήσει πολλές στον Τύπο, είναι εικόνες και από τον εξωτερικό χώρο - πραγματικά για τι διαμάντι μιλάμε. Αντί αυτού, όμως, σε ένα μουσείο το οποίο έχει γύρω στις πεντακόσιες χιλιάδες επισκέπτες τον χρόνο και το οποίο, σύμφωνα με τα στοιχεία που έχουμε, εισπράττει περίπου 3 εκατομμύρια ετησίως, κύριε Πρόεδρε, δεν μπαίνει ευρώ ούτε στην τοπική κοινωνία ούτε στο ίδιο το μουσείο. Η διοίκηση της ΕΤΑΔ, σαν μαυραγορίτης θα έλεγα εγώ, δεν κάνει τίποτα περισσότερο παρά να εισπράττει τα χρήματα και να μην επιστρέφει τίποτα ανταποδοτικά ούτε στο ίδιο το μουσείο ούτε στην τοπική κοινωνία, που, όπως καταλαβαίνετε, επιβαρύνεται με πεντακόσιες χιλιάδες επισκέπτες τον χρόνο. Αντί αυτού, τον χρόνο αυτόν εδώ που διανύουμε, το 2019, υπήρξε αύξηση του εισιτηρίου.
Κύριε Μπιάγκη, παρακαλώ, ολοκληρώστε.
Θα ολοκληρώσω όσο πιο γρήγορα μπορώ, κύριε Πρόεδρε.
Συνεχίστε, αλλά σε μισό λεπτό να έχετε κλείσει.
Υπήρξε, λοιπόν, αύξηση του εισιτηρίου από 8 ευρώ σε 10 ευρώ, χωρίς να καλυτερεύσουμε τίποτα, ούτε στο μουσείο ούτε στον πέριξ αυτού χώρο. Αντί η ΕΤΑΔ να γυρίσει χρήματα απ' αυτά που είχε εισπράξει, στο μουσείο και στην τοπική κοινωνία, επέλεξε να κάνει χρήση, που ευτυχώς η προηγούμενη περιφερειακή αρχή του κ. Γαλιατσάτου είχε βάλει σε ένα πρόγραμμα 12 εκατομμυρίων ευρώ. Και ούτε τις μελέτες δεν έχουν προετοιμάσει, προκειμένου να προλάβουμε και να είμαστε έγκαιροι. Τον Ιούλιο του 2019- και τελειώνω, κύριε Πρόεδρε - έπεσε κομμάτι της οροφής. Αναγκάζονται, λοιπόν, κύριε Υπουργέ, και βγαίνουν τοπικά στελέχη του Αχιλλείου, ζητούν συγγνώμη, λένε ότι τον συγκεκριμένο χώρο θα τον απομονώσουν για να μην έχουμε προβλήματα και ότι λίαν συντόμως θα επισκεφθούν στελέχη και εμπειρογνώμονες το μουσείο, για να δουν πώς….
Τα υπόλοιπα στη δευτερολογία σας.
Τελειώνω αμέσως. Αντί αυτού, κύριε Υπουργέ, όταν τα πράγματα έγιναν γνωστά μέσα από τα ΜΜΕ, τοπικά και εθνικά, το μόνο που έκαναν - και τίποτα περισσότερο απ' αυτό - ήταν να ρίξουν όλη τους τη δύναμη - αν θέλετε - σε δύο τοπικά στελέχη του Αχιλλείου και μιλάμε για τον τοπικό διευθυντή και τον οικονομικό. Μιλάμε για διαχειριστές. Μιλάμε ουσιαστικά για εισπράκτορες…
Κύριε Μπιάγκη, δεν μπορώ να σας αφήσω άλλο.
Τελειώνω, κύριε Πρόεδρε.
Ναι, μου το είπατε πέντε φορές.
Αμέσως, τελειώνω. Όπως καταλαβαίνετε, είχαν ακριβώς τα αντίθετα αποτελέσματα. Και η ίδια η τοπική κοινωνία γελάει με τις αποφάσεις τους. Θα σας παρακαλούσα να μου πείτε, αφ' ενός τι είναι διατεθειμένη η Κυβέρνηση να κάνει γι' αυτό το πρόβλημα και αφ' ετέρου αν με βάση τις αποφάσεις που πήρε η διοίκηση της ΕΤΑΔ για τα τοπικά στελέχη, θα τα αφήσει χωρίς καν να κάνει μία κρίση γι' αυτά. Ευχαριστώ πολύ, κύριε Πρόεδρε.
Ωραία. Επειδή πρώτη φορά προεδρεύω με εσάς, σας άφησα υπερδιπλάσιο χρόνο. Η Βουλευτής του ΣΥΡΙΖΑ κ. Αθανασία (Σία) Αναγνωστοπούλου αιτείται άδεια απουσίας στο εξωτερικό από την Τετάρτη 6-11-2019 έως και 10-11-2019. Η Βουλή εγκρίνει;
Συνεπώς η Βουλή ενέκρινε τη ζητηθείσα άδεια. Ο Βουλευτής της Νέας Δημοκρατίας κ. Θεόδωρος Ρουσόπουλος αιτείται επίσης άδεια απουσίας στο εξωτερικό για τη Δευτέρα 4-11-2019. Η Βουλή εγκρίνει;
Συνεπώς η Βουλή ενέκρινε η ζητηθείσα άδεια. Τον λόγο έχει ο κύριος Υφυπουργός.
Ευχαριστώ, κύριε Πρόεδρε. Κύριε συνάδελφε, κατανοώ την προσωπική σας ευαισθησία για το Αχίλλειο, την οποία συμμερίζομαι. Πρόσφατα μάλιστα συναντήθηκα με τη Δήμαρχο Κέρκυρας και τον τοπικό Βουλευτή κ. Γκίκα και συζητήσαμε το συγκεκριμένο ζήτημα, αφού κοινός στόχος όλων μας είναι η ανάδειξη και η συντήρηση αυτού του εμβληματικού - όπως είπατε - μνημείου. Το Αχίλλειο έχει ανακηρυχθεί από το Υπουργείο Πολιτισμού ως νεότερο μνημείο, κάτι που σημαίνει ότι τυγχάνει προστασίας. Ο φορέας διαχείρισης του μνημείου είναι η ΕΤΑΔ. Δεν χρειάζεται φυσικά να σας υπενθυμίσω ότι με τον ν.4389/2016, η κυβέρνηση αποδέχτηκε τη δημιουργία του υπερταμείου, στο οποίο πέρασε όλη η δημόσια περιουσία για ενενήντα εννέα χρόνια. Ήταν αποτέλεσμα της «περήφανης» διαπραγμάτευσης της κυβέρνησης ΣΥΡΙΖΑ, που δέσμευσε τη χώρα. Καμμία ελληνική κυβέρνηση δεν θα είχε διανοηθεί να το αποδεχτεί, η λεγόμενη, όμως, «περήφανη» διαπραγμάτευση εκεί μας έφτασε. Η ΕΤΑΔ αποτελεί πλέον θυγατρική του υπερταμείου, με ό,τι σημαίνει αυτό. Ο ν.4389/2016 που έφερε και ψήφισε η προηγούμενη κυβέρνηση και με τον οποίο ιδρύθηκε το υπερταμείο, προβλέπει τα ακόλουθα: Πρώτον, στην παράγραφο 4 του άρθρου 196 αναφέρεται ότι μεταβιβάζονται η κυριότητα και νομή όλων των ακινήτων περιουσιακών στοιχείων του ελληνικού δημοσίου στην ΕΤΑΔ, με την εξαίρεση αιγιαλών, παραλιών, παρόχθιων εκτάσεων, υδρότοπων, περιοχών «RAMSAR» και «NATURA», αρχαιολογικών χώρων, αμιγώς δασικών εκτάσεων κ.λπ.. Δεύτερον, στην παράγραφο 5 όμως του ίδιου άρθρου 196, αναφέρεται ότι ακόμα και τα ακίνητα που εξαιρούνται από τη μεταβίβαση, παραμένουν μεν στην κατοχή του ελληνικού δημοσίου, τελούν όμως υπό τον έλεγχο του υπερταμείου, το οποίο είναι αρμόδιο για τη διαχείρισή τους. Το εποπτικό συμβούλιο, που αποτελεί το κυρίαρχο διοικητικό όργανο του υπερταμείου, εκλέγει, διορίζει και εποπτεύει τα μέλη του διοικητικού συμβουλίου. Στο πενταμελές εποπτικό συμβούλιο μετέχουν τρία μέλη που ορίζει το ελληνικό δημόσιο και δύο μέλη που επιλέγονται από την Ευρωπαϊκή Επιτροπή και τον Ευρωπαϊκό Μηχανισμό Σταθερότητας. Οι αποφάσεις, όμως, λαμβάνονται με αυξημένη πλειοψηφία, για να υπάρχει απόφαση, πρέπει να υπάρχουν τέσσερις θετικές ψήφοι. Να σας υπενθυμίσω, επίσης, ότι το καλοκαίρι του 2018 η τότε κυβέρνηση ΣΥΡΙΖΑ με υπογραφή του κ. Τσακαλώτου, ως Υπουργού Οικονομικών, εκχώρησε στο υπερταμείο δέκα χιλιάδες εκατόν δεκαεννέα ακίνητα σε όλη τη χώρα. Μέσα σε αυτά περιλαμβάνονταν και κάποιοι αρχαιολογικοί χώροι. Μιλάμε για την απόλυτη αδιαφορία και προχειρότητα. Αντιλαμβάνεστε συνεπώς ότι η προηγούμενη κυβέρνηση δέσμευσε τη χώρα με αυτόν τον νόμο. Και το δικό μας κυρίαρχο και πρωταρχικό μέλημα είναι: Πρώτον, να αξιοποιείται η δημόσια περιουσία. Δεύτερον, να αναδεικνύονται και να συντηρούνται τα μνημεία και να μην αμφισβητείται ο δημόσιος και οικουμενικός χαρακτήρας τους. Άλλωστε στο Αχίλλειο δεν μπορεί να γίνει καμμία παρέμβαση, χωρίς τη σύμφωνη γνώμη και την έγκριση του Υπουργείου Πολιτισμού και της Αρχαιολογικής Υπηρεσίας. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού]] Χρειάζομαι τριάντα δευτερόλεπτα, κύριε Πρόεδρε. Σε ό,τι αφορά την ΕΤΑΔ, αυτή τη στιγμή η διοίκησή της τελεί υπό παραίτηση. Δεν σκοπεύω να δικαιολογήσω την αδράνεια ή και τη διαχείριση κανενός. Το Αχίλλειο χρήζει παρεμβάσεων και εργασιών συντήρησης, υπάρχει, επίσης, πρόβλημα συντήρησης στον περιβάλλοντα χώρο, όπως είπατε προηγουμένως. Τα έσοδα του μουσείου, το οποίο απασχολεί σαράντα τρία άτομα για το 2018, ανήλθαν στο ποσό των 2.983.477 ευρώ, ενώ τα έξοδα ήταν 1.482.063 ευρώ. Θα σας έλεγα ότι αντιλαμβάνομαι ότι για την ανάδειξη και αποκατάσταση των κτηριακών υποδομών απαιτείται αυξημένη χρηματοδότηση, ένταξη στο ΕΣΠΑ. Ο περιβάλλων χώρος, όμως, οι κήποι και το δάσος θα μπορούσαν να συντηρούνται καλύτερα και αυτό αποτελεί ευθύνη της διοίκησης του φορέα διαχείρισης. Από εκεί και πέρα στη δευτερολογία μου θα σας δώσω αναλυτικά στοιχεία για τα έργα ανάδειξης και συντήρησης που έχουν γίνει αλλά και για τον σχεδιασμό. Σας ευχαριστώ.
Κύριε Μπιάγκη, να είστε στον χρόνο σας αυτή τη φορά. Ορίστε, έχετε τον λόγο.
Κύριε Υπουργέ, σας αναφέρω ακριβώς ότι μετά από μία επίσκεψη κυβερνητικού στελέχους τις προηγούμενες μέρες στο Αχίλλειο αυτό το οποίο είπε ήταν το εξής: ότι πρόκειται για ένα πολιτισμικό όνειδος. Αυτός που είπε τη συγκεκριμένη φράση, κύριε Υπουργέ, δεν είναι άλλος από τον Γενικό Γραμματέα του Υπουργείου Τουρισμού, τον κ. Λούλη. Θα ήθελα, λοιπόν, να δώσουμε και μία άλλη διάσταση στο συγκεκριμένο πρόβλημα, σεβόμενος την απάντησή σας και τις καλές σας προθέσεις. Απ' όσο εγώ, τουλάχιστον, γνωρίζω - και διαψεύστε με - στην ιδιοκτησία της ΕΤΑΔ υπάρχουν χίλια διακόσια πενήντα επτά ακίνητα, εκ των οποίων τα χίλια διακόσια πενήντα δύο ακίνητα είναι αστικά ακίνητα και πέντε απ' αυτά μόνο είναι μνημεία, με κορυφαίο αυτό του Αχιλλείου. Αλήθεια, πρέπει μέσα σε αυτά τα πέντε μνημεία να υπάρχει και το μοναδικό Αχίλλειο, το οποίο θα είναι υπό τη διαχείριση της ΕΤΑΔ; Και, πραγματικά, στην κατάσταση που βρίσκεται σήμερα - μιλάμε για το αύριο - το μνημείο, κύριε Υπουργέ, θα μπορέσουμε να έχουμε συνεργασία δική σας, του Υπουργείου Πολιτισμού - που είναι άμεση και χρειάζεται - και της ΕΤΑΔ; Μήπως θα ήταν μία λύση, να δούμε τη μεταβίβαση και τη διαχείριση του συγκεκριμένου μουσείου μέσα από το Υπουργείο Πολιτισμού; Μήπως κάποια στιγμή πρέπει να κάνουμε την υπέρβαση και να δούμε πώς, πραγματικά, θα πριμοδοτήσουμε και το συγκεκριμένο μνημείο και την τοπική κοινωνία, μεταβιβάζοντας όλα τα υπάρχοντα του συγκεκριμένου μνημείου στο Υπουργείο Πολιτισμού, έτσι ώστε να αποκτήσει την αίγλη που είχε τα προηγούμενα χρόνια, έτσι ώστε πάλι να γίνει ένα σημείο αναφοράς το οποίο θα φέρνει τουρίστες και δεν θα μας δυσφημεί στην κοινωνία και έξω; Τελειώνω, κύριε Πρόεδρε, και, πραγματικά, σας ευχαριστώ που με αφήσατε να αναπτύξω την ερώτησή μου. Δεν μιλάμε για συντήρηση του δάσους. Μιλάμε για μελέτες που είναι ήδη υπαρκτές, κύριε Υπουργέ. Είναι υπαρκτές μελέτες για αξιοποίηση ογδόντα στρεμμάτων υπέροχου δάσους με μοναδική χλωρίδα, με μοναδικά πράγματα μέσα, τα οποία θα είναι προς όφελος της τοπικής κοινωνίας, και όχι μόνο. Η αγωνία της τοπικής κοινωνίας είναι μεγάλη. Και θα σας παρακαλούσα πολύ να δείξετε δείγμα γραφής, παίρνοντας μία θέση άμεσα και δίνοντας - αν θέλετε - και τη βαρύτητα που πρέπει στις αποφάσεις που είχε πάρει μέχρι τώρα η συγκεκριμένη διοίκηση της ΕΤΑΔ, για το πώς χρησιμοποίησε το τοπικό προσωπικό. Είχε τους ανθρώπους, ουσιαστικά, για να κάνουν delivery των αποφάσεών τους, γιατί δεν υπήρχε υπεύθυνος οικονομικού στο Αχίλλειο της Κέρκυρας, κύριε Υπουργέ, και το γνωρίζετε καλά. Εισπράκτορας υπήρχε στο Αχίλλειο της Κέρκυρας, ο οποίος έπαιρνε τα χρήματα και τα έστελνε στην Αθήνα. Δεν υπήρχε διευθυντής ουσιαστικά στο Αχίλλειο της Κέρκυρας, κύριε Υπουργέ. Εντολοδόχος υπήρχε, που έπαιρνε εντολές και τις εκτελούσε! Είναι δυνατόν, ακόμα και αν αυτοί οι άνθρωποι δεν ειδοποίησαν για την κατάσταση του μουσείου, οι επισκέπτες - ήταν συχνές οι επισκέψεις τους στο μουσείο - να μην είχαν δει την κατάσταση; Ευχαριστώ πολύ, κύριε Πρόεδρε.
Τον λόγο έχει ο κύριος Υφυπουργός.
Κύριε συνάδελφε, σε ό,τι αφορά τα στελέχη που απομακρύνθηκαν από τις θέσεις τους, αυτό έγινε με απόφαση του γραφείου διοίκησης της ΕΤΑΔ με ημερομηνία 16-10-2019. Τα ίδια στελέχη είχαν τοποθετηθεί σε αυτές τις θέσεις από την ίδια διοίκηση της ΕΤΑΔ, που - όπως σας είπα - τελεί υπό παραίτηση. Με τον νόμο για το υπερταμείο τον ν.4389/2016, δίνεται η δυνατότητα στις θυγατρικές του όπως η ΕΤΑΔ να πράττει κατά το δοκούν ως προς την επιλογή του προσωπικού, που απασχολείται στα ακίνητα που διαχειρίζεται. Από εκεί και πέρα θα ήθελα να σας ενημερώσω για τις παρεμβάσεις ανάδειξης και αποκατάστασης του μνημείου. Οι εργασίες της πρώτης φάσης για την πλήρη αποκατάσταση και ανάδειξη των κτηρίων του ανακτορικού συγκροτήματος του Αχιλλείου ξεκίνησαν το 2014 από την προηγούμενη διοίκηση της ΕΤΑΔ επί κυβέρνησης της Νέας Δημοκρατίας με τη συγχρηματοδότηση του επιχειρησιακού προγράμματος ΕΣΠΑ 2007-2013. Η πρώτη φάση περιελάμβανε έξι υποέργα και ολοκληρώθηκε το 2016, με αποτέλεσμα να δοθεί προς χρήση ο άνω όροφος του κτηρίου του θυρωρείου, στη στάθμη της εισόδου, και ξαναλειτούργησε ως φυλάκιο εισόδου και πωλητήριο εισιτηρίων, με τα απαραίτητα οικοδομικά τελειώματα και τις αναγκαίες ηλεκτρομηχανολογικές εγκαταστάσεις στους χώρους του. Η δεύτερη φάση, που είναι πιο σημαντική, περιλαμβάνει αρχιτεκτονικές, στατικές και ηλεκτρομηχανολογικές παρεμβάσεις στα κτήρια του συγκροτήματος - ανάκτορο, βαρόνος, στρατώνες, θυρωρείο - και εργασίες διαμόρφωσης του περιβάλλοντος χώρου, προβλέπεται να υλοποιηθεί εντός της προγραμματικής περιόδου ΕΣΠΑ 2014-2020 μετά την υποβολή πρότασης στην εκδοθείσα σχετική πρόσκληση του επιχειρησιακού προγράμματος «ΙΟΝΙΑ ΝΗΣΙΑ», προϋπολογισμού 12,2 εκατομμυρίων ευρώ. Μάλιστα πριν από μερικές ημέρες πραγματοποιήθηκε συνάντηση με το Υπουργείο Πολιτισμού κλιμάκιο της ΕΤΑΔ και τον προϊστάμενο ΕΣΠΑ του Υπουργείου Τουρισμού. Έχει ήδη υποβληθεί ο σχετικός φάκελος και αναμένουμε την απόφαση ένταξης, για να προχωρήσει ο διαγωνισμός. Σαφέστατα ο στόχος μας είναι να προχωρήσουμε με ταχύτητα. Άλλωστε επί δικής μας κυβέρνησης έγινε η πρώτη φάση των έργων αποκατάστασης, και από τη δική μας Κυβέρνηση θα γίνει η ένταξη σε χρηματοδοτικό πρόγραμμα και η υλοποίηση της δεύτερης φάσης των έργων στο Αχίλλειο. Σε κάθε περίπτωση η Κυβέρνηση θα εξαντλήσει όλες τις δυνατότητες που έχει, προκειμένου η νέα διοίκηση της ΕΤΑΔ να εγκαινιάσει μια νέα και ειλικρινή σχέση συνεργασίας με την αυτοδιοίκηση και τους φορείς της Κέρκυρας, για την ανάδειξη του Αχίλλειου. Σας ευχαριστώ πολύ.
Ευχαριστώ. Προχωρούμε στη δεύτερη με αριθμό 868/24-9-2019 ερώτηση του Βουλευτή Α΄ Ανατολικής Αττικής του Συνασπισμού Ριζοσπαστικής Αριστεράς κ. Παναγιώτη (Πάνου) Σκουρολιάκου προς τον Υπουργό Οικονομικών, με θέμα: «Κατάργηση της ΔΟΥ Αχαρνών». Τον λόγο έχει ο κ. Σκουρολιάκος.
Ευχαριστώ, κύριε Πρόεδρε. Κύριε Υπουργέ, το τελευταίο χρονικό διάστημα στους κατοίκους του Δήμου Αχαρνών επικρατεί έντονη ανησυχία για την επαναφορά του σχεδιασμού κατάργησης της ΔΟΥ Αχαρνών. Σύμφωνα με την ενημέρωση που είχαν οι εφοριακοί υπάλληλοι από τον Διοικητή της Ανεξάρτητης Αρχής Δημοσίων Εσόδων κ. Πιτσιλή, εντός του τρέχοντος έτους θα καταργηθεί οριστικά το κατάστημα της ΔΟΥ στον Δήμο Αχαρνών. Τονίζουμε πως τον Φεβρουάριο του 2019 κατατέθηκε από εμένα η υπ' αριθμόν 374 επίκαιρη ερώτηση προς το Υπουργείο Οικονομικών, με θέμα: «Φημολογούμενη κατάργηση της ΔΟΥ Αχαρνών». Η τότε αρμόδια Υφυπουργός Οικονομικών κ. Παπανάτσιου, αναγνωρίζοντας το πρόβλημα, είχε απαντήσει επακριβώς: «Η κυβέρνησή μας έχει αποδείξει εμπράκτως την πρόθεση αντιμετώπισης προβλημάτων, αυτά που ανακύπτουν και αγγίζουν την καθημερινότητα των απλών πολιτών. Στο πλαίσιο αυτό, λοιπόν, θα αναφέρω τους προβληματισμούς που μας θέσατε στον Διοικητή της Ανεξάρτητης Αρχής Δημοσίων Εσόδων, αναφορικά με το αν στο πλαίσιο εξέτασης σχεδίου αναδιοργάνωσης των ΔΟΥ προτίθεται να συγχωνεύσει κάποιες από τις υπηρεσίες, αλλά και αναφορικά με το αν έχουν εξεταστεί οι επιπτώσεις που θα επιφέρουν αυτές στις κατά τόπους κοινωνίες. Θα επαναθέσουμε στον ίδιο (στον Διοικητή της ΑΑΔΕ), καθώς και στο Συμβούλιο Διοίκησης της Ανεξάρτητης Αρχής Δημοσίων Εσόδων, την αναστολή των όποιων πιθανών προτάσεων υπάρχουν επί ενός τέτοιου σχεδίου, έως ότου οι φορολογούμενοι θα μπορούν να εξυπηρετούνται άμεσα και με ευκολία από τις ηλεκτρονικές εφαρμογές.». Επίσης, κύριε Υπουργέ, το συγκεκριμένο χρονικό διάστημα είχαν πραγματοποιηθεί πολλές συναντήσεις με τους αρμόδιους φορείς, συνδικαλιστές και εκπροσώπους της τοπικής κοινωνίας, οι οποίοι εξέφρασαν την αγωνία των κατοίκων του δήμου αλλά και την αναγκαιότητα ύπαρξης της ΔΟΥ. Το εν λόγω κατάστημα εξυπηρετεί εκατόν πέντε χιλιάδες αριθμούς φορολογικού μητρώου, δεκατέσσερις χιλιάδες βιβλία Β΄ κατηγορίας, ενώ πραγματοποιήθηκαν περίπου εξήντα χιλιάδες φορολογικές δηλώσεις. Άρα είναι εύκολο να αντιληφθούμε πως είναι αναγκαία η λειτουργία του συγκεκριμένου φορολογικού καταστήματος για την εξυπηρέτηση των κατοίκων του μεγαλύτερου δήμου της ανατολικής Αττικής. Αποτέλεσμα των διαβουλεύσεων ήταν ο σχεδιασμός για την κατάργηση της ΔΟΥ Αχαρνών να ανασταλεί από την προηγούμενη κυβέρνηση, διότι η προηγούμενη κυβέρνηση, όπως σας είπα, αφουγκράστηκε τα προβλήματα που θα προέκυπταν από τον εν λόγω σχεδιασμό στην καθημερινότητα των πολιτών.
Κύριε Σκουρολιάκο, μπείτε στο ερώτημα.
Τέλειωσα, κύριε Πρόεδρε. Με βάση, λοιπόν, τα παραπάνω ερωτάστε: Προτίθεστε να συνεχίσετε την πολιτική της προηγούμενης κυβέρνησης, ώστε να εξυπηρετούνται οι κάτοικοι του μεγαλύτερου δήμου της ανατολικής Αττικής ή θα επαναφέρετε τον σχεδιασμό του 2013 για την κατάργηση της ΔΟΥ Αχαρνών; Ευχαριστώ.
Τον λόγο έχει ο κ. Βεσυρόπουλος.
Κύριε συνάδελφε, πριν από λίγο καιρό είχα απαντήσει σε ανάλογη ερώτηση της συναδέλφου Βουλευτή του ΜέΡΑ25 κ. Απατζίδη. Δεν υπάρχει έκτοτε κάποια μεταβολή που να διαφοροποιεί το περιεχόμενο της απάντησης που πρέπει να σας δώσω. Αυτή τη στιγμή δεν υπάρχει καμμία απόφαση για αναστολή λειτουργίας της συγκεκριμένης ΔΟΥ. Όπως γνωρίζετε, με τη σύσταση και λειτουργία της Ανεξάρτητης Αρχής Δημοσίων Εσόδων, την οποία ούτε η δική σας κυβέρνηση επιχείρησε να αγγίξει ή να μεταβάλει τον ρόλο της, έγινε ένα ουσιαστικό και αποφασιστικό βήμα για τη μετάβαση σε ένα σύγχρονο και ορθολογικό μοντέλο λειτουργίας των φορολογικών και ελεγκτικών υπηρεσιών. Υπάρχει διαρκής αξιολόγηση και επικαιροποίηση όλων των δεδομένων που αφορούν τις δράσεις, τα αποτελέσματα αλλά και τον δείκτη εξυπηρέτησης των πολιτών. Οι ΔΟΥ αποτελούν τον μηχανισμό βεβαίωσης και είσπραξης δημοσίων εσόδων. Αντιλαμβάνεστε ότι πρέπει να υπάρχει αξιολόγηση και αυτό συμβαίνει σε αυτή τη φάση. Υπάρχει μια διαδικασία ολικής αξιολόγησης σε ό,τι αφορά τη δομή και τη λειτουργία υπηρεσιών αλλά και των βέλτιστων πρακτικών που θα πρέπει να εφαρμοστούν, για να αναβαθμιστεί το επίπεδο εξυπηρέτησης των πολιτών. Να είστε βέβαιος ότι ο ανεξάρτητος χαρακτήρας της ΑΑΔΕ εγγυάται ότι οι όποιες αποφάσεις ληφθούν για τη δομή και λειτουργία υπηρεσιών, θα στηρίζονται στην ορθολογική αποτύπωση όλων των δεδομένων για την αποτελεσματικότητα των υπηρεσιών και την εξυπηρέτηση των φορολογουμένων πολιτών. Το τελευταίο που θέλουμε όλοι μας είναι να δημιουργούνται προβλήματα στις συναλλαγές των φορολογουμένων, κύριε συνάδελφε. Το αντίθετο, ο στόχος και η επιδίωξή μας είναι να βελτιώνεται συνεχώς το επίπεδο εξυπηρέτησης των πολιτών και έχουμε συγκεκριμένη στρατηγική προς αυτή την κατεύθυνση. Είναι οι νέες υπηρεσίες, για τις οποίες θα σας ενημερώσω στη δευτερολογία μου. Πρόκειται για την παροχή ηλεκτρονικών υπηρεσιών εξυπηρέτησης των πολιτών, που δεν θα καθιστούν αναγκαία και απαραίτητη τη συχνή παρουσία τους στη ΔΟΥ. Γιατί στο τέλος της ημέρας, κύριε συνάδελφε, αυτό που έχει σημασία δεν είναι πόσες ΔΟΥ και πόσα γραφεία εξυπηρέτησης φορολογουμένων έχουμε, αλλά κατά πόσο είναι ικανοποιημένοι οι πολίτες με τις υπηρεσίες που τους προσφέρουμε, κατά πόσο είναι αποτελεσματικές και αποδοτικές οι φορολογικές υπηρεσίες του κράτους. Και νομίζω ότι αυτό μπορεί να αποτελέσει πεδίο συνάντησης και συμφωνίας όλων των πολιτικών δυνάμεων.
Τον λόγο έχει ο κ. Σκουρολιάκος.
Ευχαριστώ, κύριε Πρόεδρε. Κύριε Υπουργέ, παραβιάζετε ανοικτές θύρες. Δεσμεύεστε για κάτι που έχει κάνει ήδη η προηγούμενη κυβέρνηση του ΣΥΡΙΖΑ. Δηλαδή τι μας λέτε; Ότι δεν θα το κάνετε χειρότερα. Κύριε Υπουργέ, η ΔΟΥ Αχαρνών είναι μισή, λειτουργεί η μισή απ' αυτή που ήταν. Ξέρετε πολύ καλά ότι το 2013, ο σημερινός Υπουργός Τουρισμού, ο κ. Χάρης Θεοχάρης, ως Γενικός Γραμματέας Εσόδων τότε, επί κυβέρνησης Σαμαρά - Βενιζέλου, διέταξε τη μεταφορά δύο τμημάτων της ΔΟΥ Αχαρνών, του δικαστικού και του επιχειρηματικού, στη ΔΟΥ Κηφισιάς.
Δικαστικού και ελέγχου λέγεται…
Ναι, δικαστικού ελέγχου και επιχειρηματικό. Μεταφέρθηκαν αυτά τα δύο τμήματα, κύριε Υπουργέ. Αυτό δεν μπορείτε να το αρνηθείτε. Το ζουν οι κάτοικοι των Αχαρνών όλα αυτά τα χρόνια. Το ζουν οι εκατόν πέντε χιλιάδες ΑΦΜ, όπως σας είπα, οι δεκατέσσερις χιλιάδες βιβλία Β΄ κατηγορίας και οι εξήντα χιλιάδες φορολογικές δηλώσεις. Χρειάζεται, λοιπόν, η επιστροφή όλων των υπηρεσιών στη ΔΟΥ Αχαρνών. Χρειάζεται η αποκατάσταση της ΔΟΥ Αχαρνών στην κανονική της λειτουργία και η επαναφορά στην κανονικότητα με έργα, κύριε Υπουργέ, όχι με λόγια. Οι πολίτες των Αχαρνών περιμένουν - ακόμα και χθες το βράδυ που συζητούσα με κάποιους από αυτούς - την πλήρη αποκατάσταση της ΔΟΥ. Δεν είναι εύκολο - δεν ξέρω αν ξέρετε τον χώρο - να ξεκινήσει κάποιος από τις Αχαρνές. Είναι μεγάλος ο χώρος. Είναι οι Θρακομακεδόνες, είναι το Ολυμπιακό Χωριό, είναι περιοχή του Άγιου Ιωάννη του Ρώσου. Είναι μεγάλη η περιοχή και είναι πάρα πολύ δύσκολο να ξεκινήσει κανείς από εκεί για να πάει στην Κηφισιά ή πολύ περισσότερο - όπως συζητούσαν οι υπηρεσίες - στην Ελευσίνα ή στην Παλλήνη. Οι πολίτες των Αχαρνών, κύριε Υπουργέ, περιμένουν με αγωνία την αποκατάσταση της πλήρους λειτουργίας της ΔΟΥ Αχαρνών και την επαναφορά αυτών των υπηρεσιών που, με πραξικοπηματικό τρόπο, τότε το 2013, αποσπάστηκαν από τις Αχαρνές για να πάνε στην Κηφισιά. Σας ευχαριστώ.
Κύριε Βεσυρόπουλε, έχετε τον λόγο.
Κύριε συνάδελφε, εγώ συνηθίζω να δίνω υπεύθυνες απαντήσεις. Είναι καιρός να φύγουμε μακριά από νοοτροπίες και πρακτικές του παρελθόντος. Η χώρα έχει ανάγκη από αλλαγές σε όλους τους τομείς και αυτή την ανάγκη θέλουμε να εξυπηρετήσουμε. Σας είπα και πριν ότι το κύριο και βασικό κριτήριο είναι να διαμορφώσουμε ένα νέο και σύγχρονο μοντέλο φορολογικών δομών και υπηρεσιών και ιδίως σε ό,τι έχει σχέση με τις συναλλαγές των πολιτών. Ποια είναι η κύρια και βασική επιδίωξη ενός σύγχρονου κράτους; Να μειώσει τη συχνότητα αλλά και την αναγκαιότητα της παρουσίας του φορολογούμενου πολίτη στις εφορίες. Να μειώσει τη γραφειοκρατία και να αναβαθμίσει το επίπεδο εξυπηρέτησης. Ο σχεδιασμός, λοιπόν, περιλαμβάνει μια ολοκληρωμένη ψηφιοποίηση των διαδικασιών αλλά και των υποδομών των φορολογικών υπηρεσιών, ώστε ο πολίτης να εξυπηρετείται ηλεκτρονικά και από το σπίτι του, για όλες τις συναλλαγές της εξυπηρέτησης κοινού που πραγματοποιούνται σήμερα στις εφορίες. Μία ουσιαστική καινοτομία θα είναι η μεταβίβαση ακινήτων χωρίς να χρειάζεται αυτοπρόσωπη παρουσία στην εφορία. Και αυτό επιτυγχάνεται με την ψηφιοποίηση των τμημάτων κεφαλαίου των εφοριών. Ο στόχος μας είναι να γίνεται με ηλεκτρονικό τρόπο η υποβολή δηλώσεων φόρου μεταβίβασης κληρονομιών και γονικών παροχών. Παράλληλα σχεδιάζονται μία σειρά καινοτομιών, όπως η αυτόματη ενημέρωση και διασύνδεση του μητρώου φορολογουμένων με τα άλλα μητρώα της δημόσιας διοίκησης, η διασύνδεση και η διαδραστική ενημέρωση ανάμεσα στο φορολογικό μητρώο και στο Γενικό Εμπορικό Μητρώο, για να καταγράφονται άμεσα οι μεταβολές νομικών προσώπων και η διασύνδεση με την «ΚΤΗΜΑΤΟΛΟΓΙΟ Α.Ε.», προκειμένου να γίνονται οι απαραίτητες διασταυρώσεις. Κύριε συνάδελφε, όσοι επιμένουν να βλέπουν το δέντρο και να προσποιούνται ότι δεν βλέπουν το δάσος, είναι βέβαιο ότι δεν τους λένε τίποτα όλες αυτές οι καινοτομίες που σχεδιάζουμε και έχουν ως στόχο την καλύτερη εξυπηρέτηση των πολιτών. Αυτές, όμως, πρέπει να είναι οι προτεραιότητες της χώρας.
Πρέπει να μπορούν να τις αντιμετωπίσουν οι πολίτες αυτές τις καινοτομίες, κύριε Υπουργέ.
Εσείς τεσσεράμισι χρόνια δεν κάνατε τίποτα.
Να πάτε στις Αχαρνές να πείτε αυτά που λέτε εδώ...
Κύριοι συνάδελφοι, μην κάνετε διάλογο. Συνεχίζουμε με την πέμπτη με αριθμό 150/29-10-2019 επίκαιρη ερώτηση πρώτου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα Αρσένη προς τον Υπουργό Οικονομικών - θα απαντήσει ο κ. Βεσυρόπουλος - με θέμα: «Διεκδίκηση επτάμισι χιλιάδων στρεμμάτων που περιλαμβάνουν κατοικίες, χώρους πρασίνου, σχολείων και δάσους από τον Μητροπολιτικό Ναό του Ευαγγελισμού της Θεοτόκου της Λαμίας». Κύριε Αρσένη, έχετε τον λόγο.
Ευχαριστώ πολύ, κύριε Πρόεδρε. Κύριε Υφυπουργέ, πραγματικά, το θέμα είναι τεράστιας σημασίας. Για τον λόγο αυτό, θα θέλαμε να βλέπαμε τον Υπουργό εδώ για να το απαντήσει. Είναι ένα ερώτημα που έχουμε θέσει…
Κύριε Αρσένη, μηδενίζω τον χρόνο για να πω κάτι, ώστε να μην επαναλαμβάνεται. Και δεν το λέω ειδικά για εσάς. Από τη στιγμή που υπάρχουν αρμοδιότητες υπογεγραμμένες από τον Πρωθυπουργό στους Υφυπουργούς και έχουν πάρει ΦΕΚ, να ξέρετε ότι ο αρμόδιος να σας απαντήσει είναι ο Υφυπουργός που έχει το θέμα. Το λέω γιατί νιώθουν άσχημα οι άνθρωποι. Εσείς δεν το λέτε για αυτό. Είστε εξαιρετικά ευγενής. Δεν είναι παράτυπο να είναι ο Υφυπουργός εδώ. Δεν είναι ότι χρειάζεται άδεια από τον Υπουργό. Είναι η αρμοδιότητα του όποιου Υφυπουργού. Δεν είναι ωραίο και κομψό να λέμε «δεν είναι ο Υπουργός, άρα εσύ γιατί ήρθες;», από τη στιγμή που έχει την αρμοδιότητα σε ΦΕΚ. Έχω μηδενίσει τον χρόνο. Σας ζητώ συγγνώμη για τη διακοπή. Ξεκινάτε από την αρχή.
Κύριε Πρόεδρε, έχετε δίκιο. Δεν υποτιμώ την παρουσία του Υφυπουργού. Την καλωσορίζουμε. Απλώς μιλάμε για μία διεκδίκηση, που την Τρίτη μπορεί να χαθεί ο δημόσιος χαρακτήρας…
Λόγω εντοπιότητας το είπατε για τον Υπουργό.
…σε ένα από τα βουνά της Αθήνας. Και μιλάμε για όλο το Ποικίλο Όρος. Είναι ένα τεράστιο ζήτημα, για το οποίο θα θέλαμε κινητοποίηση. Και συμβολικά θα θέλαμε - ανεξαρτήτως αρμοδιότητας - να ήταν ο Υπουργός εδώ, ακριβώς για να δείξει την πολιτική βούληση για αυτό ζήτημα. Τι συμβαίνει; Έχουμε μία διεκδίκηση, η οποία έχει φτάσει στο διά ταύτα. Την Τρίτη στο εφετείο δικάζεται η έφεση επί τριών αποφάσεων για τις διεκδικήσεις του Μητροπολιτικού Ναού Λαμίας επί επτάμισι χιλιάδων στρεμμάτων μέσα στην πόλη της Αθήνας, που είναι όλο το Ποικίλο Όρος. Πρόκειται για δασική και εκτός σχεδίου έκταση. Είναι διακόσια τριάντα οικοδομικά τετράγωνα κατοικιών σε μία όχι προνομιακή γειτονιά της Αθήνας, μια γειτονιά που έχει να παλέψει πάρα πολύ μεγάλη περιβαλλοντική υποβάθμιση. Και τώρα θα παλεύουν οι άνθρωποι και για το ίδιο τους το σπίτι. Μιλάμε για σχολεία, δρόμους, πάρκα, συμπεριλαμβανομένων σχεδόν όλων των πάρκων του Περιστερίου και της Πετρούπολης. Είναι συγκλονιστικό το θέμα. Αυτό που έχουμε απέναντι μας αυτή τη στιγμή, είναι ένα δημόσιο πρόσωπο, ένα νομικό πρόσωπο δημοσίου δικαίου που διεκδικεί να ιδιωτικοποιήσει δημόσια περιουσία. Υπάρχει μία αντίφαση. Πέρα από την εξέλιξη της δίκης, που πρέπει να εκπροσωπηθούν τα συμφέροντα του δημοσίου - και σας καλούμε να δώσετε το σήμα στους υπαλλήλους να το κάνουν - , υπάρχουν και συγκεκριμένες νομοθετικές πρωτοβουλίες που μπορούν να ληφθούν, όπως να παρθεί μία νομοθετική πρωτοβουλία. Για το ΚΕΘΕΑ κάνατε πράξη νομοθετικού περιεχομένου χωρίς κάποιον λόγο. Εδώ, έχουμε λόγο. Να παρθεί, λοιπόν, μία επείγουσα νομοθετική πρωτοβουλία, που να λέει πως, όταν έχουμε νομικά πρόσωπα δημοσίου δικαίου τα οποία έχουν ή διεκδικούν μία περιουσία και αυτή έχει δημόσια χρήση, αυτομάτως παραχωρείται αυτή η δημόσια χρήση στον δήμο, στην πολεοδόμηση για να γίνει εντός σχεδίου, για να γίνουν όλες οι δημόσιες χρήσεις για όσο διατηρείται αυτή η δημόσια χρήση. Επίσης, να γίνει αυτό που προβλέπεται στο Ρυθμιστικό Σχέδιο Αθηνών και Αττικής, δηλαδή το Ποικίλο Όρος να γίνει ένα φυσικό πάρκο, περιφερειακό. Αυτό πρέπει να υλοποιηθεί, να ληφθεί και αυτή η απόφαση, ώστε να λυθεί το θέμα και από αυτή την πλευρά. Ευχαριστώ.
Κύριε Βεσυρόπουλε, έχετε τον λόγο.
Ευχαριστώ, κύριε Πρόεδρε. Κύριε συνάδελφε, έχω ιδιαίτερη ευαισθησία σε ό,τι αφορά τα ζητήματα της δημόσιας περιουσίας και πιστεύω ότι δεν αποτελούν πεδίο κομματικής αντιπαράθεσης, αλλά, αντίθετα, συνεννόησης και συνεργασίας, ώστε η περιουσία του ελληνικού λαού να προστατεύεται και να χρησιμοποιείται προς όφελος, πραγματικά, όλων των πολιτών. Για αυτό θα σας ενημερώσω πλήρως, τεκμηριωμένα και με στοιχεία. Η συγκεκριμένη έκταση έχει συνολικό εμβαδόν περίπου επτά χιλιάδων στρεμμάτων και κατά το μεγαλύτερο μέρος της βρίσκεται εκτός σχεδίου πόλεως. Θα πρέπει, επίσης, να σας πω ότι το ακίνητο αυτό δεν έχει δηλωθεί από την πρώην Περιφερειακή Διεύθυνση Δημόσιας Περιουσίας Αττικής στο Εθνικό Κτηματολόγιο, δεδομένου ότι δεν έχει εκδοθεί μέχρι σήμερα οριστική γνωμοδότηση από το Γνωμοδοτικό Συμβούλιο Δημοσίων Κτημάτων και Ανταλλάξιμης Περιουσίας. Από την έκταση αυτή μόνο ένα τμήμα της, εμβαδού τετρακοσίων τριάντα τριών στρεμμάτων, παραδόθηκε στο Υπουργείο Οικονομικών από το αρμόδιο Δασαρχείο Αιγάλεω, σύμφωνα με το από 15 Ιουνίου 2000 πρωτόκολλο παράδοσης - παραλαβής δασικών εκτάσεων. Γιατί έγινε αυτό; Γιατί σύμφωνα με τις διατάξεις του ν.998/1979 αυτές οι εκτάσεις έπαψαν να θεωρούνται δασικές, καθώς λόγω ένταξής τους στο σχέδιο πόλης απώλεσαν τον δασικό χαρακτήρα τους. Το υπόλοιπο τμήμα της έκτασης τελεί υπό τον έλεγχο του Δασαρχείου Αιγάλεω και όχι υπό τον έλεγχο του Υπουργείου Οικονομικών. Το 2004, υπήρξε μία γνωμοδότηση από το Γνωμοδοτικό Συμβούλιο Δημοσίων Κτημάτων και Ανταλλάξιμης Περιουσίας, αποφασίστηκε η μη προβολή δικαιωμάτων κυριότητας του ελληνικού δημοσίου και η παράδοση στον Ιερό Ναό Ευαγγελισμού της Θεοτόκου Λαμίας έκτασης διακοσίων εξήντα δύο στρεμμάτων, η οποία αποτελεί τμήμα της ανωτέρω έκτασης των τετρακοσίων τριάντα τριών στρεμμάτων, εντός του ρυμοτομικού σχεδίου του Δήμου Πετρούπολης. Είναι η γνωμοδότηση 47/2004. Στη συνέχεια, όμως, το 2007, με νέα γνωμοδότηση του Γνωμοδοτικού Συμβουλίου Δημοσίων Κτημάτων και Ανταλλάξιμης Περιουσίας αποφασίστηκε η ανάκληση της γνωμοδότησης 47/2004 κατά το τμήμα των διακοσίων εξήντα δύο στρεμμάτων και κατά συνέπεια ζητήθηκε η ανάκληση του πρωτοκόλλου παράδοσης - παραλαβής μεταξύ Κτηματικής Υπηρεσίας Δυτικής Αττικής και Ιερού Ναού Ευαγγελισμού της Θεοτόκου Λαμίας για το τμήμα αυτό. Η συγκεκριμένη γνωμοδότηση πάνω στην οποία στηρίχθηκε η ανάκληση είναι η υπ' αριθμόν 17β/2007 και επιπρόσθετα διατάχθηκε έρευνα για τη διακρίβωση του ιδιοκτησιακού καθεστώτος της επίμαχης έκτασης. Κύριε συνάδελφε, οι υπηρεσίες του Υπουργείου είναι στη διάθεσή σας, για να σας δώσουν όλα τα σχετικά έγγραφα και τα στοιχεία που επικαλούμαι αλλά και οτιδήποτε άλλο θελήσετε. Σε ό,τι αφορά στην πρότασή σας για τον χαρακτηρισμό ή μη της περιοχής του Ποικίλου Όρους Αιγάλεω ως περιφερειακού φυσικού πάρκου, θα πρέπει να σας πω ότι αυτό αποτελεί αποκλειστική αρμοδιότητα του Υπουργείου Περιβάλλοντος και Ενέργειας. Στη δευτερολογία μου θα δώσω και άλλα στοιχεία για αυτή την υπόθεση και θα απαντήσω και στα υπόλοιπα ερωτήματά σας.
Κύριε Αρσένη, έχετε τον λόγο.
Ευχαριστώ πολύ, κύριε Πρόεδρε. Κύριε Υφυπουργέ, γνωρίζουμε το ιστορικό της υπόθεσης και, όπως είπατε κι εσείς, αυτή τη στιγμή το δημόσιο λέει ότι αυτή η περιουσία είναι δημόσια. Άλλωστε, για όποιον παρακολουθεί τη δικογραφία, είναι προφανής ο δημόσιος χαρακτήρας. Πρόκειται για ένα πολύ ορισμένο στα συμβόλαια κτήμα, το οποίο ξαφνικά έχει φτάσει να είναι επτάμισι χιλιάδες στρέμματα και αύριο μπορεί να φτάσει και παραπάνω, γιατί είναι μια διεκδίκηση, όπως οι τουρκικές διεκδικήσεις που κάθε λίγο αυξάνονται. Αυτό που μας απασχολεί πάρα πολύ είναι ότι το δημόσιο δεν έχει διεκδικήσει, δεν έχει υπερασπιστεί τον δημόσιο χαρακτήρα. Στην τελευταία δίκη που είχε χαθεί πρωτόδικα, η εκπρόσωπος του δασαρχείου δεν παρέστη, επικαλούμενη λόγους υγείας. Όσο για τη δικηγόρο του δημοσίου πήγε εκεί πέρα και είπε ότι είναι ανενημέρωτη και ότι δεν μπορεί να υπερασπιστεί τα συμφέροντα του δημοσίου. Αυτό δείχνει μια αμελή προστασία του δημόσιου χαρακτήρα αυτής της περιοχής, που αφορά όπως είπαμε ένα ολόκληρο βουνό της Αθήνας, διακόσια τριάντα οικοδομικά τετράγωνα και χώρους πρασίνου σε έναν από τους μεγαλύτερους δήμους της Αθήνας, του Δήμου Πετρούπολης, αλλά και δρόμους, σχολεία και πολλά ακόμα. Αυτό, δηλαδή, που απαιτείται, είναι μια δέσμευση από εσάς αυτή τη στιγμή στην Αίθουσα, ότι θα είναι παρόν το δημόσιο στη δίκη, ότι θα υπερασπιστεί τον δημόσιο χαρακτήρα.
Εννοείται.
Το λέω αυτό, γιατί, όταν καλέσαμε τον Υπουργό Εσωτερικών - ήταν η πρώτη μας επίκαιρη ερώτηση στο Υπουργείο Εσωτερικών - να τοποθετηθεί, γιατί ως τώρα τον συντονιστικό ρόλο τον είχε το Υπουργείο Εσωτερικών, δήλωσε αναρμόδιος. Αυτό δείχνει ότι υπάρχει και έλλειψη συντονισμού - γιατί το Υπουργείο Εσωτερικών θα είχε τον συντονιστικό χαρακτήρα σ' αυτό το θέμα - αλλά και ασάφεια όσον αφορά την πολιτική βούληση. Θα υπερασπιστείτε τον δημόσιο χαρακτήρα αυτής της περιοχής; Θα παραστεί το δημόσιο με όλα τα μέσα που έχει, για να υπερασπιστεί τα δικαιώματά του, τα δικαιώματα των κατοίκων όχι μόνο της περιοχής, αλλά και όλης της Αθήνας; Θα προβείτε στις νομοθετικές πρωτοβουλίες, που λύνουν εν πολλοίς το πρόβλημα; Ας πάμε στο διά ταύτα. Δεν είναι μόνο μια δήλωση καλών προθέσεων. Πρέπει κάποιος να πάει στο δικαστήριο, για να υπερασπιστεί τον δημόσιο χαρακτήρα, κάποιος να νομοθετήσει με ΠΝΠ, με οτιδήποτε χρειάζεται, γιατί αυτό είναι, πραγματικά, ένα επείγον ζήτημα, όχι το ΚΕΘΕΑ. Εδώ μπορεί να γίνει, πράγματι, μια ΠΝΠ και να νομοθετηθεί ό,τι χρειάζεται, για να σταματήσει αυτή η ιστορία, να τελειώνει μια για πάντα.
Κύριε Βεσυρόπουλε, έχετε τον λόγο.
Κύριε συνάδελφε, θα πρέπει να σας πω ότι στο πλαίσιο της σύνταξης του Εθνικού Κτηματολογίου, στις 28 Ιανουαρίου 2019, έγινε η περαίωση της κτηματογράφησης στον Δήμο Πετρούπολης. Η πρώην Περιφερειακή Διεύθυνση Δημόσιας Περιουσίας Αττικής δεν υπέβαλε δηλώσεις κατά το στάδιο της κτηματογράφησης, διότι σύμφωνα με την ΠΟΛ.1007/30-1-2009 εγκύκλιο της Διεύθυνσης Δημόσιας Περιουσίας υποβάλλονται δηλώσεις ιδιοκτησίας για όλα τα καταγεγραμμένα δημόσια και ανταλλάξιμα κτήματα, για όλες τις εκτάσεις για τις οποίες έχουν εκδοθεί θετικές υπέρ του δημοσίου γνωμοδοτήσεις του Γνωμοδοτικού Συμβουλίου Δημοσίου Κτημάτων και Ανταλλάξιμης Περιουσίας. Ειδικά το ζήτημα της υποβολής δηλώσεων ιδιοκτησίας κατά την κτηματογραφική διαδικασία τίθεται, κυρίως, για τα τετρακόσια τριάντα τρία στρέμματα, που παραδόθηκαν από το Δασαρχείο Αιγάλεω στο Υπουργείο Οικονομικών, εντός των οποίων βρίσκεται η έκταση των εξήντα περίπου στρεμμάτων. Η υπ' αριθμόν 3613/2017 απόφαση του Πολυμελούς Πρωτοδικείου Αθηνών αφορά στην αναγνώριση δικαιώματος κυριότητας στον Ιερό Ναό Ευαγγελισμού της Θεοτόκου Λαμίας επί έκτασης εξήντα στρεμμάτων εντός σχεδίου πόλεως του Δήμου Πετρούπολης. Κατά αυτής της απόφασης ασκήθηκε έφεση από το δημόσιο. Ως προς τα ερωτήματα που θέσατε, για το πρώτο σάς απάντησα στην πρωτολογία μου, σας είπα ότι αποτελεί αρμοδιότητα του Υπουργείου Περιβάλλοντος. Για το δεύτερο ερώτημα, θα σας εξηγήσω γιατί δεν μπορεί να γίνει αυτό που λέτε. Γιατί σύμφωνα με τον καταστατικό χάρτη της Εκκλησίας της Ελλάδος, οι μητροπόλεις είναι νομικά πρόσωπα δημοσίου δικαίου. Η περιουσία της Εκκλησίας, όπως και η περιουσία κάθε πολίτη αυτής της χώρας προστατεύεται από το ίδιο το Σύνταγμα, στο άρθρο 17 του οποίου αναφέρεται ότι, «κανένας δεν στερείται την ιδιοκτησία του, παρά μόνο για δημόσια ωφέλεια που έχει αποδειχθεί με τον προσήκοντα τρόπο, όταν και όπως ο νόμος ορίζει και πάντοτε αφού προηγηθεί πλήρης αποζημίωση». Αντιλαμβάνεστε συνεπώς ότι αυτό το οποίο προτείνετε περί «αυτοδίκαιης παραχώρησης και χωρίς αντίτιμο» ιδιοκτησίας εκκλησιαστικού νομικού προσώπου δημοσίου δικαίου σε άλλο νομικό πρόσωπο δημοσίου δικαίου, όπως είναι οι Οργανισμοί Τοπικής Αυτοδιοίκησης, αντιβαίνει στις ισχύουσες διατάξεις και στις αρχές του κράτους δικαίου. Η Κυβέρνησή μας πιστεύει στο κράτος δικαίου. Πιστεύει, επίσης, και στη συνεννόηση και στη συνεργασία. Στο πλαίσιο αυτό θα αναζητήσουμε ένα κοινό πλαίσιο συνεννόησης και συνεργασίας με την Εκκλησία και αυτή η Κυβέρνηση, επειδή είναι απαλλαγμένη από ιδεοληψίες, μπορεί να το κάνει. Ως προς το τρίτο ερώτημά σας για την παρουσία και την επάρκεια της νομικής εκπροσώπησης του δημοσίου, θα πρέπει να σας πω ότι το ελληνικό δημόσιο, όπως πάντα, εκπροσωπείται ενώπιον των δικαστηρίων από έμπειρα και ικανά μέλη του Νομικού Συμβουλίου του Κράτους. Σε ό,τι αφορά τη συγκεκριμένη υπόθεση, έχει κατατεθεί έφεση με εννέα λόγους, με την οποία το δημόσιο στρέφεται επαρκώς και εμπεριστατωμένα κατά της πρωτοβάθμιας δικαστικής απόφασης, μεταξύ άλλων δε και κατά της πλημμελώς αιτιολογημένης απόρριψης από το δικαστήριο του αιτήματος του ελληνικού δημοσίου για διεξαγωγή δικαστικής πραγματογνωμοσύνης. Έχει μάλιστα οριστεί δικάσιμος για την εκδίκαση της υπόθεσης στις αρχές Νοεμβρίου και το δημόσιο θα εκπροσωπηθεί ενώπιον του εφετείου από μέλος του Νομικού Συμβουλίου του Κράτους με εμπειρία άνω των δεκαπέντε ετών υπηρεσίας, γεγονός που διασφαλίζει απόλυτα την επαρκή υπεράσπιση των συμφερόντων του δημοσίου. Σας ευχαριστώ.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία σαράντα τρεις μαθήτριες και μαθητές και τρεις εκπαιδευτικοί συνοδοί τους από το 6ο Γυμνάσιο Γαλατσίου (δεύτερο τμήμα). Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Οι επίκαιρες ερωτήσεις προς τον Υπουργό Οικονομικών τελείωσαν. Συνεχίζουμε με τις επίκαιρες ερωτήσεις προς τον Υπουργό Περιβάλλοντος και Ενέργειας, στις οποίες θα απαντήσει ο Υπουργός κ. Κωνσταντίνος Χατζηδάκης. Θα συζητηθεί η δεύτερη με αριθμό 138/24-10-2019 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Κινήματος Αλλαγής κ. Χαράλαμπου Καστανίδη προς τον Υπουργό Περιβάλλοντος και Ενέργειας, με θέμα: «Εξάπλωση φλοιοφάγου εντόμου στο δάσος Σέιχ Σου». Κύριε Καστανίδη, έχετε τον λόγο.
Ευχαριστώ, κύριε Πρόεδρε. Κατέθεσα την επίκαιρη ερώτηση που σήμερα συζητάμε, σε μια προσπάθεια να ενθαρρύνω την οικολογική ευαισθησία όλων και να δράσουμε αποφασιστικά, κυρίως συντονίζοντας τις αρμόδιες κεντρικές και περιφερειακές υπηρεσίες, προκειμένου να γίνει το καλύτερο δυνατό για ένα πολύπαθο τα τελευταία είκοσι δύο χρόνια δάσος, το περιαστικό δάσος Σέιχ Σου της Θεσσαλονίκης. Κύριε Υπουργέ, όπως γνωρίζετε στο τέλος του 2016, πιθανόν μέσα στο 2017, εμφανίστηκε για πρώτη φορά ένα βλαστοφάγο έντομο, το οποίο σταδιακά επεκτάθηκε τα επόμενα χρόνια μέχρι και αυτή την ώρα με αποτέλεσμα τουλάχιστον εκατόν δέκα χιλιάδες δέντρα σε μια έκταση τριάμισι χιλιάδων στρεμμάτων να καταστραφούν με την αποξήρανσή τους. Εικάζω από τα στοιχεία που έχω υπ' όψιν μου, ότι υπήρξαν ανεπάρκειες στη διαχείριση του θέματος τα προηγούμενα χρόνια. Οι υπηρεσίες - κεντρικές ή περιφερειακές - δεν συντονίστηκαν κατάλληλα. Το αποτέλεσμα ήταν να έχουμε μια εκτεταμένη αναπαραγωγή του εντόμου αυτού και πολύ μεγάλη φυσική καταστροφή. Το πρόβλημα ποιο είναι; Παρά το γεγονός ότι τον τελευταίο καιρό χρηματοδοτήθηκε από το Υπουργείο σας κάθε αναγκαία εργασία με 500.000 ευρώ, εδώ και αρκετές εβδομάδες έχει σταματήσει κάθε έργο υλοτόμησης. Οι κορμοί από την υλοτόμηση εξακολουθούν να παραμένουν στοιβαγμένοι μέσα στο δάσος. Ταυτόχρονα το υπόλειμμα από την υλοτόμηση μαζί με τις πευκοβελόνες συνθέτουν ένα εκρηκτικό υλικό που πρέπει να απομακρυνθεί, εκρηκτικό μόλις μπούμε στη περίοδο της άνοιξης. Την ίδια ώρα οι οικισμοί που βρίσκονται κοντά στις πληγείσες περιοχές, δηλαδή στις περιοχές που αποξηράθηκαν, είναι έρμαιο πιθανών καταστροφών, γιατί δεν έχουν γίνει τα αναγκαία αντιπλημμυρικά έργα. Επιπροσθέτως δεν έχει ξεκινήσει κανένα σχέδιο δράσης, σε συνεργασία με την ακαδημαϊκή κοινότητα της Θεσσαλονίκης, για την αναδάσωση. Εκείνο, λοιπόν, το οποίο θέλω να κάνουμε αποφασιστικά σήμερα κύριε Υπουργέ, είναι μια κινητοποίηση και ένα συντονισμό των δράσεων του κράτους - κεντρικού και περιφερειακού - προκειμένου η υλοτόμηση να επαναρχίσει, τα αδρανή υλικά να απομακρυνθούν, όπως και οι κορμοί, να υπάρξουν άμεσα αντιπλημμυρικά έργα, για να μην κινδυνεύσουν περιοχές και, φυσικά, να δούμε να εκπονείται ένα σχέδιο για την αναδάσωση του Σέιχ Σου. Τελειώνω, κύριε Πρόεδρε, θυμίζοντας ότι είναι ο μοναδικός σοβαρός πνεύμονας πρασίνου της Θεσσαλονίκης που σώζει τη ζωή των πολιτών και πως αυτός ο πνεύμονας πράσινου ήδη υπέστη μια μεγάλη καταστροφή με την τεράστια πυρκαγιά του 1997. Άρα αξίζει να δράσουμε άμεσα. Ευχαριστώ πολύ.
Κύριε Υπουργέ, έχετε τον λόγο.
Κύριε Πρόεδρε, χαίρομαι που βλέπω τον κ. Χάρη Καστανίδη ξανά στην αίθουσα της Ολομέλειας της Βουλής των Ελλήνων. Και χαίρομαι και για την ερώτηση που έχει υποβάλει και για το πνεύμα της ερώτησης, έτσι όπως το ανέπτυξε, διότι δείχνει το ενδιαφέρον του για τη Θεσσαλονίκη, για το δάσος του Σέιχ Σου και για το περιβάλλον. Σε αυτό το πνεύμα ελπίζω ότι θα είναι και η απάντησή μου. Πράγματι υπάρχει ένα πολύ σοβαρό και ανησυχητικό θέμα για το δάσος του Σέιχ Σου. Τα πράγματα είναι έτσι όπως τα περιγράψατε, κύριε Καστανίδη. Δεν χρειάζεται να ανατρέξω στο ιστορικό του 2016 και τι έχει συμβεί. Εν πάση περιπτώσει, ήδη τις πρώτες μέρες που εγώ ορκίστηκα ως Υπουργός, έλαβα κάποια μηνύματα από τη Θεσσαλονίκη. Οι Δήμαρχοι Συκεών, Πυλαίας - Χορτιάτη απευθύνθηκαν σε εμάς. Συνοδευόμενος από τον γενικό γραμματέα πήγα στις 6 Σεπτεμβρίου - αν θυμάμαι καλά - στο δάσος Σέιχ Σου για να δω μόνος μου τι γίνεται και δώσαμε - όπως ήταν αυτονόητο, δεν κομπάζω γι' αυτό -500.000 ευρώ, προκειμένου να αντιμετωπιστούν οι άμεσες ανάγκες. Επίσης, υπήρξε και μια απόφαση που συνόδευσε τη διάθεση των κονδυλίων, η οποία περιέγραφε ποιες δράσεις θα έπρεπε να γίνουν. Και είναι οι δράσεις που κι εσείς χονδρικά περιγράψατε. Και είπα από τότε ότι είμαι στη διάθεση και της αποκεντρωμένης διοίκησης και του δασαρχείου και του όποιου εμπλεκόμενου, προκειμένου να ενισχύσουμε και περισσότερο - οικονομικά θέλω να πω - αυτή την προσπάθεια. Δεν ζω εκεί, όπως ζείτε εσείς. Ζήτησα ενημέρωση από τις αρμόδιες υπηρεσίες. Εκείνα τα οποία μου λένε και τα οποία λέω και σε εσάς, είναι ότι το δασαρχείο προχώρησε στην καταγραφή των προσβεβλημένων από το φλοιοφάγο έντομο δέντρων. Έχει καταστραφεί το 10% με 15% του δάσους από αυτό το έντομο. Από την καταγραφή αυτή προέκυψε ότι η προσβολή εντοπίζεται σε είκοσι χιλιάδες περίπου κυβικά μέτρα ξύλου και μέχρι το τέλος Σεπτεμβρίου είχε παραληφθεί ποσότητα δεκατεσσάρων χιλιάδων κυβικών μέτρων υλοτομημένης ξυλείας. Δηλαδή, το δασαρχείο λέει ότι έχει ξεκινήσει το κόψιμο των δέντρων και η απομάκρυνση των ξύλων. Επιπροσθέτως, η πληροφόρηση που έχω, είναι ότι η υλοτόμηση ανατέθηκε σε δύο δασικούς συνεταιρισμούς της περιοχής, οι οποίοι αναδείχθηκαν ως μισθωτές, πλήρωσαν τα σχετικά μισθώματα και ξεκίνησαν τις υλοτομικές εργασίες. Με βάση τη μέχρι τώρα πρόοδο, το Δασαρχείο Θεσσαλονίκης αξιολογεί πως δεν χρειάζεται ενίσχυση με επιπλέον δυναμικό. Αναφορικά με την αντιπλημμυρική προστασία των περιοχών, η ενημέρωση που έχουμε από την αποκεντρωμένη διοίκηση, είναι πως τα υφιστάμενα αντιπλημμυρικά έργα επαρκούν. Λέω τι λένε οι αρμόδιες υπηρεσίες. Δεν σημαίνει ότι είναι οι πλάκες του Μωυσή. Τα θέτω υπ' όψιν σας, τα παρουσιάζω στην Ολομέλεια της Βουλής των Ελλήνων. Επειδή τελειώνει ο χρόνος της πρωτολογίας μου, θα προσθέσω μετά παραπάνω στοιχεία. Είμαι στη διάθεσή σας, στη διάθεση του κάθε Βουλευτή από τη Θεσσαλονίκη, προκειμένου να αντιμετωπίσουμε το θέμα, γιατί και εγώ στεναχωρήθηκα πάρα πολύ με την εικόνα την οποία αντίκρισα. Το θέμα είναι να σταματήσουμε - αν μη τι άλλο - την κατάσταση εδώ που είναι και να μην επιδεινωθεί περισσότερο.
Κύριε Καστανίδη, έχετε τον λόγο.
Κύριε Υπουργέ, ευχαριστώ για την απάντησή σας. Βεβαίως θα είμαστε σε συνεργασία και θα παρακαλέσω μάλιστα και την Περιφερειακή Ένωση Δήμων να έρθει σε άμεση επικοινωνία μαζί σας, για να σας δώσει περαιτέρω στοιχεία, διότι διαπίστωσα από την απάντηση που σας δίνει το δασαρχείο ότι δεν αναφέρεται σε ένα δεδομένο το οποίο με ανησυχεί. Εγώ δεν θα πω εάν είναι επαρκή ή όχι τα συνεργεία. Κρίνω, όμως, ότι μάλλον δεν είναι επαρκή, από το γεγονός ότι οι εργασίες υλοτόμησης έχουν σταματήσει. Αυτή την ώρα δεν υπάρχει καμμία εργασία υλοτόμησης. Άρα θα σας παρακαλέσω να επικοινωνήσετε, με προσωπική σας ευθύνη, γρήγορα με τις υπηρεσίες της Θεσσαλονίκης και της περιφέρειας, προκειμένου να ενεργοποιηθούν. Σας είπα, επίσης, ότι οι στοιβαγμένοι κορμοί δεν έχουν απομακρυνθεί. Καλό είναι να μην αρκεστούμε στις διαβεβαιώσεις ότι τα αντιπλημμυρικά έργα είναι επαρκή, διότι είχαμε και στο παρελθόν άλλες διαβεβαιώσεις, οι οποίες αποδείχθηκαν σε έντονα καιρικά φαινόμενα έωλες. Το τελευταίο που θέλω να επισημάνω: Μου έκανε εντύπωση όχι τι λένε μόνο οι αρμόδιοι αυτοδιοικητικοί φορείς αλλά και ο επικεφαλής του Τμήματος Δασολογίας του Πανεπιστημίου Θεσσαλονίκης. Είναι ένας εξαιρετικός επιστήμονας, ο οποίος εκτίμησε: ότι υπήρξε καθυστέρηση στην αντιμετώπιση του προβλήματος και πρόσθεσε ότι δεν δόθηκε η δέουσα προσοχή. Εάν επαναληφθεί μια τέτοια υποβάθμιση του προβλήματος από τις αρμόδιες υπηρεσίες, φοβάμαι ότι θα χρειαστεί να κουβεντιάζουμε και στο μέλλον για το ίδιο πρόβλημα, επειδή δεν θα έχουμε αποδειχτεί αποτελεσματικοί. Θα σας παρακαλέσω, λοιπόν, να έρθετε σε άμεση επαφή με τις αρμόδιες υπηρεσίες, με τον Δήμαρχο Νεάπολης και Συκεών που είναι, κυρίως, ο δήμος που είναι εκτεθειμένος στις προσβεβλημένες περιοχές και θα είναι και η δική μου παρακίνηση προς την αυτοδιοίκηση της Θεσσαλονίκης να συνεργαστεί, για να βρεθεί η καλύτερη δυνατή λύση. Ευχαριστώ πολύ.
Κύριε Υπουργέ, έχετε τον λόγο.
Συνεχίζοντας, θα ήθελα να σας πω ότι κατ' αρχάς αναφορικά με την αναδάσωση και την αναγέννηση του δάσους, η Διεύθυνση Αναδασώσεων Θεσσαλονίκης σχεδιάζει εργασίες αναδάσωσης στα σημεία που απαιτούνται. Είναι στο ίδιο ενημερωτικό σημείωμα προς εμένα. Επιπλέον, μου λένε ότι από την πίστωση αυτή των 500.000 ευρώ προγραμματίζονται οι αναγκαίες - όπως λέγεται στην ορολογία των δασολόγων - καλλιεργητικές υλοτομίες και αραιώσεις, ώστε το δάσος να γίνει πιο ανθεκτικό απέναντι σε ανάλογες επιδημίες στο μέλλον. Εγώ θέλω να προσθέσω τρία πράγματα σε αυτά. Το ένα είναι ότι τυχαίνει στις 6 Νοεμβρίου να έχω συνάντηση με τους επικεφαλής των επτά αποκεντρωμένων διοικήσεων, προκειμένου να συζητήσουμε θέματα συνολικά δασικής πολιτικής. Προφανώς, με την ευκαιρία θα θέσω κι όλα αυτά τα ζητήματα και προφανώς θα θέσω και το ζήτημα του Σέιχ Σου. Θέλω να σας πω - εσείς το ξέρετε πολύ καλά - ότι οι αποκεντρωμένες διοικήσεις στις οποίες υπάγονται και τα δασαρχεία, δεν είναι αρμοδιότητα του δικού μας Υπουργείου. Είναι αρμοδιότητα του Υπουργείου Εσωτερικών. Δεν το λέω για να αποσείσω τις ευθύνες μου. Εγώ θα ασχοληθώ έτσι κι αλλιώς, γιατί τώρα πού να καταλάβει ο κόσμος τι ανήκει στο ένα Υπουργείο και τι ανήκει στο άλλο. Εγώ θα ασχοληθώ για να δω τι μπορώ να κάνω, διότι ακόμα έχω την εικόνα στα μάτια μου του δάσους Σέιχ Σου. Θα κάνω ό,τι καλύτερο μπορώ. Το δεύτερο που θέλω να σας πω είναι ότι θα κοιτάξω και με τα αντιπλημμυρικά έργα να δω τι μπορεί να γίνει. Υπάρχει αυτή η διαβεβαίωση. Θα διασταυρώσω τις πληροφορίες, γιατί ποτέ δεν ξέρεις. Και το τρίτο και κυριότερο, κύριε Καστανίδη, είναι ότι από τη θέση μου δεν θέλω να καλύψω κανέναν, και το λέω για να με ακούσουν και αυτοί που είναι αυτή την ώρα στην αποκεντρωμένη διοίκηση και στο δασαρχείο. Δεν κατηγορώ τους ανθρώπους, δεν θέλω να τους αδικήσω, αλλά δεν μπορούμε εμείς να είμαστε οι αίροντες τας αμαρτίες του κόσμου. Ο καθένας θα πρέπει να κάνει τη δουλειά του, πρώτα εμείς αλλά και όλοι οι άλλοι. Είμαστε όλοι δημόσιοι λειτουργοί, έχουμε δώσει έναν όρκο ο καθένας από την πλευρά του και τον όρκο αυτό πρέπει να τον τιμούμε. Αν δεν μας αρέσει η δουλειά μας, να κάνουμε κάτι άλλο.
Ευχαριστούμε πολύ. Προχωρούμε στην τρίτη με αριθμό 151/29-10-2019 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25, κ. Κρίτωνα Αρσένη, προς τον Υπουργό Περιβάλλοντος και Ενέργειας, με θέμα: «Διεκδίκηση επτάμισι χιλιάδων στρεμμάτων που περιλαμβάνουν κατοικίες, χώρους πρασίνου, σχολείων και δάσους από το Μητροπολιτικό Ναό του Ευαγγελισμού της Θεοτόκου της Λαμίας». Είναι ακριβώς η ίδια ερώτηση που ήδη ανέπτυξε ο κ. Αρσένης με ένα επιπλέον ερώτημα, η απάντηση του οποίου όμως καλύφθηκε. Ο κ. Αρσένης βάσει του Κανονισμού δικαιούται να την κάνει διπλή την ερώτηση. Έπρεπε όμως η Κυβέρνηση να εξουσιοδοτήσει έναν εκ των δύο Υπουργών να απαντήσει και όχι να έχουμε άλλα δεκαπέντε λεπτά για να ακουστούν σχεδόν τα ίδια πράγματα, αν όχι απολύτως τα ίδια. Δεν φταίτε εσείς. Ορίστε, κύριε Αρσένη, έχετε τον λόγο.
Ευχαριστώ πολύ, κύριε Πρόεδρε. Εμείς είχαμε κάνει μία ερώτηση προς τον Υπουργό Εσωτερικών - το προηγούμενο διάστημα το Υπουργείο Εσωτερικών ήταν αυτό που διαχειριζόταν την υπόθεση συντονιστικά στη Κυβέρνηση - και δήλωσε αναρμόδιος.
Είπα ότι δεν φταίτε εσείς.
Όπως και πριν ο Υπουργός Οικονομικών είπε ότι είναι αναρμόδιος και πρέπει να ρωτήσουμε τον Υπουργό Περιβάλλοντος, οπότε να και η ερώτηση προς τον Υπουργό Περιβάλλοντος. Κατ' αρχάς να τον ευχαριστήσουμε που είναι ο ίδιος εδώ πέρα. Χαιρόμαστε να βλέπουμε να έρχονται οι Υπουργοί, παρ' όλο ότι μπορεί να έχουν συναρμοδιότητες και οι Υφυπουργοί. Είναι πολύ τιμητικό για τόσο κεντρικά ζητήματα της ζωής των κατοίκων, να είναι ο ίδιος ο Υπουργός. Είναι η δεύτερη φορά που το κάνετε σε ερώτηση μας και ευχαριστούμε πολύ. Το θέμα είναι το Ποικίλο Όρος. Έχουμε μία εκκλησία, τον Μητροπολιτικό Ναό της Λαμίας που διεκδικεί επτάμισι χιλιάδες στρέμματα ούτε λίγο ούτε πολύ όλο το Ποικίλο Όρος, συν διακόσια τριάντα οικοδομικά τετράγωνα κατοικιών κατοίκων όχι υψηλών εισοδημάτων, βιοποριστών, τα οποία μαζί με δρόμους, σχολεία και τα πάρκα του Περιστερίου και της Πετρούπολης κινδυνεύουν την Τρίτη 5 Νοεμβρίου, να βρεθούν στα χέρια αυτής της εκκλησίας. Ο λόγος είναι ότι στην τελευταία δίκη κατ' αρχάς υπήρχε ελλιπής εκπροσώπηση του δημοσίου, δεν παρέστη η εκπρόσωπος του δασαρχείου επικαλούμενη λόγους υγείας. Έτσι στην ουσία ερήμην του δημοσίου - γιατί ένα μεγάλο κομμάτι της περιουσίας είναι δασικό - χάθηκε αυτή η δίκη. Η μόνη που χάθηκε από το '29 που εξελίσσεται αυτή η υπόθεση. Τώρα στο εφετείο συζητούνται τρεις υποθέσεις, δύο που κερδήθηκαν από τους δήμους και το δημόσιο και μία που κερδήθηκε από την Εκκλησία. Είναι πάρα πολύ κρίσιμο, γιατί είμαστε πλέον στον δεύτερο βαθμό που εκδικάζεται και θα κρίνει το μέλλον αυτής της περιοχής. Έχετε μια ευκαιρία, κύριε Υπουργέ, να λύσετε το θέμα μία και διά παντός. Το Ρυθμιστικό Σχέδιο Αθηνών - Αττικής προβλέπει ότι αυτή η περιοχή θα γίνει ένα περιφερειακό φυσικό πάρκο. Όμως, ποτέ δεν υλοποιήθηκε αυτή η απόφαση. Μια τέτοια κίνηση υλοποίησης τελειώνει το ζήτημα για την Εκκλησία και τις διεκδικήσεις της. Ξέρετε είπε ο Υφυπουργός Οικονομικών ότι δεν πειράζει αν το χάσουμε, θα τα βρούμε με την Εκκλησία. Πρώτον, δεν είναι έτσι, διότι αυτό δείχνει έλλειψη ενδιαφέροντος για διεκδίκηση της περιουσίας, αλλά δεύτερον δεν είναι μόνο η Εκκλησία, μετά από την Εκκλησία υπάρχουν και οι ιδιώτες διεκδικητές, οπότε μιλάμε για ένα βουνό της Αθήνας χαμένο. Σας καλούμε να κινητοποιηθείτε διπλά με την εκπροσώπηση την ολοκληρωμένη του δασαρχείου στη δίκη, στο εφετείο, αλλά και με τη νομοθετική ρύθμιση που θα κηρύσσει, με ΠΝΠ ή με ό,τι άλλο χρειάζεται - γιατί είναι επείγον το ζήτημα - περιφερειακό φυσικό πάρκο το Ποικίλο Όρος.
Ευχαριστώ πολύ. Κύριε Χατζηδάκη, έχετε τον λόγο.
Κύριε Αρσένη, σε αντίθεση με την προηγούμενη ερώτηση που είχα ο ίδιος προσωπική γνώση και σε αντίθεση με την ερώτηση που μου είχατε υποβάλει την προηγούμενη εβδομάδα και το πάρκο Τρίτση οφείλω να σας πω από την αρχή ότι δεν είμαι βαθύς γνώστης του συγκεκριμένου ζητήματος, μιλάω με βάση τα στοιχεία τα οποία έχω συλλέξει από τις υπηρεσίες αυτές τις μέρες. Δεν έχω δει προσωπικά την εξέλιξη του θέματος. Άρα βασίζομαι και στην ερώτησή σας και στην απάντησή σας για να δούμε και πώς θα χειριστούμε το όλο θέμα συνολικά. Με βάση αυτά τα οποία έχω εδώ μπροστά μου, προφανώς, θα συμφωνήσουμε ότι μιλάμε για μία έκταση επτάμισι χιλιάδων στρεμμάτων, η οποία διεκδικείται από τον Μητροπολιτικό Ναό Ευαγγελισμού της Θεοτόκου της Λαμίας και που βρίσκεται εντός και εκτός των ορίων σχεδίου για τρεις δήμους Περιστερίου, Πετρουπόλεως και Χαϊδαρίου. Σωστά υποθέτω μέχρι εδώ. Tώρα, για τις εντός σχεδίου πόλεως εκτάσεις των τριών αυτών δήμων αναρτήθηκε ο οικείος δασικός χάρτης και δόθηκε η δυνατότητα κατάθεσης αντιρρήσεων από κάθε ενδιαφερόμενο μέσα στις προβλεπόμενες προθεσμίες. Οι αντιρρήσεις που κατέθεσε ο Μητροπολιτικός Ναός σε σχέση με τις παραπάνω εκτάσεις απορρίφθηκαν από τη δημόσια υπηρεσία. Κατά συνέπεια, οι εκτάσεις προστατεύονται από τις δασικές διατάξεις και θεωρούνται κατά τεκμήριο δημόσιες. Επίσης, για τις παραπάνω εκτάσεις οι δήμοι έχουν υποβάλει τις αντίστοιχες δηλώσεις του ελληνικού δημοσίου στο πλαίσιο του Εθνικού Κτηματολογίου όπου αναφέρονται ως δημόσιες. Αυτή την ενημέρωση έχω σε σχέση με το Κτηματολόγιο και τους δασικούς χάρτες. Από τη Διεύθυνση Σχεδιασμού Μητροπολιτικών Αστικών και Περιφερειακών Περιοχών ενημερώθηκε το γραφείο μου ότι το σύμπλεγμα ορεινός όγκος Αιγάλεω - Ποικίλο Όρος - Λίμνη Ρειτών χαρακτηρίστηκε ως περιφερειακό πάρκο, με βάση τις διατάξεις του Ρυθμιστικού Σχεδίου Αθήνα - Αττική - ο νόμος του 2014- και ο χαρακτηρισμός είχε στόχο να ανασχεθεί η πορεία υποβάθμισης και να ληφθούν μέτρα για την προστασία του οικοσυστήματος και της βιοποικιλότητας της περιοχής. Η αλλαγή χρήσης για δάση και δασικές εκτάσεις δεν επιτρέπεται, εκτός αν υπάρχουν λόγοι δημοσίου συμφέροντος. Για τον ορεινό όγκο Αιγάλεω, στον οποίο εμπίπτει η έκταση που αναφέρεται η ερώτηση, έχουν καθοριστεί ζώνες προστασίας με το άρθρο 21 του Ρυθμιστικού Σχεδίου Αττικής. Από το Κτηματολόγιο ενημερωθήκαμε, επίσης, ότι κατά τη σύνταξη του Κτηματολογίου στις επίμαχες περιοχές αναδείχθηκε το ιδιοκτησιακό ζήτημα που υπάρχει και καταγράφηκε επί των κτηματογραφημένων ακινήτων. Αναφορικά με τμήμα της εντός σχεδίου εν λόγω περιοχής υπό την ονομασία «Πεύκα Βέρδη» στον Δήμο Πετρουπόλεως δημιουργήθηκαν πολεοδομικά ζητήματα, επειδή το ισχύον γενικό πολεοδομικό σχέδιο χαρακτηρίζει την περιοχή αυτή ως περιοχή αστικού πρασίνου, ενώ αυτή έχει δασικό χαρακτήρα. Τα ζητήματα αυτά εξετάζονται από την αρμόδια υπηρεσία του Υπουργείου, με στόχο να υπάρξει μια βιώσιμη λύση. Άρα είναι ένα ζήτημα που εξετάζεται από τις αρμόδιες υπηρεσίες. Θα πρέπει τις επόμενες μέρες να συνεργαστούν η Γενική Γραμματεία Χωροταξίας με τη Γενική Γραμματεία Περιβάλλοντος και να δούμε τι μπορεί να γίνει με αυτό το θέμα. Και εμένα με ενδιαφέρει να αντιμετωπιστεί το ζήτημα χωρίς να θιγούν τα δικαιώματα οιουδήποτε φυσικά - ιδιοκτησιακά και της Εκκλησίας - , αλλά με έναν τρόπο που θα αναβαθμίζει και την ποιότητα ζωής εκείνη της περιοχής.
Κύριε Αρσένη, έχετε τον λόγο.
Ευχαριστώ, κύριε Πρόεδρε. Κύριε Υπουργέ, χαίρομαι που δηλώνετε το ενδιαφέρον σας. Ανησυχώ που δεν ήσασταν ενημερωμένος για ένα τόσο τεράστιο ζήτημα. Καταλαβαίνω ότι δεν γνωρίζετε ότι όλες τις διεκδικήσεις της Εκκλησίας σε όλη την Ελλάδα, αλλά η συγκεκριμένη είναι στην Αθήνα, αφορά ένα από τα βουνά της Αθήνας, το Ποικίλο Όρος, αφορά μια ζώνη κατοικίας στο λεκανοπέδιο Αττικής με διακόσια τριάντα οικοδομικά τετράγωνα, τα πάρκα του Περιστερίου, του Άλσους, χώρους πρασίνου. Οπότε είναι ένα θέμα για το οποίο θα ήθελα να δω τον Υπουργό της χώρας μου να μπορεί να βγει μπροστά και να δηλώσει την πολιτική του βούληση να σταματήσει αυτή η διεκδίκηση εδώ πέρα με την υπεράσπιση των θέσεων του δημοσίου. Είπατε ότι θα κινηθείτε με τις υπηρεσίες και το χαιρετίζουμε αυτό, αλλά η εκδίκαση στο εφετείο είναι την Τρίτη. Πώς θα γίνει αυτή η κινητοποίηση; Δηλαδή, αν το ΜέΡΑ25 δεν έκανε αυτή την ερώτηση, δεν θα ήσασταν ενήμερος γι' αυτό το τεράστιο ζήτημα; Είναι πάρα πολύ σημαντικά ζητήματα αυτά. Είμαι πραγματικά ήπιος στον τρόπο έκφρασης γι' αυτό το τεράστιο ζήτημα. Γιατί αν εμείς κινητοποιηθήκαμε και κάναμε τρεις επίκαιρες ερωτήσεις γι' αυτό το ζήτημα είναι γιατί είδαμε ότι δεν υπήρχε κινητοποίηση από την Κυβέρνηση. Υπήρχε μια διάθεση «δεν πειράζει, θα τα βρούμε με την Εκκλησία και αν το χάσουμε, θα τα βρούμε, θα τους δώσουμε κάτι άλλο, θα το ανταλλάξουμε». Δεν είναι έτσι. Κατ' αρχάς, αυτό δημιουργεί πολύ κακές εντυπώσεις όσον αφορά το πώς κινείται η Κυβέρνηση και η πολιτική ηγεσία, όσον αφορά τα συμφέροντα της Εκκλησίας. Δίνει το μήνυμα στους πολίτες ότι όπου είναι η Εκκλησία δεν πειράζουμε. Μπορεί να σας αδικώ, αλλά αυτό είναι το μήνυμα που περνάει. Την ίδια στιγμή έχουμε τα συμφέροντα των πολιτών που μένουν ανυπεράσπιστα σε μια υποβαθμισμένη περιοχή. Πάνε να χαθούν τα πάρκα στην περιοχή, τα λίγα πάρκα που υπάρχουν και οι χώροι πρασίνου, συν τα σχολεία και όλα αυτά. Και δεν είναι μόνο η Εκκλησία. Και πάλι θα επαναλάβω ότι πίσω από την Εκκλησία ακολουθούν οι ιδιώτες, με τα ίδια αποδεικτικά, τα ίδια συμβόλαια. Αν κερδίσει η Εκκλησία, δεν θα υπάρχει μόνο ένας συνομιλητής της πολιτείας απέναντι σε αυτό που πάει να γίνει που είναι στην ουσία καταπάτηση δημόσιας γης στο Ποικίλο Όρος και την περιοχή του Περιστερίου, της Πετρούπολης και του Χαϊδαρίου. Θα είναι μετά και οι ιδιώτες. Και μετά θα γίνει ακόμη πιο περίπλοκο. Και θα πρέπει να θυμόμαστε ότι είναι μια υπόθεση, κύριε Υπουργέ, η οποία ξεκίνησε από ένα κτηματάκι κι έφτασε να διεκδικεί ένα ολόκληρο βουνό. Είναι - θα το πω - όπως οι διεκδικήσεις της Τουρκίας, κάθε λίγο και αυξάνονται. Ακόμη και δικαστικά αυξάνονται κάθε λίγο. Πρέπει να μπει ένα τέλος και μάλιστα, πρέπει να μπει νομοθετικά ένα τέλος σε αυτή την υπόθεση. Δεν γίνεται πλέον να μπαίνουμε σε δικαστικές διαμάχες για ένα αυτονόητο ζήτημα που κάποιες χάνονται και κάποιες κερδίζονται. Πρέπει να γίνει και μια νομοθέτηση. Πρέπει να γίνει αυτό το φυσικό πάρκο, το περιφερειακό που προβλέπει το ρυθμιστικό. Δεν έχει γίνει. Μπορείτε να το κάνετε. Μπορείτε να το κάνετε άμεσα με ΠΝΠ, όπως έγινε στο ΚΕΘΕΑ. Είναι τόσο σημαντικό ζήτημα, καθώς πρόκειται για ένα από τα βουνά της Αθήνας, ένα ολόκληρο βουνό. Ευχαριστώ.
Κύριε Χατζηδάκη, έχετε τον λόγο.
Κύριε Αρσένη, ίσως το πολιτικώς ορθόν - ίσως, λέω - να ήταν να εμφανιστώ ως υπεράνθρωπος Υπουργός εδώ που γνωρίζει όλα τα θέματα, έχει επισκεφθεί όλες τις επίμαχες εκτάσεις και όλες τις επίμαχες περιοχές και έχει προσωπική μαρτυρία. Προτίμησα να είμαι ειλικρινής. Έχω πάει στο πάρκο Τρίτση κι έχω μια άποψη, ίδια ή διαφορετική με τη δική σας, αλλά έχω μια άποψη προσωπική. Έχω πάει στο δάσος Σέιχ Σου κι έχω μια δική μου άποψη την οποία κατέθεσα προηγουμένως. Στο κτήμα αυτό το οποίο διεκδικεί ο Ιερός Ναός Ευαγγελισμού της Θεοτόκου της Λαμίας δεν έχω πάει και γι' αυτό είπα αυτά τα οποία λένε οι υπηρεσίες. Προφανώς, για να τα διαβάσω και να τα παρουσιάσω στη Βουλή εδώ, με δεσμεύουν, αλλιώς δεν θα τα διάβαζα. Όμως, ήθελα να κάνω μια ειλικρινή τοποθέτηση απέναντι σας για να αναβαθμίσουμε, αν θέλετε, και τον κοινοβουλευτικό έλεγχο. Εγώ εκτιμώ την πρωτοβουλία σας, βλέπω την καλή σας πίστη, χωρίς καμμία αμφιβολία, το ενδιαφέρον σας για το περιβάλλον, αλλά θα ήθελα να μην υποτιμάτε τη δική μου καλή πίστη και το δικό μου ενδιαφέρον για το περιβάλλον. Προσπαθώ να μιλήσω έξω από καλούπια κι έξω από αυτό που σας είπα, το πολιτικώς ορθόν. Κύριε Αρσένη, σε αυτό το πνεύμα μιλώντας, θέλω να σας πω ότι το εφετείο, είτε εγώ είχα αυτή την τοποθέτηση είτε είχα διαφορετική τοποθέτηση είτε είχα τη δική σας τοποθέτηση, την Τρίτη θα γίνει ούτως ή άλλως και η απόφασή του θα εξαρτηθεί από την κρίση των δικαστών. Θα εμφανιστούν οι διάδικοι, θα εκπροσωπηθεί η πολιτεία, θα πει ο καθένας τις απόψεις του και θα τοποθετηθεί το εφετείο. Και η πολιτεία είχε μια συγκεκριμένη στάση, η οποία αποτυπώνεται και απ' αυτά τα οποία σας διάβασα και από την απόρριψη των ενστάσεων, σε σχέση με τους δασικούς χάρτες, απ' όλες τις άλλες συναφείς πληροφορίες τις οποίες σας παρουσίασα. Από εκεί και πέρα, είναι δέσμευση δική μας. Θα δουν το θέμα και η Γραμματεία Περιβάλλοντος και η Γραμματεία Χωροταξίας. Αν θέλετε, πάμε και μαζί να δούμε την έκταση, να δούμε πώς μπορεί να επιλυθεί το ζήτημα, έτσι ώστε και η Εκκλησία να μη διαμαρτύρεται, αλλά να είναι ικανοποιημένοι και οι κάτοικοι της περιοχής, οι οποίοι πρωτίστως, ειδικά σε αυτή την περιοχή - Ποικίλο Όρος, Αιγάλεω και τα λοιπά - , δικαιούνται να έχουν καλύτερες συνθήκες ζωής.
Προχωράμε τώρα στην πρώτη με αριθμό 946/26-9-2019 ερώτηση του κύκλου των αναφορών και ερωτήσεων του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ. Σωκράτη Φάμελλου προς τον Υπουργό Περιβάλλοντος και Ενέργειας, με θέμα: «Αντιμετώπιση της ανησυχητικής μείωσης της στάθμης της λίμνης Κορώνειας και διασφάλιση της μακροπρόθεσμης οικολογικής της αναβάθμισης». Κύριε Φάμελλε, έχετε τον λόγο.
Ευχαριστώ, κύριε Πρόεδρε. Κύριε Υπουργέ, διευκρινίζω ότι ερχόμαστε εδώ μετά από μία γραπτή ερώτηση που δεν απαντήθηκε, γι' αυτό και δεν έχω τον χρόνο να την παρουσιάσω ολόκληρη μέσα στα δύο λεπτά. Επίσης, να πω ότι υπάρχει μία αδυναμία. Καταλαβαίνω ότι ο προφορικός λόγος δεν μπορεί να διατυπώσει όλα τα δεδομένα και χρειαζόμαστε και κάποια έγγραφα. Ίσως από την πορεία της ερώτησης επανέλθετε με κάποιο γραπτό κείμενο. Καταλαβαίνετε ότι δεν θα μπορέσουμε να τα λύσουμε όλα εδώ σήμερα. Πρέπει να σας πω ότι η ερώτηση αυτή κατατέθηκε, διότι υπήρχε μια πορεία τα τελευταία τρία χρόνια, αν θέλετε, αποκατάστασης αρκετών ρυθμών του οικοσυστήματος στην ορνιθοπανίδα και στην ιχθυοπανίδα της λίμνης, εξαιτίας και των έργων του master plan, που ολοκληρώθηκαν κάποια στιγμή τελικά το 2017 και 2018, και υπήρχε ένα αρνητικό περιστατικό το οποίο πιθανά το διαπιστώσατε κι εσείς, που οφείλεται στη μείωση της στάθμης, σε υδραυλικές παραμέτρους δηλαδή, που είχαν σχέση και με τη βροχόπτωση, και σε μια ευρεία θανάτωση ψαριών στην περιοχή της Κορώνειας, που σχετίζεται μάλλον με την ανομβρία, θα έλεγα όμως και με τη μη συντήρηση κάποιων έργων της περιοχής. Γι' αυτό και θέλαμε, με την εμπειρία που είχαμε από την προηγούμενη περίοδο, να συμβάλουμε στο να πάμε πιο γρήγορα να αποκαταστήσουμε το πρόβλημα, γιατί δεν υπάρχει κανένας λόγος να αναπαράγεται ένα τέτοιο αρνητικό, αν θέλετε, φαινόμενο. Ευτυχώς, οι αναλύσεις της κτηνιατρικής υπηρεσίας δείχνουν ότι δεν έχουμε παθογόνους οργανισμούς, δεν έχουμε δηλαδή κάποια παράσιτα και κάποιο παθογόνο παράσιτο στην περιοχή. Υπήρξαν όμως αρκετά έργα που ξεκίνησαν το 2005 στην περιοχή. Δεν προχωράγανε καλά. Καταφέραμε με πολύ κόπο και με χρηματοδότηση από το Πρόγραμμα Δημοσίων Επενδύσεων, σε δύσκολα χρόνια - μιλάω για το 2016-2017, που δεν είχαμε δημοσιονομικά περιθώρια - να ολοκληρώσουμε τα έργα, γιατί το 2013 η χώρα παραπέμφθηκε στο Ευρωπαϊκό Δικαστήριο για πέντε έργα του master plan, τα οποία δεν είχαν προχωρήσει οι προηγούμενες κυβερνήσεις, και υπήρξε από το 2016 μία προσπάθεια από την Ειδική Γραμματεία Υδάτων να συντονιστεί η λειτουργία των έργων μετά το master plan. Ερχόμαστε λοιπόν τώρα σε αυτή την περίοδο, που στις 30 Αυγούστου με απόφαση του Ειδικού Γραμματέα καθορίζεται ο ρόλος όλων των φορέων για τη διαχείριση πλέον και του υδραυλικού αλλά και του οικολογικού συστήματος της περιοχής, αλλά φαίνεται ότι εκεί υπάρχει πλέον ένα μεγάλο έλλειμμα. Δεν αναφέρομαι καθόλου στο θέμα των δράσεων του Υπουργείου Αγροτικής Ανάπτυξης, για το οποίο θα πρέπει να δημιουργήσουμε - ο πολιτικός κόσμος - ένα κοινό μέτωπο για να εφαρμοστεί αυτό που καθυστερεί εδώ και τουλάχιστον δεκαπέντε χρόνια, δηλαδή ο περιορισμός της άρδευσης και η χρήση αντικινήτρων με νέες τεχνολογίες στην περιοχή. Αναφέρομαι όμως στο πώς θα διαχειριστούμε τα έργα που υπάρχουν ήδη, τώρα που καταργήθηκε η Ειδική Γραμματεία Υδάτων. Γιατί αυτό είναι το πρώτο στοιχείο που πρέπει να λύσουμε, κύριε Χατζηδάκη. Ο συντονισμός των έργων αυτών ήταν στην Ειδική Γραμματεία Υδάτων. Η Κυβέρνηση από τη συγκρότησή της κατήργησε την Ειδική Γραμματεία Υδάτων. Για να καλύψει λοιπόν αυτή την αδυναμία, - και γνώσεις όμως, επιτρέψτε μου, όχι μόνο επιχειρησιακών εργαλείων - ήρθε με μία σύσκεψη φορέων, που κάλεσε ο Υφυπουργός Μακεδονίας - Θράκης, για να συζητήσουν πράγματα που ήταν ήδη αποφασισμένα. Και γι' αυτό εμείς έχουμε επέμβει με την ερώτηση αυτή. Δηλαδή ο καταμερισμός των ρόλων υπάρχει ήδη με απόφαση της 30ής Αυγούστου και ήταν υποχρέωση της Περιφέρειας Κεντρικής Μακεδονίας να καθαρίζει τα έργα, τις τάφρους που θα φέρουν το νερό στη λίμνη. Μιλάμε για κάτι πάρα πολύ απλό, που με τον μηχανισμό πολιτικής προστασίας, με τα μηχανήματα έργου, μπορούσε να γίνει το «ξεμπάζωμα» - συγχωρέστε με για τον όρο - έτσι ώστε η λίμνη να μην έχει τόσο γρήγορη πτώση στάθμης. Αυτό ως στοιχείο συναγερμού υπήρχε διατυπωμένο ήδη στο σχέδιο από τις 30 Αυγούστου. Όμως, δυστυχώς, και λόγω της κατάργησης της Ειδικής Γραμματείας Υδάτων αλλά και λόγω της ελλιπούς πληροφορίας, δεν έχει διαπιστωθεί κάτι τέτοιο. Ξεκινάω, λοιπόν, με την πρώτη ερώτηση, κύριε Χατζηδάκη, που έχει να κάνει με το γιατί δεν υλοποιήθηκαν τα άμεσα μέτρα καθαρισμού των τάφρων στην περιοχή και της αποκατάστασης της λίμνης για τη φετινή περίοδο, για το 2019, και τι άλλες πληροφορίες έχετε εσείς για τη διαχείριση των έργων του master plan. Και θα επανέλθω με τα υπόλοιπα, όπως σας είπα, γιατί είναι πολύ μεγάλη η γραπτή ερώτηση και δεν μπορούν όλα μέσα σε δύο λεπτά να παρουσιαστούν. Ευχαριστώ.
Κύριε Χατζηδάκη, έχετε τον λόγο.
Κύριε Φάμελλε, πράγματι είναι μεγάλη η ερώτηση και μεγάλο το θέμα.
Και μεγάλη η ιστορία.
Και μεγάλη ιστορία, πολλών ετών, που εσείς την ξέρετε έτσι κι αλλιώς καλύτερα από μένα, διότι είστε και Βουλευτής της περιοχής, ζείτε εκεί. Είναι μια θλιβερή ιστορία πολλών ετών. Έχουν γίνει κατά καιρούς διάφορες προσπάθειες. Εγώ βρέθηκα στην περιοχή στις αρχές Σεπτεμβρίου, πάλι με τον γενικό γραμματέα, και είχα κάνει δηλώσεις και είχα πει ότι πράγματι υπήρχε πρόοδος. Δεν έχω κανένα λόγο να το αμφισβητήσω, το δέχεται και η Ευρωπαϊκή Επιτροπή. Από την άλλη πλευρά, όσο υπήρχε πρόοδος και όσο ήταν αλήθεια, άλλο τόσο αλήθεια ήταν ότι η κατάσταση ήταν εύθραυστη. Αυτή νομίζω τη λέξη χρησιμοποίησα τότε και πράγματι πριν περάσουν είκοσι μέρες από τη δήλωσή μου αποδείχθηκε ότι είναι εύθραυστη, διότι είχαμε μία σειρά από δυσμενείς εξελίξεις τις οποίες περιγράψατε. Δεν έχουμε μείνει απαθείς. Δηλαδή η σύσκεψη, η οποία έγινε τότε με τον Γενικό Γραμματέα μας κ. Αραβώση και τον Υφυπουργό Εσωτερικών, αρμόδιο για θέματα Μακεδονίας - Θράκης, τον κ. Καράογλου, εξέτασε όλα αυτά τα ζητήματα και υπήρξε και άλλη σύσκεψη εν τω μεταξύ. Θα μου πείτε τώρα «συσκέψεις και επιτροπές» και θα μπορούσε κανείς να συμφωνήσει κατ' αρχάς μαζί σας, αλλά με κάποια μέθοδο πρέπει κανείς να προχωρήσει. Εκτός από τις συσκέψεις έχουμε ήδη μια δέσμευση του Πράσινου Ταμείου ότι μπορεί να χρηματοδοτήσει μία σειρά από έργα μέχρι 800 χιλιάδες ευρώ, για να πραγματοποιηθεί μία σειρά από δράσεις στη λίμνη. Επίσης, έχουμε δώσει εντολή στις αρμόδιες υπηρεσίες και στις υπηρεσίες που σχετίζονται με το ΕΣΠΑ, να δουν τα ζητήματα των βιολογικών καθαρισμών σε μία σειρά από οικισμούς γύρω - γύρω, διότι αντιλαμβάνεστε και είμαι βέβαιος πως συμφωνείτε ότι αλλιώς κάνουμε ένα σισύφειο έργο. Δηλαδή, κάνουμε την ενωτική τάφρο με τη Βόλβη. Προσπαθούμε να βάλουμε παραπάνω νερό, προσπαθούμε να κάνουμε κάποιες παρεμβάσεις, για να καθαρίσει το νερό και από τα γύρω χωριά συνεχίζουμε να ρυπαίνουμε τη λίμνη, μαζί με άλλες γεωργικές δραστηριότητες, όπως φυτοφάρμακα, λιπάσματα που κάνουν την κατάσταση ενδεχομένως και χειρότερη. Πρέπει να προχωρήσουν οι βιολογικοί καθαρισμοί και έχω πει ότι για μας είναι προτεραιότητα. Ξέρετε όμως, εσείς είστε μηχανικός, ότι έχουμε ορισμένες μελέτες. Δεν είμαστε στον κόσμο των κινουμένων σχεδίων, ότι αποφασίζουμε να κάνουμε έναν βιολογικό καθαρισμό και τον έχουμε αύριο το πρωί. Είναι και ευθύνη όλων των εμπλεκομένων και στην περιοχή εκεί, να κάνουν όσο πιο γρήγορα γίνεται τη δουλειά τους. Επίσης, υπάρχει - αναφερθήκατε και συμφωνώ μαζί σας - το θέμα του τι θα γίνει με το Υπουργείο Αγροτικής Ανάπτυξης, με τους αγρότες και με τις αποζημιώσεις των αγροτών, έτσι ώστε να προχωρήσει η στάγδην άρδευση, να προχωρήσουν άλλες δράσεις, έτσι ώστε να μην πέφτουν κατά κύματα τα λιπάσματα και τα φυτοφάρμακα μέσα στη λίμνη. Προς τα εκεί κατευθυνόμενα και επειδή και ο χρόνος κατευθύνεται προς τη λήξη του, θα μου πείτε και θα σας ξαναπώ. Ευχαριστώ.
Ευχαριστώ. Κύριε Φάμελλε, έχετε τον λόγο.
Κύριε Πρόεδρε, είναι πράγματι ο χρόνος πολύ δύσκολος για ένα τόσο μεγάλο θέμα. Θα επιμείνω λίγο στο πρώτο θέμα που έθιξα. Η λειτουργία των έργων αποκατάστασης είναι πάρα πολύ σημαντική, γι' αυτό θα καταθέσω την απόφαση του Ειδικού Γραμματέα Υδάτων στις 30 Αυγούστου του 2018 για το ποιοι είναι οι ρόλοι στην περιοχή. [[Στο σημείο αυτό ο Βουλευτής κ. Σωκράτης Φάμελλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Υποπτεύομαι ότι το έχετε, αλλά και για θεσμικούς λόγους οφείλω να το κάνω, διότι πρέπει να επιμείνουμε την εφαρμογή αυτού του μέτρου. Δηλαδή μου φαίνεται αδιανόητο να έχουμε κατασκευάσει και εκεί υδραυλικά έργα και να μην τα καθαρίζουμε, με αποτέλεσμα να εμποδίζεται ξανά η απορροή προς τη λίμνη και η λίμνη να ξηραίνεται. Νομίζω ότι είναι απαράδεκτο και ανθρώπινα απαράδεκτο. Δεν έχει να κάνει μόνο με τη θεσμική λειτουργία και γι' αυτό μου κάνει ιδιαίτερη εντύπωση το πώς φτάσαμε σε αυτό το φαινόμενο στο τέλος του καλοκαιριού, όταν έπρεπε απλά να καθαρίσουμε μία τάφρο. Επιτρέψτε μου να σας πω ότι το αίτημα το οποίο ήρθε τέλος Απριλίου στο Υπουργείο - διότι ενημερώθηκα γι' αυτό, καθώς ήμουν ακόμα στο Υπουργείο - δεν είχε τη μελέτη καθαρισμού. Από την άλλη μεριά, επιτρέψτε μου να σας πω ότι δεν χρειάζονται αυτές οι εκατοντάδες χιλιάδες ευρώ που περιγράψατε για να ξεκινήσουμε τον καθαρισμό μιας τάφρου. Αυτό μπορεί να επέλθει στη συνέχεια ως δεύτερο έργο της διοίκησης. Δεν είναι νομίζω απαιτητό για να έχουμε μια άμεση παρέμβαση στην περιοχή. Το δεύτερο ζήτημα, το οποίο θέλω να σας πω είναι ότι από ό,τι γνωρίζουμε και στη δική σας επίσκεψη, αλλά και μετά, οι φορείς είχαν ενημερωθεί εγγράφως για την πτώση στάθμης της λίμνης. Ο φορέας, δηλαδή, σας το περιέγραψε στην επίσκεψή σας - γιατί και εμείς επισκεφτήκαμε την περιοχή - και υπάρχει και έγγραφο που έχω στα χέρια μου, που λέει ότι υπάρχει θέμα επικίνδυνης πτώσης στάθμης και πρέπει να γρηγορήσουν οι υπηρεσίες. Δεν το είδαμε όμως αυτό να γίνεται. Όμως, αυτά στα οποία θέλω να έρθω στο δεύτερο σκέλος της ερώτησης είναι τα εξής: Σας ζητάμε να μας παραδώσετε αν υπάρχουν δεδομένα ελέγχου από τις δραστηριότητες στην περιοχή, που έχουν να κάνουν με τον βιολογικό καθαρισμό της πόλης του Λαγκαδά, με το ΧΥΤΑ της Μαυροράχης, διότι υπάρχει μεγάλη ανησυχία στους περιοίκους. Όταν επισκεφθήκαμε κι εμείς την περιοχή τέλος Σεπτεμβρίου, μας είπαν ότι υπάρχει χρωματισμένη απορροή που καταλήγει στη λίμνη. Άρα κάτι μπορεί να συμβαίνει περίεργο. Νομίζω ότι οι υπηρεσίες και το Σώμα Επιθεωρητών μπορούν να σας παραδώσουν και να μας δώσετε κι εμάς έγγραφα που έχουν να κάνουν με τις μετρήσεις ποιότητας και το φαινόμενο της οικολογικής υποβάθμισης. Επίσης, ήθελα να αναφερθώ και στο τελευταίο που είπατε σχετικά με τα έργα βιολογικών καθαρισμών στην περιοχή. Προσέξτε στην περιοχή έχουν ήδη ενταχθεί έργα βιολογικών καθαρισμών και μάλιστα από την προηγούμενη περίοδο. Δεν λέω από την προηγούμενη κυβέρνηση, είναι μία σειρά θεσμών που το κάνει. Έτσι, λοιπόν για το Ζαγκλιβέρι και για τον Σοχό έχουμε τα εξής: 6,2 εκατομμύρια ευρώ το Ζαγκλιβέρι και 4,3 εκατομμύρια ο Σοχός έχουν ενταχθεί. Όμως, με δική μας απόφαση εντάχθηκαν στον κατάλογο προτεραιότητας έργα στο Λαγκαδά, το Κάτω Σχολάρι, τα Λαγυνά, το Καβαλάρι και η Άσσηρος που είναι δίπλα στη λίμνη. Εφόσον, λοιπόν, εμείς πήραμε την πρώτη πολιτική απόφαση, κάναμε κατάλογο προτεραιότητας, εθνικό σχέδιο διαχείρισης λυμάτων σε συνεργασία με την DG REGIO και το έχουμε καταθέσει πλέον στην Ευρωπαϊκή Επιτροπή και η χώρα μας έχει ένα σύγχρονο εργαλείο, το ερώτημα που μένει στην επόμενη πολιτική ηγεσία είναι το εξής: Έχει προγραμματίσει την ένταξη των έργων αυτών ή απλά αυτό που ανακοινώσατε ότι πήγατε στη λίμνη ήταν μία υπόσχεση που ήδη υπήρχε από τον προγραμματισμό της προηγούμενης πολιτικής ηγεσίας; Κύριε Χατζηδάκη, δεν μου αρέσουν οι φράσεις εντυπωσιασμού. Έχουμε προχωρήσει στην ωρίμανση των έργων στην περιοχή και υπήρξαν και οι πολιτικές αποφάσεις για τον κατάλογο προτεραιότητας. Έχετε κάνει κάτι για να προχωρήσετε ένα βήμα παραπάνω; Αυτό μας ενδιαφέρει και όποτε είστε έτοιμοι να μας το δώσετε, γιατί η περιοχή μάς ενδιαφέρει και ιδιαίτερα βέβαια και λόγω της λίμνης αλλά και λόγω της καταγωγής μου από εκεί. Δυστυχώς, υπάρχουν συζητήσεις και προσέξτε τες. Σας το λέω και προσωπικά. Κάποιοι θέλουν να καταργήσουν την ευθύνη για την παρακολούθηση των έργων. Υπάρχουν αλληλογραφίες να υπάρξουν νέοι φορείς στην περιοχή. Μη δώσετε βάση στις σειρήνες. Το ζητούμενο είναι, τώρα που με την Ευρώπη έχουμε βρει ένα δρομολόγιο, να λειτουργήσουν τα έργα και να προχωρήσουν οι βιολογικοί καθαρισμοί. Δεν χρειάζονται παιχνίδια πολιτικής εξουσίας στην Κορώνεια. Παίχτηκαν δύσκολα παιχνίδια, η χώρα αμαυρώθηκε για ένα διάστημα στην Κορώνεια. Τώρα έχουμε δημιουργήσει ένα δρομολόγιο, που μπορείτε πραγματικά να συνεχίσετε το έργο που έχουμε παραδώσει. Ευχαριστώ.
Κύριε Υπουργέ, έχετε τον λόγο.
Κύριε Φάμελλε, πρώτα απ' όλα να πω ότι από την πληροφόρηση που έχουμε από την Περιφέρεια Κεντρικής Μακεδονίας, η όλη εξέλιξη των πραγμάτων, η διαχείριση του θέματος από την Ειδική Γραμματεία Υδάτων στην οποία αναφερθήκατε, δεν ήταν ικανοποιητική. Η επαφή τους, η συνεργασία τους με την Περιφέρεια Κεντρικής Μακεδονίας δεν ήταν ικανοποιητική και τα πράγματα είναι αρκετά λιγότερο θετικά από όσο τα παρουσιάζετε. Δεν έχω κανέναν λόγο να επιμείνω σε αυτό. Θέλω να σταθώ σε δύο άλλα στοιχεία. Το ένα στοιχείο είναι οι βιολογικοί καθαρισμοί. Ανεξάρτητα από το πόσο ώριμοι είναι ή δεν είναι οι βιολογικοί καθαρισμοί, έτσι κι αλλιώς ξέρουμε ότι έχουμε κάμποσες εκατοντάδες εκατομμύρια ευρώ στην άκρη για βιολογικούς καθαρισμούς σε όλη τη χώρα. Επομένως, είναι προτεραιότητα του Υπουργείου, προφανώς. Θα έπρεπε να μην έχουμε επαφή με την κοινή λογική να μη θέλουμε να αξιοποιήσουμε αυτά τα κονδύλια. Όπου είμαστε πιο έτοιμοι, θα τρέξουμε πιο γρήγορα. Και φυσικά και στην Κορώνεια, διότι δεν γίνεται να συνεχίζεται επί τόσα πολλά χρόνια το πρόβλημα το οποίο υπάρχει εκεί. Αν θέλετε τη δική μου προσωπική άποψη, θεωρώ ότι το σύστημα των φορέων προστατευόμενων περιοχών, ανεξάρτητα από τις προθέσεις που έχουν οι άνθρωποι, που σε πολλές περιπτώσεις είναι πολύ γνωστοί επιστήμονες, πάσχει γιατί δεν έχουν τις απαιτούμενες αρμοδιότητες, δεν έχουν πόρους και δεν είναι ξεκαθαρισμένο τι κάνουν οι φορείς, τι κάνουν οι περιφέρειες κ.ο.κ.. Χρειάζεται, λοιπόν, υπό το πρίσμα της ενίσχυσης των φορέων προστατευόμενων περιοχών, μια αναθεώρηση του σχετικού σχεδιασμού. Δεν είμαστε καταδικασμένοι να συμφωνούμε, αλλά πιστεύω ότι ειδικά στο θέμα της Κορώνειας, όποια αναθεώρηση του σχεδιασμού και να κάνουμε, επειδή θα εμπλέκεται το Υπουργείο Γεωργίας, θα εμπλέκεται το Υπουργείο Εσωτερικών, θα εμπλέκεται το Υπουργείο Περιβάλλοντος, θα εμπλέκεται η περιφέρεια, θα εμπλέκονται χίλιοι δυο - εγώ νομίζω, αυτή είναι αντίληψη που αντιμετωπίζω εγώ τα πράγματα, μπορεί να είναι δική μου παραξενιά - χρειάζεται ένας συντονιστής, ένας project manager, ο οποίος να αναλάβει, όπως λένε στο στρατό με 108, το θέμα και να το πάει από την αρχή μέχρι τέλους. Αλλιώς, θα καθυστερούμε και θα έχουμε προβλήματα. Εσείς θα λέτε τα δικά σας, εγώ θα λέω τα δικά μου, αλλά το πρόβλημα δεν θα έχει την αντιμετώπιση που πρέπει. Αυτή θα είναι και η εισήγησή μου προς τον Πρωθυπουργό, επειδή το συγκεκριμένο θέμα ξεπερνάει τα όρια του δικού μας Υπουργείου, να το αντιμετωπίσουμε με αυτή την αντίληψη. Όσον αφορά τις ευθύνες, κανένας δεν μπορεί να πει ότι δεν υπάρχουν ευθύνες διαχρονικά γι' αυτό το θέμα. Θα έλεγα να μην επιμείνουμε πολύ στις ευθύνες του τελευταίου τριμήνου, διότι καλά - καλά δεν ξεκινήσαμε ακόμα. Ας μην κάνουμε αντιπολίτευση με αυτό το πνεύμα. Είμαστε εδώ για να συνεργαστούμε, κοιτώντας προς τα μπρος για να αντιμετωπίσουμε αυτό το ζήτημα και να δημιουργηθεί μία νέα θετική εικόνα γι' αυτή την πολύ όμορφη, πράγματι, περιοχή, η οποία κινδυνεύει να είναι μία ανάμνηση. Κινδυνεύει η όμορφη εικόνα της, αν δεν κάνουμε αυτά τα οποία πρέπει.
Ευχαριστούμε, κύριε Υπουργέ. Θα συζητήσουμε τώρα την τρίτη με αριθμό 979/27-9-19 ερώτηση του κύκλου των αναφορών και ερωτήσεων του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ. Σωκράτη Φάμελλου προς τον Υπουργό Περιβάλλοντος και Ενέργειας, με θέμα: «Σχεδιασμός και πόροι για τη δίκαιη μετάβαση των λιγνιτικών περιοχών».
Κύριε Πρόεδρε, θα ήθελα να πω κάτι διαδικαστικό.
Ορίστε, κύριε Υπουργέ, έχετε τον λόγο.
Είναι εδώ ο κ. Θωμάς και θα απαντήσει ο κ. Θωμάς, ο οποίος άλλωστε είναι αρμόδιος. Χρειάζεται να φύγω για έναν πάρα πολύ απλό και γνωστό λόγο. Στις 12.30΄ - δηλαδή, πριν από δέκα λεπτά - είχαμε τη συνάντηση με τη ΓΕΝΟΠ ΔΕΗ.
Εντάξει, το έχω πει κι εγώ. Είχατε τη συνάντηση με τους Κινέζους.
Επομένως, αν μείνουμε εδώ και οι δύο…
Το έχω πει ήδη εγώ, κύριε Χατζηδάκη. Προχωρούμε, λοιπόν, στην ερώτηση. Τον λόγο έχει ο κ. Φάμελλος, για να αναπτύξει την ερώτησή του.
Ευχαριστώ, κύριε Πρόεδρε. Κύριε Πρόεδρε, και αυτή η ερώτηση είναι μία αναπάντητη γραπτή ερώτηση την οποία είχαμε υποβάλει μαζί με συναδέλφους. Είναι εδώ η κ. Πέτη Πέρκα, η κ. Χαρά Καφαντάρη, όπως επίσης η κ. Βέττα, ο κ. Παπαηλιού, η κ. Τελιγιορίδου. Εκτός από εμάς τους δύο - εννοώ και την κ. Καφαντάρη - που έχουμε την ευθύνη του τομέα, είναι εδώ όλοι οι Βουλευτές των λιγνιτικών περιοχών της χώρας, των περιοχών δηλαδή που εξαρτώνται από τον λιγνίτη. Θεωρώ κατ' αρχάς ότι είναι πολύ κρίσιμη η ερώτηση. Αυτή η ερώτηση πρέπει να αποτελέσει και αντικείμενο ειδικής συνεδρίασης της Βουλής. Επίσης, θεωρώ ότι θα έπρεπε να είναι εδώ πέρα ο Υπουργός. Όταν για ένα ζήτημα όπως η απολιγνιτοποίηση τοποθετείται ο Πρωθυπουργός στο βήμα του ΟΗΕ, νομίζω ότι υποβαθμίζεται η απάντηση και γιατί δεν δόθηκε γραπτά, αλλά και γιατί δεν είναι εδώ ο Υπουργός. Του το είπα, βέβαια, με έναν τρόπο. Το ξέρει και ο Υφυπουργός, καθώς του το έχω πει ήδη απ' έξω. Ας αναφερθούμε, όμως, στο θέμα της απολιγνιτοποίησης που μας ενδιαφέρει όλους. Η απολιγνιτοποίηση ανακοινώθηκε από το Βήμα του ΟΗΕ για το 2028. Όμως, κύριε Υφυπουργέ, αυτό που γνωρίζει η ελληνική κοινωνία είναι ότι ανακοινώθηκε η απολιγνιτοποίηση χωρίς κανένα σχέδιο. Δεν έχετε κανένα σχέδιο για την ενέργεια και το κλίμα που να οδηγεί στην απολιγνιτοποίηση το 2028 και, ταυτόχρονα, δεν έχετε κανένα σχέδιο για τη δίκαιη μετάβαση των περιοχών που θα έχουν επιπτώσεις από την απολιγνιτοποίηση. Γνωρίζω ότι αυτά τα ξέρετε και τεχνικά και θεσμικά και από τη θητεία σας στη Γενική Διεύθυνση Ενέργειας. Δεν σας λέω κάτι καινούργιο. Στην προσπάθεια να υποστηρίξουμε τη διαδικασία της δίκαιης μετάβασης γιατί θέλουμε η χώρα μας πραγματικά να οδηγηθεί σε έναν δρόμο ανανεώσιμων πηγών ενέργειας, όχι μόνο δηλαδή για λόγους πολιτικών εντυπώσεων και επειδή ανησυχούμε ιδιαίτερα ότι αυτό γίνεται από τον Πρωθυπουργό μόνο για λόγους πολιτικών εντυπώσεων και δεν έχει από πίσω το επαρκές υπόβαθρο, ώστε η χώρα να βαδίσει πραγματικά στον δρόμο της πράσινης ανάπτυξης και των ανανεώσιμων πηγών ενέργειας, κάναμε εμείς αυτή την ερώτηση για τη δίκαιη μετάβαση. Σας είπαμε, λοιπόν, πολύ συγκεκριμένα ότι γνωρίζουμε την προσπάθεια σε επίπεδο Ευρωπαϊκής Ένωσης. Και εγώ προσωπικά και ο κ. Σταθάκης έχουμε βρεθεί και με τον προηγούμενο Αντιπρόεδρο της Ευρωπαϊκής Επιτροπής και έχουμε διεκδικήσει το Ταμείο Δίκαιης Μετάβασης στην Ευρώπη. Όμως, κάναμε ένα βήμα παραπάνω και γι' αυτό σας ρωτάμε. Θέλουμε, λοιπόν, γι' αυτό να μας απαντήσετε. Το Υπουργείο Περιβάλλοντος, λοιπόν, βρήκε πόρους και έχει ήδη δημιουργήσει όλο το θεσμικό πλαίσιο με δύο νόμους και με μία υπουργική απόφαση, ώστε να έχει σήμερα το Πράσινο Ταμείο στα χέρια του εδώ και αρκετούς μήνες 30 εκατομμύρια ευρώ που πρέπει να πάνε στη Δυτική Μακεδονία και στον Δήμο Μεγαλόπολης. Είναι, μάλιστα, απολύτως προδιαγεγραμμένοι και οι τρόποι που θα κατατεθούν τα χρήματα και οι λόγοι, δηλαδή σε ποια αντικείμενα θα διατεθούν, διότι η δίκαιη μετάβαση δεν μπορεί να περιμένει. Δεν μπορούμε να περιμένουμε το 2021 αν η Ευρώπη δημιουργήσει ειδικό ταμείο. Διάβασα πολύ προσεκτικά τις ανακοινώσεις όταν πήγατε στη δυτική Μακεδονία. Δεν είπατε τίποτα συγκεκριμένο. Ανησυχούμε, λοιπόν, για δυο λόγους. Ανησυχούμε, πρώτον, διότι υπάρχει το εργαλείο και αναρωτιόμαστε αν θα χρησιμοποιήσετε αυτά τα λεφτά. Όταν αναλάβαμε την κυβέρνηση, ο Ειδικός Λογαριασμός ΑΠΕ είχε έλλειμμα 800 εκατομμύρια ευρώ. Δημιουργήσαμε πλεόνασμα και από το πλεόνασμα αυτό αποφασίσαμε να χρηματοδοτηθεί η δίκαιη μετάβαση στις περιοχές που τόσα χρόνια δίνουν ενέργεια στη χώρα μας και εισπράττουν την ατμοσφαιρική ρύπανση. Πρέπει, λοιπόν, να κάνουμε κάτι άμεσα. Σας ρωτάμε πολύ συγκεκριμένα: Γιατί δεν έχετε ενεργοποιήσει τον ειδικό πόρο στο Πράσινο Ταμείο; Και πότε θα διαθέσετε τα λεφτά αυτά, που νομίζω ότι είναι περίπου 30 εκατομμύρια, στις περιοχές που τα έχουν ανάγκη; Τα υπόλοιπα για την απολιγνιτοποίηση θα τα συζητήσουμε και στην Επιτροπή Περιβάλλοντος, αν χρειαστεί.
Ορίστε, κύριε Υφυπουργέ, έχετε τον λόγο.
Σας ευχαριστώ πολύ. Καλημέρα σας και συγγνώμη πάλι για την απουσία του Υπουργού. Πρέπει να είμαι κι εγώ μαζί του, γιατί έχουμε συνάντηση με τη ΓΕΝΟΠ ΔΕΗ. Ήθελα να ξεκινήσω λέγοντας ότι ο στόχος της απολιγνιτοποίησης του 2028 είναι σημαντικός και φιλόδοξος. Ανακοινώθηκε, όπως είπατε και εσείς, από τον Πρωθυπουργό. Επίσης, η επιτάχυνση της απολιγνιτοποίησης είναι ο πιο φιλόδοξος στόχος για την κλιματική ουδετερότητα. Έχει ανακοινωθεί σαν στόχος από την καινούργια Ευρωπαϊκή Επιτροπή και από το καινούργιο Ευρωπαϊκό Κοινοβούλιο. Επομένως βρισκόμαστε σε μια διαδικασία γενικότερης επιτάχυνσης των στόχων των κρατών μελών και της Ευρώπης για να ικανοποιήσουν τα προβλήματα του περιβάλλοντος. Είναι γεγονός ότι και η προηγούμενη κυβέρνηση είχε ξεκινήσει και προβλέψει μια απολιγνιτοποίηση. Πολλές από τις μονάδες οι οποίες θα κλείσουν από τώρα μέχρι το 2028 ήταν ήδη προγραμματισμένο να κλείσουν με τον εθνικό σχεδιασμό, ο οποίος είχε γίνει από τη χώρα τον Ιανουάριο. Και απλώς σε μερικά από αυτά θα γίνει μία επιτάχυνση με το καινούργιο σχέδιο που έχει ανακοινώσει ο Πρωθυπουργός. Είναι, επίσης, σωστό αυτό που λέτε ότι είχαν γίνει κάποιες μνείες από την ελληνική πολιτεία όχι μόνο από την προηγούμενη κυβέρνηση, αλλά και πολύ νωρίτερα, για την προετοιμασία της απολιγνιτοποίησης. Κάποιες μονάδες έπρεπε να έχουν ήδη κλείσει το 2019, τώρα που μιλάμε, και κάποια έργα έπρεπε να έχουν ήδη γίνει, τα οποία δεν έχουν γίνει. Επομένως αυτό που θα ήθελα να πω είναι ότι αυτή τη στιγμή βρήκαμε κάποιους πόρους, αλλά δεν βρήκαμε όλους τους πόρους. Ένας από τους πόρους τους οποίους κινητοποιούμε τώρα είναι τα 130 εκατομμύρια από το τέλος της ΔΕΗ, το οποίο έπρεπε να έχει αποδοθεί στις περιφέρειες και στους δήμους από το 2014 και μετά. Οι διαδικασίες για την κινητοποίηση αυτών των πόρων, των 130 εκατομμυρίων, για τη δυτική Μακεδονία και τη Μεγαλόπολη δεν είχαν κινητοποιηθεί. Βρήκαμε κάποιους πόρους και ετοιμάζουμε κάποιους άλλους, όπως ετοιμάζουμε και ενίσχυση του Πράσινου Ταμείου το οποίο έχει 31,4 εκατομμύρια. Σχεδιάζουμε, δηλαδή, με απόφαση να ενισχύσουμε αυτό το ταμείο με επιπλέον 31,4 εκατομμύρια για αυτόν τον χρόνο. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού]] Το πρόβλημα το οποίο εντοπίσαμε είναι ότι δεν βρήκαμε έργα που να έχουν ετοιμαστεί από τις περιφέρειες, από τους δήμους, από τις διάφορες υπηρεσίες για να αξιοποιηθούν αυτοί οι πόροι. Όχι ότι θα αρκούσαν τα έργα αυτά. Χρειάζεται να γίνεται μεγαλύτερη προσπάθεια. Δεν υπήρχαν έργα με την έννοια όχι των ιδεών - έργων, αλλά με την έννοια των έργων έτοιμων να κατατεθούν και να υλοποιηθούν. Επομένως έχουμε μπει, αν θέλετε, σε μια τριπλή διαδικασία. Η πρώτη είναι να εξασφαλίσουμε περισσότερους πόρους σε εθνικό επίπεδο. Αυτό που μπορούμε να κάνουμε τώρα: Έχουμε συγκαλέσει τις επιτροπές των περιφερειών για να γίνει απόδοση του τέλους της ΔΕΗ για την περίοδο 2014-2018. Δεύτερον, διαπραγματευόμαστε πόρους στο Ευρωπαϊκό Ταμείο Ενεργειακής Μετάβασης, το οποίο θα συσταθεί από το 2021 και στο οποίο πρέπει να δώσουμε μάχη ώστε τα κριτήρια επιλεξιμότητας να είναι τέτοια που να ευνοούν τις δικές μας περιοχές. Είναι μία προσπάθεια και θα συνεχίσουμε από αυτό το οποίο ξεκινήσατε και εσείς σε αυτό το επίπεδο. Όμως, πρέπει να εστιάσουμε στα κριτήρια επιλεξιμότητας.
Μαζέψτε λίγο την απάντηση, κύριε Υφυπουργέ, γιατί έχει τελειώσει ο χρόνος.
Το τρίτο είναι να είμαστε σίγουροι ότι τα έργα τα οποία μπορούν να γίνουν είναι συγκεκριμένα. Μόλις τα έργα είναι ώριμα, αμέσως θα προχωρήσουμε στην υλοποίησή τους. Είναι έργα τα οποία έχουν ξεκινήσει, όπως παραδείγματος χάριν η μονάδα παραγωγής με βιομάζα του Αμύνταιου - το οποίο θα είναι έτοιμο την άνοιξη, το πρώτο εξάμηνο του 2020, πριν το καλοκαίρι - , αλλά και ο συντονισμός των έργων της τηλεθέρμανσης. Τα έργα, όμως, αυτά τα οποία είναι έτοιμα προς υλοποίηση είναι πολύ λιγότερα σε αυτό το στάδιο. Κάνουμε μία προσπάθεια ωρίμανσης…
Κύριε Υπουργέ, τα υπόλοιπα θα μας τα πείτε στη δευτερολογία σας. Δεν μπορώ να σας αφήσω άλλο χρόνο. Ορίστε, κύριε Φάμελλε, έχετε τον λόγο.
Ευχαριστώ, κύριε Πρόεδρε. Νομίζω ότι πρέπει να διευκρινίσουμε κάποια πράγματα, γιατί μάλλον δεν έχει γίνει κατανοητό ποιος είναι ο σχεδιασμός του Υπουργείου. Είναι γεγονός, κύριε Υφυπουργέ, ότι πράγματι εμείς είχαμε θέσει τη βάση και για το Εθνικό Σχέδιο για την Ενέργεια και το Κλίμα και για τη διαδικασία της απολιγνιτοποίησης με συγκεκριμένους στόχους και συγκεκριμένες διαδικασίες, όπως και για το Ταμείο Δίκαιης Μετάβασης. Το ερώτημα που τίθεται σε εσάς είναι γιατί εσείς δεν έχετε κάνει κάτι μέχρι τώρα. Αφού αλλάζετε και τον σχεδιασμό - τον κάνετε πιο αισιόδοξο - πρέπει να είναι λοιπόν και πιο καλά στηριγμένος. Αναφερθήκατε, όμως, σε έλλειψη σχεδιασμού από την περιφέρεια και από τις περιοχές αυτές. Κάνετε λάθος. Το πρώτο που πρέπει να σας διευκρινίσουμε ρητά είναι ότι το Ταμείο Δίκαιης Μετάβασης δεν είναι μόνο για δημόσια έργα. Το Ταμείο Δίκαιης Μετάβασης είναι για να δημιουργηθεί μια νέα επιχειρηματικότητα και μια νέα εργασία στις λιγνιτικές περιοχές όχι για να κάνουμε μόνο δημόσιες υποδομές, αλλά γιατί πρέπει το 45% του τοπικού ακαθάριστου προϊόντος να αντικατασταθεί στη δυτική Μακεδονία από τον λιγνίτη σε άλλες οικονομικές μορφές. Ποιος σάς είπε, λοιπόν, ότι πρέπει να βρείτε έτοιμες μελέτες για έργα; Και πολύ περισσότερο όταν είναι συγκεκριμένο το ΦΕΚ το οποίο έχει δημοσιευθεί για το Ταμείο Δίκαιης Μετάβασης, που υπάρχει ήδη στο Πράσινο Ταμείο, και λέει ποια έργα χρηματοδοτούνται. Λέει, λοιπόν, παραδείγματος χάριν: «Εκπόνηση λεπτομερούς αναπτυξιακού σχεδίου σε επιχειρησιακό επίπεδο από τον Δήμο Μεγαλόπολης». Γιατί δεν προκηρύσσετε, λοιπόν, κάποια λεφτά από αυτά να κάνει ο Δήμος Μεγαλόπολης ένα σχέδιο για τη δίκαιη μετάβαση που δεν έχει; Αυτό πρέπει να ωριμάσει; Πρέπει απλά να κάνετε την προκήρυξη. Δεύτερον, προτείνει την επένδυση επεξεργασίας λυματολάσπης από μονάδες επεξεργασίας λυμάτων στη δυτική Μακεδονία. Γιατί δεν προκηρύσσετε το μέτρο στο Πράσινο Ταμείο; Είναι γραμμένο. Το έργο είναι συγκεκριμένο. Δεν είναι φαντασιακό. Τρίτον, προτείνει τη στήριξη επιχειρήσεων στον τομέα των ανανεώσιμων πηγών ενέργειας σε συνεργασία με ερευνητικά κέντρα. Γιατί δεν τα κάνουμε αυτά; Ενώ έχει ερευνητικά κέντρα η δυτική Μακεδονία, γιατί δεν τα προκηρύσσετε; Σας ρωτάμε για το μέτρο που αφορά τη δημιουργία επιχειρήσεων. Επίσης, προτείνει τη χρηματοδότηση μελετών βιωσιμότητας και τεχνικών ωρίμανσης έργων ενεργειακών κοινοτήτων. Είναι πάρα πολύ συγκεκριμένα, κύριε Υφυπουργέ. Είναι γραμμένα σε ΦΕΚ. Δεν είναι πουθενά υποθετικά. Συγκεκριμένα, τα ζήτησε η περιοχή. Κάναμε δημόσιο διάλογο ενάμιση χρόνο για να βγούνε δύο νομοθετικές πρωτοβουλίες και μία υπουργική απόφαση. Και τα έχετε συγκεκριμένα. Και ερχόμαστε, τώρα, επιπλέον στο εξής: Μας αναφέρατε ότι θα χρηματοδοτηθούν έργα στην περιοχή με τα 130.000.000. Μα, αυτό είναι υποχρέωσή της ΔΕΗ, κύριε Υπουργέ. Δεν είναι κάτι που κάνει η πολιτεία. Είναι το λιγνιτόσημο. Προφανώς και είναι υποχρέωση της ΔΕΗ να χρηματοδοτήσει τα έργα αυτά στην περιοχή. Εμείς, όμως, ρωτάμε τι θα κάνει η πολιτεία. Έχετε πόρους. Καλώς είπατε ότι και το 2019 θα βάλετε άλλα 30.000.000 ευρώ. Καλά κάνετε και συνεχίζετε στον δρόμο το δικό μας. Δεν θα τα βάζετε, όμως, για να μένουν σε ένα ταμείο. Πρέπει να τα βάζετε στην περιοχή, να επενδύονται σε νέες επιχειρήσεις, σε νέα επιχειρηματικότητα, σε νέα εργασία. Η δίκαιη μετάβαση είναι θέσεις δουλειάς. Δεν είναι κάποια έργα τα οποία θα φανταστεί η περιφέρεια, όταν ωριμάσει. Εδώ τώρα τα πράγματα επείγουν. Η δίκαιη μετάβαση είναι μία πραγματικότητα. Πρέπει να μας πείτε συγκεκριμένα πώς θα γίνει η δίκαιη μετάβαση. Αν απλά βγάλετε έναν τίτλο «δίκαιη μετάβαση» μετά το 2021 να σκεφτείτε κάποια δημόσια έργα, η περιοχή θα πεθάνει. Και εμείς θέλουμε η περιοχή να ζήσει και μάλιστα να ζήσει καλύτερα απ' ό,τι την υποχρέωσαν οι κυβερνήσεις των προηγούμενων χρόνων, διότι υπήρχαν και ελλείμματα περιβάλλοντος στην περιοχή. Και θα σας πω κάτι πολύ συγκεκριμένο, κύριε Υφυπουργέ, για να μας απαντήσετε: Την προηγούμενη εβδομάδα οι περισσότεροι από εμάς καταθέσαμε τροπολογία στο αναπτυξιακό νομοσχέδιο και είπαμε να δημιουργηθεί ειδικό κεφάλαιο στον αναπτυξιακό νόμο για τη δίκαιη μετάβαση δυτικής Μακεδονίας. Για ιδιωτική επιχειρηματικότητα μιλάμε. Αν, λοιπόν, είστε τόσο καλοί οπαδοί της ιδιωτικής επιχειρηματικότητας, γιατί απορρίψατε την τροπολογία; Εμπίπτει στη δίκαιη μετάβαση, είναι στον αναπτυξιακό νόμο και θέλετε επιχειρηματικότητα. Γιατί την απορρίψατε τότε; Πότε δηλαδή θα ξεκινήσει η δίκαιη μετάβαση; Αυτό είναι ένα κρίσιμο ερώτημα για εμάς. Ξέρετε ότι υποβάλαμε τροπολογία; Ξέρετε ότι απορρίφθηκε από το Υπουργείο Ανάπτυξης; Για ποιον λόγο; Εμείς περιμέναμε το Υπουργείο Περιβάλλοντος να υποβάλει τέτοια πρόταση. Σας ευχαριστώ.
Ορίστε, κύριε Υφυπουργέ, έχετε τον λόγο.
Ευχαριστώ, κύριε Πρόεδρε. Έχουμε ανακοινώσει ότι ο συνολικός σχεδιασμός για τη δίκαιη μετάβαση θα γίνει με ένα συγκροτημένο master plan, στο οποίο θα συμμετέχουν τα διάφορα Υπουργεία. Έχει δεσμευτεί και ο Υπουργός και Πρωθυπουργός. Θα είναι μία εθνική υπόθεση, η οποία θα προωθηθεί από το Υπουργείο Ενέργειας και Περιβάλλοντος, από το Υπουργείο Ανάπτυξης, το Υπουργείο Εργασίας, το Υπουργείο Οικονομικών, το Υπουργείο Αγροτικής Ανάπτυξης, το Υπουργείο Μεταφορών και Υποδομών και το Υπουργείο Τουρισμού. Έχει ξεκινήσει η διαδικασία για τη διυπουργική επιτροπή. Το master plan το οποίο θα γίνει για τη δίκαιη ανάπτυξη θα ενισχυθεί με καινούργιους πόρους και θα κατατεθεί τον Ιούνιο το 2020.
Αυτό είναι άλλο.
Έχουμε πόρους για να ξεκινήσουμε διαδικασίες και να ξεκινήσουμε έργα τώρα. Είναι πόροι οι οποίοι υπάρχουν, αλλά είναι και αυτοί που έχετε στο Πράσινο Ταμείο και αυτούς που θα βάλουμε φέτος και τα 130.000.000 που θα πάρουμε από τη ΔΕΗ. Και χρειάζεται πρωτοβουλία του Υπουργείου για να τα δώσει η ΔΕΗ χωρίς να συγκληθούν οι επιτροπές. Αυτό κάνουμε. Και αυτό δεν είχε γίνει για πέντε χρόνια. Αυτά τα χρήματα θα ξεκινήσουν να υλοποιούνται τώρα. Αυτόν τον ευρύτερο σχεδιασμό, ο οποίος θα έχει και χρήματα από την Ευρωπαϊκή Ένωση και από το καινούργιο ΕΣΠΑ - θα έχει αυξημένους πόρους - θα τον συζητήσουμε μαζί με τα θεσμικά όργανα και με τις περιφέρειες που πλήττονται. Έχουμε ξεκινήσει διαδικασία διαβούλευσης και στη δυτική Μακεδονία και στη Μεγαλόπολη και στην Πελοπόννησο, ούτως ώστε να έχουμε ένα ολοκληρωμένο και καινούργιο σχέδιο, το οποίο θα έχει πολλές πτυχές. Δεν θα έχει μόνο το θέμα του Υπουργείου Οικονομικών και Ανάπτυξης, αλλά και θέματα του Υπουργείου Εργασίας για την επανεκπαίδευση ανθρώπων και θέματα του Υπουργείου Αγροτικής Ανάπτυξης, τα οποία θα κατατεθούν το 2020, ούτως ώστε να έχουμε μπροστά μας μια δεκαετία υλοποίησης. Το σχέδιο αυτό εκπονείται ήδη και αναπροσαρμόζεται σε μία απολιγνιτοποίηση, η οποία θα γίνει σε ορισμένα μέρη πιο γρήγορα με καινούργιους όρους. Το γεγονός ότι οι προτάσεις σας δεν μπήκαν στον παρόντα αναπτυξιακό νόμο δεν σημαίνει ότι πολλά από τα πράγματα τα οποία έχετε θέσει δεν θα είναι κομμάτι του ευρύτερου σχεδιασμού που θα γίνει και θα κατατεθεί μετά από διαβούλευση με τους θεσμικούς εκπροσώπους των περιοχών το 2020. Ευχαριστώ.
Κι εγώ σας ευχαριστώ. Στη συνέχεια θα συζητηθεί η τέταρτη με αριθμό 137/23-10-2019 επίκαιρη ερώτηση πρώτου κύκλου του Βουλευτή Επικρατείας της Ελληνικής Λύσης κ. Βασιλείου Βιλιάρδου προς τον Υπουργό Περιβάλλοντος και Ενέργειας, με θέμα: «Λόγοι για τους οποίους προωθείται η ηλεκτρική σύνδεση Αττικής - Κρήτης ως εθνικό έργο». Ορίστε, κύριε συνάδελφε, έχετε τον λόγο.
Ευχαριστώ, κύριε Πρόεδρε. Κύριε Υπουργέ, θα αναφερθώ στην πρωτολογία μου στο πρώτο ερώτημα και στη δευτερολογία στα επόμενα. Η ηλεκτρική διασύνδεση της Κρήτης με την Αττική αφορά στην πώληση δύο καλωδίων συνολικής ικανότητας 1.000 MW μαζί με τους υποσταθμούς μετατροπής. Έχει αναφερθεί πως θα καλύψει τις ενεργειακές ανάγκες στο νησί εάν διακοπεί η λειτουργία του υψηλού κόστους θερμικών μονάδων εκεί. Δηλαδή μιλάμε για μείωση των χρεώσεων ΥΚΩ κατά 400.000.000 ευρώ ετησίως κατά μέσον όρο τα επόμενα είκοσι έτη. Θα τα καταθέσω αργότερα όλα μαζί στα Πρακτικά. Επίσης αναφέρει ότι θα διασφαλίσει την επάρκεια εφοδιασμού της Κρήτης. Σημειώνεται, όμως, ότι μία μικρότερη σύνδεση μεταξύ της Κρήτης και της Πελοποννήσου δυναμικότητας 2 x 200 MW είναι ήδη υπό κατασκευή και αναμένεται να ολοκληρωθεί του χρόνου. Επίσης θα κατατεθεί στα Πρακτικά. Η Ευρωπαϊκή Ένωση τώρα έχει εκφράσει ανησυχίες ή αντιρρήσεις, όσον αφορά την είσοδο της Κίνας στον στρατηγικό τομέα της ενέργειας, τόσο σε σχέση με τη συμμετοχή της κινεζικής εταιρείας «STATE GRID» στον ΑΔΜΗΕ, όσο και για την απόκτηση «CHN ENERGY» μεριδίου 75% των αιολικών πάρκων με συνολική παραγωγική δυναμικότητα 1.500 MW που λειτουργεί και αναπτύσσει ο Όμιλος Κοπελούζου στην Ελλάδα. Επίσης θα κατατεθεί στα Πρακτικά. Η Ευρωπαϊκή Ένωση προκρίνει την ανταγωνιστική σύνδεση Ισραήλ, Κύπρου, Ελλάδας, το «Euro Asia Interconnector» μέσω της Κρήτης, στην οποία θα αναφερθώ στη δευτερολογία. Πρόσφατα, δηλώσατε ότι το έργο της ηλεκτρικής διασύνδεσης Αττικής - Κρήτης πρόκειται να δρομολογηθεί αποκλειστικά με εθνικούς πόρους ύψους 900.000.000 ευρώ. Σύμφωνα, όμως, με τον προϋπολογισμό του 2020, το εθνικό σκέλος των δημοσίων επενδύσεων ανέρχεται μόνο σε 750.000.000 ευρώ από 1.250.000.000 ευρώ που προβλέπονταν στο μεσοπρόθεσμο για τα έτη 2018-2022. Δεδομένου ότι η σύνδεση πρόκειται να ολοκληρωθεί έως το 2022, είναι πιθανόν να απορροφά μεγάλο μέρος του εθνικού σκέλους κάθε χρόνο, κάτι που θεωρούμε πολύ προβληματικό. Εν προκειμένω, η ερώτησή μου είναι η εξής: Γιατί προωθείται ως εθνικό έργο η σύνδεση και ποιες οι συνέπειές του για τον κρατικό προϋπολογισμό και για τις σχέσεις μας με την Ευρωπαϊκή Ένωση; Εάν το έργο γινόταν στο πλαίσιο του ΕΣΠΑ, η εθνική συμμετοχή θα ήταν 15%, σύμφωνα με την πιο πρόσφατη πρακτική. Σημειώνεται ότι το έργο είχε ενταχθεί στο ΕΣΠΑ και γι' αυτό είχα καταθέσει γραπτή ερώτηση στις 8 Αυγούστου, στην οποία έγραφα ότι μας απειλούν με απώλεια κοινοτικών κονδυλίων ύψους 335 εκατομμυρίων ευρώ, η οποία δεν απαντήθηκε. Ευχαριστώ πολύ.
Ορίστε, κύριε Υφυπουργέ, έχετε τον λόγο.
Ευχαριστώ, κύριε Πρόεδρε. Χθες δημοσιεύτηκε η καινούργια λίστα της Ευρωπαϊκής Επιτροπής ως πρόταση στο Ευρωπαϊκό Κοινοβούλιο, το οποίο πρέπει να γνωμοδοτήσει με τα έργα διακρατικής ευρωπαϊκής προτεραιότητας. Στη λίστα αυτή έχει ήδη αποτυπωθεί ότι το έργο Αττική - Κρήτη είναι εθνικό με βάση τις αποφάσεις και τις προτάσεις της ελληνικής Κυβέρνησης στις 4-10-2019 και το σκέλος Κρήτη - Κύπρος - Ισραήλ παραμένει έργο ευρωπαϊκού ενδιαφέροντος. Αυτό είναι το πρώτο. Δεύτερον, οι διαγωνισμοί για την υλοποίηση του έργου Αττική - Κρήτη έχουν λήξει επιτυχώς. Ο πρώτος για τη σύμβαση καλωδίου έληξε στις 5 Αυγούστου 2019. Η αξιολόγηση προχωράει κανονικά και η σύμβαση του καλωδίου έχει προβλεφθεί για τις 2-12-2019. Ο διαγωνισμός για τους υποσταθμούς μετατροπής έχει σημερινή ημερομηνία. Αναμένεται να προχωρήσει η αξιολόγησή του κανονικά και η σύμβαση του υποσταθμού είχε προβλεφθεί στις 23 Δεκεμβρίου, λόγω της μετακύλισης της αρχικής ημερομηνίας του διαγωνισμού. Μπορεί να έρθει τον Ιανουάριο, στις αρχές του επόμενου χρόνου, αλλά προβλέπεται να προχωρήσει κανονικά. Το τρίτο έργο έχει προετοιμαστεί σαν εθνικό μέσω της εταιρείας «ΑΡΙΑΔΝΗ», που είναι εταιρεία κατασκευαστική γι' αυτόν τον σκοπό, και στην οποία έχει κατατεθεί ήδη μετοχικό κεφάλαιο 200 εκατομμύριων από τον ΑΔΜΗΕ και το οποίο θα επιτρέψει τον απαραίτητο δανεισμό, ώστε το έργο να προχωρήσει κανονικά. Επομένως, προχωρώντας το έργο ως εθνικό έχουμε εξασφαλίσει ότι το έργο υλοποιείται άμεσα, οι διαγωνισμοί τρέχουν άμεσα και δεν υπάρχουν προσκολλήσεις που είχαν δημιουργηθεί από τον πρώτο promoter του προηγούμενου έργου, που θεωρεί το έργο ευρωπαϊκό και ο οποίος έκανε συνέχεια καταγγελίες για την υλοποίηση του έργου, οι οποίες χάθηκαν όλες στα ελληνικά δικαστήρια μέχρι το ανώτερο επίπεδο. Το έργο αυτό είναι εθνικό, τα έσοδα από το έργο αυτό είναι εθνικά, η γρήγορη υλοποίηση του έργου αυτού είναι θέμα εθνικής σημασίας, όχι μόνο για τον εφοδιασμό της Κρήτης, αλλά έχει και οικονομικά στοιχεία. Όσο πιο γρήγορα γίνει το έργο, τόσο πιο μειωμένα θα είναι τα ΥΚΩ, τα οποία κοστίζουν για τη μη διασυνδεδεμένη κατάσταση στην Κύπρο. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού]] Δεν υπάρχουν παρενέργειες. Δόθηκε πολλές φορές η δυνατότητα και από την προηγούμενη κυβέρνηση, αλλά και από εμένα. Για έναν μήνα διαπραγματευτήκαμε τον Σεπτέμβριο, προσπαθώντας να δώσουμε τη δυνατότητα στη «EURO ASIA», τον πρώτο promoter του έργου συνολικά, να συμμετέχει στη χρηματοδότηση της «ΑΡΙΑΔΝΗ». Δεν έκανε εγκαίρως προτάσεις και μείναμε στην πολιτική την οποία ξεκίνησε, οφείλω να πω, η προηγούμενη Κυβέρνηση που είχε το ίδιο πρόβλημα, τη μη έγκαιρη χρηματοδότηση του έργου από τη «EURO ASIA», που ήταν ο πρώτος promoter του προηγούμενου έργου. Επομένως συνολικά πετυχαίνουμε να επιτευχθεί η επίσπευση της υλοποίησης του έργου για να μπορέσουμε να προχωρήσουμε άμεσα σ' αυτό το έργο, κάτι που κωλυσιεργούσε με τον προηγούμενο τρόπο. Ευχαριστώ.
Ορίστε, κύριε συνάδελφε, έχετε τον λόγο.
Ευχαριστώ πολύ, κύριε Υπουργέ, για την απάντηση, αν και δεν ήταν απόλυτα ικανοποιητική. Το αντίπαλο έργο στη διασύνδεση Αττικής - Κρήτης, η σύνδεση Ισραήλ - Κύπρου - Ελλάδος μέσω της Κρήτης αποτελεί ένα ευρωπαϊκό δίκτυο, το EuroAsia Interconnector και προωθείται από την Ευρωπαϊκή Ένωση, την DG Energy. Θα είναι δυναμικότητας 2.000 MW με κόστος 3,5 δισεκατομμυρίων ευρώ. [[Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. ΑΘΑΝΑΣΙΟΣ ΜΠΟΥΡΑΣ]] Το πρώτο σκέλος αυτού του έργου μεταξύ Κρήτης και Αττικής, δυναμικότητας 1.000 MW, θα πρέπει να είναι έτοιμο έως το 2022. Έχει ίδια δυναμικότητα δηλαδή και ορίζοντα ολοκλήρωσης με τη σύνδεση του ΑΔΜΗΕ. Το έργο θα κατασκευαστεί από την κυπριακή εταιρεία «EUROASIA INTERCONNECTOR LTD», όπου συμμετέχει η βελγογερμανική εταιρεία ηλεκτρικού δικτύου «ELIA GROUP». H «ELIA GROUP» στην ιστοσελίδα της αναφέρεται ως βελγική εταιρεία, αφού η έδρα της είναι στο Βέλγιο και διαχειρίζεται το δίκτυο της χώρας. Διαχειρίζεται, όμως, επιπλέον, το δίκτυο της βόρειας Γερμανίας στην περιοχή του Αμβούργου, μέσω της τοπικής εταιρείας «50HERTZ TRANSMISSION GMBH». Στο διοικητικό συμβούλιο της «ELIA GROUP» υπάρχουν τόσο Γερμανοί όσο και Βέλγοι. Συνεπώς θα μπορούσε να πει κάποιος ότι είναι βελγογερμανική. Ο Όμιλος Κοπελούζου έχει προβεί, σε συνεργασία με την κατασκευαστική «TERNA», σε κοινή επένδυση ύψους 2,4 δισεκατομμυρίων ευρώ σε αιολικά πάρκα στην Κρήτη. Έχει αναφερθεί ότι η δυναμικότητα θα είναι 950 MW, όσο δηλαδή η χωρητικότητα της μεγάλης διασύνδεσης και υπερβαίνει την κατανάλωση της Κρήτης. Θα καταχωρηθεί, επίσης, στα Πρακτικά. Προκύπτουν επιπλέον τα εξής ερωτήματα: Πρώτον, ποια είναι η πιο πρόσφορη μέθοδος υλοποίησης της σύνδεσης Κρήτης με την ηπειρωτική χώρα, η «ASIA INTERCONNECTOR» ή η «ΑΡΙΑΔΝΗ INTERCONNECTOR», από χρηματοοικονομικής, δημοσιονομικής και γεωπολιτικής πλευράς, βέβαια; Δεύτερον, γιατί είναι αναγκαία η μεγάλη σύνδεση του ΑΔΜΗΕ, όταν μόνο η μικρή μπορεί να παρέχει μία μερική διαθεσιμότητα, υπερκαλύπτοντας μαζί με τα αιολικά τις ανάγκες του νησιού; Ισχύει αυτό; Ή μήπως γίνεται για να διοχετεύσει την ενέργεια από τα αιολικά, κάτι που δεν θα είναι δυνατόν μέσω «ASIA INTERCONNECTOR»; Τρίτον, μήπως χρησιμοποιούνται κρατικά κεφάλαια για να εξυπηρετήσουν έναν ιδιώτη ανταγωνιστή της ΔΕΗ, δηλαδή τη μεταφορά ενέργειας από τα αιολικά πάρκα Κοπελούζου - «TERNA»; Τέταρτον, μήπως η στάση της Ευρωπαϊκής Ένωσης είναι μεροληπτική υπέρ της βελγογερμανικής «ELIA GROUP»; Και πέμπτον, ποιο είναι, αλήθεια, το ποιόν και οι δυνατότητες του Ομίλου Κοπελούζου και η καταβαλλόμενη φορολογία; Δεν μπορούμε να το γνωρίζουμε, επειδή δεν φαίνεται να υπάρχει δημοσιευμένος ισολογισμός σε μητρικό επίπεδο. Επίσης θα κατατεθεί στα Πρακτικά. Ευχαριστώ πολύ.
Ορίστε, κύριε Υπουργέ, έχετε τον λόγο.
Ευχαριστώ πολύ. Νομίζω ότι ένα κομμάτι των ερωτήσεων που τέθηκαν τώρα έχουν ξεπεραστεί από την πραγματικότητα. Το έργο πλέον είναι εθνικό. Η Ευρωπαϊκή Ένωση έχει αποδεχθεί ότι είναι εθνικό και όπως ανέφερα προηγουμένως, δημοσιεύτηκε η λίστα των έργων ευρωπαϊκού ενδιαφέροντος χωρίς αυτό το έργο εχθές το βράδυ. Επομένως υπάρχει και η επίσημη δημοσίευση και η παρουσίαση στο Ευρωπαϊκό Κοινοβούλιο υπό αυτή τη βάση. Αυτό το έργο είναι απαραίτητο για την Κρήτη. Η μικρή διασύνδεση μπορεί να εξυπηρετήσει ένα μικρό κομμάτι των αναγκών της Κρήτης, δεδομένου ότι πολλοί από τους παρόντες σταθμούς ηλεκτρικής ενέργειας στην Κρήτη είναι περιβαλλοντικά ακατάλληλοι και πρέπει να κλείσουν. Έχουμε καταδίκες από το Ευρωπαϊκό Δικαστήριο για μερικούς από αυτούς τους σταθμούς και κάποιοι άλλοι έχουν άδειες οι οποίες θα λήξουν για περιβαλλοντικούς λόγους τα επόμενα χρόνια. Τρίτον, είναι απαραίτητο να αναπτυχθούν ανανεώσιμες πηγές ενέργειας στην Κρήτη, όπως και σε όλη την Ελλάδα τα επόμενα χρόνια. Ο στρατηγικός σχεδιασμός ήδη από την προηγούμενη κυβέρνηση προέβλεπε 31% διείσδυση των ανανεώσιμων πηγών ενέργειας στο μείγμα ενέργειας της χώρας. Αυτό θα το αυξήσουμε στο 35%, πράγμα το οποίο σημαίνει ότι περίπου το 60% της ηλεκτρικής ενέργειας της χώρας από τώρα μέχρι το 2030 θα παράγεται από ανανεώσιμες πηγές ενέργειας. Η συγκεκριμένη διασύνδεση Αττικής - Κρήτης δεν έχει διαφορά από ποιον θα γινόταν, εάν θα γινόταν από την «EURO ASIA» ή από την Αττική - Κρήτη και θα επανέλθω σε αυτό. Θα εξυπηρετούσε τις ανάγκες ηλεκτροδότησης του νησιού και θα εξυπηρετούσε, βέβαια και τις ανάγκες αναδιάρθρωσης της παραγωγής ενέργειας του νησιού, το οποίο από το να είναι αμιγώς εισαγωγικό, θα μπορούσε να γίνει και εξαγωγικό. Αναφέρατε συγκεκριμένες άδειες εγκατάστασης ανανεώσιμων πηγών ενέργειας στο νησί. Αυτές οι άδειες είναι ανεξάρτητες από την παραγωγή, από τη διαδικασία του καλωδίου το οποίο θα γίνει. Είτε αυτές είτε άλλα έργα γίνουν, θα εξυπηρετηθούν από το ίδιο καλώδιο. Στο τρίτο κομμάτι σχετικά με τη διασύνδεση με την Κύπρο, όταν γίνει η διασύνδεση Κρήτης - Κύπρου - Ισραήλ από την «EURO ASIA», που έχει αναλάβει το υπόλοιπο έργο, εξασφαλίζεται το interoperability, η διασυνδεσιμότητα του ελληνικού καλωδίου με όποιο έργο γίνει για την υπόλοιπη διασύνδεση περαιτέρω από την Κρήτη προς την Κύπρο. Ως προς τη χρηματοδότηση, απάντησα προηγουμένως. Επομένως συμφέρει το ελληνικό κράτος να γίνει γρήγορα το έργο και συμφέρει τον Έλληνα καταναλωτή να γίνει γρήγορα το έργο, ώστε να μειωθούν τα ΥΚΩ τα οποία πληρώνουμε κάθε φορά για τα μη διασυνδεδεμένα νησιά. Ευχαριστώ.
Πριν πάμε στον κύκλο των ερωτήσεων που θα απαντήσει ο Υφυπουργός Υγείας, ο κ. Κοντοζαμάνης, ήθελα να θέσω υπ' όψιν σας το αίτημα μιας συναδέλφου από το Κίνημα Αλλαγής, η οποία πρέπει να είναι σε μία κομματική ψηφοφορία και ζητάει να προηγηθεί. Αυτό μπορεί να γίνει μόνο αν το εγκρίνετε. Είναι η κ. Ευαγγελία Λιακούλη, η οποία έχει ψηφοφορία λόγω του συνεδρίου του ΠΑΣΟΚ. Συμφωνεί το Σώμα να προηγηθεί η ερώτηση της κ. Λιακούλη;
Το Σώμα συνεφώνησε. Επομένως τώρα θα συζητηθεί η δεύτερη με αριθμό 136/22-10-2019 επίκαιρη ερώτηση πρώτου κύκλου της Βουλευτού Λάρισας του Κινήματος Αλλαγής κ. Ευαγγελίας Λιακούλη προς τον Υπουργό Υγείας, με θέμα: «Υποβαθμισμένο Γενικό Νοσοκομείο Λάρισας σημαίνει υποβάθμιση της δημόσιας υγείας για όλον τον νομό». Κυρία Λιακούλη, έχετε τον λόγο να αναπτύξετε την ερώτησή σας.
Ευχαριστώ, κύριε Πρόεδρε. Ευχαριστώ πάρα πολύ και τους συναδέλφους μου. Το εκτιμώ ιδιαιτέρως. Κύριε Υπουργέ, ο Ιατρικός Σύλλογος Λάρισας έκανε μία ανακοίνωση και ένα υπόμνημα το οποίο σας το έστειλε κι έχει έξι σημεία τα οποία είναι μία «καυτή πατάτα» στα χέρια σας. Λέει, λοιπόν, ότι γιατροί συνταξιοδοτούνται, επικουρικοί απολύονται, ιατρικός εξοπλισμός γηράσκει, η αυτοτέλεια της διοίκησης μετά τον διαχωρισμό από το Πανεπιστημιακό Γενικό Νοσοκομείο δεν έχει φανεί ακόμη, λείπουν κλινικές, οι κτιριακές υποδομές φθίνουν, τα κέντρα υγείας είναι σε εγκατάλειψη. Αυτή είναι η εικόνα που παρουσιάζει ο Νομός της Λάρισας στην υγεία. Εγώ τιτλοφόρησα την ερώτηση «υποβαθμισμένο Γενικό Νοσοκομείο Λάρισας» και αυτό σημαίνει υποβάθμιση της δημόσιας υγείας σε όλον τον νομό, χωρίς να κάνω βερμπαλισμούς. Ήθελα πραγματικά να σας πω ότι είναι μία ουσιώδης αλήθεια. Η Λάρισα είναι ένας μεγάλος νομός, είναι ο πέμπτος νομός στη χώρα. Έχουμε πλέον τριακόσιες χιλιάδες κατοίκους μαζί με τους φοιτητές, το πανεπιστήμιο μας, τις Ένοπλες Δυνάμεις που τώρα τις ενισχύετε. Έχουμε την ύπαρξη δύο ανεξάρτητων και ισχυρών δομών υγείας που, δυστυχώς, αυτή τη στιγμή, ο ένας τουλάχιστον απ' αυτούς, βρίσκεται σε παρακμή. Παρατηρείται τα τελευταία χρόνια μία συνεχής υποβάθμιση. Δραματικές οι διαπιστώσεις της Ένωσης Ιατρών και Νοσηλευτών, δυστυχώς. Είναι διαρκείς οι συσκέψεις με τις διοικήσεις. Όλοι οι θεσμικοί φορείς του νομού, περιφέρεια, δήμος, γιατροί, νοσηλευτές, Βουλευτές, βρίσκονται εκεί, προκειμένου να συνδράμουν στο θέμα. Ο σφιχτός εναγκαλισμός των δύο νοσοκομείων δεν ήταν προς όφελος των ασθενών. Πρέπει να αναγνωρίσουμε ότι η προηγούμενη ηγεσία του Υπουργείου Υγείας κατάλαβε το διαχρονικό λάθος και αποφάσισε την εκ νέου ανεξαρτητοποίηση. Αυτό κατέληξε να δημοσιοποιηθεί τον Μάρτη του 2019. Ταυτόχρονα, αποφασίστηκε ένα ζήτημα αιχμής, κύριε Υπουργέ, δηλαδή να μεταφερθεί η Γαστρεντερολογική Κλινική του Γενικού Νοσοκομείου Λάρισας, που είναι όρος εκ των ων ουκ άνευ. Δηλαδή, δεν λειτουργεί το σύστημα με απλά λόγια και αυτό καθυστερεί και λόγω των εκλογών καθυστέρησε ακόμη παραπάνω. Εμείς, λοιπόν, σήμερα ρωτάμε τα εξής. Ο συνολικός στρατηγικός σχεδιασμός του Υπουργείου σας για τη λειτουργία του Γενικού Νοσοκομείου της Λάρισας, υποστελέχωση, υποβάθμιση, υποχρηματοδότηση και, δεύτερον, η λειτουργία της Γαστρεντερολογικής Κλινικής, είναι κάτι που βρίσκεται στον ορίζοντά σας; Το έχετε αποφασίσει; Θα το προσφέρετε στον νομό, όπως οφείλετε; Ευχαριστώ.
Τον λόγο έχει ο Υφυπουργός Υγείας κ. Βασίλειος Κοντοζαμάνης για να απαντήσει.
Ευχαριστώ, κύριε Πρόεδρε. Σε ό,τι αφορά το πρώτο σκέλος της ερώτησης, κυρία Λιακούλη, θα ήθελα να πω ότι βεβαίως υπάρχει σχεδιασμός όχι μόνο για τον Νομό της Λάρισας, αλλά για το σύνολο των νοσοκομείων και των δομών υγείας στην επικράτεια. Έχουμε πολλές φορές τονίσει, επαναλάβει, ότι η κατάσταση που παραλάβαμε είναι αυτή η οποία περιγράφετε κι εσείς στον Νομό της Λάρισας και η κατάσταση είναι ίδια στις περισσότερες περιοχές της χώρας. Προσπαθούμε να διασφαλίσουμε κατ' αρχάς την οικονομική βιωσιμότητα του συστήματος και να προγραμματίσουμε τις απαραίτητες παρεμβάσεις σε ό,τι αφορά τόσο το προσωπικό που απαιτείται στο σύστημα για την εύρυθμη και ασφαλή λειτουργία του συστήματος, όσο και τους αναγκαίους πόρους. Τώρα σε ό,τι αφορά τη Γαστρεντερολογική Κλινική, βεβαίως και υπάρχει βούληση να μεταφερθεί μία γαστρεντερολογική κλινική από το Πανεπιστημιακό Νοσοκομείο στο Γενικό Νοσοκομείο της Λάρισας. Πρέπει να σας ενημερώσω ότι υπάρχουν τεχνικά ζητήματα τα οποία την επόμενη εβδομάδα θα τα επιλύσουμε με νομοθετική πρωτοβουλία του Υπουργείου Υγείας, διότι χρειάζεται τροποποίηση του Οργανισμού του Νοσοκομείου της Λάρισας. Γνωρίζετε πολύ καλά ότι οι τροποποιήσεις γίνονταν με προεδρικό διάταγμα και υπήρχαν οι παρατάσεις προκειμένου οι καταρτίσεις και οι τροποποιήσεις των οργανισμών να γίνονται με κοινές υπουργικές αποφάσεις. Η τελευταία παράταση που είχε δοθεί ήταν μέχρι τον Ιούνιο του 2019. Επομένως, προχωρούμε σε νομοθετική πρωτοβουλία για να επιλύσουμε αυτό το ζήτημα και πιστεύουμε ότι σε πολύ λίγες ημέρες θα είμαστε σε θέση να τροποποιήσουμε τον Οργανισμό του Νομαρχιακού Νοσοκομείου και να μεταφέρουμε εκεί τη Γαστρεντερολογική Κλινική. Και βεβαίως αυτή η νομοθετική πρωτοβουλία που παίρνουμε, θα μας βοηθήσει να επιλύσουμε και άλλα ανάλογα ζητήματα στην υπόλοιπη χώρα. Ευχαριστώ.
Τον λόγο έχει η κ. Λιακούλη για τη δευτερολογία της για τρία λεπτά.
Ευχαριστώ, κύριε Πρόεδρε. Κύριε Υπουργέ, ακούω με πολύ μεγάλο ενδιαφέρον αυτό που μας λέτε, κυρίως περί της βούλησης. Γνωρίζετε και εσείς βεβαίως ότι αυτό δεν αρκεί, διότι η βούληση δεν είναι μία εξαγγελία μόνο της σημερινής Κυβέρνησης. Βούληση, αλλά και πράξη - για να είμαστε δίκαιοι - υπήρχε και από τις προηγούμενες κυβερνήσεις. Διότι η απόφαση η οποία ελήφθη για τον διαχωρισμό των δύο νοσοκομείων, ήταν μία απόφαση που χρόνισε. Η απόφαση αυτή ελήφθη στις 15-11-2018. Άρα βρήκατε μία απόφαση η οποία είχε ληφθεί, για να αποδίδουμε τα δίκαια. Τώρα εσείς καλείστε να υλοποιήσετε νομοθετικά την απόφαση, η οποία έχει ήδη ληφθεί από το Υπουργείο και από τις αρμόδιες διοικήσεις. Με απλά λόγια, δηλαδή - για να καταλαβαινόμαστε και μεταξύ μας - πρέπει να εκδώσετε ΚΥΑ σχετική, η οποία θα τροποποιεί τον οργανισμό και θα επανασυστήνει ουσιαστικά την κλινική. Αυτό πρέπει να το κάνετε. Έπρεπε ήδη να το έχετε κάνει. Διότι παραλάβετε ειλημμένη απόφαση, ένα το κρατούμενο. Έχουμε αργήσει ήδη, ούτε μπορούμε να πανηγυρίζουμε για κάτι το οποίο έχουμε ήδη κατακτήσει εδώ και ένα χρόνο. Θα πούμε, λοιπόν, ότι καθυστερήσαμε, αλλά θα το κάνουμε. Και αυτό είναι και δίκαιο και σωστό. Πάω λίγο παρακάτω. Σε ό,τι αφορά τη Γαστρεντερολογική Κλινική θα πρέπει να τελειώσει επιτέλους και αυτός ο μύθος πώς λειτουργεί, πού λειτουργεί, αν υπάρχουν επάλληλες αλληλοκαλύψεις κ.ο.κ.. Δείτε ότι είναι ένας μεγάλος νομός και χρειάζεται, λοιπόν, αυτή τη δομή, τελεία και παύλα. Δεν χρειαζόμαστε πισωγυρίσματα στις αποφάσεις. Γιατί αυτό έχω αντιληφθεί ότι συμβαίνει και δεν θέλω περαιτέρω να πω τίποτα άλλο. Να πω μόνο τούτο, κύριε Υπουργέ, και να το ξέρετε. Όλοι οι συλλογικοί αγώνες - διότι βλέπω ότι είναι εδώ και ο Πρόεδρος, ο κ. Λαμπρούλης, Βουλευτής του Κομμουνιστικού Κόμματος Ελλάδας στη Λάρισα, με τον οποίο μοιράζομαι αυτήν την ερώτηση, διότι έχει κάνει και ο ίδιος επίκαιρη ερώτηση για το θέμα του Γενικού Νοσοκομείου Λάρισας και πολλοί άλλοι συνάδελφοι και πάρα πολλοί φορείς και πάρα πολλοί θεσμικοί φορείς αλλά και απλοί πολίτες με καθημερινή επιστολή και παρέμβαση - δεν είναι κάτι που μπορεί να χαριστεί στα πρόσωπα ή στις κυβερνήσεις. Είναι ένα αγαθό η δημόσια υγεία, το οποίο πρέπει να περιφρουρούμε όλοι με αξιοπρέπεια σαν ένα πολύτιμο και ευαίσθητο εθνικό προϊόν. Έτσι πρέπει λοιπόν να το αντιμετωπίζουμε για να είμαστε σωστοί και στον κοινοβουλευτικό μας ρόλο και στο κοινοβουλευτικό μας καθήκον. Κατά τα άλλα με μία μόνο λέξη, κύριε Πρόεδρε, θα μου επιτρέψετε να πω ότι εδώ έχουμε πολλαπλά προβλήματα. Είναι πολυτραυματίας, κύριε Υπουργέ, το Γενικό Νοσοκομείο της Λάρισας και το ξέρετε. Σας καλώ να μας επισκεφτείτε κιόλας και με χαρά να σας συνοδεύσουμε σε αυτό για να δείτε ότι έχουμε πολύ μεγάλα προβλήματα στην ορθοπεδική. Έχουμε πολύ μεγάλα προβλήματα στο ότι δεν μπορούμε να υλοποιήσουμε ακόμη αποφάσεις κληροδοτημάτων εξαιτίας μίας κολοβής νομοθεσίας την οποία πρέπει να τη διορθώσετε. Νομοθετικές πρωτοβουλίες, ανάθεση του θέματος, προκειμένου να έχουμε οριστική λύση σε όλα τα επίπεδα. Χαιρετίζω όλες τις πρωτοβουλίες που έχουν υπάρξει και τη βούλησή σας. Αναμένω με πολύ μεγάλη αγωνία να δω ότι τις επόμενες, φαντάζομαι, δύο με τρεις ημέρες - γιατί οι υπογραφές αναμένονται και τίποτα άλλο, επαναλαμβάνω η απόφαση έχει ληφθεί - να υλοποιηθεί επιτέλους και να το παραδώσουμε στην κοινωνία της Λάρισας όπως της αξίζει. Ευχαριστώ πολύ.
Τον λόγο έχει ο κ. Υπουργός για την απάντησή του, για τρία λεπτά.
Ευχαριστώ, κύριε Πρόεδρε. Είπα στην πρωτολογία μου ότι την επόμενη εβδομάδα έρχεται νομοθετική πρωτοβουλία, προκειμένου να μπορούμε με ΚΥΑ να τροποποιήσουμε τον οργανισμό του νοσοκομείου και να λειτουργήσει Γαστρεντερολογική Κλινική. Επομένως οι διαδικασίες θα είναι ταχύτατες. Όντως έχει φτάσει σε ένα στάδιο η μεταφορά της Γαστρεντερολογικής Κλινικής και θα είμαστε σε πολύ σύντομο χρονικό διάστημα έτοιμοι να τη λειτουργήσουμε. Μιλήσατε για βούληση. Βεβαίως, πάντοτε υπάρχει βούληση. Όλοι κρίνονται εκ του αποτελέσματος. Και νομίζω ότι στο πολύ μικρό χρονικό διάστημα της θητείας μας έχουμε συγκεκριμένα αποτελέσματα να επιδείξουμε και όπου χρειαστεί παρεμβαίνουμε άμεσα και έμμεσα. Επιτρέψτε μου μια μικρή ιστορική αναδρομή σε ό,τι αφορά το Νοσοκομείο της Λάρισας. Γνωρίζουμε όλοι και κυρίως εσείς, οι Βουλευτές της Περιφέρειας της Θεσσαλίας, ότι υπήρχε Γαστρεντερολογική Κλινική εκεί και είχε μεταφερθεί στο Πανεπιστημιακό Νοσοκομείο, προκειμένου να αναπτυχθεί τότε το Πανεπιστημιακό Νοσοκομείο. Ίσως αυτό ήταν αποτέλεσμα ενός κακού σχεδιασμού. Επομένως βούλησή μας είναι και προτεραιότητά μας και στόχος μας να αναπτύξουμε όλες εκείνες τις δομές, προκειμένου να υπάρχει επαρκής κάλυψη του πληθυσμού στις υπηρεσίες υγείας. Ευχαριστώ πάρα πολύ.
Ευχαριστούμε τον κύριο Υπουργό. Έγινε μια αμοιβαία αλλαγή σε συνεννόηση - τη γνωρίζετε - μεταξύ του κ. Παπαναστάση και του κ. Ξανθού. Προχωρούμε, λοιπόν, με τη δωδέκατη με αριθμό 130/22-10-2019 επίκαιρη ερώτηση δεύτερου κύκλου του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Παπαναστάση προς τον Υπουργό Υγείας, με θέμα: «Εκρηκτική κατάσταση στο Νοσοκομείο Λευκάδας και στην πρωτοβάθμια φροντίδα υγείας της περιοχής». Τον λόγο έχει ο κ. Παπαναστάσης για να αναπτύξει την επίκαιρη ερώτησή του για δύο λεπτά.
Ευχαριστώ, κύριε Πρόεδρε. Κύριε Υπουργέ, κυρίες και κύριοι, το περιεχόμενο της επίκαιρης ερώτησης αφορά τις συνθήκες και το επίπεδο παροχής υπηρεσιών υγείας στον Νομό Λευκάδας, τόσο σε πρωτοβάθμιο επίπεδο όσο και στο νοσοκομείο της περιοχής. Σήμερα στη Λευκάδα η κατάσταση που επικρατεί στον χώρο της υγείας γενικά είναι πλέον εκρηκτική, δραματική. Μερικά αναλυτικά στοιχεία τα οποία τεκμηριώνουν αυτή την κατάσταση είναι τα εξής. Τα αγροτικά ιατρεία του νησιού είναι κλειστά από το 2014. Στο Κέντρο Υγείας της Βασιλικής, που καλύπτει τη νότια Λευκάδα, από τις είκοσι δύο οργανικές θέσεις ιατρών που προβλέπεται να υπηρετούν εκεί είναι μόνον τρεις. Το κτήριο βρίσκεται σε τραγική κατάσταση και δεν έχει συντηρηθεί από τότε που φτιάχτηκε. Η ίδια κατάσταση και στο ΠΕΔΥ, το πρώην ΙΚΑ της Λευκάδας, όπου υπηρετούν μόνο δύο ιατροί. Στο πρωτοβάθμιο σύστημα υγείας υπάρχουν μόνο δύο οδοντίατροι, ενώ στο νοσοκομείο κανένας, με αποτέλεσμα οι πολίτες να βάζουν βαθιά το χέρι στην τσέπη για οδοντιατρικές εξετάσεις και πράξεις. Η οδοντιατρική μονάδα των ΑΜΕΑ, που δημιουργήθηκε με προχειρότητα το 2012, έχει κλείσει εδώ και χρόνια και ο χειρουργικός εξοπλισμός της, που προσέφερε ο σύλλογος των ΑΜΕΑ για τη λειτουργία της, σαπίζει στο παλιό νοσοκομείο της πόλης. Το νοσοκομείο εδώ και πέντε μήνες έχει μείνει με μία αναισθησιολόγο. Είκοσι ημέρες τον μήνα είναι χωρίς εφημεριακή κάλυψη, με αποτέλεσμα ασθενείς που θα χρειαστούν επείγουσα διασωλήνωση να κινδυνεύουν. Η ίδια κατάσταση επικρατεί και στη μονάδα τεχνητού νεφρού, με μία νεφρολόγο εδώ και επτά μήνες, που έχει ξεπεράσει τα όρια της σωματικής και ψυχικής αντοχής. Επίσης, έχουν προκληθεί ολιγοήμερες ανεπαρκείς μετακινήσεις αναισθησιολόγου για τον μήνα Σεπτέμβρη και Οκτώβρη και νεφρολόγου για τον μήνα Σεπτέμβρη από γειτονικά νοσοκομεία και από εκεί και πέρα τίποτα άλλο. Σύμφωνα με το απαρχαιωμένο οργανόγραμμα του 2012 στο νοσοκομείο υπηρετούν είκοσι μόνιμα ειδικευμένοι ιατροί σε σαράντα πέντε οργανικές θέσεις και δεκατέσσερις επικουρικοί. Υπηρετεί μόνο ένας ειδικευόμενος, όταν οι οργανικές θέσεις είναι δεκατέσσερις. Επιπλέον, κινδυνεύουν με απόλυση έξι επικουρικοί διαφόρων ειδικοτήτων που εργάζονται στο νοσοκομείο εδώ και πέντε χρόνια, αφού η προκήρυξη δεν εξασφαλίζει τη συνέχεια της δουλειάς τους. Το υπόβαθρο αυτής της κατάστασης δεν είναι άλλο από την υποχρηματοδότηση και την εμπορευματοποίηση της υγείας. Αυτή είναι μια πολιτική που συνεχίζει και η σημερινή Κυβέρνηση, παίρνοντας τη σκυτάλη από εκεί που την άφησαν οι προηγούμενες κυβερνήσεις. Σας ευχαριστώ.
Κύριε Υπουργέ, έχετε τον λόγο για τρία λεπτά.
Ευχαριστώ, κύριε Πρόεδρε. Ευχαριστούμε, κύριε Παπαναστάση, για την επίκαιρη ερώτηση σ' ό,τι αφορά τη Λευκάδα και την περιοχή σας, διότι μας φέρνει μνήμες στο μυαλό, όταν ο πρώην Πρωθυπουργός κ. Τσίπρας έκοβε κορδέλες στο νοσοκομείο και τελικά σήμερα φαίνεται η γύμνια του νοσοκομείου και της υπόλοιπης περιοχής σ' ό,τι αφορά την παροχή των υπηρεσιών υγείας. Πράγματι γνωρίζουμε ότι υπάρχουν προβλήματα και προσπαθούμε να επιλύσουμε τα επείγοντα με προσωρινές λύσεις, ενώ χρειάζονται σίγουρα σταθερές και μόνιμες λύσεις. Γνωρίζουμε ότι υπάρχει ανάγκη πρόσληψης γιατρών στις ειδικότητες της αναισθησιολογίας και της νεφρολογίας. Δεν μένουμε απαθείς. Προχωρήσαμε σε συγκεκριμένες ενέργειες, όπως η μετακίνηση προσωπικού από γειτονικές υγειονομικές περιοχές, η προκήρυξη θέσεων επικουρικού προσωπικού και η εκδήλωση πρόσκλησης ενδιαφέροντος ιδιώτη ιατρού αναισθησιολόγου, ο οποίος θα κάλυπτε τις ανάγκες της περιοχής. Είπα, όμως, ότι πρέπει να δώσουμε μόνιμες και όχι προσωρινές λύσεις, προκειμένου το σύστημα υγείας να σταθεί στα πόδια του και να ανασυγκροτηθεί και να μην καταφεύγουμε σε «μπαλώματα» και ημίμετρα. Προς την κατεύθυνση αυτή ολοκληρώνουμε τις προσλήψεις που εκκρεμούν στα συμβούλια κρίσεων και επιλογής προσωπικού της 6ης Υγειονομικής Περιφέρειας. Αναφέρομαι συγκεκριμένα στις ειδικότητες της χειρουργικής και της παθολογίας γενικής ιατρικής. Σκοπός μας είναι μέχρι το τέλος του έτους να έχουν ολοκληρωθεί αυτές οι διαδικασίες. Επίσης, έχουμε νέες προσλήψεις γιατρών και έχουμε ολοκληρώσει την κατανομή στα νοσοκομεία και έχουμε προβλέψει την κατανομή έντεκα θέσεων γιατρών, επιμελητών Β΄ στο νοσοκομείο. Κλείνοντας και επειδή αναφέρεστε στο δεύτερο μέρος της επίκαιρης ερώτησής σας στο θέμα των συμβασιούχων, θα ήθελα να πω για μια ακόμα φορά ότι η λήξη των συμβάσεων δεν αποτελεί απόλυση. Είναι δυστυχώς μια φυσική εξέλιξη, την οποία γνωρίζουν όλοι κατά την πρόσληψή τους.
Κύριε Παπαναστάση, έχετε τον λόγο για τρία λεπτά για τη δευτερολογία σας.
Ευχαριστώ, κύριε Πρόεδρε. Κύριε Υπουργέ, η καταγραφή αυτών των προβλημάτων είναι πολύ πρόσφατη και αυτά που είπατε ότι ήδη έχουν υλοποιηθεί, δυστυχώς ο λαός της Λευκάδας δεν τα έχει δει. Δεν θα αμφισβητήσω τα στοιχεία τα οποία αναφέρατε, αλλά αυτήν τη στιγμή δεν είναι καταγεγραμμένα σαν παροχή υπηρεσιών από τον λαό της Λευκάδας. Πέρα απ' αυτό, η καταγραφή των υποσχέσεων που ακούσαμε σαν μια προοπτική για το άμεσο επόμενο χρονικό διάστημα, είναι κάτι που ο λαός της Λευκάδας το ακούει συνεχώς και το άκουγε και από την προηγούμενη κυβέρνηση. Δυστυχώς, τόσο εμείς όσο και ο λαός είμαστε - αν θέλετε - «εκπαιδευμένοι» στο να μην αποδεχόμαστε σαν μια ρεαλιστική και υλοποιήσιμη υπόσχεση αυτά που ακούμε. Από υποσχέσεις έχουμε χορτάσει. Γνωρίζετε πολύ καλά ότι καθημερινά άνθρωποι πεθαίνουν, ταλαιπωρούνται, βασανίζονται μέσα στην απελπισία τους και χρηματίζουν. Τα γνωρίζετε αυτά, κύριε Υπουργέ, ναι ή όχι; Για να λέμε τα πράγματα με το όνομά τους, γιατροί υπάρχουν. Τα πανεπιστήμιά μας βγάζουν ιδιαίτερα καταρτισμένους γιατρούς. Νοσηλευτές επίσης υπάρχουν. Υπάρχει πληθώρα νοσηλευτών, όμως είναι άνεργοι, με τις σχολές τους να παράγουν αδιάλειπτα καινούργιους. Υλικοτεχνική υποδομή επίσης υπάρχει, και μάλιστα σύγχρονη. Τέλος, τα όμορφα τα λόγια τα μεγάλα σε κάθε τελετή εγκαινίων περισσεύουν. Εμείς, κύριε Υπουργέ, ο λαός, οι εργαζόμενοι, οι συνταξιούχοι, την πραγματικότητα τη γνωρίζουμε, γιατί τη ζούμε. Τα ευχολόγια - θα μου επιτρέψετε να χρησιμοποιήσω μια λαϊκή έκφραση - εμείς τα ακούμε βερεσέ. Κύριε Υπουργέ, απαιτούμε επιτέλους έργα. Οι Λευκαδίτισσες και οι Λευκαδίτες σημειώνουν την κάθε κουβέντα σας. Σας υποσχόμαστε να παρακολουθούμε στενά και την υλοποίησή τους. Ήδη σας λένε ότι το περιεχόμενο της απάντησής σας δεν λύνει τα προβλήματα τα οποία υπάρχουν σήμερα. Η πολιτική σας και στον χώρο της υγείας είναι καταστροφική για τον λαό. Η πολιτική σας κυριολεκτικά σκοτώνει. Τη μόνη ουσιαστική διέξοδο που δείχνετε στον λαό για την πρωτοβάθμια και δευτεροβάθμια υγειονομική περίθαλψη είναι η καταφυγή στον ιδιωτικό τομέα, με δυσβάσταχτα κοστολόγια και με παραπέρα εξαχρείωση του δημόσιου τομέα νοσηλείας. Σας ευχαριστώ.
Τον λόγο έχει για τρία λεπτά ο κύριος Υπουργός για τη δευτερολογία του.
Δεν έχω να προσθέσω κάτι, κύριε Πρόεδρε, σε ό,τι αφορά τη δευτερολογία του κ. Παπαναστάση, διότι αφορά θέματα ευρύτερης πολιτικής στον χώρο της υγείας. Νομίζω ότι έχουμε κατ' επανάληψη τοποθετηθεί σε αυτά τα ζητήματα. Απλώς να επαναλάβω για μια ακόμη φορά ότι έχουμε προβεί σε προσωρινές λύσεις, προκειμένου να επιλύσουμε τα φλέγοντα ζητήματα, όχι μόνο στη Λευκάδα, αλλά και παντού. Στόχος μας παραμένουν οι μόνιμες λύσεις, με συγκεκριμένες διαδικασίες, τόσο χρηματοδότησης όσο και πρόσληψης προσωπικού. Ευχαριστώ.
Ευχαριστούμε, κύριε Υπουργέ. Προχωράμε, στη δέκατη τρίτη με αριθμό 114/18-10-2019 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα Αρσένη προς τον Υπουργό Υγείας, με θέμα: «Αίτηση για έγκριση παροχής υγειονομικής θεραπείας για την πάθηση του Παναγιώτη - Ραφαήλ Γλωσσιώτη». Ορίστε, κύριε Αρσένη, έχετε τον λόγο για δύο λεπτά, για την πρωτολογία σας.
Ευχαριστώ πολύ, κύριε Πρόεδρε. Κύριε Υφυπουργέ, θεωρούμε ότι το ζήτημα είναι πάρα πολύ σημαντικό. Θα θέλαμε να βλέπαμε και τον ίδιο τον Υπουργό, αλλά καταλαβαίνουμε ότι εσείς οριστήκατε ως εκπρόσωπος. Σας καλωσορίζουμε. Το ζήτημα είναι γνωστό. Είναι το θέμα του Ραφαήλ - Παναγιώτη, του παιδιού που βασανίστηκε πάρα πολύ με τα πηγαινέλα της πολιτείας, για το εάν θα έχει ή όχι στήριξη για αυτή την απαραίτητη γονιδιακή θεραπεία στην Αμερική. Είναι ένα θέμα το οποίο δεν αφορά μόνο τον Ραφαήλ - Παναγιώτη, γιατί είναι ένα θέμα που επαναλαμβάνεται. Είχαμε παλιότερα και άλλο παιδί που είχε χτυπηθεί από σφαίρα και έπρεπε να φύγει πάλι στο εξωτερικό. Εκεί πέρα, πάλι με παλινωδίες, τελικά εγκρίθηκε η θεραπεία. Δεν γίνεται κάθε φορά που προκύπτουν αυτά τα ζητήματα, να μας παίρνει σαν πολιτεία τρεις μήνες και μόνο με την κοινωνική πίεση, επειδή μαζεύονται χρήματα από τους πολίτες, τελικά να υπάρξει η ανταπόκριση του Υπουργείου. Θα πρέπει να υπάρξει ένας πάγιος τρόπος αντιμετώπισης αυτών των ζητημάτων. Δεν γίνεται όλα να εναπόκεινται στη φιλοτιμία των Ελλήνων. Πρέπει να υπάρξει ένας τρόπος, όταν δεν υπάρχει μια άλλη θεραπεία στην Ελλάδα και κρίνεται η ζωή ενός ανθρώπου, να μπορεί να χρηματοδοτηθεί μια θεραπεία στο εξωτερικό, γιατί αλλιώς παραβιάζουμε τις βασικές αρχές - όχι του Ιπποκράτη - της συμπαράστασης σε έναν συνάνθρωπο, όταν υπάρχουν τελικά μέσα. Αυτό που έγινε με την τρομερή καθυστέρηση, στοίχισε στο παιδί. Έχει μη αναστρέψιμες επιπτώσεις στην υγεία του και για αυτό υπάρχει πολιτική ευθύνη. Οπότε θα ήθελα εδώ να ακούσω από εσάς τι θα κάνετε για να μην ξανασυμβεί σε κανέναν πολίτη αυτό το πράγμα, σε κανένα παιδί, σε κανέναν ενήλικα. Ευχαριστώ πολύ.
Ευχαριστούμε τον κ. Αρσένη. Ορίστε, κύριε Υπουργέ, έχετε τον λόγο για τρία λεπτά για την πρωτολογία σας.
Ευχαριστώ, κύριε Πρόεδρε. Κατ' αρχάς, επιτρέψτε μου να ξεκαθαρίσω κάτι εξαρχής, επειδή κύριε Αρσένη, το αναφέρετε και στην ερώτησή σας. Το ζήτημα της αρχικής απόρριψης μετάβασης του μικρού Παναγιώτη στο εξωτερικό δεν ήταν οικονομικό και δεν τέθηκε ποτέ, γιατί βεβαίως μπροστά στο να σώσουμε μια ανθρώπινη ζωή δεν τίθεται θέμα χρημάτων. Η απόφαση του Ανώτατου Υγειονομικού Συμβουλίου στηρίχθηκε σε επιστημονικά δεδομένα. Εμείς ως πολιτική ηγεσία έπρεπε να συμβαδίσουμε με αυτή την απόφαση, την οποία και δεχθήκαμε φυσικά, διότι η επιστημονική κοινότητα έχει τον λόγο σε αυτές τις περιπτώσεις. Γνωρίζετε πολύ καλά ότι ο μικρός Παναγιώτης ήδη είναι καθ' οδόν προς την Αμερική, διότι κατεβλήθησαν προσπάθειες και σε ανθρώπινο επίπεδο από την Κυβέρνηση και τον Υπουργό Υγείας, προκειμένου να διασφαλιστούν οι πόροι, έτσι ώστε ο μικρός Παναγιώτης να μεταβεί στην Αμερική. Να σημειώσω δε, επίσης, ότι ο μικρός Παναγιώτης ήδη λαμβάνει θεραπεία, η οποία κοστίζει σχεδόν ένα εκατομμύριο ευρώ τον χρόνο στο ελληνικό δημόσιο. Επίσης, το Ανώτατο Υγειονομικό Συμβούλιο στο παρελθόν έχει εγκρίνει θεραπείες υψηλού κόστους, περισσότερο από ένα, δύο και τρία εκατομμύρια ευρώ. Το επισημαίνω για να σας διαβεβαιώσω για μια ακόμη φορά ότι το θέμα δεν ήταν οικονομικό, παρά μόνο επιστημονικό. Σε ό,τι αφορά το μέλλον γνωρίζουμε όλοι ότι οι εξελίξεις στην ιατρική τεχνολογία είναι ραγδαίες. Γνωρίζουμε όλοι ότι έρχονται οι γονιδιακές και οι κυτταρικές θεραπείες, οι οποίες ευχόμαστε να δώσουν ίαση σε ασθένειες οι οποίες ταλαιπωρούν τους πολίτες και βεβαίως πρέπει να προετοιμαστούμε έτσι ώστε να διασφαλίσουμε την πρόσβαση των πολιτών σε αυτές τις θεραπείες. Επειδή αυτές οι νέες, ακριβές θεραπείες είναι ένα ζήτημα που απασχολεί όχι μόνο τη χώρα μας, αλλά και τις υπόλοιπες χώρες του πλανήτη, υπάρχει σχεδιασμός, υπάρχει μέριμνα, υπάρχει προγραμματισμός, προκειμένου να διασφαλίσουμε την πρόσβαση σε αυτές τις θεραπείες και να παρέχουμε την απαραίτητη φροντίδα σε κάθε πολίτη που έχει ανάγκη από μια τέτοια θεραπεία. Ευχαριστώ πολύ.
Κύριε Αρσένη, έχετε τον λόγο για τρία λεπτά για τη δευτερολογία σας.
Ευχαριστώ πολύ, κύριε Πρόεδρε. Κύριε Υφυπουργέ, η ιστορία που μας περιγράφετε δεν βγάζει νόημα, για έναν πολύ απλό λόγο. Λέτε ότι έπρεπε να ακούσετε τους επιστήμονες, το Ανώτατο Υγειονομικό Συμβούλιο. Όμως, τελικά με την πίεση των πολιτών κάνατε κάτι το οποίο ξεπερνούσε την απόφασή τους. Θέλω να πω ότι ήταν τελικά στα χέρια σας αυτή η υπόθεση. Ήταν συμβουλευτικός, αν θέλετε, ο ρόλος του συμβουλίου, όπως φάνηκε στο διά ταύτα. Άρα, ήταν και στα χέρια σας και υπάρχει και πολιτική ευθύνη για την ολιγωρία σε αυτήν την υπόθεση, μια ολιγωρία που, όπως μας λένε οι ειδικοί, έχει προκαλέσει ανεπανόρθωτη επιβάρυνση στην υγεία του παιδιού, επιβάρυνση που η θεραπεία δεν θα μπορεί να αναστρέψει. Η θεραπεία θα μπορέσει να σταματήσει περαιτέρω προβλήματα, όχι την επιβάρυνση που προκλήθηκε αυτούς τους τρεις μήνες ολιγωρίας. Και γι' αυτό, επειδή έχει ξανασυμβεί αυτή η ιστορία, όπως σας είπα, με το θέμα του μικρού κοριτσιού στη Θήβα που είχε τραυματιστεί από σφαίρα, βλέπουμε ότι πρέπει να υπάρξει μία ξεκάθαρη απόφαση για το πώς χειριζόμαστε τα θέματα. Δεν μπορεί να εναπόκειται στον Υπουργό να σταματάει ή να εγκρίνει με βάση οποιαδήποτε γνωμοδότηση αυτές τις αποφάσεις. Πρέπει να μπορούμε να προχωρήσουμε, γιατί είναι θέματα υγείας που αφορούν σήμερα το παιδί του γείτονά μας, αύριο το δικό μας παιδί, μεθαύριο κάποιου άλλου ανθρώπου και κάποια στιγμή κάποιον ενήλικα. Το θέτω για έναν πολύ απλό λόγο. Είδαμε το Υπουργείο σας και τον Υπουργό να βγάζει πράξη νομοθετικού περιεχομένου για το ΚΕΘΕΑ. Όταν δεν υπάρχει κανένα απολύτως ζήτημα, βγαίνει μια πράξη νομοθετικού περιεχομένου που αλλάζει τον τρόπο διοίκησης του ΚΕΘΕΑ, με όλα τα προβλήματα, το κόστος επιβάρυνσης κ.λπ., χωρίς καμμία αιτιολόγηση. Δεν θα μπορούσε, όταν για το ΚΕΘΕΑ βρίσκεται αυτή η πολιτική βούληση για άγνωστους λόγους, να βρεθεί στην περίπτωση του Παναγιώτη - Ραφαήλ, στην περίπτωση κάθε άλλου παιδιού και ενήλικα που θα βρεθεί στη θέση του; Υπάρχει μια βαριά πολιτική σκιά στο Υπουργείο και στην πολιτική ηγεσία γι' αυτή την υπόθεση και ελπίζουμε να τη λύσετε νομοθετώντας ώστε να μην επαναληφθεί στο μέλλον. Είναι το λιγότερο που σας ζητάμε. Ευχαριστώ.
Κύριε Υπουργέ, έχετε τον λόγο.
Ευχαριστώ, κύριε Πρόεδρε. Κύριε Αρσένη, επιτρέψτε μου να πω ότι ο εκάστοτε Υπουργός Υγείας, η εκάστοτε πολιτική ηγεσία του Υπουργείου Υγείας οφείλει να διασφαλίζει την υγεία των πολιτών και νομίζω ότι αυτό διαχρονικά έχουν κάνει όλοι οι Υπουργοί Υγείας σε ό,τι αφορά τέτοια ευαίσθητα ζητήματα που άπτονται της ζωής εκάστου συνανθρώπου μας. Αυτό κάναμε και εμείς αυτή τη φορά. Ακούσαμε τους επιστήμονες, οι οποίοι έχουν τον πρώτο λόγο και επιτρέψτε μου να μη δεχθώ τους χαρακτηρισμούς σας περί ολιγωρίας του Υπουργείου Υγείας. Σας θυμίζω πάλι ότι ο μικρός Παναγιώτης βρίσκεται ήδη σε θεραπεία, επομένως λαμβάνει την απαραίτητη θεραπευτική αγωγή και το ελληνικό κράτος πολύ σύντομα, άμεσα έδωσε πρόσβαση σε αυτή την προηγμένη φαρμακευτική αγωγή, προκειμένου να διασφαλίσει την υγεία του μικρού παιδιού. Νομίζω ότι και στο μέλλον το ίδιο θα κάνουμε. Αντιλαμβανόμαστε ότι υπάρχουν οι πιέσεις από την κοινωνία. Ήταν μία απόφαση της οικογένειας να μεταβεί στο εξωτερικό. Ευχόμαστε όλη η πορεία της υγείας του παιδιού να είναι αυτή που πρέπει να είναι, να επιβιώσει και να πάει καλά η θεραπεία. Σε καμμία περίπτωση, όμως, η κοινωνία δεν μπορεί να υποκαταστήσει τις δομές και τους θεσμούς του κράτους, οι οποίοι έρχονται να διασφαλίσουν την υγεία των πολιτών.
Συνεχίζουμε με την πρώτη με αριθμό 145/29-10-2019 επίκαιρη ερώτηση πρώτου κύκλου του Βουλευτή Ηρακλείου του Συνασπισμού Ριζοσπαστικής Αριστεράς κ. Νικολάου Ηγουμενίδη προς τον Υπουργό Υγείας, με θέμα: «Εκκρεμότητες σχετικά με την ενίσχυση της πρωτοβάθμιας φροντίδας υγείας στον Νομό Ηρακλείου και την επέκταση της Μονάδας Εντατικής Παρακολούθησης Καρδιοπαθών (ΜΕΠΚ) στο ΠΑΓΝΗ». Κύριε Ηγουμενίδη, έχετε τον λόγο για δύο λεπτά για την πρωτολογία σας.
Ευχαριστώ, κύριε Πρόεδρε. Κύριε Υπουργέ, όπως γνωρίζετε, η προηγούμενη κυβέρνηση είχε κάνει έναν σχεδιασμό για την υγεία, σχεδιασμό υποταγμένο στον στόχο της καθολικής, ισότιμης πρόσβασης των συμπολιτών μας σε υψηλού επιπέδου, παρεχόμενες από το δημόσιο σύστημα υγείας υπηρεσίες υγείας. Αν μου επιτρέπετε, θα σας θυμίσω ότι ο κ. Τσίπρας ως Πρωθυπουργός της προηγούμενης κυβέρνησης έκοψε και άλλες κορδέλες και όχι μόνο στο Νοσοκομείο της Λευκάδας. Μάλιστα, στον σχεδιασμό αυτής της κυβέρνησης δεν ήταν μόνο τα νέα κτήρια, οι υποδομές, εν πάση περιπτώσει η στέγαση των δομών υγείας, αλλά υπήρχε σχεδιασμός και για πρόσληψη προσωπικού, κ.λπ. και δεν αντιλήφθηκα από την απάντησή σας, που παρακολούθησα προηγουμένως, αν θέλατε να μέναμε στα παλιά κτήρια ή να προχωρήσουμε και στην κάλυψη των αναγκών - όπου υπάρχουν - και σε προσωπικό. Η ερώτησή μου αναφέρεται σε διάφορες πλευρές της Πρωτοβάθμιας Φροντίδας Υγείας και της περίθαλψης στο Ηράκλειο της Κρήτης. Στέκομαι σε δύο, τρία σημεία - δεν θα μπορούσαμε αντικειμενικά να καλύψουμε όλο το θέμα - , με την έννοια ότι τα θεωρώ κομβικά για να πάμε ένα βήμα παραπάνω, για να ανεβάσουμε ένα σκαλοπάτι παραπάνω τις παρεχόμενες υπηρεσίες υγείας προς τους πολίτες της περιοχής. Θα προχωρήσετε σε συγκρότηση και άλλων τοπικών μονάδων υγείας στον αστικό ιστό της Κρήτης ουσιαστικά; Μιλάμε για μία περιοχή με διακόσιες πενήντα χιλιάδες κατοίκους. Δεύτερον, σε σχέση με αυτό υπάρχουν δύο κτήρια. Υπάρχει το κτήριο του ΙΚΑ του Αγίου Μηνά, ένα κτήριο εμβληματικό ή, αν θέλετε ορθότερα, υψηλού συμβολισμού για την πρωτοβάθμια φροντίδα υγείας όχι μόνο του πυκνοκατοικημένου κέντρου, αλλά του συνόλου των πολιτών του Ηρακλείου. Υπάρχει και το ΙΚΑ της Χερσονήσου. Είναι δύο κτήρια που ανήκουν στο Υπουργείο Εργασίας, κτήρια όμως που μπορούν να στεγάσουν δομές υγείας και είχε δρομολογηθεί η παραχώρησή τους στο Υπουργείο Υγείας. Τι γίνεται με αυτό; Υπάρχουν τα ιατρεία που με βάση τον Χάρτη Υγείας και τις μετακινήσεις του πληθυσμού είχε δρομολογηθεί η θέσπισή τους, το ιατρείο των Ματάλων και το ιατρείο στη Βαγιωνιά, καθώς επίσης και ένα ιατρείο που οι ίδιοι οι κάτοικοι το ενισχύουν. Υπάρχει και το θέμα του ΕΚΑΒ - θα επανέλθω ενδεχομένως στη δευτερολογία μου - και έχει δρομολογηθεί, επίσης, το θέμα της Μονάδας του Αιμοδυναμικού Εργαστηρίου του Πανεπιστημιακού Νοσοκομείου. Πρόκειται για ένα εργαστήριο, που καλύπτει και μεγάλη γεωγραφική περιοχή, αλλά και μεγάλο κομμάτι του πληθυσμού. Αναφέρομαι στα νησιά του νοτίου Αιγαίου και ουσιαστικά σε όλη την Κρήτη, τουλάχιστον την ανατολική. Έχει δρομολογηθεί η μονάδα αυτή. Το θέμα είναι τι σχεδιάζει το Υπουργείο όσον αφορά το προσωπικό της.
Κλείστε, κύριε Ηγουμενίδη. Τα υπόλοιπα στη δευτερολογία σας. Κύριε Υπουργέ, επιτρέψτε μου πριν σας δώσω τον λόγο, να κάνω πρώτα μια ανακοίνωση προς το Σώμα. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Ο Ρήγας και η Επανάσταση» που οργανώνει το Ίδρυμα της Βουλής, είκοσι επτά μαθήτριες και μαθητές και δύο εκπαιδευτικοί συνοδοί τους από το 1ο Γενικό Λύκειο Ελληνικού. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Και για να ξέρετε, επειδή παρακολουθείτε αυτή τη στιγμή, γίνεται μια ειδική διαδικασία που ονομάζεται κοινοβουλευτικός έλεγχος. Ο Βουλευτής ερωτά και ο Υπουργός απαντά σε επίκαιρα θέματα τα οποία θέτουν οι Βουλευτές, εκφράζοντας διάφορα προβλήματα των περιοχών στις οποίες εκλέγονται. Κύριε Υπουργέ, έχετε τον λόγο για τρία λεπτά, προκειμένου να απαντήσετε.
Ευχαριστώ, κύριε Πρόεδρε. Κύριε Ηγουμενίδη, γνωρίζετε πολύ καλά την κατάσταση στον Νομό Ηρακλείου και στην Κρήτη γενικότερα. Έχετε διατελέσει και διοικητής της Υγειονομικής Περιφέρειας. Και, αν θυμάμαι καλά, στις 26-2-2019 είχατε υποβάλει ανάλογη επίκαιρη ερώτηση προς τον τότε Υπουργό Υγείας, τον κ. Ξανθό, αναφορικά με αυτά τα τρία ζητήματα και η απάντηση ήταν η εξής: «Δεν είχαμε τη δυνατότητα σε αυτή την πρώτη περίοδο της κυβερνητικής μας θητείας ταυτόχρονα να διασφαλίσουμε και την επιβίωση του δημόσιου συστήματος υγείας, να εξασφαλίσουμε την πρόσβαση όλων των πολιτών με ισότιμο τρόπο στην ιατροφαρμακευτική περίθαλψη, να προχωρήσουμε σε παρεμβάσεις εξυγίανσης και ηθικοποίησης του συστήματος στην πρωτοβάθμια φροντίδα υγείας, να προχωρήσουμε μεταρρυθμιστικές παρεμβάσεις, όπως στην πρωτοβάθμια φροντίδα υγείας και στο φάρμακο και ταυτόχρονα να κάνουμε έναν ριζικό ανασχεδιασμό και μια αξιολόγηση όλων των δομών της χώρας». Όλα αυτά μετά από τεσσεράμισι χρόνια σχεδόν διακυβέρνησης από την κυβέρνηση του ΣΥΡΙΖΑ. Τα είχατε αντιμετωπίσει κι εσείς τα προβλήματα αυτά ως διοικητής της Υγειονομικής Περιφέρειας. Για να απαντήσω στα ερωτήματα τα οποία θέσατε, διότι μας ζητάτε σε πολύ μικρό χρονικό διάστημα να δώσουμε λύσεις σε χρονίζοντα προβλήματα, σας λέω, λοιπόν, ότι σε ό,τι αφορά την παραχώρηση των δύο κτηρίων του πρώην ΙΚΑ στον Άγιο Μηνά και στην Χερσόνησο αντίστοιχα, προχωρούμε με γοργούς ρυθμούς στις απαιτούμενες διαδικασίες και πιστεύουμε ότι σε πολύ σύντομο χρονικό διάστημα - το γνωρίζετε κι εσείς καλά, τα κτήρια αυτά ανήκουν στο Υπουργείο Εργασίας - θα έχουν ολοκληρωθεί οι διαδικασίες, οι οποίες δεν ολοκληρώθηκαν σε τεσσεράμισι χρόνια. [[Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής κ. ΔΗΜΗΤΡΙΟΣ ΒΙΤΣΑΣ]] Σε ό,τι αφορά τη θεσμοθέτηση τριών νέων περιφερειακών ιατρείων σε Μάταλα, Βαγιωνιά και Στάβιες, επειδή αναφερθήκατε στην πρωτοβάθμια φροντίδα υγείας και αναφερθήκατε σε τοπικές μονάδες, θέλω να σας διορθώσω λέγοντας ότι υπάρχουν τοπικές ομάδες υγείας αυτή τη στιγμή στη χώρα και να σας ξεκαθαρίσω ότι προτεραιότητά μας αποτελεί η κάλυψη του συνόλου των αναγκών του πληθυσμού, με συγκεκριμένο σχεδιασμό και τα στοιχεία τα οποία έχουμε στη διάθεσή μας δείχνουν ότι δεν είναι προτεραιότητα τα τρία αυτά περιφερειακά ιατρεία στην περιοχή, διότι υπάρχει κάλυψη από αντίστοιχα κέντρα υγείας των περιοχών, κάτι που αποδεικνύεται αριθμητικά από τους πολίτες που εξυπηρετούνται. Με συγκεκριμένο σχέδιο - γι' αυτό σας λέω ότι δεν είναι στις άμεσες προτεραιότητές μας - αποτυπώνουμε τις ανάγκες υγειονομικής κάλυψης του πληθυσμού και βεβαίως θα καλύψουμε τις ανάγκες αυτές με τις απαραίτητες δομές, βάσει συγκεκριμένου και ορθολογικού σχεδιασμού. Τέλος, σε ό,τι αφορά το ζήτημα της δημιουργίας νέου Τομέα ΕΚΑΒ στη θέση Μάρθα του Δήμου Βιάννου καμμία απόφαση του Διοικητικού Συμβουλίου από το ΕΚΑΒ δεν έχει ληφθεί μέχρι στιγμής η οποία να το προβλέπει. Ενδεχομένως κάτι τέτοιο να εξεταστεί στο πλαίσιο του ευρύτερου πανελλαδικού σχεδιασμού της επιχειρησιακής δράσης του ΕΚΑΒ, ένα σχέδιο το οποίο βρίσκεται σε εξέλιξη. Ευχαριστώ.
Τον λόγο έχει ο κ. Ηγουμενίδης για τρία λεπτά.
Ευχαριστώ, κύριε Πρόεδρε. Κύριε Υπουργέ, όντως παραλάβαμε πριν από τεσσεράμισι χρόνια άδεια ταμεία σε σχέση με τα 37 δισεκατομμύρια που παραλάβατε εσείς. Όντως πριν από τεσσεράμισι χρόνια βρισκόμασταν μπροστά στον κίνδυνο της κατάρρευσης του δημόσιου συστήματος υγείας. Όντως κι εγώ σαν διοικητής τότε της υγειονομικής περιφέρειας, σε συνεργασία με την πολιτική ηγεσία του Υπουργείου Υγείας, είχαμε πρώτο μέλημά μας να μην κλείσουν δομές υγείας, να μην καταρρεύσει το σύστημα υγείας στα χέρια μας. Και όσο για την ερώτηση που έγινε προς την πολιτική ηγεσία του Υπουργείου Υγείας τον Φεβρουάριο του 2019, που αναφερθήκατε, αναφέρεται ακριβώς και ανακοίνωσε στην απάντησή του ο Υπουργός Υγείας τότε ακριβώς τη δρομολόγηση αυτών των λύσεων, που σήμερα ουσιαστικά σταματάτε. Λέτε ότι δεν είναι προτεραιότητα τα τρία νέα ιατρεία, ότι θα προχωρήσετε με βάση τον σχεδιασμό κ.λπ.. Ο σχεδιασμός με τον οποίο προέκυψαν τα τρία νέα ιατρεία δεν ήταν καμμία ρουσφετολογική κάλυψη ή καμμία κάλυψη οποιασδήποτε αναφοράς μου σε ανθρώπους στην περιοχή που εκλέγομαι. Ο σχεδιασμός προέκυψε από την ανάλυση του Χάρτη Υγείας, προέκυψε από τη μετακίνηση των πληθυσμών, του πληθυσμού του Ηρακλείου, προς αυτές τις περιοχές. Έχουμε μια αύξηση του πληθυσμού του Ηρακλείου, αλλά βεβαίως η Κυβέρνησή σας δεν κινείται με σχεδιασμό και πολύ περισσότερο με σχεδιασμό και μέριμνα για το δημόσιο σύστημα υγείας. Έχουμε μια αύξηση του πληθυσμού στο νοτιοδυτικό Ηράκλειο, προς την περιοχή της Μεσσαράς, προς την περιοχή του Τυμπακίου, προς περιοχές που, εντάξει, δουλεύει ο κόσμος, μπορούν να αποδώσουν, μπορεί να ζήσει ο κόσμος καλύτερα, ευκολότερα, δεν ξέρω τι. Έχουμε όμως μια τέτοια μετακίνηση του πληθυσμού και η ανάλυση του Χάρτη Υγείας έδειξε τις ανάγκες αυτών των ιατρείων. Παρακάτω, για τα δύο κτήρια για τα οποία συζητάμε, για το ΙΚΑ της Χερσονήσου, σε πρόσφατη συνάντηση και με τη νέα δημοτική αρχή της Χερσονήσου, με τον νέο δήμαρχο, συμφωνεί απολύτως ότι μπορεί να χρησιμοποιηθεί σαν μονάδα υγείας. Σε λίγες δεκάδες μέτρα, δίπλα, υπάρχει σταθμός του ΕΚΑΒ, που στεγάζεται σε κοντέινερ. Έχουμε έναν δήμο με χίλιες τετρακόσιες ξενοδοχειακές μονάδες, έναν δήμο πληθυσμού τριάντα χιλιάδων ανθρώπων, που αυξάνεται κοντά στα δύο εκατομμύρια την περίοδο της αύξησης της τουριστικής κίνησης, και θα μπορούσε σε αυτή τη δομή να στεγαστεί παράλληλα το περιφερειακό εργαστήριο δημόσιας υγείας, που σήμερα στεγάζεται σε κάποιους χώρους και να βοηθήσει και την περιοχή και τις ξενοδοχειακές μονάδες, που αυτή τη στιγμή ουσιαστικά στεγάζεται σε κάποιες αίθουσες της Ιατρικής Σχολής του Πανεπιστημίου της Κρήτης. Θα μπορούσε να στεγάσει πρότυπο κέντρο υγείας αστικού τύπου, υπάρχει ο χώρος δηλαδή που είναι κλειστός, και βεβαίως, όπως συζητήσαμε και με τον δήμαρχο πρόσφατα - δεν είναι θέμα της ερώτησης ή της τωρινής σας απάντησης - , θα μπορούσε να στεγάσει υπηρεσίες, υπάρχουν οι χώροι, που να βοηθήσουν σε έναν βαθμό και μορφές του ιατρικού τουρισμού. Για το ΕΚΑΒ να δεχθώ, κύριε Υπουργέ, ότι προφανώς πρέπει να δούμε έναν συνολικό σχεδιασμό - γνωρίζω ότι υπάρχει μία συζήτηση αυτή τη στιγμή - συνολικά για τους διασώστες, για τους υπηρετούντες στα κέντρα υγείας, για τις υπόλοιπες υπηρεσίες του ΕΚΑΒ. Το αντιλαμβάνομαι. Επαναφέρω το θέμα του σταθμού, που είπατε κι εσείς στην ερώτησή σας, του τομέα εκεί, με την έννοια ότι πράγματι - κι αυτό έχει προκύψει και από συζητήσεις με τα αντίστοιχα κέντρα υγείας και τους διευθυντές των κέντρων υγείας και από συζητήσεις με τους εργαζόμενους στο ΕΚΑΒ και τους εργαζόμενους και στα κέντρα υγείας και τους υπόλοιπους - ο σταθμός αυτός είναι απαραίτητος γιατί καλύπτει περιοχή τριών κέντρων υγείας και μπορεί να βοηθήσει σε πάρα πολλά κενά στην περιοχή. Τέλος, αναφορικά με τη μονάδα του αιμοδυναμικού εργαστηρίου - εντάξει, για τα υπόλοιπα μπορεί να διαφωνώ, αλλά αυτές είναι οι απαντήσεις σας - σχεδιάζετε να προσλάβετε προσωπικό ή το υπάρχον θα μοιραστεί σε άλλη μία υπηρεσία; Ευχαριστώ.
Ορίστε, κύριε Κοντοζαμάνη, έχετε τον λόγο για τρία λεπτά.
Ευχαριστώ, κύριε Πρόεδρε. Κύριε Ηγουμενίδη, για να μην παρεξηγηθώ, είπα ότι δεν είναι στις άμεσες προτεραιότητές μας αυτά τα τρία περιφερειακά ιατρεία. Όλα τα αιτήματα τα εξετάζουμε. Και, βέβαια, εξετάζονται όλα στην κατεύθυνση υλοποίησής τους και πρέπει να υπάρχει ένας ορθολογικός σχεδιασμός. Θα ήθελα να καταθέσω στα Πρακτικά έγγραφο της Υγειονομικής Περιφέρειας του Μαρτίου του 2019, όπου αναφέρεται χαρακτηριστικά ότι η 7η Υγειονομική Περιφέρεια έχει θέσει ως προτεραιότητά της τη σύσταση υγειονομικών δομών σε περιοχές που χρήζουν άμεσης υγειονομικής υποστήριξης, παραδείγματος χάρη στον Δήμο Χερσονήσου. Γι' αυτό μίλησα για την ανάγκη προτεραιοποίησης και πραγματικής αποτύπωσης των αναγκών. [[Στο σημείο αυτό ο Υφυπουργός Υγείας κ. Βασίλειος Κοντοζαμάνης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Τώρα, σε ό,τι αφορά τη μονάδα αυξημένης παρακολούθησης καρδιοπαθών, βεβαίως και θέλουμε να διασφαλίσουμε την ποιοτική, καθολική και απρόσκοπτη πρόσβαση των πολιτών στις υπηρεσίες υγείας στην Κρήτη. Το Πανεπιστημιακό Νοσοκομείο είναι ένα στολίδι και σίγουρα αυτή η μονάδα χρειάζεται αναβάθμιση. Πρέπει, μάλιστα, να προβούμε και σε περαιτέρω ενέργειες, όπως είναι η ουσιαστική λειτουργία μιας καρδιοχειρουργικής κλινικής, γιατί, όπως γνωρίζετε, αυτή τη στιγμή λειτουργεί ως μονάδα στο Πανεπιστημιακό Νοσοκομείο του Ηρακλείου. Άρα δρομολογούμε όλες τις απαιτούμενες ενέργειες που αφορούν την υλοποίηση της Μονάδας Εντατικής Παρακολούθησης Καρδιοπαθών στο ΠΑΓΝΗ και εξετάζουμε προτάσεις για την ανάπτυξη κλινών. Βεβαίως, υπάρχει και σχεδιασμός για την πρόσληψη του απαιτούμενου προσωπικού. Είμαι βέβαιος ότι σε σύντομο χρονικό διάστημα η πλήρης λειτουργία της Μονάδας Εντατικής Παρακολούθησης Καρδιοπαθών θα είναι γεγονός. Ευχαριστώ.
Σας ευχαριστώ και τους δύο. Θα συζητήσουμε τώρα την τρίτη με αριθμό 155/29-10-2019 επίκαιρη ερώτηση πρώτου κύκλου του Βουλευτή Λαρίσης του Κομμουνιστικού Κόμματος Ελλάδας και ΣΤ΄ Αντιπροέδρου της Βουλής κ. Γεωργίου Λαμπρούλη προς τον Υπουργό Υγείας, με θέμα «Λειτουργία της Γαστρεντερολογικής Κλινικής στο Γενικό Νοσοκομείο Λάρισας». Ορίστε, κύριε Λαμπρούλη, έχετε τον λόγο.
Κοιτάξτε, επειδή ακούστηκε προηγουμένως και από άλλον Βουλευτή, ο οποίος, όμως, με άλλον τρόπο οδηγήθηκε στο ζήτημα που προκύπτει με τη γαστρεντερολογική κλινική, υπήρξε μία απάντηση από τον Υπουργό. Οφείλω, όμως, να πω δυο λόγια. Ακριβώς πριν από είκοσι χρόνια, κύριε Υπουργέ - το γνωρίζετε πολύ καλά - η λειτουργία του Πανεπιστημιακού Νοσοκομείου Λάρισας, του οποίου η κατασκευή είχε αποπερατωθεί - ήταν έτοιμο, εξοπλισμένο με τον ιατροτεχνολογικό εξοπλισμό που υπήρχε τότε - δεν προχώρησε. Οι τότε κυβερνήσεις - που έχουν πολιτικές ευθύνες - δεν προχώρησαν στην αντίστοιχη πρόσληψη ιατρικού, νοσηλευτικού και λοιπού προσωπικού, προκειμένου να το στελεχώσουν και να λειτουργήσει. Κρίθηκε ή αποφασίστηκε, αν θέλετε, προκειμένου να λειτουργήσει το Πανεπιστημιακό Νοσοκομείο έστω με οποιονδήποτε τρόπο, να γίνει μεταφορά κάποιων κλινικών και τμημάτων, αντίστοιχα, από το Γενικό Νοσοκομείο της Λάρισας. Ανάμεσα σ' αυτά τα τμήματα ήταν και το γαστρεντερολογικό τμήμα, μαζί με την παθολογική κλινική η οποία εδώ και μερικά χρόνια έχει επιστρέψει στο Γενικό Νοσοκομείο, όπως και το παθολογοανατομικό, το κυτταρολογικό, το νεογνολογικό, η μονάδα πρόωρων, οι νευροχειρουργικές θέσεις που υπήρχαν στο Γενικό Νοσοκομείο και άλλα. Αποτέλεσμα όλης αυτής της ενέργειας σε ό,τι αφορά τη γαστρεντερολογική κλινική και όχι μόνο, ήταν τα τεράστια προβλήματα στην αντιμετώπιση περιστατικών σε ό,τι αφορά το Γενικό Νοσοκομείο και, βεβαίως, τα τεράστια προβλήματα που δημιουργούνταν για τη μεταφορά ασθενών, προκειμένου να αντιμετωπιστούν στο Πανεπιστημιακό Νοσοκομείο. Ήδη είχε ξεκινήσει μια προσπάθεια - να το πω έτσι - από την προηγούμενη περίοδο. Είχε εγκριθεί από το Υπουργείο Υγείας η μεταφορά της γαστρεντερολογικής κλινικής και εκκρεμούσε η τελική έγκριση από το Υπουργείο Οικονομικών, που, για λόγους εκλογικής διαδικασίας, των εκλογών που προκηρύχθηκαν τον Ιούλιο, δεν υπεγράφη. Έτσι, τουλάχιστον, αναφέρεται στα στοιχεία. Αυτό, φυσικά, είχε ως αποτέλεσμα να κολλήσει το συγκεκριμένο ζήτημα. Το ερώτημα που μπαίνει, δηλαδή εάν θα γίνει και πότε η μεταφορά, είναι κατανοητό. Ακούστηκε κάτι προηγουμένως και από τον κύριο Υπουργό. Εμείς θα επιμείνουμε και στο εξής: Πέρα από τη μεταφορά, να μεταφερθούν ακριβώς οι θέσεις που φύγανε, κύριε Υπουργέ. Είναι τέσσερις θέσεις ειδικών γαστρεντερολόγων, τέσσερις ειδικευόμενων, συν το νοσηλευτικό προσωπικό, που θα πρέπει να επιστρέψει, βεβαίως, στο Γενικό Νοσοκομείο. Αυτή τη στιγμή υπηρετούν δύο γαστρεντερολόγοι ειδικοί και μία επικουρική ιατρός, η οποία, βεβαίως, απολύθηκε τις τελευταίες μέρες, γιατί έληξε η σύμβασή της. Αυτό ήταν το ερώτημα, κύριε Πρόεδρε. Περιμένω την απάντηση από τον κύριο Υπουργό.
Θα απαντήσει ο Υφυπουργός Υγείας κ. Βασίλειος Κοντοζαμάνης. Έχετε τον λόγο για τρία λεπτά, κύριε Υπουργέ.
Ευχαριστώ, κύριε Πρόεδρε. Νομίζω ότι έχω καλύψει την απάντηση στην προηγούμενη ερώτηση της συναδέλφου. Να επαναλάβω για μία ακόμη φορά, ότι με τη νομοθετική πρωτοβουλία τις επόμενες ημέρες θα προβούμε άμεσα στη μεταφορά της κλινικής, που θα ενσωματωθεί στο υφιστάμενο οργανόγραμμα του Νομαρχιακού Νοσοκομείου της Λάρισας. Γνωρίζετε, κύριε Λαμπρούλη, ότι σε επίπεδο οργανογράμματος η μεταφορά κλινικής, βεβαίως, προβλέπει και τη μεταφορά των θέσεων, οι οποίες απαιτούνται για να λειτουργήσει η κλινική. Θα προβούμε σε όλες τις απαραίτητες ενέργειες, προκειμένου να υπάρχει η αναγκαία και απαραίτητη κάλυψη του προσωπικού, για να λειτουργήσει άμεσα η κλινική στο Νομαρχιακό Νοσοκομείο. Ευχαριστώ.
Κύριε Λαμπρούλη, έχετε τον λόγο.
Μένει να δούμε σε πόσο διάστημα, κύριε Υπουργέ, θα υλοποιηθεί αυτό που είπατε. Ενδεχομένως, όπως αναφέρετε, να είναι σε σύντομο διάστημα. Επιμένουμε σε ό,τι αφορά τις θέσεις, ότι θα πρέπει, βεβαίως, πέρα των δύο ήδη υπηρετούντων ειδικών, οι θέσεις να καλυφθούν με μόνιμο προσωπικό, με γιατρούς, δηλαδή, γαστρεντερολόγους, ειδικούς και, φυσικά, με το αντίστοιχο νοσηλευτικό προσωπικό. Και επειδή η προηγούμενη συνάδελφος - κύριε Πρόεδρε, αυτό δεν είναι μομφή, αλλά οφείλω να το αναφέρω, δεν ήθελα εξαρχής, στην πρωτολογία μου - ξεκίνησε από το γενικό ζήτημα των υπηρεσιών υγείας στον Νομό Λαρίσης και το έφτασε στη γαστρεντερολογική - από το γενικό φτάσαμε στο ειδικό - εγώ θα το ανεβάσω ένα ακόμη σκαλοπάτι. Πέρα από τη γαστρεντερολογική, υπάρχουν μερικά ακόμα τμήματα, τα οποία μεταφέρθηκαν εκείνη την περίοδο - εννοώ το 1999- στο Πανεπιστημιακό Νοσοκομείο. Αυτά τα τμήματα και αυτές θέσεις του προσωπικού - γιατρών, νοσηλευτών κ.λπ. - που μεταφέρθηκαν τότε, θα επιτρέψουν; Θα λειτουργήσει το παθολογοανατομικό; Γιατί η ερώτηση που έγινε, είχε γενικό χαρακτήρα για το νοσοκομείο, δεν αποτυπώθηκε τίποτα στην ερώτηση και, βεβαίως, ήταν μια γενική απάντηση από τον Υπουργό, που ο ίδιος επέλεξε αυτό τον τρόπο να απαντήσει. Ρωτάω, λοιπόν, τα εξής: Πρώτον, τα τμήματα αυτά τα οποία μεταφέρθηκαν στο Πανεπιστημιακό Νοσοκομείο, θα επιστρέψουν; Προτίθεστε να γίνει αυτό; Προτίθεται η Κυβέρνηση, το Υπουργείο να το κάνει, να το υλοποιήσει; Πέρα από τη γαστρεντερολογική. Και δεύτερον, υπάρχουν μια σειρά από τμήματα στο Γενικό Νοσοκομείο, όπως, για παράδειγμα, η ΩΡΛ κλινική - ένα σάς λέω - , τα οποία δεν λειτουργούν αυτή τη στιγμή - και όχι τώρα, εδώ και μερικά χρόνια - διότι έφυγαν οι γιατροί, με αποτέλεσμα και οι υπηρεσίες υγείας να είναι υποβαθμισμένες και να υπάρχουν προβλήματα στην εσωτερική διαδικασία προσέγγισης, προσπέλασης διαγνωστικών προβλημάτων των ασθενών. Και να μην πούμε για τα τεράστια προβλήματα από τις απαξιωμένες υποδομές του νοσοκομείου, που είναι πεπαλαιωμένες και χρειάζονται και συντήρηση, όπως, επίσης, ο ιατροτεχνολογικός εξοπλισμός κ.λπ.. Σας ευχαριστώ, κύριε Πρόεδρε.
Ο κύριος Υπουργός έχει τον λόγο.
Ευχαριστώ, κύριε Πρόεδρε. Σε ό,τι αφορά τη λειτουργία της γαστρεντερολογικής κλινικής, επαναλαμβάνω για μια ακόμη φορά ότι θα μπορέσουμε σε πολύ λίγο χρονικό διάστημα να τη λειτουργήσουμε. Σε ό,τι αφορά τον ευρύτερο σχεδιασμό για τις υπόλοιπες κλινικές στο νοσοκομείο και τα νοσοκομεία της περιοχής, αναφέρατε, κύριε Λαμπρούλη, - το είπα και εγώ - την ιστορία με την κλινική αυτή, δηλαδή πώς ξεκίνησε πριν από είκοσι χρόνια. Νομίζω ότι αυτό το παράδειγμα είναι χαρακτηριστικό των στρεβλώσεων και του ανορθολογικού σχεδιασμού που υπήρξαν όλα αυτά τα χρόνια στο σύστημα. Προσπαθούμε, λοιπόν, να αποτυπώσουμε τις πραγματικές ανάγκες κάθε νοσοκομείου, κάθε περιοχής, έτσι ώστε να φτιάξουμε σύγχρονα οργανογράμματα, να αναβαθμίσουμε τις υφιστάμενες υπηρεσίες και να δημιουργήσουμε νέες υπηρεσίες, με σύγχρονα οργανογράμματα που θα παρέχουν, πραγματικά, τις απαιτούμενες υπηρεσίες υγείας. Επειδή αναφερθήκατε και συγκεκριμένα στην ΩΡΛ κλινική, έχουμε και εμείς την κατανομή των θέσεων στην προκήρυξη των γιατρών που θα γίνει για τη θέση ΩΡΛ. Το θέμα, όμως, δεν είναι να προκηρύσσουμε θέσεις γιατρών, γιατί πολλές φορές οι θέσεις αυτές βγαίνουν άγονες, δεν υπάρχει ζήτηση και είναι τόσο χρονοβόρες οι διαδικασίες, όπου οι ίδιοι οι ενδιαφερόμενοι πολλές φορές, όταν τελειώνει η διαδικασία πλήρωσης των θέσεων αυτών, έχουν φύγει είτε σε άλλα νοσοκομεία είτε εκτός Ελλάδος. Άρα, ταυτόχρονα με την κατανομή και την προκήρυξη των θέσεων, προχωρούμε σε ανασχεδιασμό της διαδικασίας κρίσεων και πλήρωσης των θέσεων αυτών, προκειμένου σε πολύ σύντομο χρονικό διάστημα, με τη βοήθεια της σύγχρονης τεχνολογίας, να μπορέσουμε να έχουμε αποτελέσματα και άμεση κάλυψη των κενών θέσεων.
Ευχαριστώ, κύριε Υπουργέ. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα ένας μαθητές και μαθήτριες και δύο εκπαιδευτικοί συνοδοί τους από το Γενικό Λύκειο Δερβενίου Κορινθίας, (πρώτο τμήμα). Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Θέλω να σας πω, κυρίες και κύριοι, πια, γιατί είστε αρκετά μεγάλοι και σε λίγο καιρό θα ζείτε - θα λέγαμε - τον κόσμο τον πανεπιστημιακό ή της δουλειάς, ότι αυτή τη στιγμή παρακολουθείτε ένα κομμάτι, μια διαδικασία του κοινοβουλευτικού ελέγχου που είναι οι επίκαιρες ερωτήσεις. Σε αυτήν τη διαδικασία οι Βουλευτές έχουν το δικαίωμα, μέσα από ένα αίτημα και μια συγκεκριμένη ερώτηση που κάνουν στον Υπουργό, να απευθύνονται και να συζητάνε κατευθείαν με τον αντίστοιχο Υπουργό και να παίρνουν απαντήσεις για ζητήματα είτε γενικότερα είτε ειδικότερα της περιοχής τους. Συνήθως σε αυτές τις διαδικασίες παρευρίσκονται στην Αίθουσα οι ερωτώντες Βουλευτές, οι Υπουργοί και οι σύμβουλοί τους, που είναι στα έδρανα της Κυβέρνησης. Συνεχίζουμε με τη δέκατη με αριθμό 129/22-10-2019 επίκαιρη ερώτηση δεύτερου κύκλου του ΣΤ΄ Αντιπροέδρου της Βουλής και Βουλευτή Λαρίσης του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Υγείας, με θέμα: «Τη λειτουργία της Παιδιατρικής Κλινικής του Γενικού Νοσοκομείου Τρικάλων». Κύριε Λαμπρούλη, έχετε τον λόγο για δύο λεπτά.
Ευχαριστώ, κύριε Πρόεδρε. Η ερώτηση όντως αφορά την Παιδιατρική Κλινική του Γενικού Νοσοκομείου Τρικάλων, η οποία αντιμετωπίζει τεράστια προβλήματα στη λειτουργία της λόγω έλλειψης παιδιάτρων κυρίως, αλλά και νοσηλευτικού προσωπικού. Αποτέλεσμα της χρόνιας πολιτικής υποστελέχωσης και υποχρηματοδότησης γενικότερα του νοσοκομείου - και όχι μόνο αυτού - ήταν η απόφαση της διοίκησης του Γενικού Νοσοκομείου για το κλείσιμο της παιδιατρικής κλινικής για δώδεκα μέρες τον μήνα με εναλλάξ λειτουργία - εφημέρευσης κυρίως - με το Γενικό Νοσοκομείο Καρδίτσας. Ουσιαστικά, αυτό που στην πράξη εφαρμόστηκε είναι ότι δώδεκα μέρες τον μήνα το Γενικό Νοσοκομείο Τρικάλων δεν μπορεί να δεχθεί μετά τις 15.00΄, δηλαδή μετά το πέρας του ωραρίου της πρωινής βάρδιας, τα επείγοντα παιδιατρικά περιστατικά, ενώ όσα χρήζουν, ενδεχομένως, νοσηλείας και εκτίμησης κ.λπ., στέλνονται στο Νοσοκομείο της Καρδίτσας. Και, βέβαια, η απόφαση της διοίκησης του νοσοκομείου μπορεί να έχει τον βαθμό του κατεπείγοντος στην κατεύθυνση να αντιμετωπίσει τις υγειονομικές ανάγκες, όμως αφήνει ακάλυπτο στην ουσία έναν νομό εκατόν πενήντα περίπου χιλιάδων κατοίκων. Και, βεβαίως, υπάρχουν χιλιάδες παιδιά στον Νομό Τρικάλων, καθώς και επισκέπτες, διερχόμενους κ.λπ.. Συνεπώς, κύριε Πρόεδρε, το ερώτημα στον Υπουργό είναι σε τι ενέργειες θα προβεί, προκειμένου να στελεχωθεί η Παιδιατρική Κλινική του Γενικού Νοσοκομείου Τρικάλων με μόνιμο, πλήρους και αποκλειστικής απασχόλησης προσωπικό της συγκεκριμένης ειδικότητας, καθώς και με νοσηλευτικό προσωπικό, για να εξασφαλιστεί η απρόσκοπτη λειτουργία της κλινικής, κατ' επέκταση του εφημεριακού καθεστώτος και για παιδιατρικά, βεβαίως, προβλήματα, του Γενικού Νοσοκομείου Τρικάλων όλο το εικοσιτετράωρο, προκειμένου να καλύπτονται οι ανάγκες και της περιοχής.
Στην ερώτηση θα απαντήσει ο Υφυπουργός Υγείας κ. Βασίλειος Κοντοζαμάνης. Ορίστε, κύριε Υπουργέ, έχετε τον λόγο.
Ευχαριστώ, κύριε Πρόεδρε. Γνωρίζω πολύ καλά την κατάσταση στην Παιδιατρική Κλινική του Νοσοκομείου Τρικάλων και σε ό,τι αφορά τις λύσεις, επιτρέψτε μου να σας πω τα εξής: Η ομαλή λειτουργία του συνόλου των κλινικών διασφαλίζεται σε συνεργασία με το Νοσοκομείο Καρδίτσας, το οποίο απέχει είκοσι επτά χιλιόμετρα από τα Τρίκαλα. Επομένως καλύπτονται πλήρως οι ανάγκες των εκατό πενήντα χιλιάδων κατοίκων και παιδιών της ευρύτερης περιοχής. Αυτό δεν σημαίνει, βέβαια, ότι δεν πρέπει να καλύψουμε τις ανάγκες οι οποίες υπάρχουν. Παρά τα όποια προβλήματα που υπάρχουν στην παιδιατρική κλινική, σε συνεργασία με την 5η Υγειονομική Περιφέρεια έχουμε προβεί σε συγκεκριμένες ενέργειες, όπως η μετακίνηση παιδιάτρου προς την παιδιατρική κλινική, η προκήρυξη μίας θέσης επικουρικού ιατρού η οποία, όμως, βγήκε άγονη. Και εδώ επαναφέρω πάλι το πρόβλημα το οποίο υπάρχει με τις άγονες θέσεις και τη δυστοκία σε συγκεκριμένες ειδικότητες κάλυψης των θέσεων αυτών. Επίσης, υπάρχει και απόφαση του Διοικητικού Συμβουλίου του νοσοκομείου για στελέχωση της παιδιατρικής κλινικής από ιδιώτη γιατρό με δελτίο απόδειξης παροχής υπηρεσιών. Έχουμε ήδη προχωρήσει στον προγραμματισμό των προσλήψεων του 2020, σε ό,τι αφορά την κάλυψη των αναγκών της παιδιατρικής κλινικής και ευρύτερων αναγκών του νοσοκομείου. Επιτρέψτε μου να πω, ότι έχουμε δώσει σαφείς εντολές στις υγειονομικές περιφέρειες να ολοκληρώσουν τις κρίσεις που βρίσκονται σε εξέλιξη στα συμβούλια κρίσεων εντός του 2019, έτσι ώστε να καλυφθούν οι ανάγκες των κέντρων υγείας και των νοσοκομείων και έχουμε ολοκληρώσει το σχεδιασμό μας για το 2020. Στις θέσεις του προσωπικού διαφόρων ειδικοτήτων στο Γενικό Νοσοκομείο Τρικάλων θα προκηρυχθούν άμεσα έντεκα θέσεις επιμελητών β΄. Ευχαριστώ.
Ορίστε, κύριε Λαμπρούλη, έχετε τον λόγο.
Ευχαριστώ, κύριε Πρόεδρε. Στην παιδιατρική κλινική, κύριε Υπουργέ, το γνωρίζετε ότι υπηρετούν δύο μόνιμοι γιατροί και μία επικουρικός, τρεις γιατροί λοιπόν. Ο ένας εκ των δύο μονίμων είναι σε γονική άδεια, άδεια πατρότητας, οπότε υπηρετούν δύο, μαζί με μία συνάδελφο παιδίατρο, η οποία είναι αποσπασμένη από το κέντρο υγείας. Και σημειωτέον, στα κέντρα υγείας του Νομού Τρικάλων δεν υπάρχει παιδίατρος. Υπάρχει μόνο μία. Και τώρα λέτε εσείς ότι είναι μικρή η απόσπαση των είκοσι επτά - τριάντα, θα σας πω εγώ, είκοσι πέντε χιλιομέτρων - μεταξύ Τρικάλων - Καρδίτσας. Αυτός που θα πρέπει να ξεκινήσει από τα ορεινά χωριά του νομού, από την Καλαμπάκα, για παράδειγμα, από άλλες περιοχές, από την περιφέρεια του νομού; Και σημειωτέον, όποια μεταφορά γίνεται του παιδιού ή των παιδιών που χρήζουν άμεσης παιδιατρικής αντιμετώπισης - έκτακτου περιστατικού, δηλαδή - γίνεται με ίδια μέσα, με τα αυτοκίνητά τους, εφόσον το νοσοκομείο δεν λειτουργεί αυτές τις μέρες. Αντιμετωπίζονται, λοιπόν, με ημίμετρα, γιατί με ημίμετρα αντιμετωπίζονταν και πριν. Δεν είναι κάτι το καινούργιο σε ό,τι αφορά την παιδιατρική κλινική. Αυτή τη στιγμή μπορεί να είναι όντως οξυμένο το πρόβλημα και να αποτυπώνεται κατ' αυτόν τον τρόπο. Την ίδια λογική ακολουθούσε και η προηγούμενη κυβέρνηση μεταξύ Τρικάλων και Καρδίτσας, των δύο νοσοκομείων, είτε αυτό αφορούσε τη γυναικολογική κλινική είτε αυτό αφορούσε την ουρολογική κλινική. Και για να το συνδυάσω με το προηγούμενο ερώτημα στη λογική που είπατε για το 1999, με αφορμή, δηλαδή, τη λειτουργία του Πανεπιστημιακού Νοσοκομείου της Λάρισας, όντως και σε περίοδο που υπήρχε η δυνατότητα και οι τότε πολιτικές για τις προσλήψεις προσωπικού προκειμένου να λειτουργήσουν οι κρατικές δομές υγείας, οι δημόσιες δομές υγείας, ήταν με το σταγονόμετρο, έως και καθόλου. Βεβαίως, ο προσανατολισμός των δαπανών για την υγεία δεν ήταν προς την κατεύθυνση ικανοποίησης των λαϊκών αναγκών μέσω του δημόσιου συστήματος υγείας. Και, βέβαια, αποδείχτηκε αυτό και στην πορεία των ετών και με αφορμή την κρίση, όπου οξύνθηκαν τα προβλήματα στη λογική της περικοπής των κρατικών δαπανών για την υγεία - υποχρηματοδότησης και υποστελέχωσης κατ' επέκταση. Είπατε προηγουμένως ότι το έχετε στα υπ' όψιν, το έχετε στον σχεδιασμό, θα προκηρυχθούν θέσεις. Εμείς ρωτούμε: Πείτε μας ξεκάθαρα, θα είναι μόνιμες ή όχι αυτές οι θέσεις και πόσες ή θα είναι με τη γνωστή τακτική; Γιατί αναφέρθηκε και το μπλοκάκι, που, ειρήσθω εν παρόδω, το ψηφίσατε λίγες μέρες πριν, με μία τροπολογία την οποία καταψηφίσαμε. Στην ουσία ανοίγετε ακόμα πιο πολύ τον δρόμο για ελαστικοποίηση των σχέσεων εργασίας και την κατάργηση της μόνιμης και σταθερής εργασίας, εν προκειμένω στους υγειονομικούς. Με τους γιατρούς ξεκινάτε, λοιπό προσωπικό κ.λπ.. Κι ούτε λύνονται αυτά με μπλοκάκια - και το γνωρίζετε πολύ καλά - σε τέτοιους τομείς και ειδικά στον τομέα της υγείας, όπου απαιτείται σταθερότητα όχι μόνο στην αμοιβή, στην εργασία, στο ωράριο - σημαντικά ζητήματα βεβαίως - αλλά και σε ό,τι αφορά την ίδια τη λειτουργία του συστήματος υγείας, των περιστατικών κατ' επέκταση, της σύνδεσης γιατρών - περιστατικών και της επιστημονικής - να το πω έτσι - αντιμετώπισης των περιστατικών από την πλειονότητα, από το σύνολο των υπηρετούντων. Άρα στην ουσία εδώ έχουμε μία πολιτική η οποία συνεχίζεται με μπαλώματα κι όχι με έναν, όπως εσείς λέτε, σχεδιασμό. Εμείς λέμε ότι ο σχεδιασμός θα πρέπει να υπαγορεύεται από τις ανάγκες του πληθυσμού. Ποιες είναι οι ανάγκες του πληθυσμού; Όχι με βάση το κόστος και το πόσα διαθέτει το κράτος σε δαπάνες υγείας - κατ' επέκταση στην παιδεία κ.λπ. - , αλλά με βάση τις ανάγκες του πληθυσμού. Στα κέντρα υγείας θα προσληφθούν παιδίατροι; Μόνο αυτή η ειδικότητα, όπου και εκεί η κατάσταση είναι ακόμα πιο τραγική και τα προβλήματα τεράστια. Γιατί στην πρωτοβάθμια φροντίδα δεν είναι μόνο η αντιμετώπιση του περιστατικού, είναι και η πρόληψη, η οποία είναι ένα τεράστιο κεφάλαιο. Ευχαριστώ, κύριε Πρόεδρε.
Κύριε Υπουργέ, έχετε τον λόγο.
Ευχαριστώ, κύριε Πρόεδρε. Να επισημάνω για ακόμη μία φορά ότι στόχος μας είναι να υπάρχουν μόνιμες λύσεις στα προβλήματα σε όλο το φάσμα των υπηρεσιών υγείας που παρέχονται στους πολίτες της χώρας. Δυστυχώς, αναγκαζόμαστε, με προσωρινές λύσεις, να επιλύσουμε τα προβλήματα αυτά, προκειμένου να διασφαλίσουμε την απαραίτητη υγειονομική κάλυψη. Άρα να απαντήσω σε αυτό που είπατε, ότι κι εμείς σχεδιάζουμε μόνιμες λύσεις και μόνιμες προσλήψεις και οι θέσεις αυτές, τις οποίες ανέφερα, αφορούν μόνιμο προσωπικό.
Σας ευχαριστώ. Ο Βουλευτής Β΄ Θεσσαλονίκης της Νέας Δημοκρατίας κ. Δημήτριος Βαρτζόπουλος ζητεί άδεια ολιγοήμερης απουσίας στο εξωτερικό για προσωπικούς λόγους από 5-11-2019 έως 8-11-2019. Η Βουλή εγκρίνει; Το αίτημα έχει γίνει, βέβαια, προς τον Πρόεδρο της Βουλής, τον κ. Τασούλα.
Συνεπώς η Βουλή ενέκρινε τη ζητηθείσα άδεια. Συνεχίζουμε με την ενδέκατη με αριθμό 126/22-10-2019 επίκαιρη ερώτηση δεύτερου κύκλου του Βουλευτή Τρικάλων του Συνασπισμού Ριζοσπαστικής Αριστεράς κ. Αθανασίου Παπαδόπουλου προς τον Υπουργό Υγείας, με θέμα: «Άμεση κάλυψη κενών σε υποστελεχωμένα νοσοκομεία». Κύριε Παπαδόπουλε, έχετε τον λόγο για δύο λεπτά.
Κύριε Υπουργέ, στις προγραμματικές δηλώσεις η νέα Κυβέρνηση πρόβαλε τον ισχυρισμό ότι είναι έτοιμη να αντιμετωπίσει ζητήματα τα οποία είναι ανοιχτά απέναντι στους πολίτες. Ποια είναι η ετοιμότητά σας; Οι απαντήσεις που έχουμε πάρει μέχρι τώρα σε όλα τα ζητήματα είναι ότι σχεδιάζετε. Ετοιμότητα, λοιπόν, πού; Σε ποιο συγκεκριμένο ζήτημα έχετε δώσει λύσεις στα ανοιχτά ζητήματα που αφορούν υποστελεχωμένα νοσοκομεία, που βρίσκονται σε εκρηκτική κατάσταση; Προφανώς θα μάθατε ότι οι κάτοικοι της νοτίου Ρόδου κινητοποιούνται για ζητήματα τα οποία αφορούν το Κέντρο Υγείας της περιοχής Γενναδίου, αλλά και την υποστελέχωση του Νοσοκομείου Ρόδου. Και εδώ ακούτε και για άλλα ζητήματα που αφορούν τη Λευκάδα, τη Λάρισα, τα Τρίκαλα. Θα σας έλεγα να δείτε το σύνολο των ερωτήσεων που σας έρχονται από Λήμνο, Χίο, Σάμο, από πάρα πολλές περιοχές, οι οποίες έχουν εκρηκτικά προβλήματα στην παρούσα φάση. Και το ζήτημα το οποίο θέτουμε είναι: Ο σχεδιασμός σας έχει σχέση με τις άμεσες λύσεις στην παρούσα φάση; Από την προηγούμενη κυβέρνηση είχατε βρει μία πράξη Υπουργικού Συμβουλίου για εννιακόσιες σαράντα πέντε θέσεις γιατρών, οι οποίες θα προκηρύσσονταν μέσα στο 2019. Απ' ότι ακούμε, πάτε για το 2020; Υπήρχε η ανοιχτή προκήρυξη για πεντακόσιες είκοσι οκτώ θέσεις στα τμήματα επειγόντων περιστατικών. Σας ήρθε και νέα επιβεβαίωση ότι και οι διακόσιες οκτώ θέσεις στο Λεκανοπέδιο είναι έτοιμες για να λυθεί το ζήτημα. Τι κάνετε; Επιταχύνετε τις κρίσεις; Προχωράτε τις τετρακόσιες πενήντα τέσσερις θέσεις για τα κέντρα υγείας; Είναι ζητήματα τα οποία απαιτούν απαντήσεις, τις οποίες οφείλετε να δώσετε σήμερα. Γιατί το να λέτε γενικά «ήμασταν σε ετοιμότητα» και να μην αποδεικνύετε τον ισχυρισμό σας, νομίζω ότι σας βγάζει εντελώς εκτός από το να δώσετε αποδείξεις στους πολίτες πώς εξυπηρετείτε τις ανάγκες.
Θα απαντήσει ο Υφυπουργός Υγείας κ. Βασίλειος Κοντοζαμάνης. Ορίστε, κύριε Υπουργέ, έχετε τον λόγο.
Ευχαριστώ, κύριε Πρόεδρε. Κύριε Παπαδόπουλε, αναφερθήκατε σε μία εκρηκτική κατάσταση στο σύστημα υγείας. Παραδέχεστε, λοιπόν, ότι αυτή την εκρηκτική κατάσταση μας παραδώσατε, γιατί δεν μπορεί μέσα σε τρεις μήνες να έχει καταρρεύσει το σύστημα υγείας. Και έρχεστε και μας λέτε τι κάνουμε αυτούς τους μήνες! Πραγματικά κάνουμε τα πάντα προκειμένου να κρατήσουμε το σύστημα όρθιο και να το σταθεροποιήσουμε, διότι τα πράγματα δυστυχώς είναι πολύ χειρότερα από την κατάσταση που περιμένουμε να παραλάβουμε. Σε ό,τι αφορά τις κρίσεις των γιατρών, βεβαίως και θα επιταχύνουμε τις κρίσεις, βεβαίως και θα προχωρήσουμε και τις εννιακόσιες πέντε θέσεις. Απλώς έχουμε επανειλημμένως τονίσει ότι προσπαθούμε να βελτιώσουμε λίγο τη διαδικασία, έτσι ώστε οι κρίσεις αυτές να τελειώνουν γρήγορα και να μην καθυστερούν πέραν του ενός και ενάμισι έτους, όπως γίνεται μέχρι σήμερα. Έχει ολοκληρωθεί η κατανομή των θέσεων αυτών. Μέσα στο 2019 θα γίνει η προκήρυξη. Σε ό,τι αφορά τις υπόλοιπες θέσεις για τα τμήματα επειγόντων περιστατικών, νομίζω ότι είναι και αυτές οι θέσεις σε διαδικασία ολοκλήρωσης. Υπάρχουν κάποια ζητήματα, τα γνωρίζετε και εσείς. Και βεβαίως σε καμμία περίπτωση η κρίση αυτή δεν ανεστάλη και εξελίσσεται ομαλά και κανονικά και στο πλαίσιο βέβαια των δυνατοτήτων που μας παρέχει ο νόμος, έτσι ώστε να διασφαλίσουμε το αδιάβλητο της διαδικασίας. Σε ό,τι αφορά τις τρεις χιλιάδες νέες θέσεις στο ΕΣΥ, τις οποίες λέτε ότι είχατε ανακοινώσει ως κυβέρνηση, φαντάζομαι δεν υπήρχαν πιστώσεις, παρά μόνο ανακοινώσεις. Εμείς έχουμε συγκεκριμένο σχέδιο για την επόμενη τετραετία, προκειμένου να καλυφθούν οι κρίσιμοι τομείς του συστήματος ξεκινώντας από τον νοσηλευτικό τομέα και προχωρώντας στον ιατρικό τομέα. Γιατί γνωρίζουμε ότι υπάρχει μεγάλο κύμα φυγής από το σύστημα υγείας και γιατί το σύστημα υγείας έχει συμπληρώσει τα συντάξιμα χρόνια του. Μεγάλη μερίδα των γιατρών έχει συμπληρώσει τριάντα πέντε έτη θητείας στο σύστημα και απαιτείται νέο αίμα. Και αυτό θέλουμε να κάνουμε, να βάλουμε νέους γιατρούς στο σύστημα, να δώσουμε το μήνυμα στους νέους γιατρούς οι οποίοι φεύγουν από τη χώρα ότι θα μπορέσουν να μείνουν στη χώρα και να δουλέψουν στο Εθνικό Σύστημα Υγείας και να σταδιοδρομήσουν με αξιοκρατία και να έχουν μία καριέρα στο Εθνικό Σύστημα Υγείας. Και είναι ένα θέμα ακόμα για το οποίο θέλω να πω κάτι. Αναφέρεται η ερώτησή σας στους επικουρικούς γιατρούς, που αμείβονται από τα προγράμματα ΕΣΠΑ, που είναι Προγράμματα Δημοσίων Επενδύσεων. Επειδή και περί τα τέλη Νοεμβρίου λήγει η θητεία περίπου τριακοσίων θέσεων επικουρικού προσωπικού που αμείβονται απ' αυτό το πρόγραμμα, θα κάνουμε όλες τις απαραίτητες ενέργειες προκειμένου να κρατήσουμε το προσωπικό αυτό ως επικουρικό προσωπικό, αλλά και το υπόλοιπο επικουρικό προσωπικό στο Εθνικό Σύστημα Υγείας.
Κύριε Παπαδόπουλε, έχετε τον λόγο.
Η παιδιατρική κλινική πρέπει να μπορεί να εφημερεύει κατά τη διάρκεια της περιόδου που υπάρχουν αυξημένες ανάγκες. Τον άλλο μήνα, τον Δεκέμβριο, οι ανάγκες στην παιδιατρική κλινική θα είναι εκρηκτικές, γιατί έρχονται χιλιάδες παιδιά στα Τρίκαλα, προκειμένου να δουν κάποιες εκδηλώσεις και χρειάζεται να αντιμετωπιστούν αυτές οι ανάγκες. Ο γιατρός με το μπλοκάκι, αγαπητέ Υπουργέ, δεν συμμετέχει στην πρωινή επίσκεψη, δεν ξέρει τις ανάγκες της κλινικής, δεν μπορεί να καλύψει τις ανάγκες. Το ερώτημα έρχεται σε συνέχεια του τι κάνετε για έναν σχεδιασμό, τον οποίον ήξεραν οι γιατροί. Για παράδειγμα, ήξεραν ότι στις δεκατέσσερις θέσεις που είχαν δοθεί για το Νοσοκομείο Τρικάλων και στις εννιακόσιες σαράντα πέντε συνολικά που πήραν πράξη Υπουργικού Συμβουλίου, που σημαίνει και προϋπολογισμό, περιλαμβάνονταν δύο παιδίατροι και στον σχεδιασμό υπήρξε παιδίατρος και για το Κέντρο Υγείας Φαρκαδόνας και για το Κέντρο Υγείας Πύλης. Με βάση, λοιπόν, τον δικό σας σχεδιασμό, δεν δίνεται καμμία λύση για όλο το επόμενο χρονικό διάστημα και αυτός ο σχεδιασμός αγνοεί το γεγονός ότι η προηγούμενη κυβέρνηση είχε καλύψει δύο χιλιάδες τριακόσιες μόνιμες θέσεις στο Εθνικό Σύστημα Υγείας, τρεις χιλιάδες τριακόσιες θέσεις επικουρικών γιατρών και ταυτόχρονα περιλάμβανε για όλα τα νοσοκομεία αλλαγή οργανογραμμάτων που να ανταποκρίνεται στις πραγματικές συνθήκες και όχι σε μια προειδοποίηση συγχώνευσης, γιατί περίπου έτσι την προσλαμβάνουμε: συγχώνευση ανάμεσα στο Νοσοκομείο Τρικάλων και στο Νοσοκομείο Καρδίτσας; Έχετε κάποιους τέτοιους σχεδιασμούς; Κάλυψη αναγκών ανάμεσα σε κλινικές με τέτοιον τρόπο; Το ζήτημα, λοιπόν, είναι τι μηνύματα παίρνουν οι γιατροί, οι οποίοι είναι σήμερα στα νοσοκομεία της Γερμανίας, της Σουηδίας, της Αγγλίας και άλλων χωρών. Παίρνουν το μήνυμα ότι έχουν μέλλον στην πατρίδα τους; Οι νέοι γιατροί που βγαίνουν τώρα, παίρνουν το μήνυμα ότι άμεσα το Εθνικό Σύστημα Υγείας προκηρύσσει θέσεις, ώστε να έχουν ενδιαφέρον να έλθουν; Παίρνουν το μήνυμα ότι υπάρχει σχεδιασμός, τον οποίον κάναμε εμείς, για δέκα χιλιάδες θέσεις συνολικά νοσηλευτικού, ιατρικού και άλλου προσωπικού μέχρι το 2022; Υπάρχει ένας αντίστοιχος σχεδιασμός δικός σας; Παίρνουν το μήνυμα στον προϋπολογισμό του 2020 ότι πρόκειται να έχετε δαπάνες, ώστε να καλύπτουν ανάγκες και θα υπερβεί το 5,2% του ΑΕΠ που υπάρχει σήμερα; Δίνουμε τέτοιες απαντήσεις στις τοπικές κοινωνίες που ξεσηκώνονται; Δεν είναι ότι δεν αναγνωρίζουμε κι εμείς ότι υπήρχαν προβλήματα, αλλά όταν βλέπουν οι γιατροί και οι άλλοι υγειονομικοί ότι υπάρχει μια φάση στην οποία δεν ξέρουν το μέλλον το συστήματος υγείας, τότε χάνεται και το ενδιαφέρον. Πρέπει, λοιπόν, να δώσετε απαντήσεις αν σκοπεύετε σε μια γενικευμένη ιδιωτικοποίηση του Εθνικού Συστήματος Υγείας ή αν με συγκεκριμένο τρόπο θα ενθαρρύνετε το Εθνικό Σύστημα Υγείας, προκειμένου να εκπληρώσει τον ρόλο του για ποιότητα και αποτελεσματικότητα υπηρεσιών. Ευχαριστώ.
Κύριε Υπουργέ, έχετε τον λόγο.
Ευχαριστώ, κύριε Πρόεδρε. Κύριε Παπαδόπουλε, επιτρέψτε μου να πω ότι εσείς διώξατε αυτούς τους γιατρούς στο εξωτερικό κι εμείς προσπαθούμε τώρα να τους φέρουμε πίσω στη χώρα …
Ψυχραιμία τώρα! Μη λέμε ό,τι θέλουμε.
Έλεος!
Τι λέτε τώρα;
Παρακαλώ πολύ.
…να στείλουμε το μήνυμα να επιστρέψουν οι νέοι γιατροί στο σύστημα. Επίσης, θα μπορούσαμε κι εμείς να πετάμε πυροτεχνήματα και να υποσχόμαστε χιλιάδες προσλήψεις, όπως κάνατε εσείς, χωρίς να υπάρχουν απαραίτητες πιστώσεις, χωρίς να υπάρχει σχεδιασμός, αλλά το θέμα είναι να μπορέσουμε τις προκηρύξεις αυτές να τις υλοποιήσουμε. Γνωρίζετε πολύ καλά ότι από το 2013 εκκρεμούν πεντακόσιες τριάντα δύο θέσεις στο Εθνικό Σύστημα Υγείας. Άρα, δεν έχει νόημα μόνο να δημιουργούμε εντυπώσεις και να κερδίζουμε τις εντυπώσεις, μιλώντας για νούμερα προσλήψεων. Πρέπει να υπάρχει σοβαρότητα στον σχεδιασμό και ορθολογικός σχεδιασμός, έτσι ώστε να αποτυπώσουμε τις πραγματικές ανάγκες, να καλύψουμε τις ανάγκες αυτές και να τις καλύψουμε σε σύντομο χρονικό διάστημα. Και θα δείτε σε πόσο σύντομο χρονικό διάστημα οι εννιακόσιες πενήντα θέσεις, με τη νέα διαδικασία την οποία θα εισαγάγουμε, θα καλυφθούν στο σύστημα υγείας.
Προχωράμε τώρα στην τέταρτη με αριθμό 147/29-10-2019 επίκαιρη ερώτηση δεύτερου κύκλου του Βουλευτή Ρεθύμνου του Συνασπισμού Ριζοσπαστικής Αριστεράς κ. Ανδρέα Ξανθού προς τον Υπουργό Υγείας, με θέμα: «Κατάργηση του αυτοδιοίκητου του Κέντρου Θεραπείας Εξαρτημένων Ατόμων και ο σχεδιασμός στο πεδίο αντιμετώπισης των εξαρτήσεων». Να ελπίσω τώρα να μείνουμε μόνο σε αυτό το θέμα; Κύριε Ξανθέ, έχετε τον λόγο.
Όχι, θα μείνω μόνο σε αυτό το θέμα. Νομίζω ότι οι συνάδελφοι απάντησαν επαρκώς. Κύριε Υπουργέ, εδώ και κανέναν μήνα βγήκε εντελώς αιφνιδιαστικά μια πράξη νομοθετικού περιεχομένου που κατάργησε ένα κρίσιμο στοιχείο της ταυτότητας του ΚΕΘΕΑ. Εδώ και τριάντα έξι χρόνια το ΚΕΘΕΑ λειτουργούσε με ένα μοντέλο διοίκησης που εκλεγόταν ένα άμισθο διοικητικό συμβούλιο από τη γενική συνέλευση του φορέα, στην οποία συμμετέχουν οι εργαζόμενοί του, οι άνθρωποι που έχουν ολοκληρώσει τα θεραπευτικά προγράμματα και έχουν επανενταχθεί και οι οικογένειές τους. Είναι ένα απολύτως δημοκρατικό μοντέλο, χωρίς καμμία σκιά προβληματικής διαχείρισης και τέλος πάντων διασπάθισης δημόσιου χρήματος. Έρχεστε, λοιπόν, εντελώς αιφνιδιαστικά, χωρίς καμμία συζήτηση, χωρίς καμμία διαβούλευση, χωρίς κανένα πρόσχημα και δυστυχώς και χωρίς καμμία γνώση. Διότι εάν ή εσείς ή ο Υπουργός είχατε την ευαισθησία να πάτε σε μια δομή να μιλήσετε με τους ανθρώπους, θα καταλαβαίνατε ότι αυτή η λειτουργία και αυτός ο τρόπος διοίκησης ήταν στοιχείο της θεραπευτικής ταυτότητας αυτού του φορέα, ήταν ένα μοντέλο συμμετοχικό, συναπόφασης και των ανθρώπων που θεραπεύονται και αποθεραπεύονται, είναι ένα μοντέλο το οποίο στηρίζεται στην κουλτούρα των θεραπευτικών κοινοτήτων, που βάζουν τον χρήστη να ενεργοποιήσει τις δυνάμεις του, να σταθεί όρθιος, να αισθάνεται ότι έχει λόγο και ρόλο, ότι συμμετέχει και άρα να μπορέσει να απεξαρτηθεί. Υπάρχει λοιπόν ένα ερώτημα: Γιατί έγινε αυτή η παρέμβαση; Είναι προσβλητικό, κατά την άποψή μου, για τις αλλεπάλληλες διοικήσεις αυτού του φορέα, στις οποίες μάλιστα συμμετείχαν άνθρωποι υψηλού δημόσιου κύρους, όπως ο Γεράσιμος Νοταράς, ένας μεγάλος αγωνιστής κατά της δικτατορίας, όπως ο Νίκος Παρασκευόπουλος, πρώην Υπουργός Δικαιοσύνης, όπως ο Νίκος Κούνδουρος, ο σκηνοθέτης, άνθρωποι που αφιλοκερδώς, αμισθί, συμμετείχαν σε αυτά τα διοικητικά συμβούλια, να αφήνετε ένα υπονοούμενο ότι πιθανότατα να μην ελεγχόταν σωστά από το δημόσιο, το οποίο επιχορηγεί αυτόν τον φορέα, και άρα να έπρεπε να υπάρχει ένας πιο ασφυκτικός πολιτικός έλεγχος. Υπήρχε πάντα συστηματικός έλεγχος, και από ορκωτούς λογιστές και από το Γενικό Λογιστήριο του Κράτους. Ποτέ δεν υπήρξε η παραμικρή ένδειξη προβληματικής διαχείρισης! Αν ήθελε να ελέγξει η πολιτεία και το Υπουργείο, μπορούσε να τοποθετήσει στη σημερινή διοίκηση έναν λογιστή και έναν δικηγόρο και έναν νομικό, για να έχει μια ακριβή εικόνα και να μην υπάρχει η παραμικρή αμφιβολία. Νομίζω, λοιπόν, ότι είναι προσβλητικό για τους ανθρώπους που άσκησαν διοίκηση όλα αυτά τα χρόνια, αλλά είναι και απαξιωτικό για τη δουλειά του ανθρώπινου δυναμικού, των θεραπευτών και επίσης απαξιωτικό και για την προσπάθεια - γιατί έτσι το έχουν εκλάβει - που κάνουν οι εξαρτημένοι και οι οικογένειές τους να φύγουν από αυτόν τον φαύλο κύκλο της χρήσης. Νομίζω λοιπόν ότι η διοίκηση ήταν υποδειγματική μέχρι τώρα. Δεν υπήρξε η παραμικρή λαβή για αυτού του τύπου την παρέμβαση. Ή λοιπόν έχουμε να κάνουμε με μια ακραία λογική απόλυτου κυβερνητικού, κομματικού και πελατειακού - θα έλεγα - ελέγχου η οποία είναι συμβατή με κινήσεις που κάνει αυτή την περίοδο συνολικά η Κυβέρνηση σε όλο το κράτος, ή έχουμε να κάνουμε με ένα σχέδιο που δεν το ξέρουμε, που δεν έχει παρουσιαστεί, που δεν είχε τεθεί ποτέ σε συζήτηση, που δεν υπήρχε αναφορά στο πρόγραμμα της Νέας Δημοκρατίας. Είναι ένα σχέδιο συρρίκνωσης των δημοσίων υπηρεσιών απεξάρτησης, αλλαγής του ρόλου του ΚΕΘΕΑ;
Κύριε Ξανθέ, τα υπόλοιπα θα τα πείτε στη δευτερολογία σας.
Νομίζω ότι αυτό είναι πάρα πολύ κρίσιμο, να ξέρουμε και την αιτιολογία αυτής της παρέμβασης και τον σχεδιασμό στον τομέα των εξαρτήσεων και ποιος είναι ο ρόλος του ΚΕΘΕΑ σε αυτόν.
Θα απαντήσει ο Υφυπουργός Υγείας κ. Βασίλειος Κοντοζαμάνης.
Ευχαριστώ πολύ, κύριε Πρόεδρε. Κύριε Ξανθέ, η ίδια η πράξη νομοθετικού περιεχομένου μνημονεύει ρητώς τις ανάγκες χρηστής διαχείρισης και διοίκησης του ΚΕΘΕΑ. Το ΚΕΘΕΑ διαχειρίζεται δημόσιο χρήμα και πρέπει να υπάρχει μηχανισμός, όχι μόνο ελέγχου, αλλά και εναρμόνισης της χρήσης των κονδυλίων για δράσεις αυστηρά προσαρμοσμένες στην εθνική στρατηγική. Η πράξη νομοθετικού περιεχομένου αποσκοπεί στη διασφάλιση του δημόσιου χαρακτήρα του ΚΕΘΕΑ και της λειτουργίας του σε απόλυτη συναρμογή με τα διεθνή πρότυπα. Η νομοθετική παρέμβαση, όπως εισήχθη, δεν καταργεί επιμέρους όργανα διοίκησης του ΚΕΘΕΑ. Τροποποιεί αποκλειστικά και μόνο τον τρόπο ανάδειξης του Διοικητικού Συμβουλίου. Δεν αναιρεί την κανονική λειτουργία των διοικητικών διευθυντών και προερχόντως δεν επιφέρει την κατάργηση της αυτοδιαχείρισης του ΚΕΘΕΑ, ως προς τα ζητήματα των θεραπευτικών διαδικασιών και της αυτοδιοίκησης των θεραπευτικών μονάδων. Άρα σε ό,τι αφορά το σκέλος της ερώτησής σας, που μιλάτε για αντιδράσεις σε αυτή την απόφαση της Κυβέρνησης, επιτρέψτε μου να σας πω ότι οι αντιδράσεις αυτές οφείλονται στο ότι κάποιοι έχουν μη έγκυρη ενημέρωση, είτε γιατί υφίστανται παραπληροφόρηση είτε γιατί αναπαράγονται φήμες που φυσικά δεν ανταποκρίνονται στην πραγματικότητα. Αποσκοπούσε, λοιπόν, η πρόσφατη παρέμβασή μας, κατά κύριο λόγο, στην εναρμόνιση του μοντέλου διοίκησης του ΚΕΘΕΑ με λοιπούς αναγνωρισμένους φορείς παροχής υπηρεσιών, όπως ο ΟΚΑΝΑ, προς τον σκοπό αποκλειστικά και μόνο υλοποίησης του ελέγχου της οικονομικής διαχείρισης. Να σας θυμίσω ότι η συνεισφορά του κράτους τα προηγούμενα έτη προς το ΚΕΘΕΑ προσέγγιζε τα 20 εκατομμύρια ευρώ ετησίως. Μάλιστα, μας προκαλεί εντύπωση το γεγονός ότι το ΚΕΘΕΑ στο εξωτερικό εμφανίζεται ως μη κυβερνητική οργάνωση, παρά το γεγονός ότι χρηματοδοτείται στη χώρα από την πολιτεία. Επομένως η επιλεγείσα νομοθετική παρέμβαση υπηρετεί - για να ανακεφαλαιώσω - δύο σκοπούς: αρχικά την αναλλοίωτη χρηματοδότηση, διαμορφώνοντας ένα αποτελεσματικό διοικητικό μηχανισμό ελέγχου της οικονομικής διαχείρισης και του τρόπου διοίκησης αξιοποίησης των κονδυλίων και ταυτόχρονα εξακολουθεί να διασφαλίζει και να εγγυάται την αυτοδιαχείριση των θεραπευτικών κοινοτήτων εσωτερικής παραμονής, μέσω της ενίσχυσης των αρμοδιοτήτων παρέμβασης της γενικής συνέλευσης, ως προς τα ζητήματα θεραπευτικών επιλογών και λειτουργίας των θεραπευτικών μονάδων, διατηρώντας έτσι αναλλοίωτα και ενισχυμένα τα χαρακτηριστικά αυτοδιαχείρισης του συστήματος θεραπευτικών παρεμβάσεων του ΚΕΘΕΑ, όπως έχουν διαμορφωθεί μέχρι σήμερα. Σε ό,τι αφορά τη συνολική μας στρατηγική για το ΚΕΘΕΑ και την αντιμετώπιση των εξαρτήσεων, το Υπουργείο Υγείας επεξεργάζεται έναν συνολικό σχεδιασμό επί του θέματος, προκειμένου να υπάρξει ουσιαστική αναβάθμιση των παρεχόμενων υπηρεσιών και καλύτερος συντονισμός μεταξύ των φορέων που παρέχουν οι υπηρεσίες σε χρήστες. Ο ρόλος του ΚΕΘΕΑ παραμένει στον σχεδιασμό αυτό σημαντικός και είναι βασικός πυλώνας της πολιτικής μας στον τομέα των εξαρτήσεων.
Κύριε Ξανθέ, έχετε τον λόγο.
Κύριε Υπουργέ, εδώ έχουμε ένα μοντέλο το οποίο δουλεύει αποδοτικά, με μεγάλη κοινωνική απήχηση τριάντα έξι χρόνια. Και έρχεστε και μας λέτε - και νομίζω ότι είναι πολύ δηλωτικό αυτό που είπατε - ότι η αιτιολόγηση της πράξης νομοθετικού περιεχομένου είναι ότι υπήρχε ουσιαστικά θέμα μη χρηστής διοίκησης και μη ελέγχου της οικονομικής διαχείρισης αυτού του φορέα. Αυτό μας λέτε. Δηλαδή, όλοι οι προηγούμενοι Υπουργοί, όλες τις προηγούμενες πολιτικές ηγεσίες ήταν συνένοχες στη λειτουργία ενός φορέα, που όντως επιχορηγείται από το κράτος και είχαν ευθύνη και πρέπει να βρεθούν εγκαλούμενοι κι από πάνω επειδή δεν έκαναν το ίδιο πράγμα; Είναι προβληματική αυτή η αιτιολόγηση και γι' αυτό και ενισχύεται το κλίμα ανασφάλειας και καχυποψίας βεβαίως και στους ανθρώπους που δουλεύουν και σε αυτούς που δέχονται υπηρεσίες. Αν πάτε αυτές τις μέρες υπάρχει μεγάλη αναταραχή, υπάρχει κρίση στο ΚΕΘΕΑ, κύριε Υπουργέ. Ο κόσμος βουρκωμένα παίρνει τον λόγο, οι άνθρωποι βουρκώνουν όταν παίρνουν τον λόγο στις συνελεύσεις. Έχουμε πάει σε τρεις δημόσιες δομές αυτή την περίοδο και έχουμε συνομιλήσει με το προσωπικό. Υπάρχει τεράστια αποδιοργάνωση και ανασφάλεια για το μέλλον. Γιατί κανείς δεν μπορεί να καταλάβει τι σας ήλθε ξαφνικά να δημιουργήσετε μια έμμισθη διοίκηση. Προσέξτε, σήμερα έχουμε μια άμισθη διοίκηση κι εσείς διορίζετε έμμισθη διοίκηση, βάζετε τον Πρόεδρο να είναι πλήρους και αποκλειστικής απασχόλησης και τον Αντιπρόεδρο περιορισμένης απασχόλησης. Και από ό,τι πληροφορούμαι και από τα ονόματα που βλέπω να διαρρέουν αυτές τις μέρες, νομίζω ότι υπάρχει θέμα και όσον αφορά τα κριτήρια με τα οποία επιλέγονταν πάντα οι άνθρωποι που ασκούσαν αυτήν τη διοίκηση. Ήταν άνθρωποι εγνωσμένου κύρους, εγνωσμένης συνάφειας με το αντικείμενο και κυρίως είχαν αφοσιωθεί σε αυτήν την ιδέα, του να στηρίξουν, να αναβαθμίσουν και να αναδείξουν το έργο και την προσφορά αυτού του φορέα. Αυτό τώρα καταργείται και υπάρχει ένας απόλυτος κυβερνητικός έλεγχος. Αυτό, κύριε Υπουργέ, έχει παρενέργειες. Μη νομίζετε ότι θα λήξει το θέμα με το ΦΕΚ διορισμού. Μην έχετε αυτήν την αυταπάτη, θα το βρείτε μπροστά σας και κυρίως θα βρείτε μπροστά σας τον κόσμο του ΚΕΘΕΑ, αυτούς που έχουν δεχτεί τις υπηρεσίες του, τις οικογένειες των ανθρώπων οι οποίοι εξυπηρετούνται αυτά τα χρόνια. Έχει τεράστια κοινωνική αναγνώριση αυτός ο φορέας. Η κανονικότητα που νομίζετε ότι επιβάλλετε με αυτή την πράξη νομοθετικού περιεχομένου θα παραγάγει τεράστια απορρύθμιση και αποδιοργάνωση. Δεν θέλετε να το καταλάβετε αυτό. Νομίζω ότι δεν θα εκτονωθεί η κρίση και πραγματικά πιστεύω ότι είναι ζήτημα δημοκρατικής τάξης και ευαισθησίας να επανέλθει στην προτέρα κατάσταση. Κάναμε μια παρέμβαση με άλλα κόμματα του προοδευτικού, ας πούμε, φάσματος της Αντιπολίτευσης. Συναντηθήκαμε με τον Υπουργό, ζητήσαμε να υπάρξει μια εκτόνωση. Έγινε μία παρέμβαση αναζήτησης μιας ενδιάμεσης λύσης, μιας συμβιβαστικής λύσης. Κατ' αρχάς ήταν θετικό το ότι, παρ' ότι ήταν στο παρά πέντε να βγει η υπουργική απόφαση, δέχτηκε να συζητήσει. Παρουσίασε όμως, μια πρόταση, ο Υπουργός που στην ουσία δεν άλλαζε τη λογική της ΠΝΠ. Δηλαδή έβαζε στα οκτώ μέλη, τα πέντε να τα ορίζει το Υπουργείο - τον Πρόεδρο και τον Αντιπρόεδρο και μάλιστα ο Πρόεδρος με δικαίωμα διπλής ψήφου - και τα τρία μέλη να τα ορίζει η Γενική Συνέλευση του ΚΕΘΕΑ. Ουσιαστικά αίρονταν πλήρως το μοντέλο το οποίο υπήρχε μέχρι τώρα. Νομίζω λοιπόν, ότι ήταν μια προσχηματική πρόταση. Δεν ήταν ειλικρινής η διάθεση να εκτονωθεί η κρίση και από ό,τι καταλαβαίνω επανέρχεστε στην αρχική σας επιλογή να ορίσετε όλη τη διοίκηση εσείς, το Υπουργείο Υγείας. Νομίζω ότι αυτό είναι προβληματικό, θα έχει τεράστια επίπτωση στην ψυχολογία των ανθρώπων που δουλεύουν στις παρεχόμενες υπηρεσίες. Βάζει έναν κρίσιμο κρίκο, έναν δημόσιο φορέα αντιμετώπισης εξαρτήσεων σε περιπέτεια και μάλιστα σε μία περίοδο που καλείται να κάνει συνέργειες με το σύστημα υγείας, να συνεργαστεί με τον ΟΚΑΝΑ. Σήμερα, κύριε Υπουργέ, και το ξέρετε πάρα πολύ καλά, εγκαινιάζεται στα Γιάννενα μια νέα δημόσια δομή σωματικής αποτοξίνωσης, η δεύτερη στη χώρα μετά τη Θεσσαλονίκη. Αυτό είναι έργο της προηγούμενης κυβέρνησης ΣΥΡΙΖΑ, που πήρε ένα κτήριο, το Πολυδύναμο Κέντρο «Χατζηκώστα», βρήκε πόρους, προσέλαβε προσωπικό και έχουμε τώρα δημόσια μονάδα σωματικής αποτοξίνωσης για οπιοειδή και για αλκοόλ που γίνεται με συνέργεια του ΕΣΥ, του ΚΕΘΕΑ και του ΟΚΑΝΑ. Είναι κρίσιμος ο ρόλος του ΚΕΘΕΑ, μπορεί να συμβάλλει προφανώς σε ένα πλουραλιστικό πλαίσιο πολλαπλών επιλογών που πρέπει πάντα να υπάρχει στο πεδίο των εξαρτήσεων, να έχει το δικό του τον ξεχωριστό ρόλο με την κουλτούρα του, με την τεχνογνωσία του, με την ιστορική του διαδρομή. Αυτό το καταργείτε με μία πράξη νομοθετικού περιεχομένου αυθαίρετη και αντιδημοκρατική.
Ορίστε, κύριε Υπουργέ, έχετε τον λόγο, για αντίστοιχο χρόνο.
Θα είμαι πολύ σύντομος, κύριε Πρόεδρε. Ευχαριστώ πολύ. Κύριε Ξανθέ, επιτρέψτε μου να επαναλάβω για μία ακόμη φορά ότι το ΚΕΘΕΑ διαχειρίζεται δημόσιο χρήμα και πρέπει ο Έλληνας πολίτης να γνωρίζει ότι τα χρήματά του πιάνουν τόπο και το Υπουργείο Υγείας να διαδραματίζει το ρυθμιστικό του ρόλο. Τονίσαμε από την αρχή, από τη στιγμή της ψήφισης της πράξης νομοθετικού περιεχομένου, ότι ο σκοπός του ΚΕΘΕΑ παραμένει απαράλλακτος. Εξακολουθούμε να διασφαλίζουμε και να εγγυόμαστε την αυτοδιαχείριση των θεραπευτικών κοινοτήτων και ενισχύουμε τις αρμοδιότητες της γενικής συνέλευσης, διατηρώντας έτσι αναλλοίωτα τα χαρακτηριστικά της αυτοδιαχείρισης του ΚΕΘΕΑ. Μου φαίνεται ότι σας ενοχλεί το γεγονός ότι μία Κυβέρνηση, όπως η δική μας με σχέδιο συγκεκριμένο έρχεται να παρέμβει ουσιαστικά και αποτελεσματικά στον τομέα των εξαρτήσεων που θεωρείτε ότι έχετε ιδεολογική ηγεμονία. Ευχαριστώ πολύ.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πέντε μέλη ομάδας φοιτητών από την Εθνική Επιτροπή Βιβλιοθήκης. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Ολοκληρώσαμε τις ερωτήσεις που απευθύνονταν στον Υπουργό Υγείας. Τώρα ξεκινάμε με τις ερωτήσεις που απευθύνονται στον Υπουργό Υποδομών και Μεταφορών. Κυρίες και κύριοι συνάδελφοι, θα προηγηθεί η ερώτηση του κ. Ιλχάν Αχμέτ για να πάει στο συνέδριο του κόμματός του, μετά από συνεννόηση με την κ. Αναγνωστοπούλου, της οποίας η ερώτηση προηγούνταν. Προχωρούμε, λοιπόν, στην ένατη με αριθμό 158/29-10-2019 επίκαιρη ερώτηση δεύτερου κύκλου του Βουλευτή Ροδόπης του Κινήματος Αλλαγής κ. Ιλχάν Αχμέτ προς τον Υπουργό Υποδομών και Μεταφορών, με θέμα: «Κατασκευή δεύτερης γέφυρας στην συνοριακή δίοδο Κήποι - Ύψαλα των ελληνοτουρκικών συνόρων». Ορίστε, κύριε Αχμέτ, έχετε τον λόγο.
Κύριε Πρόεδρε, σας ευχαριστώ, όπως και την κυρία συνάδελφο για την ανοχή της. Κύριε Υπουργέ, σε μία εποχή που, όπως ξέρετε, η Θράκη είναι στην επικαιρότητα για τις ροές παράτυπων μεταναστών από την ελληνοτουρκική μεθόριο νομίζω ότι είναι ευκαιρία σήμερα να μιλήσουμε λίγο για τη νόμιμη μετακίνηση του τουρισμού των εμπορευμάτων, των αγαθών από τον τελωνειακό Κήπο του Έβρου που παρουσιάζει, όπως γνωρίζετε, τεράστια προβλήματα υποδομών και χρήζει άμεσου εκσυγχρονισμού. Η Θράκη, όπως ξέρετε, έχει επτά συνολικές πύλες εισόδου, πέντε προς Βουλγαρία και δύο προς Τουρκία και θα έπρεπε να είναι η πιο εξωστρεφής περιφέρεια της χώρας, αφού αποτελεί σημείο σύνδεσης τόσο για τον ευρωπαϊκό και βαλκανικό Βορρά όσο για την Τουρκία και την Ανατολή. Βέβαια, η Θράκη είναι η πύλη εισόδου και είναι Ευρώπη, γι' αυτό και η ουσιαστική ποιοτική αναβάθμιση όλων των χερσαίων σημείων εισόδου και εξόδου στον Έβρο μπορεί να έχει κομβικό ρόλο και στην αντιμετώπιση του λαθρεμπορίου και όχι μόνο στην άνθηση του εμπορίου. Η υπάρχουσα γέφυρα των Κήπων είναι μια γέφυρα πάρα πολύ στενή και παλιά που σε καμμία περίπτωση δεν μπορεί να εξυπηρετήσει τις διεθνείς μεταφορές και παρατηρούνται καθυστερήσεις μέχρι οκτώ και δέκα ωρών στους συμπολίτες μας και στους τουρίστες που επισκέπτονται την περιοχή. Η κατασκευή της γέφυρας δρομολογήθηκε το 2004 με Πρωθυπουργό τότε τον Κώστα Καραμανλή. Η συγκεκριμένη διακρατική συμφωνία επικυρώθηκε από το ελληνικό Κοινοβούλιο το 2007 και από το τουρκικό Κοινοβούλιο το 2012, ενώ το 2013 πραγματοποιήθηκε, όπως ξέρετε, και μια συνάντηση μεικτής επιτροπής. Αντίθετα, επί κυβερνήσεως ΣΥΡΙΖΑ, το 2017 πάρθηκε μια απόφαση Αναπληρωτή Υπουργού και εγκρίθηκε η χρηματοδότηση από εθνικούς πόρους, αλλά από τότε μέχρι σήμερα δεν ξέρουμε ακόμα πότε θα αρχίσει η δημοπράτηση ή η μελέτη, προκειμένου αυτό το έργο τελικά να ολοκληρωθεί. Συνάμα, μαζί με την κατασκευή της γέφυρας που έχει πολλαπλή σημασία για τη Θράκη μας, είναι βέβαια και το θέμα του τελωνείου. Οι τελωνειακοί βρίσκονται σε μια δυσμενή κατάσταση, δεν υπάρχει χώρος και δεν μπορούμε να ανταποκριθούμε. Εν τω μεταξύ, η γείτονα χώρα, η Τουρκία, έκανε ένα υπερσύγχρονο τελωνείο. Οι συνθήκες είναι άθλιες. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Οπότε, κύριε Υπουργέ, εγώ θα ήθελα στην απάντησή σας να δούμε τελικά αν ως σημείο διέλευσης μπορεί να συμβάλει στην τουριστική και οικονομική αναβάθμιση του Έβρου, αλλά και ολόκληρης της Θράκης. Δηλαδή, η αναβάθμιση του τελωνείου και της γέφυρας αφορά όχι μόνο όλη τη Θράκη, αλλά νομίζω όλη την Περιφέρεια Ανατολικής Μακεδονίας και Θράκης. Κι εμείς ως Κίνημα Αλλαγής θεωρούμε ότι η νέα γέφυρα και ο νέος σύγχρονος τελωνειακός σταθμός αποτελούν ένα αναπτυξιακό έργο και πιστεύουμε ότι αυτό πρέπει να υλοποιηθεί μετά από δεκατρία, δεκατέσσερα χρόνια και να μας δώσετε σαφή χρονοδιαγράμματα. Και να μας πείτε αν υπάρχει πρόβλημα, πού είναι το πρόβλημα, πού επικεντρώνεται και γιατί υπάρχει αυτή η καθυστέρηση.
Ορίστε, κύριε Υπουργέ, έχετε τον λόγο.
Ευχαριστώ πολύ, κύριε Πρόεδρε. Κύριε συνάδελφε, θα μου επιτρέψετε και εμένα να ξεκινήσω λέγοντας δύο λόγια αναφορικά με το έργο, γιατί εσείς βεβαίως το γνωρίζετε προσωπικά πολύ καλά, αλλά νομίζω για όλους όσοι μας παρακολουθούν, καλό είναι να κάνουμε μια πολύ μικρή ιστορική αναδρομή, την οποία κάνατε κι εσείς στην ερώτησή σας. Η Εγνατία Οδός και συγκεκριμένα, το τμήμα Πυλαία - Κήποι καταλήγει στα ελληνοτουρκικά σύνορα. Από την πλευρά των συνόρων έχουμε το τμήμα Κωνσταντινούπολη - Κιναλί, το οποίο αποτελεί έναν ολοκληρωμένο αυτοκινητόδρομο. Η διασύνδεση των δύο πλευρών γίνεται επί της ουσίας μέσω ενός δρόμου σχεδόν ενός χιλιομέτρου τετρακοσίων μέτρων και που στην ουσία ενώνει τους Κήπους με τα Ύψαλα. Έχετε απόλυτο δίκιο ότι η υφιστάμενη σύνδεση είναι όντως απαρχαιωμένη, μια που μιλάμε για έναν δρόμο που στην ουσία έχει μία λωρίδα κυκλοφορίας και ασφαλώς χρήζει αναβάθμισης, γιατί δημιουργούνται όλα αυτά τα προβλήματα τα οποία αναφέρατε κι εσείς στην πρωτολογία σας. Υπάρχει, λοιπόν, η συμφωνία που έχει γίνει από το 2004 και το 2006. Επικυρώθηκε από το τουρκικό κοινοβούλιο το 2011. Η πρώτη φάση της υλοποίησης ξεκίνησε το 2013. Όμως, τι συνέβη τότε; Έχουν πραγματοποιηθεί τέσσερις συναντήσεις της ΜΕΣΠΕ, δηλαδή της μεικτής επιτροπής που έχει συγκροτηθεί και στην τελευταία που έγινε πέρυσι τον Νοέμβριο αποφασίστηκε να φτιαχτεί μια γέφυρα παράλληλα με την παλαιά γέφυρα, με συνολικό μήκος οκτακόσια πενήντα μέτρα. Τριακόσια εξήντα μέτρα θα είναι στην ελληνική πλευρά και την ελληνική επικράτεια και τετρακόσια ενενήντα θα είναι από την πλευρά της Τουρκίας. Η κοινή συμφωνία τι προβλέπει; Προβλέπει να γίνει η μελέτη και η ευθύνη δημοπράτησης του έργου να ανήκει στην ελληνική πλευρά. Και ακολούθως, θα υπάρχει ένας κοινός project manager, όπως λένε οι τεχνικοί, για να τρέξει το έργο. Η χρηματοδότηση υπάρχει, έχετε δίκιο, από το ΠΔΕ είναι 2,5 εκατομμύρια ευρώ και το ελληνικό σκέλος θα κατασκευαστεί με ευθύνη της «ΕΓΝΑΤΙΑ ΟΔΟΣ Α.Ε.». Όμως, η προγραμματισμένη για τον Απρίλιο του 2019 κοινή συνάντηση ουδέποτε πραγματοποιήθηκε και μπορώ να σας πω ότι αυτό μάλλον έγινε λόγω τόσο των εκλογών στην Ελλάδα όσο και λόγω των εξελίξεων στην γείτονα. Το θέμα είναι ότι αυτή η πέμπτη συνάντηση είναι απαραίτητο να γίνει και πρέπει να υπάρχει διακρατική έγκριση, δηλαδή πρέπει και οι δύο χώρες να εγκρίνουν τις προμελέτες που έχει εκπονήσει η «ΕΓΝΑΤΙΑ ΟΔΟΣ Α.Ε.». Τέλος, να σημειώσω ότι η έγκριση των μελετών περιβαλλοντικών όρων έχει μπλοκαριστεί από τους αρμόδιους Υπουργούς Περιβάλλοντος του ΣΥΡΙΖΑ το 2016. Επομένως γι' αυτό είχαμε και μια περαιτέρω καθυστέρηση. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Εξαιτίας, λοιπόν, αυτών των καθυστερήσεων που έχουν γίνει, πλέον δεν μιλάμε για δημοπράτηση το 2020. Θα ήταν ανέφικτο να έρθω εγώ εδώ να σας πω ότι θα δημοπρατήσουμε το έργο το 2020. Πηγαίνουμε για το 2021 και όπως καταλαβαίνετε, αυτό έχει να κάνει και με το γεγονός ότι μιλάμε για μία διακρατική συμφωνία. Μιλάμε για μία συμφωνία η οποία έχει απόλυτη σχέση και με τις ευρύτερες σχέσεις που υπάρχουν στην περιοχή. Αυτή η μεικτή επιτροπή, όταν είναι να συνεδριάζει, πρέπει να συνεδριάζει, διότι πρέπει να κινηθούμε με πολύ γοργά βήματα, όπως πολύ σωστά λέτε.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα τέσσερις μαθήτριες και μαθητές και δύο εκπαιδευτικοί συνοδοί τους από το Γενικό Λύκειο Δερβενίου Κορινθίας (δεύτερο τμήμα). Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Κυρίες και κύριοι, πρέπει να ξέρετε ότι παρακολουθείτε το τέλος περίπου μιας κοινοβουλευτικής διαδικασίας, όπου Βουλευτές ερωτούν απευθείας τον Υπουργό για συγκεκριμένα θέματα και τον ελέγχουν. Είμαστε προς το τέλος και βλέπετε ότι από τους είκοσι τέσσερις ερωτώντες Βουλευτές, αυτή τη στιγμή είμαστε στις τρεις τελευταίες ερωτήσεις. Ορίστε, κύριε Ιλχάν, έχετε τον λόγο.
Κύριε Υπουργέ, αναφερθήκατε απ' ό,τι κατάλαβα από την απάντησή σας στο ότι υπάρχουν δύο βασικές προϋποθέσεις, προκειμένου να είμαστε σίγουροι ότι αυτό το έργο θα δημοπρατηθεί το 2021. Μία απ' αυτές είναι ότι πρέπει να γίνει η πέμπτη συνάντηση μεταξύ των δύο χωρών, προκειμένου να διευθετηθούν κάποια θέματα. Αυτό είναι ορθό και σωστό. Κατά δεύτερον, πρέπει, βέβαια, να υπάρξουν και οι ανάλογες δομές και η διεθνής συγκυρία, όπως την αναπτύξατε. Σε κάθε περίπτωση, η χώρα μας οφείλει - και αυτό πράττει - να αναπτύξει την οικονομική διπλωματία μεταξύ των κρατών. Νομίζω ότι πρέπει να αναζητηθεί και να βρεθεί η πολιτική βούληση, προκειμένου αυτή η πέμπτη συνάντηση να επισπευσθεί, διότι είναι ένα καθολικό αίτημα όλων των κατοίκων και όχι μόνο της ελληνικής περιφέρειας, αλλά όπως διαβάζουμε και μαθαίνουμε και της περιφέρειας των Υψάλων και του Εντιρνέ και των άλλων κατοίκων. Υπάρχουν χιλιάδες άνθρωποι οι οποίοι θέλουν να ταξιδέψουν στην Ελλάδα, θέλουν να έρθουν να επισκεφθούν την Αλεξανδρούπολη, την Κομοτηνή, την Ξάνθη, τη Θεσσαλονίκη - ως τουρίστες βέβαια, έτσι νόμιμα - και πρέπει εμείς να πιέσουμε μέσω των Κοινοβουλίων να γίνει αυτό το αναπτυξιακό έργο, το οποίο νομίζω ότι θα είναι και ένα έργο το οποίο οραματίστηκε ο τότε Πρωθυπουργός Ρετζέπ Ταγίπ Ερντογάν και δεν νομίζω να υπάρξει οποιοδήποτε εμπόδιο να υλοποιηθεί. Βέβαια, είπατε και για τον ΣΥΡΙΖΑ. Όντως, μπορεί το 2016 να εμποδίστηκε από το Υπουργείο Περιβάλλοντος, αλλά το 2018 με απόφαση του Αναπληρωτή Υπουργού Οικονομίας εγκρίθηκε η χρηματοδότηση. Αυτό είναι άκρως θετικό. Δηλαδή, δεν πρέπει να υπάρχει ο κίνδυνος να χαθούν και αυτά τα χρήματα μέσω των Δημοσίων Επενδύσεων, αν αφορά βέβαια ευρωπαϊκά κονδύλια. Οπότε, εμείς θα θέλαμε τουλάχιστον μία δέσμευση από εσάς, μία πολιτική δήλωση ότι υπάρχει όλη η καλή διάθεση - που πιστεύω ότι υπάρχει έτσι όπως την άκουσα από εσάς - για να ολοκληρωθούν αυτές οι διαδικασίες, σε συνεργασία βέβαια με τα αρμόδια Υπουργεία, όπως το Εξωτερικών, το Άμυνας, κ.λπ. και μέσω της οικονομικής διπλωματίας να λυθεί αυτό το πρόβλημα που θα δώσει μεγάλη αναπτυξιακή προοπτική στον μικροεπιχειρηματία, στον μαγαζάτορα, στον καθημερινό άνθρωπο που περιμένει να γίνει αυτό το αναπτυξιακό έργο, για να πάρει ανάσα και σ' αυτόν τον τομέα. Επίσης, κύριε Υπουργέ, θα πρέπει να δείτε και τον εκσυγχρονισμό του τελωνείου μαζί με τη γέφυρα. Δηλαδή, οποιαδήποτε μελέτη συνταχθεί, θα πρέπει να είναι συνδυασμένη και με το τελωνείο. Δεν μπορεί να έχουμε τη γέφυρα που θα τη φτιάξουμε και να έχουμε αυτό το τελωνείο, το ελληνικό, στη δική μας πλευρά και μπαίνοντας στην Ευρώπη να έχουμε αυτά τα χάλια. Πρέπει να έχουμε κι εμείς ένα σύγχρονο μεγάλο τελωνείο, το οποίο να έχει όλα τα μηχανήματα και να ελέγχει με όλα τα συστήματα ασφαλείας όλο το λαθρεμπόριο.
Ορίστε, κύριε Υπουργέ, έχετε τον λόγο.
Σας ευχαριστώ, κύριε Πρόεδρε. Κύριε συνάδελφε, νομίζω ότι γίνεται ευλόγως αντιληπτό ότι εδώ μιλάμε για διακρατικές σχέσεις και συμφωνίες και αυτές επηρεάζονται από τις εκάστοτε εξελίξεις στο εσωτερικό των χωρών αυτών. Αναφερθήκατε στη συμφωνία Καραμανλή - Ερντογάν. Θα μου επιτρέψετε να πω ότι τότε οι σχέσεις ήταν ίσως λίγο πιο ήρεμες. Εκεί θέλουμε να πάμε τη σχέση με τη γείτονα. Αυτή είναι η βούληση της Κυβέρνησης και νομίζω ότι είναι προς το συμφέρον και των δύο χωρών να προχωρήσει αυτό το έργο. Από τη δική μας πλευρά, εγώ μπορώ να σας πω πως δεσμευόμαστε ότι θα πιέσουμε όσο μπορούμε για να συνεχιστεί αυτό το έργο. Ήδη έχω μιλήσει με τη νέα διοίκηση της «ΕΓΝΑΤΙΑ ΟΔΟΣ Α.Ε.» και είναι στις άμεσες προτεραιότητες να ξεπεράσουν τις δικές τους δυσκολίες. Εμείς θα προχωρήσουμε στην ανανέωση των μελών της χώρας στη ΜΕΣΠΕ, δεδομένου ότι έχουμε αλλαγή και του Γενικού Γραμματέα Υποδομών, όσο και της διοίκησης της «ΕΓΝΑΤΙΑ ΟΔΟΣ Α.Ε.». Τώρα, σε ό,τι αφορά τις εγκαταστάσεις του τελωνείου των Κήπων, αυτό δεν είναι μόνο αρμοδιότητα, όπως καταλαβαίνετε, του Υπουργείου Υποδομών και Μεταφορών. Έχετε απόλυτο δίκιο. Εγώ θα έλεγα ότι είναι ντροπή για τη χώρα μας. Είναι πεπαλαιωμένες εγκαταστάσεις πενήντα ετών. Οι σύγχρονες απαιτήσεις για τους διασυνοριακούς σταθμούς είναι πολύ διαδεδομένες, ειδικά όταν έχουμε να κάνουμε και με τη Σύμβαση Σένγκεν. Γι' αυτόν, λοιπόν, τον λόγο κάνουμε μία επισκόπηση μιας παλαιότερης μελέτης που είχε εκπονήσει η Περιφέρεια Ανατολικής Μακεδονίας και Θράκης, έτσι ώστε να απαιτήσουμε το κατασκευαστικό και λειτουργικό κόστος, αλλά και το κόστος των απαλλοτριώσεων. Εδώ εγώ θα σας έκανα και μια πρόταση παραπάνω για να τη συζητήσουμε και να δούμε κατά πόσο μπορούμε να βάλουμε και ιδιώτες επενδυτές, έτσι ώστε να έχουμε και εμπορική χρήση του τελωνείου, όπως άλλωστε γίνεται στην Τουρκία. Εδώ, βέβαια, όπως καταλαβαίνετε έχουμε το μεγάλο και μείζον πρόβλημα του ελληνικού πολιτικού συστήματος, τις συναρμοδιότητες πολλών Υπουργείων, όπως του Εξωτερικών, του Προστασίας του Πολίτη, του Αγροτικής Ανάπτυξης, του Υποδομών. Όμως, έχω την εντύπωση ότι πρέπει να θεωρήσουμε ότι αυτό το τελωνείο δεν τιμά την Ελλάδα, κάτι στο οποίο θα συμφωνήσουν - νομίζω - όλες οι πολιτικές παρατάξεις. Επομένως επαναλαμβάνω τη βούληση της ελληνικής πλευράς το έργο αυτό να τρέξει. Σας μίλησα για συγκεκριμένο χρονοδιάγραμμα το 2021. Έχετε δίκιο ότι η προηγούμενη κυβέρνηση του ΣΥΡΙΖΑ όντως βρήκε τα κονδύλια. Αλλά, δυστυχώς, εγώ δεν έκανα μομφή στην κυβέρνηση, δεδομένου ότι οι περιβαλλοντικές μελέτες αργούν. Είπα απλά ότι έχουμε ένα πρόβλημα με τη ΜΠΕ, με τη μελέτη περιβαλλοντικών επιπτώσεων, το οποίο θα προσπαθήσουμε να ξεπεράσουμε το συντομότερο δυνατό. Σας ευχαριστώ πολύ.
Επανερχόμαστε, λοιπόν, στην έβδομη με αριθμό 148/29-10-2019 επίκαιρη ερώτηση δεύτερου κύκλου της Βουλευτού Αχαΐας του Συνασπισμού Ριζοσπαστικής Αριστεράς κ. Αθανασίας (Σίας) Αναγνωστοπούλου προς τον Υπουργό Υποδομών και Μεταφορών, με θέμα: «Υπογειοποίηση του τρένου στην Πάτρα από τον σταθμό του Ρίου μέχρι τον Άγιο Διονύσιο (υπόγεια όδευση μήκους εξίμισι περίπου χιλιομέτρων)». Ορίστε, κυρία Αναγνωστοπούλου, έχετε τον λόγο.
Ευχαριστώ, κύριε Πρόεδρε. Κύριε Υπουργέ, ένα ακόμα σημαντικό έργο υποδομών που αφορά στην υπογειοποίηση του τρένου στην Πάτρα φαίνεται να υπονομεύεται, αν όχι να ακυρώνεται από τη σημερινή Κυβέρνηση. Όπως γνωρίζετε, όπως το αντιλαμβανόμαστε όλοι, πρόκειται για ένα αναπτυξιακό εκσυγχρονιστικό έργο με μεγάλη κοινωνική επιρροή, του οποίου η μελέτη και η έγκριση είχε δρομολογηθεί από την προηγούμενη ηγεσία του Υπουργείου Μεταφορών και Υποδομών και αποσκοπούσε και στη βελτίωση των μετακινήσεων και της καθημερινότητας των κατοίκων των περιοχών από τον σταθμό του Ρίου μέχρι τον Άγιο Διονύσιο, αλλά και σε ένα ακόμα σημαντικότερο ή εξίσου σημαντικό πράγμα, που ήταν να μη διαιρεθεί η πόλη στα δύο με πολύ άσχημες συνέπειες για τον πολεοδομικό ιστό, αλλά και για την ίδια την κοινωνική λειτουργία μιας πόλης. Η υπογειοποίηση θα κάλυπτε εξίμισι χιλιόμετρα. Έτσι προβλέπει το σχέδιο της «ΕΡΓΟΣΕ». Θα εξυπηρετούσε, λοιπόν, τη διέλευση του τρένου, την υπόγεια όδευση, χωρίς κανένα ανοιχτό ρήγμα και με τη δημιουργία γραμμικού πάρκου στην επιφάνεια. Επιπρόσθετα, έχει επιτευχθεί ικανοποιητική προσέγγιση του κόστους, το οποίο θα οριστικοποιηθεί με τη δημοπράτηση του έργου από το διοικητικό συμβούλιο της εταιρείας. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Οι δηλώσεις σας όμως τελευταία, κύριε Υπουργέ, περί φαραωνικού έργου δημιούργησαν πολύ μεγάλη ανησυχία και αντίδραση και στους κατοίκους και στους φορείς και στους θεσμικούς παράγοντες της πόλης. Επειδή, λοιπόν, θεωρούμε ότι η διασφάλιση απρόσκοπτων μετακινήσεων, η βελτίωση της ποιότητας ζωής των πολιτών είναι υποχρέωση της πολιτείας, επειδή έχουν διασφαλιστεί ήδη 130 εκατομμύρια ευρώ από το ΕΣΠΑ, καθώς το ευρύτερο έργο εκσυγχρονισμού του σιδηροδρομικού άξονα Αθήνας - Πάτρας και η σύνδεση της σιδηροδρομικής γραμμής με το λιμάνι της Πάτρας περιλαμβάνεται στο επιχειρησιακό πρόγραμμα «Υποδομές Μεταφορών, Περιβάλλον και Αειφόρος Ανάπτυξη» 2014-2020 με χρονικό ορίζοντα το 2023, επειδή είναι έτοιμες οι μελέτες ως τον Άγιο Διονύσιο, ενώ έχουν πραγματοποιηθεί προμελέτες για την κατασκευή της υπογειοποίησης από τον Άγιο Ανδρέα έως το νέο λιμάνι, θέλω να σας ρωτήσω πώς θα προχωρήσετε την υπόγεια χάραξη του τρένου στην Πάτρα από τον σταθμό του Ρίου μέχρι τον Άγιο Διονύσιο, έτσι ώστε να προχωρήσει απρόσκοπτα η υλοποίηση του έργου. Σας ευχαριστώ.
Ορίστε, κύριε Καραμανλή, έχετε τον λόγο.
Αγαπητή, κυρία Αναγνωστοπούλου, λυπάμαι που θα το πω, αλλά και εσείς προσπαθείτε να δημιουργήσετε μια εικονική πραγματικότητα στο έργο της Πάτρας. Για να ακυρώσουμε κάτι, όπως λέτε στην ερώτησή σας, πρέπει πρώτα να υπάρχει κάτι, να υφίσταται. Και θα σας εξηγήσω την απόλυτη πολιτική - πώς να το πω ευγενικά; - απάτη, η οποία γινόταν επί τεσσεράμισι χρόνια. Ας πάρουμε τα πράγματα, λοιπόν, από την αρχή. Έχετε δημιουργήσει μια απίστευτη πλασματική εικόνα. Δεν είναι εξίμισι τα χιλιόμετρα στα οποία αναφέρεστε, αλλά εννιάμισι. Και τα 130 εκατομμύρια που λέτε δεν φτάνουν ούτε για το ένα. Ξέρετε γιατί; Γιατί το κόστος ενός χιλιομέτρου για την κατασκευή υπόγειου σιδηροδρόμου είναι πάνω από 120 εκατομμύρια το χιλιόμετρο. Επομένως τα εννιάμισι χιλιόμετρα, αν τα πολλαπλασιάσετε, κυρία Αναγνωστοπούλου, επί 120 εκατομμύρια, μιλάμε για ένα έργο που θα ξεπεράσει το 1 δισεκατομμύριο. Αυτό, λοιπόν, το κόστος είναι ένα κόστος το οποίο όλος ο τεχνικός κόσμος και η Ευρωπαϊκή Επιτροπή θα σας πουν ότι είναι εξαιρετικά απίθανο να εγκριθεί. Και επανέρχομαι και λέω το εξής: Επί τέσσερα χρόνια, δυστυχώς, δημιουργήσατε την αίσθηση ότι μελετάτε αυτό το έργο. Και θα σας αποδείξω τώρα με έγγραφα πόσο εκτός πραγματικότητας είναι αυτό που ισχυρίζεστε, διότι εσείς επί ΣΥΡΙΖΑ δεν είχατε κάνει καμμία μελέτη, δεν υπήρχε καμμία ωριμότητα και το πιο σημαντικό είναι ότι δεν υπήρχε χρηματοδότηση και δεν υπήρχε και καμμία πρόβλεψη για τον προαστιακό αν γινόταν η υπογειοποίηση, έτσι όπως την παρουσιάζετε. Το μέγεθος δε της διγλωσσίας έχει να κάνει ότι και σε ανύποπτο χρόνο η «ΕΡΓΟΣΕ», όταν ήταν κυβέρνηση ο ΣΥΡΙΖΑ - και θα μου επιτρέψετε να το καταθέσω στη συνέχεια στα Πρακτικά - κατέθεσε ένα πολιτικό έγγραφο στις 23 Απριλίου του 2019, πριν την αλλαγή της κυβέρνησης, το οποίο έγγραφο έλεγε πως το τμήμα της σιδηροδρομικής σύνδεσης βρίσκεται ακόμα σε στάδιο μελέτης. Άρα τι σημαίνει αυτό; Δεν υπήρχε μελέτη. Επίσης, έλεγε πως βρίσκεται ακόμα σε εξέλιξη η σύνταξη τευχών δημοπράτησης με το σύστημα «μελέτη - κατασκευή», με προγραμματισμό - λέει - δημοσίευσης στο τέλος του πρώτου εξαμήνου του 2019, πράγμα το οποίο ουδέποτε έγινε. Και συνεχίζει λέγοντας πως θα υποβληθεί αίτημα χρηματοδότησης αμέσως μόλις οριστικοποιηθεί το τεύχος της τεχνικής περιγραφής του έργου - που σημαίνει ότι δεν υπήρχε - και πως προγραμματίζεται δημοπράτηση σύμβασης εκπόνησης τεχνικών μελετών. Καταθέτω στα Πρακτικά το έγγραφο αυτό, διότι η ίδια η διοίκηση επί ΣΥΡΙΖΑ διαψεύδει τα λεγόμενα των στελεχών του ΣΥΡΙΖΑ. [[Στο σημείο αυτό ο Υπουργός Υποδομών και Μεταφορών κ. Κωνσταντίνος Αχ. Καραμανλής καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Τώρα εγώ θα απαντήσω στη δευτερολογία μου για το τι προτιθέμεθα να κάνουμε. Και θα σας πούμε ότι εμείς είμαστε υπέρ του έργου και μιλάμε για μερική υπογειοποίηση του έργου. Θα σας αποδείξω στη δευτερολογία μου ότι υπήρχε μελέτη του 2014 στην «ΕΡΓΟΣΕ», την οποία για άλλη μία φορά ο ΣΥΡΙΖΑ - διότι ποτέ δεν πιστέψατε στη συνέχιση του δημοσίου και στη συνέχεια του κράτους - στην ουσία αγνόησε και ανακοίνωσε ένα έργο το οποίο πραγματικά είναι εξόχως αδύνατον να χρηματοδοτηθεί από τους ευρωπαϊκούς πόρους. Γι' αυτό, λοιπόν, ας επανέλθουμε από τον κόσμο του φαντασιακού στον κόσμο του ορθού λόγου και να λέμε πράγματα που γίνονται. Θα σας παρουσιάσω στη δευτερολογία μου αυτό που κατά την άποψη όλων των τεχνικών είναι μία λύση που μπορεί να γίνει με μερική υπογειοποίηση, με cut & cover, με βύθιση και η οποία θα δουλέψει, μάλιστα σε συνδυασμό και με τον προαστιακό που αυτή τη στιγμή λειτουργεί.
Ωραία, στη δευτερολογία σας, κύριε Υπουργέ. Κυρία Αναγνωστοπούλου, έχετε τον λόγο.
Κύριε Υπουργέ, δεν θέλω να μπω στην αντιπαράθεση περί πολιτικής απάτης ή όχι, γιατί θα μπορούσα και εγώ να χρησιμοποιήσω διάφορα παραδείγματα, όπως το ότι δεν υπήρχε μελέτη για τον σταθμό Βενιζέλου στη Θεσσαλονίκη και το ότι πρέπει να μεταφερθούν τα αρχαία. Όμως, ας το αφήσουμε αυτό. Επικαλείστε την έκθεση της «ΕΡΓΟΣΕ». Θέλω να σας πληροφορήσω για το τι έγινε αυτά τα χρόνια. Υπήρξε μία ευρεία διαβούλευση, κινητοποίηση των κατοίκων, φορέων της Πάτρας και της ευρύτερης περιοχής της Πάτρας, του Δήμου της Πάτρας για την υπογειοποίηση του τρένου σε όλη αυτή την όδευση μέσα από την Πάτρα, από το Ρίο μέχρι το νέο λιμάνι. Ο Υπουργός Υποδομών τότε, η διοίκηση της «ΕΡΓΟΣΕ» ήρθαν πολλές φορές στην Πάτρα, έγιναν διαβουλεύσεις. Διότι μου δίνετε μία έκθεση της «ΕΡΓΟΣΕ», αλλά δεν αναφέρεστε στο δελτίο τύπου της «ΕΡΓΟΣΕ» στις 7 Ιουνίου 2019, το οποίο έγινε μετά από διαβουλεύσεις και αφού έγινε μετά τον Απρίλη συζήτηση στον Δήμο της Πάτρας. Σας διαβάζω, κύριε Υπουργέ - και αυτό είναι της «ΕΡΓΟΣΕ» και δεν είναι των απατεώνων του ΣΥΡΙΖΑ - το εξής: «Ο σχεδιασμός πλέον προβλέπει υπόγεια χάραξη από τον σταθμό Ρίου μέχρι τον Άγιο Διονύσιο και στη συνέχεια συνέχιση του υπόγειου έργου ως τον Άγιο Ανδρέα, για τον οποίο προγραμματίζεται η εκπόνηση μελέτης. Για τον λόγο αυτό η «ΕΡΓΟΣΕ», σε συνεργασία με το Υπουργείο Υποδομών και Μεταφορών και τον ΟΣΕ, προωθεί το έργο “Μελέτη κατασκευής της Γραμμής από το Ρίο μέχρι τον Άγιο Διονύσιο” και έχουν συμπεριληφθεί και οι οριστικές μελέτες για το τμήμα Άγιος Διονύσιος - Άγιος Ανδρέας». Για να μην τα διαβάσω όλα, λέει, λοιπόν, ότι μετά την υπόγεια διέλευση της οδού Κανελλοπούλου η κατασκευή θα γίνει με βάση την υπάρχουσα εγκεκριμένη οριστική μελέτη της «ΕΡΓΟΣΕ» κ.λπ.. Λέει, επίσης, ότι έχει επιτευχθεί ικανοποιητική προσέγγιση του κόστους, που θα οριστικοποιηθεί με την έγκριση δημοπράτησης. Αυτό είναι της «ΕΡΓΟΣΕ», δεν είναι του Υπουργού. Μου λέτε, κύριε Υπουργέ, ότι θα στοιχίσει 1,5 δισεκατομμύριο ευρώ. Τα είπατε και αυτά σε συνέντευξή σας στην Πάτρα. Πού βασίζεται αυτή η μελέτη; Αυτή η μελέτη, κύριε Υπουργέ, αυτός ο προϋπολογισμός βασίζεται σε μία μελέτη που είχε κάνει ένας δικός σας - της παράταξής σας - ο κ. Σπηλιόπουλος το 2014 και η οποία δεν ισχύει. Έχετε εσείς να μου φέρετε προϋπολογισμούς από τεχνικούς; Και εγώ σας λέω ότι το ΤΕΕ της Δυτικής Ελλάδας δεν κοστολογεί πάνω από 30 εκατομμύρια ευρώ το χιλιόμετρο, φτάνοντας το έργο στα 300 εκατομμύρια ευρώ. Όμως, ας τα αφήσω αυτά. Εγώ ούτε μηχανικός είμαι ούτε τεχνικός. Πολιτικά εκφράζω μία άποψη. Ξέρετε πολύ καλά ότι στα Σεπόλια υπήρξε υπέργεια διάβαση του τρένου. Μετά από κινητοποιήσεις των πολιτών το τρένο προχωράει σε υπόγεια όδευση τριών χιλιομέτρων, με πολύ πιο πολύπλοκη γραμμή, τέσσερις γραμμές, αν δεν κάνω λάθος. Στο Αίγιο πραγματοποιείται, υπάρχει και είναι τρία χιλιόμετρα. Στην Παναγοπούλα έχουμε μία μεγάλη σήραγγα. Τώρα εδώ, στην Πάτρα, έγιναν άπειρες διαβουλεύσεις και τις οποίες, κύριε Υπουργέ, επί τέσσερα χρόνια η κυβέρνηση ΣΥΡΙΖΑ και η «ΕΡΓΟΣΕ» τις έκαναν με τεράστια πίεση των πολιτών και των φορέων. Εγώ, λοιπόν, ως εκπρόσωπος - αντιπρόσωπος αυτής της πόλης, ρωτάω ένα πράγμα: Τι προτίθεστε να κάνετε από δω και πέρα; Η πόλη της Πάτρας θέλει υπόγεια όδευση. Κατ' αρχάς, δεν μας καλέσατε ούτε τους Βουλευτές του Νομού Αχαΐας και του ΣΥΡΙΖΑ ούτε τους φορείς. Αν υπήρχαν όλα αυτά που λέτε, δεν θα κάνατε δηλώσεις για φαραωνικό έργο κ.λπ.. Θα μας καλούσατε να κάνουμε μία σύσκεψη. Έχω παρακολουθήσει πάρα πολλές τέτοιες συσκέψεις με την «ΕΡΓΟΣΕ». Γι' αυτό, πριν φτάνουμε σε χαρακτηρισμούς για απάτη και ορθό λόγο - κι ας τον αφήσουμε τον ορθό λόγο λίγο απέξω, γιατί θα είχαμε να πούμε πάρα πολλά, κύριε Υπουργέ, και δεν θα το ήθελα σε αυτή τη φάση - , αυτό που με ενδιαφέρει εμένα είναι αν θα γίνει η υπόγεια όδευση και τι θα κάνετε από εδώ και πέρα. Θέλουμε και σύσκεψη στο Υπουργείο και με την «ΕΡΓΟΣΕ», για να πούμε και τα στοιχεία που είχαμε εμείς πριν από την «ΕΡΓΟΣΕ», εκτός κι αν άλλαξε η «ΕΡΓΟΣΕ» ή μας κορόιδευε. Ευχαριστώ.
Κύριε Υπουργέ, έχετε τον λόγο.
Ευχαριστώ πολύ. Βλέπω ότι το πολιτικό θράσος δεν έχει όρια. Μιλάτε για συσκέψεις. Εδώ οι Υπουργοί σας δεν ερχόντουσαν να απαντήσουν σε επίκαιρες ερωτήσεις.
Εγώ σας λέω γι' αυτό. Εγώ δεν ήμουν Υπουργός…
Δεν θα κάνω διάλογο μαζί σας. Σας άκουσα με μεγάλη προσοχή και δεν σας διέκοψα.
Απλά, ας ρίξουμε γενικώς τους τόνους.
Τεσσεράμισι χρόνια τι κάνατε; Μηδέν εις το «πηλίκιο»! Και κοροϊδεύατε τον λαό της Αχαΐας και τους σερβίρατε φύκια για μεταξωτές κορδέλες! Αυτό, όμως, το κάνατε και το πρώτο εξάμηνο του 2015, όταν θα σκίζατε το μνημόνιο. Γι' αυτό, λοιπόν, θα επανέλθουμε στον ορθό λόγο και θα σας μιλήσω με στοιχεία. Θα ξοδέψετε - λέει -30 εκατομμύρια το χιλιόμετρο. Πάρτε όλα τα στατιστικά στοιχεία της Ευρωπαϊκής Ένωσης για το πόσο κοστίζει πλήρης υπογειοποίηση σε μία πόλη με τον αστικό χαρακτήρα της Πάτρας. Είναι 100 εκατομμύρια. Το λένε όλες οι εκθέσεις αυτό. Το νούμερο αυτό δεν το βγάλαμε από το κεφάλι μας. Σας κατέθεσα έγγραφο. Εσείς μου μιλάτε για συσκέψεις. Εγώ σας έχω καταθέσει έγγραφο που διαψεύδει…
Έλεγαν…
Δεν με ενδιαφέρει εμένα τι έλεγαν. Τα έγγραφα είναι αυτά που μένουν, όχι οι δηλώσεις.
Κι εγώ έγγραφο έχω.
Δείτε το έγγραφο, λοιπόν, επί των δικών σας ημερών, που διαψεύδει όλα αυτά που λέγατε. Δεν τα λέω εγώ αυτά. Εν πάση περιπτώσει, εδώ πέρα να μιλάμε την ίδια γλώσσα. Τεσσεράμισι χρόνια, λοιπόν, πήγαμε τα πράγματα πίσω. Γιατί τα πήγαμε πίσω; Διότι δεν μιλάγαμε για εξίμισι χιλιόμετρα, μιλάγατε για ενάμιση χιλιόμετρο υπογειοποίηση. Είναι προβληματική, ανεφάρμοστη. Δείτε ποιο είναι το κόστος στη Θεσσαλονίκη. Δείτε ποιο είναι το κόστος στην Αθήνα. Δείτε ποιο είναι το κόστος της κατασκευής ενός μετρό. Μη μου λέτε για τα Σεπόλια, διότι δεν έχει καμμία σχέση το ένα με το άλλο. Μη συγκρίνετε πράγματα που τεχνικά είναι εντελώς διαφορετικά. Αυτό το είπε και ο Πρωθυπουργός μάλιστα, όταν κατέβηκε στην Πάτρα και εξεπλάγην, γιατί είναι και ο ίδιος μηχανικός. Πρώτον, χρειάζονται λεφτά, χρηματοδότηση. Κι εγώ θα ήθελα να κάνω, όπως πολλοί σε αυτή την Αίθουσα, κυρία Αναγνωστοπούλου, πολλά έργα. Το ζήτημα, όμως, είναι πού βρισκόμαστε τώρα και αν έχουμε τους χρηματοδοτικούς πόρους. Εσείς που ήσασταν εναντίον της Ευρώπης για χρόνια, πρέπει να καταλάβετε πώς λειτουργεί η Ευρωπαϊκή Ένωση.
Μη με προκαλείτε, κύριε Καραμανλή! Κύριε Πρόεδρε, θα ήθελα τον λόγο για να απαντήσω.
Η Ευρωπαϊκή Ένωση λειτουργεί ως εξής. Για να σας δώσω χρήματα να χρηματοδοτήσω ένα έργο, πρέπει να πάρω την έγκρισή τους. Ούτε αυτό δεν κάνατε. Καλέσατε ποτέ τους JASPERS να τους τα δείξετε; Αφού δεν είχατε μελέτη. Ήταν απλά λόγια του αέρα, «θα κάνουμε υπόγειο σιδηρόδρομο στην Πάτρα εννιάμισι χιλιομέτρων». Πού είναι οι μελέτες; Πού είναι το κόστος; Πού είναι το χρονοδιάγραμμα; Μηδέν εις το πηλίκον! Δεύτερον, πού ήταν οι προβλέψεις σας για το πώς θα τους συνδέσετε με τον προαστιακό; Ποτέ δεν το είπατε αυτό. Θα κατασκευάζαμε, δηλαδή, κανονικό μέτρο σε μία πόλη σαν την Πάτρα; Θα γινόταν ένα τεράστιο εργοτάξιο αυτή η πόλη για ένα έργο για το οποίο δεν θα είχαμε ποτέ χρηματοδότηση και θα κολλούσε και θα σταματούσε; Εμείς, λοιπόν, τι λέμε; Γιατί εμείς δεν είμαστε κατά του έργου, όπως ψευδώς λέγεται από πολλά στελέχη της Αξιωματικής Αντιπολίτευσης. Εμείς λέμε ότι προκρίνουμε τη μελέτη Ζέκου, που υπήρχε από τον Δεκέμβριο του 2013 και την οποία τότε είχαν δεχτεί οι φορείς. Και έλεγε: Πρώτον, ο σιδηρόδρομος και ο προαστιακός θα γίνονταν πολύτιμο στοιχείο ζωής για την ανάπτυξη της πόλης. Δεύτερον, τι λέει αυτή η μελέτη που υπάρχει και θέλει επικαιροποίηση; Εγώ σας μιλάω με στοιχεία. Δεν σας μιλάω με τις διαβουλεύσεις που κάνετε στην Αριστερά επί τεσσεράμισι χρόνια και δεν καταλήγετε πουθενά. Υπήρχε μελέτη το 2014, την οποία πετάξατε στον κάλαθο των αχρήστων και έλεγε για επίγεια διέλευση με διπλή γραμμή από το Ρίο στον Άγιο Ανδρέα όπου γίνεται ο κεντρικός σταθμός, με δύο ή τρεις βυθίσεις - που είναι η υπογειοποίηση - στα Μποζαΐτικα, την Παναχαϊκή και την Αγυιά. Τρίτον, από τον Άγιο Διονύσιο έως τον Άγιο Ανδρέα θα υπάρξει και εκεί μία βύθιση και εκεί μία μερική υπογειοποίηση με τη μορφή cut & cover για να ανοίξει η πόλη προς τη θάλασσα. Kαι με αυτό τον τρόπο, με έναν εξασφαλισμένο προϋπολογισμό διακοσίων εκατομμυρίων θα έφθανε το τρένο στο λιμάνι. Τι κάνατε εσείς; Το πετάξατε στον κάλαθο των αχρήστων και αρχίσατε και μιλάγατε για φαραωνικά έργα. Συγγνώμη που το λέω, αλλά πρέπει κάποτε να καταλάβουμε ποια έργα μπορούν να υλοποιηθούν και ποια όχι. Διότι μπορεί εδώ να τσακωνόμαστε πενήντα χρόνια για διάφορα έργα, τα οποία όμως ποτέ δεν θα γίνουν. Γιατί δεν θα γίνουν; Διότι πρέπει να εξασφαλίσουμε τη χρηματοδότηση. Αυτή η μελέτη, λοιπόν, μπορεί να εξασφαλίσει κατά την άποψη της Κυβέρνησης χρηματοδότηση από την Ευρωπαϊκή Επιτροπή και τους JASPERS. Εσείς μιλήσατε για ένα φαραωνικό έργο εννιάμισι χιλιομέτρων, που ούτε εσείς ξέρετε το κόστος. Κανείς δεν ξέρει. Το 1 δισεκατομμύριο μπορεί να είναι και λίγο. Και ξέρετε ποιο είναι το πιο βασικό; Δεν μας είπατε πότε ως κυβέρνηση για τεσσεράμισι χρόνια, πού θα βρίσκατε τα λεφτά; Διότι από το πετσοκομμένο ΠΔΕ λόγω της οικονομικής κρίσης, δεν θα μπορούσατε να το χρηματοδοτήσετε. Πρέπει, λοιπόν, τα έργα που ανακοινώνουμε, να μπορούμε να τα δικαιολογούμε στην Ευρωπαϊκή Επιτροπή, να έχουμε κάνει τις μελέτες σκοπιμότητας και βιωσιμότητας, τα λεγόμενα cost - benefit analysis. Αυτός είναι ο κανονισμός της Ευρώπης. Τι να κάνουμε; Δεν σου δίνουμε λεφτά - σου λέει η Ευρώπη και με το δίκιο της - επειδή είσαι ωραίος, αλλά στα δίνουμε επειδή μας παρουσιάζεις ένα πλάνο για ποιο λόγο κάνεις αυτό το έργο, ποια θα είναι η επίδραση του έργου αυτού στο τοπικό ΑΕΠ, στην οικονομία. Πρέπει να γίνει; Δεν πρέπει να γίνει; Υπάρχει πιο φθηνή λύση; Εσείς τεσσεράμισι χρόνια δεν κάνατε τίποτα απ' όλα αυτά. Και έρχεστε τώρα - όχι εσείς, δεν μιλάω προσωπικά, αλλά η Αξιωματική Αντιπολίτευση - να τα δικαιολογήσετε, όπως στο Πάτρα - Πύργο που το βρήκατε έτοιμο και το κατατμήσατε για συγκεκριμένο επιχειρηματία και συγκεκριμένο εργολάβο - εκδότη και κουνάτε το δάχτυλο σε αυτούς που προσπαθούν να βγάλουν το φίδι από την τρύπα. Εγώ προτείνω κάτι. Εγώ είμαι στη διάθεσή σας ειλικρινά όποτε θέλετε να έρθετε στο Υπουργείο και με την καινούργια διοίκηση της «ΕΡΓΟΣΕ» να κάτσουμε κάτω και να δούμε το έργο. Μπορούμε να διαφωνήσουμε, μπορούμε να συμφωνήσουμε. Όμως θεωρώ ότι τα μεγάλα έργα υποδομής εθνικής σημασίας - όπως είναι και αυτό το οποίο έχει να κάνει με το πώς θα φτάσει το τρένο στο λιμάνι - πρέπει να έχουν το μίνιμουμ μιας συναίνεσης και μιας συνεννόησης. Για να υπάρχει αυτό το μίνιμουμ, όμως, κυρία Αναγνωστοπούλου, χρειάζεται μια προϋπόθεση, να μιλάμε τη γλώσσα της αλήθειας. Και να μη λέμε πράγματα που δεν ισχύουν, όπως ότι επί τεσσεράμισι χρόνια ήσασταν έτοιμοι να το δρομολογήσετε. Διότι δεν ήσασταν έτοιμοι να το δρομολογήσετε, γιατί δεν υπάρχει ούτε μία μελέτη. Και η μελέτη που υπήρχε ήταν εντελώς διαφορετική. Επομένως, άμα είναι να αλλάζει κάθε φορά η κυβέρνηση, ο Υπουργός και να αλλάζουν και τα έργα, ούτε σε είκοσι χρόνια δεν θα φτάσει το τρένο στο λιμάνι. Ας μην πολιτικοποιούμε ζητήματα για τα οποία δεν υπάρχει λόγος πολιτικής αντιπαράθεσης. Αυτή είναι η πραγματικότητα. Τα έργα θα έχουν κατατεθεί. Εγώ είμαι στη διάθεσή σας να κάνω όσο διάλογο θέλετε.
Κύριε Πρόεδρε, ζητώ τον λόγο.
Για ένα λεπτό, αν θέλετε, και θα απαντήσει πάλι και ο Υπουργός.
Για ένα λεπτό μόνο, κύριε Πρόεδρε. Επειδή είπατε πολλά, ενώ εδώ ο Υπουργός έρχεται για να συζητήσει και να ελεγχθεί για μερικά πράγματα, δεν θα πω τώρα ότι κάναμε διαβουλεύσεις. Έκθεση των JASPERS της Ευρωπαϊκής Τράπεζας υπάρχει, κύριε Υπουργέ, και θα έπρεπε να το έχετε υπ' όψιν σας και θα το καταθέσω. Ερχόσαστε εδώ και λέτε με τη μεγαλύτερη άνεση πράγματα ανυπόστατα. Εσείς εδώ, λοιπόν, διαψεύδετε την «ΕΡΓΟΣΕ», γιατί εγώ σας είπα δεν είναι του Υπουργείου Μεταφορών και Υποδομών, είναι της «ΕΡΓΟΣΕ» αυτό που σας διάβασα. Τη διαψεύδετε.
Εγώ σας κατέθεσα έγγραφο.
Μου λέτε με τον καλύτερο τρόπο, με τον πιο άνετο τρόπο, ότι έχουμε πολιτικό θράσος. Εγώ, όμως, έχω να σας πω δύο γεγονότα για την περιοχή μου. Ξέρετε για πόσα χρόνια δεν είχαμε οδικό άξονα Κορίνθου - Πατρών; Ξέρετε για πόσα χρόνια δεν υπήρχε η Ιονία Οδός, που λέτε ότι επί τεσσεράμισι χρόνια εμείς δεν κάναμε τίποτα; Ναι, ήμασταν μία κυβέρνηση η οποία έκανε διαβουλεύσεις με τους κατοίκους. Ναι, γιατί η υπογειοποίηση του τρένου σε όλο το μήκος μέχρι το λιμάνι, από το Ρίο, ήταν διεκδίκηση των πολιτών και τους άκουσε αυτή η κυβέρνηση. Και μη μου χρησιμοποιείτε μία μελέτη του κ. Σπηλιόπουλου του 2014. Και για την Πατρών - Πύργου θα συζητήσουμε άλλη φορά. Καλοπροαίρετα, λοιπόν, εγώ σας είπα: Θέλετε να καλέσετε και τους φορείς και εμάς και να είναι και η «ΕΡΓΟΣΕ», για να δούμε τι μπορεί να γίνει; Μην αρχίσετε να μου λέτε πράγματα ανυπόστατα, κύριε Υπουργέ.
Ωραία, τελειώσαμε όσον αφορά αυτό. Κύριε Υπουργέ, θα απαντήσετε και μάλιστα για όσο χρόνο θέλετε. Μηχανικός δεν είστε;
Όχι, δεν είμαι.
Και ως μη μηχανικός, πιστεύετε ότι μπορεί να γίνει - εγώ δεν μιλάω πολιτικά τώρα - cut & cover από τον Άγιο Διονύσιο στον Άγιο Ανδρέα; Δεν το λέω πολιτικά, το λέω τελείως τεχνικά.
Ναι, υπάρχει περίπτωση να γίνει.
Εγώ θα ήθελα να τον ξέρω τον μηχανικό που το πρότεινε αυτό.
Όπως το να λέμε αυτή τη στιγμή ότι θα κάνουμε μετρό στην τρίτη πόλη της Ελλάδος νομίζω ότι δεν έχει καμμία σχέση με την πραγματικότητα.
Δεν είπαμε εμείς για μετρό.
Όχι, το λένε διάφοροι. Εγώ, λοιπόν, λέω το εξής: Ποιος είναι ο τεχνικός στόχος; Είναι να φτάσει το τρένο στο λιμάνι - αυτή δεν είναι η λογική; - για πολλούς λόγους. Επομένως τι λέμε; Πώς θα φτάσει το τρένο; Υπάρχουν πολλές τεχνικές λύσεις. Το ζήτημα είναι ποιες από αυτές τις τεχνικές λύσεις είναι λύσεις οι οποίες μπορούν να χρηματοδοτηθούν. Μακάρι να είχαμε τη δυνατότητα να χρηματοδοτήσουμε αυτό το έργο από εθνικούς πόρους. Το ξέρετε πολύ καλά ότι δεν υπάρχουν αυτοί οι πόροι. Έχετε θητεύσει και Υπουργός και γνωρίζατε και γνωρίζουμε όλοι σήμερα ποια είναι η οικονομική κατάσταση της χώρας. Επομένως πρέπει να βρούμε τη βέλτιστη τεχνική και οικονομική λύση. Και εδώ νομίζω ότι πρέπει οι πολιτικοί κάποτε να λένε τα πράγματα με το όνομά τους. Και αν λέμε για υπογειοποίηση εννιάμισι χιλιομέτρων, που θα κοστίσει ένα υπέρογκο ποσό το οποίο δεν θα εγκρίνει ποτέ ούτε η IB - εγώ έχω ήδη μιλήσει με την IB - ούτε οι JASPERS, ενώ αυτό είναι πολύ μεγάλες οι πιθανότητες να το χρηματοδοτήσει, τότε καλό είναι να κάτσουμε και να δούμε τα πράγματα για το πώς θα φτάσει το τρένο στο λιμάνι. Μακάρι να μπορούσαμε να πούμε ότι θα κάνουμε εννιάμισι χιλιόμετρα υπόγειο σιδηρόδρομο. Δεν έχουμε τα χρήματα να το χρηματοδοτήσουμε. Τεχνικά είναι πολύ δύσκολο έργο. Εγώ εκεί που «εγκαλώ» - αν θέλετε, εντός εισαγωγικών - όχι εσάς, αλλά την προηγούμενη κυβέρνηση, είναι ότι επί τεσσεράμισι χρόνια δεν κάνατε ούτε μία προμελέτη. Δεν κάνατε ούτε μία μελέτη, γι' αυτό πήγατε και κάνατε το σύστημα μελέτης κατασκευής. Διαβάστε προσεκτικά το έγγραφο της «ΕΡΓΟΣΕ», η οποία πραγματικά διαψεύδει τον προϊστάμενο Υπουργό που τότε έλεγε αυτά τα πράγματα. Αυτή είναι η πραγματικότητα. Απλά γινόταν μια διαβούλευση, η οποία όμως είναι πέρα από κάθε λογική, διότι απλούστατα το να λέμε ότι θα κάνουμε ένα έργο, ενώ δεν έχουμε τα λεφτά να το κάνουμε, δεν έχει νόημα να το λέμε. Εσάς, λέει, δεν σας αρέσει η προηγούμενη μελέτη. Γιατί δεν σας αρέσει η προηγούμενη μελέτη; Το 2013 υπήρχε μια μελέτη, μια λύση. Να κάτσουμε να τη συζητήσουμε. Δεν μπορώ να καταλάβω για ποιον λόγο πρέπει στο Πάτρα - Πύργος να αλλάξουμε τον σχεδιασμό επειδή εσάς δεν σας άρεσε, στη Βενιζέλου να αλλάξουμε τον σχεδιασμό επειδή εσάς δεν σας άρεσε, στο θέμα της υπογειοποίησης στην Πάτρα να αλλάξουμε ξανά τον σχεδιασμό. Άμα κάθε τέσσερα χρόνια αλλάζουμε τον σχεδιασμό, δεν θα κάνουμε ποτέ έργα.
Κύριε Υπουργέ, αν δεν αλλάζαμε τον σχεδιασμό της Κορίνθου - Πατρών, δεν θα γινόταν ποτέ.
E, λοιπόν, υπάρχει και ένα όριο στο τι λέμε. Να είμαστε προσεκτικοί.
Ωραία. Υπάρχει και ένα χρονικό όριο στην κοινοβουλευτική διαδικασία.
Υπάρχει ένα όριο. Συμφωνώ κι εγώ, κύριε Πρόεδρε. Σας ευχαριστώ.
Σας ευχαριστώ πάρα πολύ. Ζητώ συγγνώμη ιδιαίτερα από τον κ. Οικονόμου που είναι στην Αίθουσα εδώ και πάρα πολλή ώρα και περιμένει καρτερικά, αλλά βεβαίως και από την κ. Μπακαδήμα. Θα συζητηθεί τώρα η έκτη με αριθμό 153/29-10-2019 επίκαιρη ερώτηση δεύτερου κύκλου της Βουλευτού Β΄ Πειραιά του ΜέΡΑ25 κ. Φωτεινής Μπακαδήμα προς τον Υπουργό Προστασίας του Πολίτη, με θέμα: «Τραυματισμός φοιτητή στο πανεκπαιδευτικό συλλαλητήριο της 24ης Οκτωβρίου τρέχοντος». Στην επίκαιρη ερώτηση της κυρίας συναδέλφου θα απαντήσει ο Υφυπουργός Προστασίας του Πολίτη κ. Ελευθέριος Οικονόμου. Κυρία Μπακαδήμα, έχετε τον λόγο.
Ευχαριστώ, κύριε Πρόεδρε. Κύριε Υπουργέ, κατ' αρχάς θα ήθελα να σας ευχαριστήσω που είστε εδώ σήμερα για να απαντήσετε στην επίκαιρη ερώτηση, μιας και όλοι γνωρίζουμε ότι ο κοινοβουλευτικός έλεγχος είναι ένα αρκετά σημαντικό κομμάτι του έργου μας. Περνώντας τώρα στο προκείμενο, την 24η Οκτωβρίου πραγματοποιήθηκε στο κέντρο της Αθήνας ένα πανεκπαιδευτικό συλλαλητήριο. Θα ήθελα να υπενθυμίσω ότι ήταν μια πρωτοβουλία 17 φοιτητικών συλλόγων και έλαβαν μέρος περίπου χίλιοι πεντακόσιοι φοιτητές, νέα παιδιά, ίδιας ηλικίας πάνω - κάτω με τους αστυνομικούς που είχαν απέναντί τους, παιδιά που πιθανότατα να είχαν και πολλά κοινά προβλήματα και κοινές επιδιώξεις με τους αστυνομικούς που είχαν κληθεί να φρουρήσουν και να προασπίσουν την τάξη. Κύριε Υπουργέ, ξέρετε καλύτερα από εμένα - γιατί ήσασταν Αρχηγός της Ελληνικής Αστυνομίας - ότι πάρα πολλά παιδιά επιλέγουν τα ΜΑΤ βγαίνοντας από τη σχολή, κυρίως - φαντάζομαι - όχι γιατί μόνο τους αρέσει, αλλά ίσως και γιατί είναι και ένα ελάχιστο επίδομα που έχει μείνει να λαμβάνουν. Ενώ όδευε προς το τέλος του το συλλαλητήριο και ενώ είχαμε μικρής έντασης και κλίμακας επεισόδια, είδαμε να γίνεται μια εκτεταμένη χρήση χημικών και δακρυγόνων, καθώς και της φυσούνας που είχε η διμοιρία, αλλά είδαμε και ρίψη χειροβομβίδων κρότου - λάμψης. Από τα θραύσματα τραυματίστηκε ένα νέο παιδί, ένας πρωτοετής φοιτητής δεκαεννέα ετών, που δεν είχε κάνει κάτι κακό. Είχε κατέβει πραγματικά για να προασπίσει αυτό που θεωρούσε ότι έθιγαν οι νόμοι που θα περάσουν από το Υπουργείο Παιδείας. Είναι ένα παιδί που έτυχε να είναι μέλος της νεολαίας μας. Πιστέψτε με ότι θα υπέβαλλα την επίκαιρη ερώτηση οποιοδήποτε παιδί και να ήταν, από οποιονδήποτε πολιτικό και ιδεολογικό χώρο. Βέβαια, όσο άδικος ήταν ο τραυματισμός του νέου φοιτητή, τόσο άδικος ήταν και ο τραυματισμός του νέου αστυνομικού που τραυματίστηκε εκείνη τη μέρα. Θα ήθελα από το Βήμα αυτό να μεταφέρω τις ειλικρινείς μου ευχές για ταχεία ανάρρωση και σε εκείνον και στους οικείους του. Για να μην καταχραστώ τον χρόνο, οι ερωτήσεις που θέλω να σας απευθύνω, κύριε Υπουργέ, είναι οι εξής: Πρώτον, πώς δικαιολογείται η αυθαίρετη χρήση χειροβομβίδων κρότου - λάμψης από τις μονάδες, που έθεσαν σε κίνδυνο άμεσα τη ζωή των πολιτών; Δεύτερον, θα υπάρξει διερεύνηση των συνθηκών, και αν προκύψουν, θα αποδοθούν ευθύνες στον υπεύθυνο της διμοιρίας ή τον αξιωματικό του κέντρου επιχειρήσεων που έδωσε τη σχετική διαταγή; Ευχαριστώ.
Κύριε Υπουργέ, έχετε τον λόγο.
Κύριε Πρόεδρε, κυρία Βουλευτή, όπως είναι γνωστό, την Πέμπτη 24-10-2019 και ώρα 12.00΄ στα Προπύλαια του Πανεπιστημίου Αθηνών πραγματοποιήθηκε συνάθροιση από μέλη των φοιτητικών συλλόγων και στη συνέχεια πορεία προς τη Βουλή. Από την Ελληνική Αστυνομία σχεδιάστηκαν και εκδηλώθηκαν μέτρα τάξης, ασφάλειας και τροχαίας. Στις 14.00΄ εκατό περίπου άτομα που προπορεύονταν της πορείας, έχοντας καλυμμένα τα χαρακτηριστικά των προσώπων τους και φέρνοντας κράνη και αντιασφυξιογόνες μάσκες και κρατώντας στα χέρια τους ξύλινα κοντάρια και πυροσβεστήρα, επιτέθηκαν συντεταγμένα και διαδοχικά με ιδιαίτερη σφοδρότητα, εντελώς αναίτια και απρόκλητα, κατά των διμοιριών της Διεύθυνσης Αστυνομικών Επιχειρήσεων Αττικής. Οι διμοιρίες είχαν πραγματοποιήσει φραγμό με υπηρεσιακά λεωφορεία στη συμβολή των οδών λεωφόρος Βασιλίσσης Σοφίας και Ζαλοκώστα. Η σφοδρότητα της επίθεσης των κουκουλοφόρων κατά της Αστυνομίας φαίνεται και στα τηλεοπτικά πλάνα. Η διμοιρία αμύνθηκε. Αποτέλεσμα της επίθεσης ήταν, μεταξύ άλλων, να τραυματιστεί ένας αστυνομικός της Υποδιεύθυνσης Μέτρων Τάξης ο οποίος μεταφέρθηκε στο 401 Στρατιωτικό Νοσοκομείο και να υποστεί φθορά ένα υπηρεσιακό λεωφορείο. Η Υποδιεύθυνση Κρατικής Ασφάλειας άμεσα ενημερώθηκε σχετικά με τον τραυματισμό ιδιώτη στο κεφάλι κατά τη διάρκεια της πορείας, ο οποίος διακομίστηκε στο Γενικό Νοσοκομείο Αττικής «ΚΑΤ». Αξιωματικός της εν λόγω υπηρεσίας μετέβη στο «ΚΑΤ» και εξακρίβωσε ότι ο εν λόγω ιδιώτης, σύμφωνα με τους θεράποντες ιατρούς, έφερε δύο θλαστικά τραύματα στην αριστερή πλευρά του κροτάφου όπου πραγματοποιήθηκε συρραφή με ράμματα. Κατά την προφορική του εξέταση ανέφερε ότι ο τραυματισμός του προήλθε από άγνωστο αντικείμενο, χωρίς να είναι σε θέση να προσδιορίσει το είδος του και ποιος το έριξε. Τα θλαστικά τραύματα δεν επιβεβαιώνεται ότι προήλθαν από χειροβομβίδα κρότου - λάμψης, όπως υποστηρίχθηκε. Επιπλέον, δήλωσε ότι δεν επιθυμεί τίποτα για το σε βάρος του περιστατικό. Για τη διερεύνηση των συνθηκών τραυματισμού τόσο του αστυνομικού όσο και του ιδιώτη, καθώς και της πρόκλησης φθορών στο υπηρεσιακό όχημα, διατάχθηκε η διενέργεια διοικητικής εξέτασης, ενώ παράλληλα βρίσκεται σε εξέλιξη η προανακριτική διαδικασία από την Υποδιεύθυνση Κρατικής Ασφάλειας της Διεύθυνσης Ασφάλειας Αττικής, όπως συνηθίζεται σε αυτές τις περιπτώσεις. Με λύπη μου επισημαίνω ότι στην ερώτησή σας θεωρείτε δεδομένη την αυθαίρετη χρήση χειροβομβίδων κρότου - λάμψης. Η χρήση των χειροβομβίδων κρότου - λάμψης είναι νόμιμη διαδικασία για την αντιμετώπιση των σφοδρών επιθέσεων που εκδηλώνονται από ταραξίες διαδηλωτές σε ανοιχτούς χώρους. Ειδικότερα, όταν οι επιθέσεις συνοδεύονται από εκσφενδόνιση επικίνδυνων για τη σωματική ακεραιότητα αντικειμένων, καθώς και για την απώθηση διαδηλωτών που αρνούνται να συμμορφωθούν σε νόμιμες υποδείξεις και επιτίθενται με ξύλα και άλλα αντικείμενα στις αστυνομικές δυνάμεις, έχει προκριθεί ως πρόσφορο μέτρο η ορθολογική χρήση δακρυγόνων, με σεβασμό στις αρχές της αναγκαιότητας, της καταλληλότητας και της αναλογικότητας, καθόσον έχει κριθεί στη διεθνή πρακτική ότι το μέσο αυτό στις εν λόγω περιπτώσεις είναι το ηπιότερο δυνατό. Σημειώνω βέβαια και επισημαίνω με ιδιαίτερη ευχαρίστηση ότι σε ό,τι αφορά τόσο τον τραυματισμό του ιδιώτη φοιτητή όσο και του αστυνομικού εκφράσατε τη συμπάθειά σας, πράγμα που και εμείς από πλευράς Υπουργείου το πράξαμε από την πρώτη στιγμή.
Ευχαριστώ, κύριε Υπουργέ. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα έξι μαθήτριες και μαθητές και πέντε εκπαιδευτικοί συνοδοί τους από το 16ο Δημοτικό Σχολείο Λάρισας. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Παιδιά, αυτή είναι η αίθουσα της Ολομέλειας του Κοινοβουλίου. Όταν συζητούνται νομοσχέδια συνήθως είναι γεμάτη ή σχεδόν γεμάτη. Σήμερα είναι μια άλλη διαδικασία. Ένας Βουλευτής ή μια Βουλευτής ρωτάει συγκεκριμένο Υπουργό συγκεκριμένα πράγματα και ο Υπουργός οφείλει να απαντήσει. Αυτό ακούσατε ως τώρα. Εν προκειμένω, η κ. Μπακαδήμα, η οποία είναι Βουλευτής του ΜέΡΑ25, που έχει επικεφαλής τον κ. Βαρουφάκη, θα κάνει σχολιασμό της απάντησης που έδωσε ο Υφυπουργός Προστασίας του Πολίτη κ. Οικονόμου, εκείνος θα ανταπαντήσει και θα λήξει η σημερινή μας διαδικασία. Ορίστε, κυρία Μπακαδήμα, έχετε τον λόγο.
Ευχαριστώ, κύριε Πρόεδρε. Ευχαριστώ, κύριε Υπουργέ, για την πρωτολογία σας. Θα σταθώ σε ορισμένα σημεία, για να μπορέσω να ζητήσω και κάποιες διευκρινίσεις επ' αυτών. Κατ' αρχάς αναφέρατε ότι περιλαμβάνεται στις νόμιμες διαδικασίες η χρήση χειροβομβίδων κρότου - λάμψης. Σαφέστατα περιλαμβάνεται. Η διευκρινιστική ερώτηση που θέλω να θέσω είναι αν υπάρχει κάποιο πλαίσιο, αν υπάρχει κάποιο πρωτόκολλο γραμμένο, το οποίο να μπορούν να χρησιμοποιούν οι αξιωματικοί και οι υπεύθυνοι επιχειρήσεων ώστε να κρίνουν πότε θα γίνει χρήση. Από όσο γνωρίζω - και διαψεύστε με, αν κάνω λάθος - , κάτι τέτοιο δεν υφίσταται, δεν υπάρχει. Άρα αφήνουμε τη χρήση χημικών, χειροβομβίδων και όσων άλλων νόμιμων μέτρων και μέσων καταστολής προβλέπονται καθαρά στην κρίση του υπεύθυνου της κάθε επιχείρησης ή της διμοιρίας. Έτσι αφήνουμε, δυνητικά, απροστάτευτους τόσο τους πολίτες που μπορούν να βιώσουν χρήση βίας ή να θεωρήσουν ότι βίωσαν, όσο και τους αστυνομικούς σε πιθανές καταγγελίες. Επιπλέον είπατε ότι ήταν μια σφοδρή επίθεση στην κλούβα. Νομίζω ότι, ανατρέχοντας στο βίντεο, μπορούμε όλοι να διαπιστώσουμε ότι έχουμε δει σαφέστατα σφοδρότερες συγκρούσεις στους δέκτες μας, είτε ως πολίτες που έχουμε λάβει μέρος σε διαδηλώσεις, και δεν είχαμε παρόμοια περιστατικά. Ο φοιτητής όντως δεν επέλεξε, δεν θέλησε να προχωρήσει σε μήνυση, αλλά η Ελληνική Αστυνομία ξεκίνησε αυτεπάγγελτα - νομίζω ότι το είπατε, ίσως να μην το κατάλαβα - ΠΔΕ και αναμένουμε να δούμε αν θα αναβαθμιστεί σε ΕΔΕ. Θα κλείσω λέγοντας ότι το ένα κομμάτι της καταστολής λίγο έως πολύ το καταλάβαμε. Αυτό που επίσης και εγώ θα ήθελα να μάθω είναι αν προτίθεστε να λάβετε κάποια μέτρα πρόληψης, ώστε να μην έχουμε αντίστοιχα περιστατικά και αντίστοιχα ανοιγμένα κεφάλια από καμμία πλευρά, μιας και σίγουρα δεν ήταν ούτε το πρώτο συλλαλητήριο για φέτος, ούτε και θα είναι το τελευταίο. Επιτρέψτε μου να πω ότι τα δείγματα που παίρνουμε μέχρι τώρα, δυστυχώς, δεν είναι ενθαρρυντικά. Το αντίθετο, είναι εξαιρετικά ανησυχητικά. Και αναφέρομαι στις δυστοπικές εικόνες έξω από την ΑΣΟΕΕ πριν λίγες μέρες. Θα μου πείτε ότι ήταν τριάντα με σαράντα περίπου αντιεξουσιαστές μέσα, βγήκαν και τα ΜΑΤ έπρεπε να επέμβουν, καθώς έχει καταργηθεί το άσυλο. Είχαμε, όμως, εξίσου άσχημες εικόνες, ευτυχώς χωρίς κανέναν τραυματισμό, και στο προχθεσινό εκπαιδευτικό συλλαλητήριο. Απέναντί μας έφτασαν τα παιδιά, πάλι στη Βουλή. Βλέπουμε εξοργιστικά ντροπιαστικές εικόνες που ειλικρινά δεν ταιριάζουν σε καμμία ευρωπαϊκή χώρα του 21ου αιώνα. Ειλικρινά θα ήθελα να ακούσω τι μέτρα πρόληψης προτίθεστε να λάβετε ως ηγεσία του Υπουργείου Προστασίας του Πολίτη, ώστε να μην φτάσουμε να δούμε το δημοκρατικό μας πολίτευμα να μετατρέπεται σε μία βασιλεία της καταστολής. Ευχαριστώ.
Τον λόγο έχει ο κύριος Υπουργός.
Σε ό,τι αφορά τη λήψη των μέτρων τάξης, ασφάλειας και τροχαίας στις διαδηλώσεις σαφώς και υπάρχει συγκεκριμένο πλαίσιο το οποίο τα προβλέπει, αλλά και ως προς τη χρήση των δακρυγόνων, το οποίο τηρείται και ανά πάσα στιγμή αυτό ελέγχεται. Θα ήθελα, όμως, εδώ να επισημάνω ότι με την ερώτησή σας επιχειρείτε να δικαιολογήσετε την παρεκτροπή και να δημιουργήσετε καχυποψία και υπόνοιες για την Αστυνομία. Η προσπάθεια υποβάθμισης της σφοδρής επίθεσης μιας ομάδας ταραξιών εναντίον των αστυνομικών δυνάμεων, εντός του Κοινοβουλίου μάλιστα, ενθαρρύνει τις πράξεις βίας από ακραία στοιχεία. Αντίθετα, η διασφάλιση του πλαισίου του νόμου και της τάξης, που είναι η κυρίαρχη αποστολή της Αστυνομίας, θωρακίζει τη δημοκρατία. Κλείνοντας, θα ήθελα να σας διαβεβαιώσω ότι η προστασία των συνταγματικά κατοχυρωμένων ατομικών και κοινωνικών δικαιωμάτων των πολιτών, μεταξύ των οποίων και το δικαίωμα του συνέρχεσθαι, καθώς και η διευκόλυνση της άσκησής τους, αποτελεί για την Ελληνική Αστυνομία βασική και αδιαπραγμάτευτη προτεραιότητα.
Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων. Δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 15.47΄ λύεται η συνεδρίαση για τη Δευτέρα 4 Νοεμβρίου 2019 και ώρα 18: 00΄, με αντικείμενο εργασιών του Σώματος: κοινοβουλευτικός έλεγχο, συζήτηση επίκαιρων ερωτήσεων.